
Gânduri bune pentru gânduri bune (Editura Mitropoliei 
Banatului, Timişoara, 1997). Volumul este publicat aici cu 
ajutorul lui Gabriel Alexe 


Precuvântare 


Totdeauna la noi românii, şi, evident, nu numai la noi, 
credincioşii au simţit nevoia, în efortul lor spre desăvârșire, de a avea 
un duhovnic care să-i îndrume spiritual. Nu e vorba doar de 
duhovnicul care să spovedească şi să împărtășească, ci de „maestrul 
spiritual”, „directorul de conștiință” cum ar spune apusenii, în stare să 
conducă conștiința fiecăruia, neîncălcându-i libertatea, ci oferindu-i 
sfaturi, dându-i exemple şi rugându-se lui Dumnezeu pentru el şi cu el 
(Costion Nicolescu, Să ne protejăm duhovnicii, în „Alfa şi Omega”, 
supliment al ziarului „Cotidianul” de vineri, 16 august, 1996, p. 1). 
Nevoia aceasta s-a manifestat mai cu putere după ieșirea noastră din 
lunga perioadă de dictatură a celor fără Dumnezeu, când lumea, și mai 
ales tinerii, n-au putut, decât cu greu și în taină, să apeleze la 
duhovnici. lată de ce în condiţii de libertate, setea duhovnicească se 
manifestă acum cu putere, impresionând și înmărmurind chiar pe toţi 
cei care urmăresc fenomenul religios. 

Unul din duhovnicii noştri - și nu sunt mulţi aceia care, pe bun 
merit, pot fi numiţi astfel - s-a pus la dispoziţia credincioșilor doritori 
de îndrumare spirituală. Acest duhovnic este, fără îndoială, părintele 
Teofil Părăian de la mănăstirea „Brâncoveanu” - Sâmbăta de Sus. Cu 
mult sârg şi dăruire de sine, la așezământul călugăresc de care şi-a 
legat viața, dar și pretutindeni în ţară unde este solicitat, el 
împărtăşeșşte din cunoștințele adunate, din înţelepciunea împrumutată 
de la alți duhovnici, din experiența dobândită pe parcursul anilor, din 
darul primit de la însuși Dumnezeu, tuturor celor care i se adresează. 
Unii din cei care l-au solicitat cu mult sârg și cărora el le-a răspuns cu 
deosebită dragoste sunt studenţii timişoreni constituiți în asociația 
purtând numele prescurtat de ASCOR. Pe parcursul anilor din urmă, 
acești zeloși studenţi pe care părintele Teofil i-a vizitat des și cărora 


le-a vorbit precum nimeni altul, i-au adunat cuvântările rostite, 
transcriindu-le de pe casetele audio, şi acum le-au încredințat editurii 
Mitropoliei Banatului spre imprimare. 

Imprimăm deci, în volumul de față, cuvântările adresate de 
părintele Teofil studenților care au participat la taberele de muncă și 
rugăciune organizate la Schitul Poşaga, cu nădejdea că răspundem 
unor reale nevoi duhovnicești. În felul acesta, cei care l-au ascultat 
direct pot să remarce ceea ce au auzit pe viu, alții, care nu s-au bucurat 
de acest privilegiu, vor putea să afle și ei lucruri care să le 
îmbogăţească sufletul. Ca unul care îl cunosc pe părintele Teofil de 
mulți ani, mulţumesc lui Dumnezeu că m-a ajutat să contribui cu cât de 
puţin la publicarea acestei cărți menită să răspundă unei nevoi 
profunde a tinerilor noștri, în aceeaşi măsură tuturor credincioșilor 
atât de doritori să urce treptele scării ce duce spre cer. 


Ý Nicolae 
Mitropolitul Banatului 


Părintele Teofil Duhovnicul 


În întreaga ţară, în rândurile credincioşilor şi nu numai ale lor, 
este cunoscută mânăstirea „Brâncoveanu” de la Sâmbăta de Sus. 

Majoritatea oamenilor o ştiu sub numele de mânăstirea 
„Sâmbăta”. Numele de mânăstirea „Brâncoveanu” i-a fost dat de al 
doilea ctitor al ei, mitropolitul Nicolae Bălan, întru amintirea celui ce a 
ridicat această mânăstire în jurul anului 1700, voievodul martir 
Constantin Brâncoveanu, domnitorul de atunci al Țării Românești, 
„boier vechi şi domn creștin” cum îl numește balada și cum a rămas în 
conștiința populară până astăzi. 

Mânăstirea e cunoscută ca locaş de rugăciune, loc binecuvântat 
de Dumnezeu, oază de liniște - „picior de plai şi gură de rai”, dar și ca 
loc de alinare a suferințelor, de tămăduire trupească și sufletească, de 
întărire a credinţei, sporire a nădejdii și izvor de dragoste, şi aceasta 
prin călugării şi mai ales prin duhovnicii ei. Și e normal să fie aşa 
deoarece mânăstirile sunt locașuri în care își duc viața călugării, 
oameni ce în căutarea și apropierea de Dumnezeu încearcă și trebuie 


să fie mereu cu un pas înaintea celorlalți credincioşi. 

A rânduit Dumnezeu ca mânăstirea de la Sâmbăta să fie 
cunoscută și prin părintele Teofil, cunoscutul ei duhovnic, unul din 
marii duhovnici ai neamului nostru. Când spui „Mânăstirea Sâmbăta” 
te gândești la părintele Teofil, iar când spui „părintele Teofil” sigur nu-l 
poți despărți de mânăstirea de la Sâmbăta, al cărei viețuitor este. 

Părintele Teofil s-a născut într-un sat în apropiere de Sibiu, 
numit 'Topârcea, din părinți plugari, fiind cel mai mare dintre patru 
frați. Și-a început viața conştientă ca nevăzător, ceea ce înseamnă că 
s-a născut nevăzător; între 1935-1940 a urmat o şcoală specială la Cluj 
pe care a fost nevoit s-o întrerupă doi ani din cauza războiului, apoi a 
făcut o clasă la o şcoală specială la Timișoara după care, între anii 
1943-1948 a urmat liceul, pe atunci Colegiul „Diaconovici” din 
Timişoara, liceu pentru văzători. Între 1948-1952 a urmat Institutul 
Teologic din Sibiu luându-și licenţa în teologie. La mânăstirea Sâmbăta 
a venit la 1 aprilie 1953 și în același an a fost tuns în monahism de 
mitropolitul Nicolae Bălan. În 1960 a fost hirotonit diacon în mod 
excepțional de mitropolitul Nicolae Colan iar în 1983 a fost hirotonit 
preot de Înalt Prea Sfinţitul Antonie Mitropolitul Ardealului. În 8 
septembrie 1988 a primit treapta de Arhimandrit. 

Acum părintele e în mânăstire de 43 de ani și stă, cum spune, 
într-un loc unde „îi place”, tot el numind mânăstirea: „Poarta cerului”, 
„Tinda Raiului”, „Casa lui Dumnezeu” și „Locul împlinirilor”, 
bucurându-se că Dumnezeu l-a ales și l-a primit să stea într-un astfel 
de loc. 

Duhovnic pentru monahi şi mireni 

Se ştie că marii noștri duhovnici se găsesc în general în 
mânăstiri, aceste „Case ale lui Dumnezeu” fiind locuri de o mai mare 
prezenţă a Duhului lui Dumnezeu, locuri deasupra cărora și în care mai 
mult ca în alte părţi plutește Duhul lui Dumnezeu. La mânăstiri vin de 
cele mai multe ori oameni mai mult sau mai puțin împovăraţi de 
păcate pentru a se despovăra de ele şi a se umple de Duhul lui 
Dumnezeu. În această lucrare credincioșii sunt conduși, ajutați de 
duhovnici, mai ales în Sfânta Taină a Spovedaniei, duhovnicii fiind aşa 
cum le spune și numele, oameni care-l poartă și-l împărtășesc pe 
Duhul Sfânt tuturor celor dornici de despătimire și îndumnezeire. 


Cei ce vin în acest scop la mânăstirea Brâncoveanu întreabă de 
obicei de părintele Teofil. El, deși lipsit de vedere, este luminat, este 
luminat de Dumnezeu cu lumina cunoștinței pe care el este gata s-o 
împărtăşească tuturor celor ce o caută. Părintele este căutat deci 
pentru a împărtăși lumina, pentru că este un om al bucuriei, un om 
gata să-i facă şi pe alţii să se bucure. Părintele Teofil e căutat şi pentru 
felul în care îl înțelege şi îl prezintă pe Dumnezeu. Şi acest Dumnezeu e 
„milostiv şi iubitor de oameni”, are „milă şi îndurări”, îl aşteaptă mereu 
pe fiecare fiind gata să-l „miluiască și să-l mântuiască”. Dumnezeu, așa 
cum îl înțelege părintele Teofil, este de fapt Dumnezeu cel propovăduit 
de Biserică, cel prezentat de sfintele slujbe, care așteaptă pe fiecare 
pentru că „dragostea Lui față de cel mai mare păcătos e mai mare decât 
dragostea celui mai mare sfânt față de EI”. 

A. Duhovnic pentru călugări 

Înainte de a arăta ce înseamnă părintele Teofil pentru 
majoritatea credincioşilor, trebuie să ne oprim la relaţia lui de 
duhovnic cu fiii sufletești din mănăstirea al cărei membru este. 

Părintele Teofil este duhovnicul obștei mânăstirii. Fiind acum la 
vârsta unei depline maturități duhovniceşti el are deja formată o vastă 
privire de ansamblu asupra însemnătății monahismului, asupra 
modului în care trebuie să se comporte cineva care vrea să meargă pe 
această cale, are o metodă de lucru, nişte principii pe care le cere 
respectate de toţi cei ce vor să vieţuiască în mănăstire și care în fond 
nu sunt doar ale lui ci sunt ale Bisericii. Am afirmat deja că părintele 
are mare încredere în bunătatea lui Dumnezeu, în iubirea Lui față de 
noi dar părintele insistă pe faptul că Dumnezeu iartă pe cel care se 
pocăieşte, pocăința însemnând părăsirea păcatului, afirmă cu tărie că 
Dumnezeu e dispus și se bucură să primească pe oricine cu condiţia, 
însă, ca acesta să rupă cu viața de păcat de mai înainte și „să ducă o 
viaţă pe care să o poată binecuvânta Dumnezeu şi pe care o 
binecuvântează de fapt”. 

Ca duhovnic al mânăstirii, părintele îi primeşte pe toți monahii 
ce în lupta duhovnicească vor să fie povăţuiți de dânsul. Din păcate, în 
condiţiile destul de libertine ce se constată astăzi chiar şi în mânăstiri, 
neexistând o constrângere, mulți îl evită pentru a viețui după bunul lor 
plac, lucru ce duce la scăderea nivelului duhovnicesc-moral din 


mânăstire, la scăderea prestigiului monahismului. Cei care vor să fie 
îndrumați de părintele Teofil trebuie să știe că ei urmează să 
împlinească ceea ce le cere duhovnicul, că el trebuie ascultat, că un 
călugăr trebuie să asculte nu să negocieze în problema ascultării. Cei 
îndrumați de părintele Teofil trebuie să fie nelipsiţi de la sfintele 
slujbe, trebuie să-și împlinească datoriile la locurile unde sunt puși, să 
nu facă nimic fără binecuvântare, să lucreze oriunde sunt puși ca 
pentru Dumnezeu, „să facă fiecare lucru ca ultimul din viaţă și 
singurul prin care se mântuiesc”. Astfel, toți cei care sunt sinceri în 
relația lor cu duhovnicul, toți care îi urmează sfaturile nu se poate să 
nu ajungă la bine. Se şi constată că, în mânăstire, cei ce sunt iubitori ai 
rugăciunii, cei care-și împlinesc corect datoriile sunt în general tocmai 
aceia care se spovedesc la părintele Teofil. Ceilalţi, de obicei, îl evită 
sau, în cazul în care dânsul le atrage atenţia pentru ceva, sunt gata a 
spune nu că le vrea binele ci că are ceva cu ei. Părintele chiar afirmă că 
dacă cineva e prieten cu el, acela e „om cumsecade”. Spune mai întâi 
despre sine că e „om cumsecade” şi o spune şi despre prietenii lui - 
monahi sau mireni. Am ţinut să menţionez acest lucru care unora le-ar 
părea o lipsă de smerenie. Părintele Teofil însă vrea să fie realist, 
iar smerenia lui şi a altora consideră că nu trebuie să fie 
afirmarea unor lucruri de cele mai multe ori necrezute chiar de 
cel care le spune, ci smerenia trebuie să izvorască din adevăr. 
Spre exemplu: nu trebuie să ne afirmăm ca fiind smeriţi, ci să fim 
fără a ne afirma sau, mai corect, spre exemplu, când ne spunem 
numele nu să adăugăm și „păcătosul” pentru a arăta smerenie, ci 
să-l spunem doar corect, neînsoţit de alte cuvinte ce nu fac parte 
din el şi dacă avem păcate să le mărturisim şi să ne pocăim pentru 
ele în faţa lui Dumnezeu, nu a oamenilor (precum odinioară 
fariseii - aspru mustraţi pentru aceasta de către Mântuitorul). 
Încă un lucru ce îi miră pe mulți: Părintelui Teofil nu-i este 
teamă că nu o să ajungă în rai. Și nu-i este teamă nu pentru că ar face 
nişte lucruri excepţionale care l-ar îndreptăţi să meargă în rai, nu, ci 
pentru că duce o viață corectă, se raportează la Dumnezeu ca la 
Dumnezeu, face ce depinde de El şi este conștient că neputinţele, 
lipsurile noastre le completează marea iubire a lui Dumnezeu, care ne 
iubește mai mult decât putem noi înțelege. E o concepţie dătătoare de 


nădejde pentru noi toţi, o concepţie izvorând din intimitatea cu 
Dumnezeu încă din viața aceasta. 

Părintele Teofil mai este și un om al unui mare echilibru. Nu 
urmăreşte nici pentru el nici pentru alții performanţe, lucru care de 
multe ori urmărit duce la mândrie, ci dorește trăirea unei vieți pe care 
să o poată binecuvânta Dumnezeu. Nu e împotriva performanţelor, dar 
ştie că ele sunt pentru oameni de performanţă iar aceştia nu sunt cei 
mai mulți, ci sunt dintre cei puţini. 

Cu toată această deschidere, rezultatele părintelui nu sunt 
excepționale. Sigur, rolul lui e mare în cazul în care cineva se lasă 
îndrumat, sfătuit de dânsul, dar e foarte mic, chiar inexistent în cazul 
când cineva îl ocoleşte. lată așadar valoarea duhovnicului redusă la 
putinţa de prețuire a ei de către ceilalți, iată că pe om nu-l poți ajuta 
decât dacă el vrea să se lase ajutat. Cu toate neajunsurile însă, 
părintele Teofil având o personalitate puternică se impune nu numai 
în conștiințele celor ce-l ascultă, ci de multe ori și, desigur, mult mai 
încet, şi în ale celorlalţi, influența sa simțindu-se în viaţa întregii 
mânăstiri. 

B. Duhovnic pentru mireni 

Cum deja am afirmat, când cineva din afară vine la mânăstire 
pentru folos duhovnicesc, pentru spovedanie, întreabă de obicei de 
părintele Teofil. El singur primeşte cu bucurie pe toţi cei care vin şi se 
bucură să-i ajute pe toți cei care-l solicită. 

Dacă părintele are o mare deschidere în vederea monahismului 
în ce privește viața călugărilor, aceeaşi deschidere se constată din 
partea sfinţiei sale și în ce privește pe laici. Părintele se străduiește să-i 
înţeleagă pe mireni în situaţia lor de oameni care trăiesc în familie și 
societate având răspunderi față de acestea. El ştie că mirenii au o altfel 
de viață decât monahii și trebuie trataţi ca atare. Nu li se pot cere 
laicilor lucrurile pe care le fac călugării, cum de fapt nici invers nu se 
întâmplă. 

Celor ce vor să fie îndrumați de el în cele ale credinţei, părintele 
le pretinde totuși o viață creştină adevărată, o reală relație cu 
Dumnezeu, le pretinde un program din cinci puncte pe care cineva 
respectându-l este angajat în relația cu Dumnezeu. 

Primul punct de program e prezenţa la biserică, la Sfânta 


Liturghie în dumineci și sărbători, pentru că acolo ne aflăm în 
cuprinsul împărăției lui Dumnezeu, ne împărtășim de binecuvântările 
Lui, date nouă prin mijlocire preoțească, slujim împreună cu slujitorii 
sfințiți, aducând lui Dumnezeu cântare și închipuindu-i pe heruvimi, 
fiind de fapt şi împreună cu ei, pentru că în biserică fiind împreună cu 
ceilalți creștini ne putem ruga împreună, întărim comuniunea noastră 
întreolaltă și cu Dumnezeu constituindu-ne ca Trupul cel viu al lui 
Hristos, pentru că în biserică, în timpul sfintelor slujbe, suntem în 
„Cerul cel de pe pământ”, ne pregătim pentru atmosfera din veșnicie, 
pregustăm bunătăţile viitoare. Cineva care nu merge la biserică nici nu 
e considerat de părintele la „credincioși”, iar dacă cineva vrea să fie 
credincios, trebuie neapărat ca în „Ziua Domnului” să fie acolo unde 
vrea Dumnezeu să fie. Se înțelege că cei bolnavi care nu pot împlini 
această obligaţie sunt scutiți de ea. 

„Să începi ziua cu Dumnezeu și s-o sfârșeşti cu Dumnezeu” este 
al doilea punct al programului care concret înseamnă rugăciuni de 
dimineaţă şi rugăciuni de seară, aici incluzând și rugăciunile înainte 
şi după mese. Aceasta pentru că în momentele principale ale zilei 
credinciosul să se pună în fața lui Dumnezeu și sub protecţia Lui, să 
ştie că tot ce face este cu ajutorul lui Dumnezeu, că tot ce are vine din 
darul lui Dumnezeu. Când nu se poate mai mult, cel puţin un minim de 
cinci minute acordate lui Dumnezeu, oricât de „grăbit” sau „ostenit” ar 
fi omul, nu-i prea mult. Dacă cineva crede în Dumnezeu nu se poate să 
nu aibă şi un timp anume pentru Dumnezeu. 

Al treilea punct este „citirea a doua capitole din Noul 
Testament în fiecare zi”, pentru că nu are cineva putinţa de a se 
raporta la Dumnezeu fără a ști ceva despre El, despre modul în care 
poate intra în legătură cu El. 

„Rugăciunea de toată vremea” e al patrulea punct al 
programului. Aceasta pentru că omul e o ființă gânditoare şi toate ale 
omului pornesc de la gândul omului. Pentru că nu noi ne mântuim ci 
Hristos ne mântuieşte, cerem aceasta printr-o rugăciune scurtă: 
„Doamne lisuse Hristoase Fiul lui Dumnezeu miluiește-mă pe 
mine păcătosul (păcătoasa)”, rugăciune pe care o repetăm mereu în 
minte încercând să o unim cu respiraţia pentru ritmizare. 

Al cincilea punct este „Postul” după rânduiala Bisericii 


Ortodoxe, care se face în vederea disciplinării noastre interioare, 
disciplină ce o urmărim şi prin rugăciunea de toată vremea. 

Cu acest program părintele mai conjugă și un îndreptar de viață 
pe care îl dădea părintele Arsenie Boca și care e format din cinci 
puncte: 1. „Oxigen” adică viață dusă într-un aer cât mai curat, 2. 
„Glicogen” - se referă la o hrană rațională. 3. „Somn” - părintele 
Arsenie, având și cunoștințe medicale, spunea că avem nevoie de cel 
puţin şase ore de somn continuu în 24 de ore pentru a putea lucra la 
capacitatea noastră reală. 4. „Să-ţi păstrezi hormonii” - adică să duci o 
viață sexuală corectă nefăcând risipă de energie sexuală şi 5. „Să ai 
concepție de viață creștină” - adică, viața să ţi-o pui în slujba lui 
Dumnezeu după rânduiala Bisericii Ortodoxe. 

O dată cu acestea și pe lângă ele părintele Teofil cere 
credincioşilor să se îmbunătățească prin Sfânta Spovedanie, să 
ocolească toate pricinile de păcătuire şi mai ales să părăsească 
păcatele în orice chip ar fi ele. În legătură cu spovedania, le cere 
credincioşilor să se spovedească de cel puţin patru ori pe an, afirmând 
mereu că „nu are încredere în spovedania făcută doar o dată pe 
an”, de multe ori poate doar ca obicei religios. Celor râvnitori părintele 
le recomandă spovedanie şi, dacă duc o viață superioară, împărtăşanie 
cât mai deasă. El nu insistă prea mult pentru o împărtășanie deasă ci 
aşteaptă o dorință a oamenilor de a duce o viață superioară, de a se 
curății de patimi, el vrea ca oamenii să se spovedească și 
împărtăşească nu dintr-o modă religioasă ci dintr-o dorinţă fierbinte 
de a fi mai buni și de a se uni cu Hristos. 

Celor ce vin cu păcate grele, cu patimi, părintele nu le dă 
canoane aspre sau ani mulți de canonisire, ci cere în primul rând 
părăsirea păcatelor și o viață după voia lui Dumnezeu. După ce omul 
s-a schimbat în bine, părintele îl dezleagă ştiind că și Dumnezeu îl iartă 
şi nu cere o pocăință pentru toată viaţa ci o bucurie din credinţă, din 
încrederea în bunătatea lui Dumnezeu. Chiar în ce priveşte pocăinţa, 
părintele este pentru o pocăință cu bucurie, cu încredere în 
bunătatea lui Dumnezeu care „se bucură de un păcătos care se 
pocăieşte mai mult decât de 99 de drepţi care n-au nevoie de 
pocăință”. 


Părintele Teofil și tinerii 

Între monahi şi mireni părintele acordă o mare importanţă 
tinerilor, iubeşte tinerii și e iubit de ei. Se spune că prietenii sunt cam 
la fel de buni sau de răi, asta înseamnă că părintele e cam la fel de 
tânăr ca tinerii pe care-i iubește şi, dacă asta nu se poate în ce privește 
vasul de lut ce se învecheşte, se poate și este o realitate în ce privește 
sufletul. 

Părintele Teofil se bucură mult de tineri, se bucură pentru că 
tinerii sunt modelabili. Un bătrân deja a devenit ceea ce este, pe când 
un tânăr urmează să devină, are un suflet tânăr, are capacitatea de a se 
depăşi şi de a se dărui şi poate fi modelat. 

În condiţiile create de revoluţia din 1989 părintele Teofil e 
căutat de un număr de tineri mereu în creștere, tineri doritori să 
viețuiască orientându-se după Evanghelia lui Hristos, doritori să-şi 
pună viața în slujba lui Hristos. 

La cererea tinerilor, îndeosebi a studenților, părintele cutreieră 
asemenea unui apostol toate marile orașe ale ţării, ţinând conferințe în 
care le prezintă diferite teme din punct de vedere creștin, le prezintă 
viața creştină, bucuria, împlinirea dintr-o viață dusă în comuniune cu 
Dumnezeu, le răspunde la toate întrebările şi frământările lor, le dă 
sfaturi în ce priveşte viaţa religioasă pe care ei trebuie să o ducă într-o 
lume care se orientează după principii necreștine. Părintele nu crede 
că cei care ascultă conferințele reuşesc să reţină și apoi să pună în 
practică mult din ce li se spune, dar se bucură când vede entuziasmul 
celor care îl așteaptă, merge peste tot cu bucurie în speranţa că și 
puţinul ce va rămâne din ce el seamănă poate va da rod şi în aceea a 
întăririi în credinţă a ascultătorilor. Mulţi din acești ascultători îl caută 
apoi pe părintele la mânăstire, vin pentru a se spovedi, pentru a-şi 
orienta viața după Hristos. 


Duhovnicul către duhovnici 

E frumos a vorbi despre anumiți oameni despre care poţi spune 
multe lucruri frumoase. Am văzut multe recomandări ale părintelui 
Teofil către oameni. Dar oare ce ar avea de spus el către frații lui, 
chivernisitori de suflete, către duhovnici. 

Mai întâi le-ar spune că trebuie să fie ceea ce se cheamă, adică 


duhovnici, asta însemnând oameni purtători şi împărtăşitori de Duhul 
Sfânt, nu simpli funcționari bisericeşti și pentru a fii duhovnici reali 
să-și pună întreaga viață în slujba lui Dumnezeu și a oamenilor, să se 
debaraseze de orice L-ar împiedica pe Duhul Sfânt să sufle în şi din el. 

Le-ar mai spune că pentru a spovedi şi îndruma pe alții corect 
trebuie ca mai întâi să se spovedească ei înșiși, să-și aibă ei înșiși 
duhovnici de care să asculte. 

Pentru a reuși să facă o spovedanie care să ducă la împuţinarea 
păcatelor, să urmărească a da credincioşilor încredere în bunătatea lui 
Dumnezeu, în faptul că El vrea să-i ridice din cădere, să nu dea 
canoanele doar ca pedepse, ci pentru a-l ajuta pe penitent să se curețe 
de rele, să dea canoanele ca și atunci când și le-ar da lor sau celor 
apropiați lor, să fie buni şi să-L prezinte pe Dumnezeu ca Tată iubitor, 
dar să nu dezlege acolo unde nu se împlinesc condiţiile dezlegării, 
unde nu se părăseşte păcatul, unde Dumnezeu sigur nu dezleagă 
pentru că atunci nu vor împuţina ci vor înmulți păcatele. Duhovnicii să 
ducă ei înșiși şi să pretindă şi credincioşilor lor să ducă o viață 
creștină, să aibă un comportament orientat după Dumnezeu, să se 
poarte în toată vremea și în tot locul aşa cum s-ar purta Hristos dacă ar 
fi în situaţia lor. În cazul în care duhovnicii vor şti cu adevărat și se vor 
strădui să-i ajute pe credincioși să se despătimească, dacă între părinții 
duhovniceşti și fiii sufleteşti va exista o comuniune, sigur că vor fi 
creştinii mai buni. 


Concluzii 

Părintele Teofil este un om al bucuriei. Se bucură mult de 
darurile aduse de credința în Dumnezeu. Totuși, mulţumirea lui, în ce 
priveşte roadele aduse de activitatea lui de duhovnic, nu este prea 
mare. Are conştiinţa că seamănă în pământ pietros. E drept, sunt 
oameni care ajungând la el reușesc să îşi schimbe viața, să trăiască 
creștineşte, dar aceștia sunt, totuși, puţini. Cei mai mulți ajung la 
mânăstire împinși de necazurile de care ar dori să scape, dar nu vor să 
se schimbe, se plâng, cer alinare, dar nu pot elimina pricinile 
greutăților ce de multe ori se găsesc în viaţa lor supusă păcatelor. 
Concluzia părintelui Teofil este că nu poți ajuta pe cineva dacă nu se 
lasă el ajutat. Nu poţi schimba pe nimeni, schimbarea o poate face 


Dumnezeu dacă şi omul e deschis, însă nici Dumnezeu nu schimbă pe 
cineva cu forța, cu atât mai puţin un om. Sfatul ar fi ca oamenii să se 
lase îndrumați, ajutaţi, să dorească să se „depăşească şi să se 
dăruiască”, să se încadreze în rânduiala Bisericii, să fie sinceri cu 
Dumnezeu, cu ei înșiși și cu duhovnicii lor. 

Tuturor, părintele Teofil, le spune că din relația cu Dumnezeu 
izvorăşte fericirea, că din credința adevărată izvorăște bucurie, că 
Dumnezeu stă și ne aşteaptă pe fiecare să intrăm și să ne veselim la 
ospăţul credinţei. 


leromonah SERAFIM GHEORGHE PĂTRUNJEL 
Părintele Teofil - icoană a intervalului 


Orice miracol îl înţelegi după ce se stinge irevocabil. 
Înrădăcinaţi în huma melancoliei, nu mai știm să trăim cu intensitate 
decât amintirea. Pare că judecăm întotdeauna înălțimea dragostei prin 
comoția despărțirii. E deconcertant modul în care ratăm marile 
întâlniri cu prezentul, sub un spectru paseist continuu, înecați în 
retorica crizei şi revendicarea disoluţiei actualităţii. Sub umbra 
Tradiţiei, parcă, nu mai e chip să scrutăm prezentul: printr-o înnăscută 
aplecare defetistă, glisăm pe certitudini vagi, recuzând cu un aer 
decrepit-sapienţial existenţa, hic et nunc, a excepționalului. 

Ca români am ştiut întotdeauna să proslăvim, cu asupra de 
măsură, posteritatea: în perimetrul nostru, moartea convertește orice 
existență în valoare. Aici, discursul este mereu encomiastic iar 
empatia, naiv disimulată. Poarta admiraţiei noastre este deschisă, 
aproape grotesc, numai spre cimitir. La noi orice demers etic pare a fi 
restaurativ, orice cuvânt evocator - un gen al necrologului, orice 
învingător - un adormit întru Domnul. 

Conștienți de această ruşinată demisiune, e timpul, credem, să 
ne desfacem inima spre modelele vii. lar viul trebuie privit nu ca fapt 
biologic, ci ca prezență personală, fereastră al rostirii şi actanță a 
rostuirii, cum ar fi spus Noica. Această prezenţă, într-o debordantă 
efervescenţă, înaripată arătare şi căutată trecere, se regăseşte 
inconfundabil într-un bărbat religios: părintele Teofil. 


Bătrânul acesta, cu chipul rumen și pletele dalbe, robust, 
surâzător, agil şi hâtru, ascunde neîndoios o taină. Nefirescul său e 
dincolo de handicapul congenital (nevederea) sau de condiția sa 
activă: ieromonah. Numit „duhovnic al ASCOR-ului”, ori „avvă coborât 
din Pateric” (pr. Galeriu), părintele Teofil vieţuieşte într-o 
preacunoscută mănăstire de la poalele Făgărașilor. Atunci când vine 
printre noi aduce cu sine ascuțimea crestelor, fragranţa coniferelor şi 
tăria apei de munte, într-un cuvânt, boarea prospeţimii. Întemeiat de 
rugăciune, luând ca scut pravila, monahul de la Sâmbăta arde veşnic în 
cuvânt. Nu poate fi nicio întâmplare în faptul de-a fi fost botezat cu 
numele ucenicului cel iubit, loan, luând apoi, în chip minunat, numele 
iubitorului de Dumnezeu: Teofil. 

Vedetă a serilor duhovnicești, producător de adevărate 
spectacole, mereu oportun, părintele a refuzat debușeul publicistic 
crispat, rămânând aproape necunoscut în spațiul cultural 
extra-eclesial. În aceasta nu citim, însă, nicio invalidare: lăsându-se mai 
degrabă „cules”, părintele Teofil a ieşit ca un învingător, parcă fără să 
vrea. Trebuie spus din capul locului că părintele Teofil este, înainte de 
orice, o stare de spirit. Inalienabilitatea logosului scris, livrescul în 
general, pare să nu-l pună în valoare; și totuşi, noi o ştim: 
parafrazându-l pe Heidegger, am spune că doctrina adevărată îi este 
„nerostitul” din rostirea sa. Omiletica erudită pe arie bisericească, 
competența exegetică, experiența monastică, nu acestea îi aduc mai 
întâi pe credincioși în sălile de conferințe. Senin, spontan, ironic (în 
sens mai mult socratic decât patristic), părintele Teofil e un „zoon 
gelastikon” aservit pe deplin aproapelui. Surâsul îi este de copil, 
nostalgiile - nevinovate, naivitatea - candidă. Omnipotenţa sa 
conjuncturală, această dominare pe orizontală, care-l îmbucură trist 
(„cuvântul meu e sămânță pe pământ pietros”) se datorează numai 
parfumului risipit cu gratuitate neselectivă. Însă dincolo de euforia 
născută epidermic, puţini o știu, părintele este abandonat cu 
condescendenţă: „Cereţi de la mine blagoslovenie atât cât sunt aici”. 
Sărbătoarea sa lăuntrică, şi, prin ea, jubileul proximităţii sale, 
concrește pe un program paideic lipsit de relaxări și comodități. Tot 
ceea ce primim în predica sa, dar mai ales în conferințele susținute 
decontractat şi afabil, e fructul unei ortopraxii nevăzute: asceză 


continuă, fără crispare şi asperități, dar sinuoasă şi tensionată. 
Părintele este convingere, în primul rând, pentru că este trăire; de 
aceea și atunci când rostește truisme sau banalități, rămâne spumos și 
pregnant. Cuvântul este investit cu tărie numai prin articulare ființială. 
Totul pare întemeiat: sfaturile sunt însoţite de o mimică deferentă, 
sancțiunile - de o intonaţție adecvată, glumele - de un zâmbet 
complice. Fiinţa sa este mereu într-o necuprinsă îmbrățișare; aceasta 
aduce cu sine, inefabil și întru preaplin, infinitul dragostei. 

Monahul care recită poezii nupţiale este înconjurat ocrotitor, 
pretutindeni, de tineri. Aflaţi într-o nealterată osmoză, părintele - și 
tocmai el - le arată calea spre lumină. Nu este întâmplătoare această 
apropiere, şi nici neutră semnificant. Învăţătura-i sădită printre 
semeni vine spre ilustrarea unei subiacente înrudiri: printre altele, 
părintele Teofil, unei tradiționale filosofii sepulcrale a Părinților, (pr) 
opune reflecția asupra vieţii. Departe de amenințările tanatologice, 
străin de spaima paralizantă, părintele Teofil devine el însuși, pentru 
tineri, un model ontologic. Detașat de clișeele scorțoase şi prăfuite ale 
coreligionarilor săi (şi, implicit, ai noştri), reticent la unele reflexe 
călugărești, părintele Teofil este absolvent al Facultăţii echilibrului. E 
neîndoielnic pentru cei care-l cunosc, în sensul tare al cuvântului, că 
s-a născut pentru a lărgi relieful uman al creștinismului dreptmăritor. 
Infinitului pneumatic al Ortodoxiei i-a corespuns mereu o plenară 
diversitate sub raport caracterial: de la Avva Antonie cel Mare până la 
Cuviosul Siluan Athonitul, sau de la părintele Cleopa la Andre Scrima 
străbați, într-un fel, aceeaşi albie inepuizabilă: alteritatea e o bucurie, 
diferenţa un privilegiu. În această minunată felurime se cuvin citite şi 
cele mai insolite afirmaţii ale părintelui, care, la o adică, se vădește un 
desăvârșit mărturisitor și apologet al învăţăturii Mântuitorului. 

Credem cu tărie că părintele Teofil va rămâne un ipochimen 
atemporal plasat mereu în interval: între itineranţă şi sedentarism, 
între rigoarea patristică şi elasticitatea bunului simţ țărănesc, între 
înţelepciunea populară și rodajul intelectual, între ingenuitatea scenică 
şi un diafan histrionism asumat, între discursul perifrazat şi sentința 
ireductibilă, între licenţă și inovaţie, între certitudine şi neprihănită 
şovăială, la toate aceste interstiţii se întrupează chipul pacificat al unui 
bătrân care se încăpățânează să rămână veșnic tânăr. 


MIHAI NEAMȚU 
Notă asupra cărţii de faţă 


Cartea de față cuprinde cuvântări pe care le-am ţinut la Schitul 
Poşaga, din Eparhia Alba lulia, cu prilejul a două tabere studențești, de 
rugăciune şi de muncă, organizate de Asociaţia Studenţilor Creştini 
Ortodocşi din România „A.S.C.O.R.”, din Timișoara, în a doua jumătate a 
lui august 1995 și în a doua jumătate a lui iulie 1996. 

Temele pentru cuvântări le-am ales eu însumi, iar cuvântările 
le-am ținut liber. Ele au fost imprimate pe casete și apoi copiate în 
scris, de către studenții Sorin Mariş şi Ovidiu Hârceagă, care s-au 
gândit ca aceste cuvântări să fie publicate într-o carte. În acest sens, 
s-au adresat Înalt Prea Sfințitului Nicolae, Mitropolitul Banatului, la 
care au găsit bunăvoință, aşa că s-a putut ajunge la tipărirea 
cuvântărilor mele de la Poșaga. 

Dat fiind faptul că temele alese de mine au fost prezentate în 
cuvântări libere, în expunerile mele apar multe digresiuni și repetări. 
Am considerat că e bine ca acestea să fie cuprinse și în carte, - atât 
pentru motivul că nu toți cititorii citesc întreaga carte, cât şi pentru 
faptul că pe cititori, în cazul de față, îi consider mai mult ascultători 
decât cititori: ascultători asemenea celor de la Poșaga. 

Notez aici şi faptul că, la verificarea textelor copiate de pe casete 
m-am considerat unul dintre cititori și dintre ascultători şi am avut 
mare bucurie din multe din afirmaţiile ce se fac în cuvântări. Sper ca 
bucurie şi folos să aibă, din cuvântările mele, adresate studenților, toţi 
cititorii, fără deosebire, de aceea trimit această carte la propovăduire, 
nu înainte de a-l mulțumi lui Dumnezeu pentru această realizare, și nu 
înainte de a mulțumi tuturor celor ce au contribuit ca această carte să 
existe şi să poată fi trimisă la propovăduire. Mă cuprind pe mine 
însumi în „gândurile bune”, destinate „pentru gânduri bune”, pe care le 
ofer Mântuitorului nostru, cu rugămintea să le înmulțească şi să le facă 
lucrătoare în sufletele cititorilor şi în viața lor de zi cu zi. 


Arhimandritul Teofil Părăian, din Mănăstirea Brâncoveanu 


de la Sâmbăta de Sus, judeţul Braşov 
Ortodoxie și Liturghie 


Cuvioase părinte, iubiţi frați şi iubiți credincioși, cu cuvântarea 
aceasta intitulată „Ortodoxie și Liturghie” încep un șir de cuvântări pe 
care le voi ţine în zilele următoare până vineri inclusiv. Mâine va fi o 
cuvântare intitulată „Liturghia, sărbătorire cuprinzătoare”, miercuri va 
fi o cuvântare, tot dimineaţa: „Prea Sfânta Treime și Sfânta Liturghie”, 
joi dimineaţa va fi o cuvântare intitulată: „Binecuvântările Sfintei 
Liturghii”, iar vineri dimineaţa va fi ultima cuvântare în legătură cu 
Sfânta Liturghie ţinută de mine aici și anume intitulată „Îndemnuri de 
la Sfânta Liturghie”. 

Aşadar începem cu „Liturghie şi Ortodoxie” sau cu „Ortodoxie şi 
Liturghie”, e de fapt același lucru. Pentru a putea vorbi despre 
Ortodoxie şi Liturghie trebuie mai întâi să precizăm noțiunile de 
Ortodoxie şi de Liturghie, ce înseamnă Ortodoxie și ce înseamnă 
Liturghie și ce legătură este între Ortodoxie şi Liturghie. 

Cuvântul „ortodoxie” înseamnă dreaptă mărire. Este un cuvânt 
grecesc, un termen grecesc, care nu s-a tradus în limba noastră ci a 
rămas aşa cum este în limba greacă, dar însemnătatea lui pentru noi, 
ca să înțelegem și noi ce înțeleg grecii care au creat acest termen, este 
„dreaptă mărire”. Noi ne numim pe noi înşine ortodocşi ca să ne 
deosebim de ceilalți creştini care nu sunt ortodocși, ci sunt, zicem noi, 
eterodocși. Ce înseamnă eterodox? Străin de Ortodoxie, străin de 
dreapta mărire. 

Ortodoxia ca dreaptă mărire se revarsă în aducerea de mărire 
lui Dumnezeu, deci noi suntem ortodocşi pentru că aducem dreaptă 
mărire lui Dumnezeu și dacă nu aducem dreaptă mărire nu suntem 
ortodocși. Și ceilalți creştini aduc mărire lui Dumnezeu, dar nu mărirea 
cea dreaptă, pentru că nu au credinţa cea dreaptă. Cei care, de pildă, nu 
cinstesc pe Maica Domnului, nu pot avea dreaptă mărire pentru că nu 
au dreaptă credință. Ori noi ca cinstitori ai Maicii Domnului avem 
dreaptă mărire pentru că facem legătura între Domnul Hristos și Maica 
Domnului, mama Domnului nostru lisus Hristos. Şi așa mai departe, nu 
stărui acum în amănunte. Sigur că se pot aduce multe lucruri care 
mărturisesc dreapta mărire pe care o avem noi. 


Cuvântul „ortodox” a avut circulaţie în Răsărit în special după 
despărțirea Bisericii la 1054, între catolici şi ortodocși. Până la 1054 
Biserica s-a numit catolică şi grecii se numesc pe sine şi astăzi catolici 
în înțelesul că credinţa aceasta e o credinţă care e peste tot. Şi cuvântul 
catolic este de fapt tot de origine greacă însă pentru că cei din Apus 
s-au numit pe sine catolici, aşa cum sunt ei astăzi, adică despărțiți de 
credința ortodoxă, ca să nu se facă confuzii între catolicii din Apus şi 
catolicii din Răsărit, cei din Răsărit nu s-au mai numit catolici ci s-au 
numit ortodocşi, cu dreaptă mărire. 

Cine zice „ortodox” știe ce zice, adică zice creștinii care nu sunt 
de credințe străine de Ortodoxie ci sunt așa cum suntem noi, cu 
credința ortodoxă, cu dreaptă mărire. Sigur că pentru a avea dreaptă 
mărire trebuie să ai dreaptă credință. Nu poți să ai dreaptă mărire 
dacă nu ai dreaptă credinţă. Deci, ori zicem drept măritori creştini, ori 
zicem drept credincioși creştini, în realitate e același lucru în două 
înfățişări. La slujbă, de pildă la Sfânta Liturghie, se spune: „Pe voi pe 
toți, dreptmăritorilor creştini, să vă pomenească Domnul Dumnezeu 
întru împărăţia Sa, totdeauna, acum și pururea și în vecii vecilor”. S-ar 
putea spune foarte bine: „Pe voi pe toţi, ortodocșilor creştini, să vă 
pomenească Domnul Dumnezeu întru împărăţia Sa, totdeauna, acum și 
pururea şi în vecii vecilor”. Prin urmare noi ne definim ca ortodocși, ne 
numim ortodocşi, drept măritori, şi ne manifestăm ca ortodocși prin 
ceea ce are Ortodoxia ca specific, adică prin ceea ce e reprezentată 
Ortodoxia. 

Cea mai de căpetenie etichetă a Ortodoxiei este Sfânta Liturghie. 
Cuvântul „liturghie” este tot de origine greacă şi înseamnă „lucrare 
publică” aşa că liturghie după cuvântul acesta, - după cuvântul grecesc 
considerat ca „lucrare publică”, pentru că asta înseamnă „liturghie” - 
se socoteşte că fac toţi aceia care fac lucrări de folos, lucrări spre binele 
oamenilor, lucrări de conducere de exemplu. Liturghie, după cuvântul 
acesta de lucrare publică, face și un conducător de corabie, tot 
liturghie face, dar nu liturghia în înţelesul în care o avem noi în vedere. 

În românește când zici „liturghie” te gândești la un singur lucru 
şi nu te gândeşti la o lucrare publică, ci te gândești la o slujbă şi anume 
la slujba cea mai de căpetenie din Biserica Ortodoxă care se numeşte 
Liturghie. „N-am luat parte la Sfânta Liturghie” să zicem, dacă zice 


cineva așa, înseamnă că nu merge la slujba cea mai de căpetenie a 
Bisericii, sau „am luat parte la Sfânta Liturghie” înseamnă că am luat 
parte la acea slujbă în cuprinsul căreia Cinstitele Daruri ce sunt puse 
înainte, pâinea şi vinul anume pregătite, se prefac, la rugăciunea 
preotului prin darul lui Dumnezeu, în Trupul și Sângele Mântuitorului 
nostru lisus Hristos cu care se împărtășesc credincioşii. Asta este 
Liturghia. 

În limba franceză, cuvântul „iturghie” se traduce cu - are ca 
termen - cuvântul „liturgie” și nu înseamnă numai Liturghie, şi mai 
ales nu înseamnă Liturghia ci înseamnă toată slujba Bisericii, toate 
laudele, cele şapte laude. Deci ei când spun „liturgie” spun slujbele 
Bisericii de fiecare zi, cele șapte laude, la ei toate sunt „liturgie”, după 
cuvântul „liturgie” sau liturghie cum zicem noi. Ortodocşii francezi au 
şi ei Liturghie cum avem noi, și Liturghia aceasta se numeşte „Liturgie 
Eucharistique”. 

De ce s-a ajuns în limba franceză la această exprimare, „liturgie” 
şi „Liturgie Eucharistique”, liturghie și Liturghie Euharistică? Pentru că 
toate slujbele Bisericii ne pregătesc pentru Liturghie, Liturghia nu e 
desprinsă de celelalte slujbe ale Bisericii, ci e împreună cu slujbele 
Bisericii așa încât cineva care vrea să slujească Sfânta Liturghie trebuie 
să participe şi la celelalte slujbe ale Bisericii ca să se poată pregăti 
pentru cea mai înaltă slujbă a Bisericii, pentru Sfânta Liturghie. 

Îmi aduc aminte că într-un an, sunt de atunci vreo cincisprezece 
ani cred, prin 1980-1981, nu mai ştiu exact, eram diacon și am fost la 
mănăstire la Prislop, pe lângă Haţeg, unde e înmormântat părintele 
Arsenie Boca, și a venit un părinte, părintele Caliopie Georgescu care 
era exarh al mănăstirilor din Mitropolia Olteniei din Arhiepiscopia 
Craiovei și a fost rugat să facă Liturghie. Atunci preotul mănăstirii nu 
era disponibil, și el a acceptat să facă Liturghie dar a zis că pentru a 
putea face Liturghie trebuie să se mai facă o dată Utrenia pentru că el 
nu a fost la Utrenie şi să participe și la Utrenie ca să poată face 
Liturghie. Utrenia se făcuse seara. Și dimineaţa el a rugat pe maicile de 
la Prislop că dacă vor să facă Liturghia să repete încă o dată Utrenia ca 
să fie şi el la Utrenie. E o conștiință ortodoxă lucrul acesta. Adică e o 
pregătire, e o îndatorire, şi el așa a motivat că vrea să se facă încă o 
dată Utrenia, ca să fie şi el acolo, zicând aşa, că pentru conștiința lui. 


Conştiința aceasta trebuie să ne-o formăm toți credincioşii. Sigur că în 
realitate, în viața socială, nu toţi oamenii au posibilitatea să ia parte la 
slujbele Bisericii, la Utrenie, la Vecernie, sunt împrejurări care 
într-adevăr îi împiedică, dar conștiința ortodoxă trebuie să ne oblige să 
luăm parte la slujbele Bisericii ca să avem vrednicia de a lua parte la 
Sfânta Liturghie, la Liturghia Euharistică. Concluzia aceasta o scoatem 
foarte bine din faptul că în limba franceză există termenul „liturgie” 
pentru toate slujbele și termenul „Liturgie Eucharistique” pentru 
Liturghia propriu-zisă. 

Sfânta Liturghie este cea mai de căpetenie slujbă a Bisericii și 
este lăsată în esenţa ei de către Domnul nostru lisus Hristos. Domnul 
nostru lisus Hristos la Cina cea de Taină a luat pâine în mâinile Sale, a 
binecuvântat, a frânt, a dat ucenicilor și a zis: „Luaţi mâncaţi, acesta 
este Trupul Meu care se frânge pentru voi spre iertarea păcatelor”. 
După aceea a binecuvântat paharul cu vin și a zis: „Beţi dintru acesta 
toţi, acesta este Sângele Meu care pentru voi și pentru mulţi se varsă 
spre iertarea păcatelor”. Aceasta este esenţa Sfintei Liturghii și de fapt 
Domnul Hristos cu acel prilej a și zis: „Aceasta să faceţi întru 
pomenirea Mea” (Luca 22, 19-20). 

Întru pomenirea jertfei Mântuitorului nostru lisus Hristos se 
face Sfânta Liturghie. Așadar Sfânta Liturghie este întemeiată de 
Domnul Hristos, bineînţeles nu așa cum se prezintă astăzi. Sfânta 
Liturghie așa cum se prezintă astăzi este alcătuită de Sfântul Vasile cel 
Mare și de Sfântul loan Gură de Aur. De cele mai multe ori noi facem 
Sfânta Liturghie care ne-a rămas de la Sfântul loan Gură de Aur, 
bineînțeles cu unele modificări care s-au adăugat în decursul 
veacurilor. Noi spunem însă că Sfântul loan Gură de Aur a alcătuit 
Liturghia, nu sută la sută așa cum o avem noi, dar în esenţă, în temelia 
ei, Liturghia pe care o avem noi astăzi este făcută de Sfântul loan Gură 
de Aur sau de Sfântul Vasile cel Mare. 

Două Liturghii se fac în Biserica ortodoxă: Liturghia Sfântului 
Vasile cel Mare se face numai de zece ori pe an iar Liturghia Sfântului 
loan Gură de Aur se face de cele mai multe ori, iar în timpul postului 
pregătitor pentru Sfintele Paşti, în Postul Mare, se face și o Liturghie 
care nu e deplină și se numește „Liturghia Darurilor mai înainte 
sfințite”, deci e o Liturghie la care nu se sfințesc Cinstitele Daruri ci 


sunt sfințite la o Liturghie deplină, la Liturghia Sfântului Vasile cel 
Mare sau la Liturghia Sfântului loan Gură de Aur. Sfântul loan Gură de 
Aur a avut în vedere și Liturghia Sfântului Vasile, Sfântul Vasile a avut 
în vedere Liturghiile dinainte de el, Liturghia Sfântului Iacob, şi le-au 
alcătuit aşa cum au fost luminaţi de Dumnezeu pentru contemporanii 
lor și au rămas de atunci în general neschimbate așa cum le avem noi 
astăzi. 

Sfânta Liturghie este slujba la care Cinstitele Daruri se prefac în 
Trupul și Sângele Mântuitorului pentru împărtășirea credincioșilor. 
Avem în vedere la Sfânta Liturghie pe Dumnezeu și pe oameni. Pe 
Dumnezeu care ne dă posibilitatea să avem Cinstitele Daruri, să avem 
Trupul şi Sângele Mântuitorului, să avem Sfânta Euharistie pentru 
împărtăşirea credincioşilor şi îi avem în vedere pe credincioșii care 
doresc să se împărtășească cu Cinstitele Daruri prefăcute în Trupul şi 
Sângele Mântuitorului nostru lisus Hristos, cu „dumnezeieștile, 
sfintele, preacuratele, nemuritoarele, cereştile, de viață făcătoarele, 
înfricoșătoarele lui Hristos Taine”. Sfânta Liturghie, așa cum este în 
Biserica noastră Ortodoxă, în Biserica dreptmăritoare, are trei părți: o 
parte pregătitoare care se numeşte Proscomidie, o parte la care pot 
participa şi credincioşii încă nebotezaţi numiţi „cei chemați” sau 
„catehumeni” - până la „Câţi sunteți chemaţi ieșiți” şi această parte se 
numeşte „Liturghia cuvântului” - iar împărtășirea care se face în 
cadrul acestei Sfinte Liturghii este împărtășire prin cuvânt şi anume 
prin Evanghelia care se citeşte. Şi apoi urmează Liturghia Euharistică 
propriu-zisă la care nu pot lua parte cei care nu sunt dreptmăritori 
creștini ci numai dreptmăritorii creştini, numai ortodocșii, numai cei 
botezați. Și cei care se pregătesc pentru botez în Biserica Ortodoxă 
sunt socotiți într-un fel tot ortodocşi dar într-o categorie care nu le dă 
voie să ia parte la Sfânta Liturghie propriu-zisă, la Liturghia 
Euharistică, ci numai la Liturghia cuvântului. E o rânduială a Bisericii 
noastre în care se pune în evidenţă importanţa Sfintei Liturghii, adică 
nu orice credincios e vrednic să ia parte la Sfânta Liturghie, Sfânta 
Liturghie fiind o slujbă mai presus de lumea aceasta, este o slujbă care 
aduce cerul pe pământ. Biserica în general este considerată ca „cerul 
cel de pe pământ”, având în vedere biserica drept locaș de închinare. 
Sfânta Liturghie este împărăția lui Dumnezeu pe pământ, și de aceea ca 


să luăm parte la Sfânta Liturghie, la împărăţia lui Dumnezeu de pe 
pământ trebuie să avem o vrednicie anume, trebuie să fim curăţiți de 
relele care ne-ar face nevrednici de Sfânta Liturghie. De aceea la Sfânta 
Liturghie în vechime nu aveau voie să ia parte cei nebotezaţi, 
catehumenii, cei chemaţi, și nu aveau voie să ia parte la Sfânta 
Liturghie cei care erau în stadiul de pocăință, care nu se puteau și 
împărtăşi. Toţi credincioşii care luau parte la Sfânta Liturghie aveau 
cumva obligaţia să se împărtășească cu Sfintele Taine, cu Trupul și 
Sângele Mântuitorului nostru lisus Hristos și atunci se considera că 
numai aceia care se pot împărtăși pot lua parte la Sfânta Liturghie. 
Lucrurile n-au rămas aşa în istoria Bisericii din neputința omenească şi 
Biserica a admis să ia parte și cei care sunt în stadiu de pocăință 
pentru că nu mai există o categorie, o ceată, a celor ce se pocăiesc, sau 
mai multe cete din cei care se pocăiesc și care nu intrau în biserică ci 
stăteau în pridvorul bisericii la sfintele slujbe. Lucrul acesta Biserica 
l-a desfiinţat în istorie și atunci a rămas că toţi credincioșii ortodocși 
pot să ia parte la Sfânta Liturghie dar fiecare în conştiinţa lui trebuie să 
ştie care este situația lui şi cum anume trebuie să se pregătească 
pentru a se face vrednic de Sfânta Liturghie. 

Dacă nu avem în vedere lucrurile acestea înseamnă că coborâm 
Sfânta Liturghie și pentru noi devine o slujbă obișnuită ca și slujbele 
celelalte. Și celelalte slujbe sunt importante, însă sunt importante ca 
pregătitoare pentru Sfânta Liturghie, iar Sfânta Liturghie este cea mai 
însemnată dintre sfintele slujbe, dar nu desprinsă de celelalte slujbe - 
şi în cazul acesta Sfânta Liturghie în Ortodoxie ocupă locul cel mai de 
căpetenie - şi de aceea am zis că eticheta Bisericii Ortodoxe este Sfânta 
Liturghie. Orice slujbă ortodoxă este o etichetă a Bisericii Ortodoxe dar 
mai presus de toate, cel mai bine reprezintă Ortodoxia Sfânta 
Liturghie. 

Comorile Ortodoxiei, comorile credinţei noastre sunt sfintele 
slujbe prin existenţa lor şi prin conţinutul lor. Sfânta Liturghie este un 
fel de rezumat al celorlalte sfinte slujbe în înțelesul că în Sfânta 
Liturghie se prezintă evenimentele de mântuire care ţin de viața 
ortodoxă, de viața Bisericii Ortodoxe. Tot ceea ce s-a făcut pentru noi, 
pentru mântuirea noastră, se înfățișează pe scurt în cuprinsul Sfintei 
Liturghii, aşa că Sfânta Liturghie în cele din urmă este cea mai 


reprezentativă slujbă a Bisericii noastre, şi este cea mai reprezentativă 
slujbă, și prin conţinut, şi prin rostul ei. Prin conţinut - prin ceea ce se 
spune, prin rostul ei - prin faptul că la Sfânta Liturghie se sfințesc 
Cinstitele Daruri, şi prin scopul ei - ca cei credincioși să se poată 
împărtăşi cu Sfintele Taine ale Mântuitorului nostru lisus Hristos. 

Noi considerăm Sfânta Liturghie ca împărăţia lui Dumnezeu pe 
pământ în înțelesul că la începutul ei se spun cuvintele: „Binecuvântată 
este împărăţia Tatălui și a Fiului şi a Sfântului Duh, acum și pururea și 
în vecii vecilor”. Deci avem în vedere că în fața noastră se desfășoară 
împărăția lui Dumnezeu, avem în vedere faptul că se face aici pe 
pământ lucru ceresc, în „cerul cel de pe pământ”, avem în vedere faptul 
că la Sfânta Liturghie noi îi închipuim aici pe pământ pe cei din ceruri. 
Cuvintele: „Noi, care pe Heruvimi cu taină închipuim şi făcătoarei de 
viață Treimi întreit sfântă cântare aducem, toată grija cea lumească de 
la noi să o lepădăm. Ca pe Împăratul tuturor, să-L primim pe Cel în 
chip nevăzut înconjurat de cetele îngerești. Aliluia, aliluia, aliluia”, sunt 
cuvinte din care înțelegem că participând noi la Sfânta Liturghie nu 
mai suntem doar oameni obișnuiți, oameni păcătoși așa cum ne ştim 
noi, ci suntem şi închipuitori ai fiinţelor cerești care stau în apropierea 
lui Dumnezeu și-l aduc mărire lui Dumnezeu, îi închipuim pe Heruvimi. 

Şi, la Sfânta Liturghie, avem posibilitatea să spunem cuvinte 
îngerești: „Sfânt, Sfânt, Sfânt, Domnul Savaot, plin este cerul și 
pământul de mărirea Ta”. Sunt cuvinte din cer aduse pe pământ şi le 
spunem şi noi. Avem apoi posibilitatea să-i aducem mărire lui 
Dumnezeu răspunzând la ecfonisele de la Sfânta Liturghie în care Îl 
avem în vedere pe Dumnezeu ca Cel „Căruia I se cuvine toată mărirea, 
cinstea şi închinăciunea”, ca pe Cel ce are „stăpânire, împărăție, putere 
şi mărire”, ca pe Cel ce este „bun și iubitor de oameni”, ca pe Cel ce este 
„milostiv şi iubitor de oameni”, ca pe Cel ce este „Sfânt” și „sfinţirea 
noastră” și toate acestea ni le pune în față Sfânta Biserică în Sfânta 
Liturghie. Și noi răspunzând la aceasta mărturisim că avem 
încredințarea că trebuie să-i aducem mărire lui Dumnezeu şi Îi aducem 
mărire lui Dumnezeu după puterea noastră, fiecare dintre noi atâta cât 
putem noi să aducem. Din toată mărirea lui Dumnezeu Îi aducem atât 
cât putem noi să-l aducem și gândul acesta că Dumnezeu e bun și 
milostiv și iubitor de oameni, că e sfânt, că e sfințirea noastră trebuie 


să ne dea dorința ca să fim preamăritori de Dumnezeu întrucât 
Ortodoxia este cu preamărire adusă lui Dumnezeu. 

O viaţă ortodoxă trebuie să fie o viață care prelungeşte Sfânta 
Liturghie în viața socială, în viața de toate zilele, în înțelesul că la 
Sfânta Liturghie se spune: „Cu pace să ieşim” şi credincioșii răspund: 
„Întru numele Domnului”, ceea ce înseamnă că şi după Liturghie 
trebuie să fie o Liturghie, adică o slujbă de preamărire a lui Dumnezeu 
şi o slujbă de transformare a naturii, de transformare a vieții noastre, 
de transformare a simţirii noastre, de transformare a ființei noastre 
spre bine. Dacă trăim liturgic în viața socială, dacă ne silim să trăim 
liturgic, atunci și Sfânta Liturghie o trăim la măsurile la care trebuie 
s-o trăim, iar dacă considerăm Liturghia desprinsă cumva de viaţa 
socială şi desprinsă de celelalte slujbe și neglijăm slujbele Bisericii şi 
vrem să prețuim numai Sfânta Liturghie, nu suntem în Ortodoxie 
pentru că Ortodoxia impune o viață în care să se desfășoare Sfânta 
Liturghie la măsurile la care poate fi desfășurată în conştiinţa noastră. 

De exemplu când slujește preot cu diacon, diaconul, înainte de a 
începe Sfânta Liturghie, zice către preot: „Roagă-te pentru mine, 
părinte” și preotul spune: „Să îndrepteze Domnul pașii tăi spre tot 
lucrul bun”. Adică îndreptarea aceasta spre bine, îndreptarea generală 
spre bine este o continuare a Liturghiei. După intrarea cu Sfintele 
Daruri, când sunt puse pe Sfânta Masă, dacă slujeşte preot cu diacon, 
preotul zice către diacon: „Pomenește-mă, frate şi 
împreună-slujitorule” iar diaconul răspunde: „Preoţia ta să o 
pomenească Domnul Dumnezeu întru împărăţia Sa. Roagă-te pentru 
mine, părinte”. La aceasta preotul zice: „Duhul Sfânt să vină peste tine 
şi puterea Celui preaînalt să te umbrească” iar diaconul răspunde: 
„Același Duh să lucreze împreună cu noi în toate zilele vieţii noastre. 
Pomeneşte-mă părinte”. Şi iarăși zice preotul: „Să te pomenească 
Domnul Dumnezeu întru împărăţia Sa, totdeauna, acum şi pururea și 
în vecii vecilor”. 

Dialogul acesta, liturgic de fapt, este un dialog din care 
înțelegem că cea mai însemnată urare pe care o poate face cineva este 
aceasta ca „Duhul Sfânt să vină peste noi și puterea Celui preaînalt să 
ne umbrească” așa cum s-a întâmplat cu Maica Domnului, cu 
Preasfânta Fecioară Maria la Buna Vestire și ca „același Duh să lucreze 


împreună cu noi în toate zilele vieţii noastre”. Deci nu numai în 
cuprinsul unui timp limitat cât ţine o Sfântă Liturghie, ci în toate zilele 
vieţii noastre și toată viața noastră, chiar şi viața de studiu, chiar şi 
viața de îndatoriri sociale trebuie să fie un fel de liturghie după 
Liturghie, trebuie să fie un fel de strădanie de a aduce pe Dumnezeu, 
pe Domnul Hristos, în mijlocul nostru cum se spune la Sfânta Liturghie 
când slujesc mai mulți preoți şi când se îmbrățișează şi zic: „Hristos în 
mijlocul nostru” şi celălalt: „Este și va fi”, şi primul iarăși: „Totdeauna, 
acum şi pururea şi în vecii vecilor”. iar al doilea: „Amin”. 

Deci conștiința aceasta a ducerii în lumea aceasta a Domnului 
Hristos în conștiința noastră, și în viața noastră, şi în viaţa socială, este 
o conștiință ortodoxă, este o gândire ortodoxă, care are drept etichetă, 
drept rezumat, drept firmă să zicem aşa, Sfânta Liturghie, care nu 
trebuie să rămână în biserică, ci trebuie dusă de fiecare dintre noi la 
măsurile noastre până acolo unde ajungem cu viața noastră şi să ne 
ferim de tot ce ar împiedica preamărirea lui Dumnezeu pentru că unde 
nu este preamărirea lui Dumnezeu, acolo nu este nici Liturghie pentru 
că nu este Ortodoxie. Dumnezeu să ne ajute! 


21 august 1995 
Sfânta Liturghie, sărbătorire cuprinzătoare 


lubiţi fraţi și iubiţi credincioși, în legătură cu cele spuse ieri 
dimineață despre Liturghia în Ortodoxie sau Ortodoxie şi Liturghie, am 
spus că Sfânta Liturghie este eticheta Bisericii Ortodoxe în înțelesul că 
în ea se rezumă toată Ortodoxia. Astăzi voi spune ceva despre Sfânta 
Liturghie ca sărbătorire cuprinzătoare, pentru că dacă Sfânta Liturghie 
este un rezumat al Ortodoxiei, trebuie să fie un rezumat și al trăirii 
ortodoxe. 

Noi am găsit Sfânta Liturghie aşa cum ne-a dat-o Biserica şi dacă 
ne-am gândit mai îndeaproape am putut să ne dăm seama că în 
cuprinsul Sfintei Liturghii se trăiesc evenimentele care au dus la 
mântuirea noastră: Întruparea Fiului lui Dumnezeu - Naşterea 
Mântuitorului nostru lisus Hristos, Cina cea de Taină, Jertfa de pe 
Cruce, Învierea cea de a treia zi, Înălțarea la cer, ce-a de-a doua iarăși 
venire, Rusaliile, chiar și sărbătorile Maicii Domnului în înţelesul că în 


Sfânta Liturghie e pomenită și Maica Domnului, ne arătăm cinstitori ai 
Maicii Domnului, sărbătorile sfinţilor în înţelesul că la Sfânta Liturghie 
îi pomenim pe toţi sfinții, suntem îndemnați să-i pomenim pe toți 
sfinții, așa încât Sfânta Liturghie este un rezumat al întregului an 
bisericesc. 

Cei mai mulți dintre credincioșii noștri știu că la Sfânta 
Liturghie se pomenește Cina cea de Taină pentru că se spun cuvintele 
„Luaţi, mâncaţi, acesta este Trupul Meu, care se frânge pentru voi spre 
iertarea păcatelor” şi „Beţi dintru acesta toţi, acesta este Sângele Meu, 
al Legii celei noi, care pentru voi şi pentru mulţi se varsă, spre iertarea 
păcatelor”. Este ceea ce s-a spus la Cina cea de Taină adică ceea ce a 
spus Domnul Hristos când a prezentat Trupul și Sângele Său pentru 
împărtăşirea Sfinților Apostoli. Deci oricum Sfânta Liturghie 
sărbătoreşte Cina cea de Taină, dar nu numai Cina cea de Taină. Sunt 
mai puţini credincioşii care ştiu că și alte sărbători sunt cuprinse în 
Sfânta Liturghie, şi alte sărbătoriri fac cuprinsul Sfintei Liturghii. 

Şi anume, mai întâi de toate pentru că la Sfânta Liturghie 
Cinstitele Daruri ce sunt puse înainte se sfințesc și devin Trupul și 
Sângele Mântuitorului nostru lisus Hristos, putem considera pe bună 
dreptate că Sfânta Liturghie este o sărbătorire a întrupării 
Mântuitorului Hristos, a întrupării Fiului lui Dumnezeu, și anume 
cuprinde ca întrupare Buna Vestire şi Nașterea cea după trup a 
Mântuitorului deci Buna Vestire și Crăciunul. Buna Vestire noi o 
sărbătorim peste an în 25 martie iar Crăciunul în 25 decembrie. La 
Sfânta Liturghie, pentru că se întrupează Fiul lui Dumnezeu în 
Cinstitele Daruri care devin Trupul și Sângele Lui și devin de fapt 
Mântuitorul Însuşi cu Care se împărtășesc credincioşii, Sfânta 
Liturghie este sărbătorirea celor două sărbători care sunt în legătură 
cu întruparea Fiului lui Dumnezeu: Buna Vestire și Nașterea după trup 
a Mântuitorului nostru lisus Hristos. 

Sigur că întruparea aceasta se face pentru continuarea 
întrupării Mântuitorului în credincioşi prin  împărtăşirea 
credincioşilor. Nu e vorba aici de o altă întrupare decât întruparea cea 
trebuincioasă pentru întruparea cea din oameni, adică Domnul Hristos 
a găsit chipul în care El poate să fie cuprins în ființa credincioșilor, 
chipul în care credincioşii se pot uni cu El în cea mai adâncă unire, 


până acolo că El, după cum spunem noi la o rugăciune după 
împărtăşirea cu Sfintele Taine, intră în alcătuirea mădularelor noastre. 
Chiar zicem noi: „intră în alcătuirea mădularelor mele, în rărunchi și-n 
inimă”. Ca să se poată realiza lucrul acesta, se realizează mai întâi 
întruparea cea în Cinstitele Daruri, ca credincioșii să se poată 
împărtăşi. 

După aceea, la Sfânta Liturghie pomenim și alte evenimente care 
privesc mântuirea între care de pildă intrarea în Ierusalim, în înțelesul 
că la intrarea în lerusalim credincioșii Mântuitorului au zis: „Osana 
întru cei de sus!” (Matei 21, 9). Şi noi la Sfânta Liturghie zicem „Sfânt, 
Sfânt, Sfânt, Domnul Savaot, plin este cerul și pământul de mărirea Ta. 
Osana întru cei de sus. Bine este cuvântat Cel ce vine întru numele 
Domnului. Osana întru cei de sus”, cuvinte pe care le-au spus în parte 
îngerii. Deci, „Sfânt, Sfânt, Sfânt, Domnul Savaot, plin este cerul și 
pământul de mărirea Ta”, sunt cuvinte îngereşti, iar cuvintele: „Osana 
întru cei de sus. Bine este cuvântat Cel ce vine întru numele Domnului! 
Osana întru cei de sus!”, sunt cuvinte omenești. 

Apoi, Cina cea de Taină, reprezentată în cuvintele: „Luaţi, 
mâncaţi, acesta este Trupul Meu, care se frânge pentru voi spre 
iertarea păcatelor” şi „Beţi dintru acesta toţi, acesta este Sângele Meu 
al Legii celei noi, care pentru voi şi pentru mulţi se varsă, spre iertarea 
păcatelor”. Dar îndată după ce se spun cuvintele acestea, nu cu glas 
tare ci în gând preotul zice: „Aducându-ne aminte de această poruncă 
mântuitoare”. Despre ce este vorba? Este vorba că Domnul Hristos, 
după mărturia Sfântului Evanghelist Luca, le-a spus ucenicilor după ce 
a zis „Luaţi, mâncaţi, acesta este Trupul Meu” și „Beţi dintru acesta toți, 
acesta este Sângele Meu”, a zis „Aceasta să faceți întru pomenirea 
Mea”. Deci Domnul Hristos a statornicit la Cina cea de Taină să I se 
pomenească jertfa. De ce jertfa? Pentru că se pomeneşte Trupul 
Domnului Hristos și Sângele Domnului Hristos separat, nu Trupul și 
Sângele deodată așa cum trăiește sângele în trup şi trupul în sânge, ci 
separat, ca să se arate jertfa. Sângele Domnului Hristos s-a vărsat pe 
Cruce, deci Domnul Hristos a rânduit să I se pomenească jertfa: Trupul 
şi Sângele. Şi a zis: „Aceasta să faceţi întru pomenirea Mea”. Orice 
Sfântă Liturghie este o repetare în acest înțeles a Cinei celei de Taină și 
este împlinirea unei porunci a Mântuitorului nostru lisus Hristos: 


„Aceasta să faceți întru pomenirea Mea”. Și atunci preotul zice: 
„Aducându-ne aminte de această poruncă mântuitoare şi de toate cele 
ce s-au făcut pentru noi: - și pomenește cele ce s-au făcut pentru noi și 
anume zice - de cruce, - deci de jertfa Mântuitorului de pe Cruce - de 
groapă - de înmormântarea Mântuitorului, de mormântul cel purtător 
de viață al Mântuitorului - de învierea cea de a treia zi - deci de 
Sfintele Paşti - de suirea la cer și șederea de-a dreapta Tatălui - deci 
de Înălțare - şi de ce-a de-a doua slăvită iarăși venire”, prin urmare o 
sărbătorire a unui eveniment pe care nu l-am trăit și nu-l trăim încă, a 
doua venire a Mântuitorului nostru lisus Hristos care urmează după 
Înălţare. Şi apoi zice cu glas tare: „Ale Tale dintru ale Tale, Ţie aducem 
de toate și pentru toate”. 

Asta înseamnă că la Sfânta Liturghie, pe lângă întruparea 
Mântuitorului, pe lângă intrarea în lerusalim, pe lângă Cina cea de 
Taină, pomenim Vinerea cea Mare cu jertfa și moartea Mântuitorului, 
Sâmbăta cea Mare când Domnul Hristos a fost în mormânt, deci 
înmormântarea Mântuitorului, pomenim Învierea Mântuitorului, 
Sfintele Paşti, aşa încât fiecare Sfântă Liturghie, fie că e în zi de 
Duminică fie că e într-o zi de lucru, este o sărbătorire de Paști. Și 
pentru că e o zi de Paşti, după ce se împărtășesc preoții, clericii adică: 
episcopii, preoții și diaconii, în altar se spun cuvintele aducătoare 
aminte de Jertfa Mântuitorului și de Învierea Mântuitorului: „Învierea 
lui Hristos văzând, să ne închinăm Sfântului Domnului lisus, Unuia 
Celui fără de păcat. Crucii Tale ne închinăm, Hristoase, şi Sfântă 
Învierea Ta o lăudăm şi o mărim; că Tu ești Dumnezeul nostru, afară 
de Tine pe altul nu știm, numele Tău numim. Veniţi toţi credincioşii să 
ne închinăm Sfintei Învierii Lui Hristos, că iată a venit prin Cruce 
bucurie la toată lumea. Totdeauna binecuvântând pe Domnul, lăudăm 
Învierea Lui, că răstignire răbdând pentru noi, cu moartea pe moarte a 
călcat”. Sunt cuvinte în care se pomeneşte deodată Învierea şi Patimile, 
pătimirile Mântuitorului, răstignirea pe Cruce. Și după aceea spunem 
cuvintele: „Luminează-te, luminează-te, noule lerusalime, că mărirea 
Domnului peste tine a strălucit. Saltă acum și te bucură, Sioane, iar tu, 
Curată, Născătoare de Dumnezeu, veselește-te întru Învierea Celui 
născut al tău”, cuvinte care se spun la Paşti și apoi chiar cuvinte în care 
sunt pomenite Paştile, căci zicem: „O, Paştile cele mari și preasfințite 


Hristoase; O, Înţelepciunea şi Cuvântul lui Dumnezeu și Puterea. Dă-ne 
nouă mai adevărat a ne împărtăși cu Tine în ziua cea neînserată a 
împărăției Tale”. 

Spunând aceste cuvinte pomenim Paştile șşi-L pomenim pe 
Mântuitorul nostru lisus Hristos ca Paştile noastre pentru că cuvântul 
paști în româneşte înseamnă trecere, iar la Paști se spune: „Ziua 
Învierii popoare să ne luminăm, Paștile Domnului, Paştile. Că din 
moarte la viaţă și de pe pământ la cer Hristos Dumnezeu ne-a trecut pe 
noi cei ce-l cântăm cântare de biruință”. Cuvintele acestea arată 
trecerea de la moarte la viață şi de pe pământ la cer. Credincioşii 
trebuie să trăiască aici pe pământ o viață asemănătoare cu cea din cer, 
să depășească lumea aceasta, să depășească pământul, pentru că „din 
moarte la viață” - deci nu suntem în moarte ci în viață - și „de pe 
pământ la cer” Hristos Dumnezeu ne-a trecut pe noi, El care este 
„Paştile noastre”. 

Și atunci adresându-ne Domnului Hristos zicem: „O Paștile cele 
mari şi preasfinţite Hristoase” și-L numim pe Domnul Hristos 
„Înţelepciunea şi Cuvântul lui Dumnezeu și Puterea” și cerem de la El 
ceva, după ce ne-am împărtășit la măsurile, la puterile noastre și zicem 
„Dă-ne nouă mai adevărat să ne împărtăşim - cu alte cuvinte ne-am 
împărtăşit cum am putut dar vrem să ne împărtăşim cât mai adevărat 
şi mai adevărat decât acum - cu Tine în ziua cea neînserată - în ziua 
care nu are sfârşit - a Împărăției Tale”. 

Prin urmare  sărbătorim Jertfa Mântuitorului, moartea 
Mântuitorului, înmormântarea, Învierea cea de a treia zi - Sfintele 
Paşti - şi după aceea pomenim şi suirea la cer, Înălțarea la cer a 
Mântuitorului nostru lisus Hristos care s-a întâmplat după patruzeci 
de zile de la învierea Sa și pe care o sărbătorim peste an chiar la 
patruzeci de zile după sărbătoarea Învierii Mântuitorului nostru lisus 
Hristos. Deci sărbătorim Înălțarea Mântuitorului şi cu ea o dată și 
şederea de-a dreapta Tatălui. Poate că știți că Sfântul Arhidiacon 
Ștefan, când era dus să fie omorât cu pietre, înainte de a se arunca 
asupra lui cu pietre, el a zis: „Văd cerurile deschise și pe Fiul Omului 
stând de-a dreapta lui Dumnezeu” (Fapte 7, 56). Aceasta înseamnă că a 
sta de-a dreapta lui Dumnezeu este a fi în cinstire la Dumnezeu. 
Mântuitorul nostru lisus Hristos a avut totdeauna cinstire după firea 


dumnezeiască la Tatăl, dar a avut cinstire şi după firea omenească prin 
aceea că firea omenească s-a înălțat la cer. De fapt înălțarea la cer a 
Domnului Hristos asta și înseamnă: ridicarea firii omeneşti cu care a 
trăit Domnul Hristos aici pe pământ, în sânul Prea Sfintei Treimi, mai 
presus de lume. Să ştiţi că noi nu înțelegem lucrul acesta, e o taină 
pentru noi, însă „taina nu suferă ispitire”. Noi tainele le primim ca 
taine, le primim prin credinţă, nu le înţelegem dar le cinstim și le avem 
în vedere ca taine și prin aceasta înaintăm în credinţă, pentru că dacă 
am putea înțelege totul, atunci n-ar mai fi trebuinţă de credinţă, ci ar fi 
doar trebuință de înțelegere. Ori noi nu putem cuprinde tainele lui 
Dumnezeu pentru că Dumnezeu e mai presus de noi și ceea ce e mai 
presus de noi nu poate fi cuprins de noi, și atunci nici tainele lui 
Dumnezeu, nici faptul că Trupul şi sufletul Mântuitorului nostru lisus 
Hristos sunt undeva în cer, undeva, știu eu, în universul acesta, mai 
presus de lumea aceasta; Dumnezeu știe unde este cu Trupul și cu 
sufletul Său Mântuitorul, și de-a dreapta Tatălui, adică firea omenească 
este cinstită în persoana Fiului lui Dumnezeu întrupat, este cinstită de 
către Dumnezeu Tatăl și ridicată mai presus de lumea aceasta. Și 
aceasta o sărbătorim la Înălțarea Domnului dar o sărbătorim şi la 
Sfânta Liturghie. 

lar după ce mărturisim în Simbolul credinţei că Fiul lui 
Dumnezeu S-a înălțat la cer și şade de-a dreapta Tatălui, mărturisim că 
„iarăşi va să vină cu mărire să judece viii și morții” şi acest eveniment îl 
sărbătorim la Sfânta Liturghie pentru că pomenim nu numai suirea la 
cer şi şederea de-a dreapta, ci şi ce-a de-a doua slăvită iarăşi venire. 

Să ştiţi că sunt grupări de creştini care pun foarte mult accent pe 
a doua venire a Domnului Hristos. Biserica Ortodoxă mărturiseşte a 
doua venire a Domnului Hristos şi o sărbătoreşte și la Sfânta Liturghie, 
şi poate chiar de aceea nu stăruim foarte mult asupra celei de-a doua 
veniri a Domnului Hristos pentru că noi, într-un fel, o trăim cu înainte 
sărbătorire, o sărbătorim cu înainte sărbătorire la fiecare Sfântă 
Liturghie. Într-un fel, la fiecare Sfântă Liturghie Domnul Hristos vine 
între noi. Când se săvârşeşte Sfânta Liturghie cu mai mulți slujitori, cu 
preoți mai mulţi, se spun cuvintele: „Hristos în mijlocul nostru”, „Este 
şi va fi”, „Totdeauna, acum şi pururea și în vecii vecilor”, „Amin”. E un 
adevăr pe care noi îl trăim ca preoți și ca credincioși, ca membri ai 


Bisericii Ortodoxe, la fiecare Sfântă Liturghie, în înțelesul acesta că noi 
credem că Hristos este în mijlocul nostru, şi de fapt Hristos chiar poate 
să fie în mijlocul nostru şi chiar este în mijlocul nostru, pentru că eu 
firea dumnezeiască Mântuitorul nostru lisus Hristos este pretutindeni. 

Mai sărbătorim la Sfânta Liturghie şi sărbătoarea Pogorârii 
Duhului Sfânt, Rusaliile. Nu se poate Liturghie fără pogorârea Duhului 
Sfânt. Pogorârea Duhului Sfânt cea din istorie, care s-a întâmplat la 
zece zile după înălțarea la cer a Mântuitorului nostru lisus Hristos în 
Ierusalim când, după mărturia Sfântului Evanghelist Luca din cartea 
Faptelor Sfinților Apostoli, s-a auzit „un vuiet ca de vijelie care vine 
repede” și când s-au împărţit, asupra fiecărui dintre cei care erau de 
față, ca nişte limbi de foc, „niște limbi ca de foc”, Duhul Sfânt S-a 
pogorât peste ucenici şi a rămas lucrător în Biserică pentru că nu ni se 
spune că S-a retras ci ni se spune doar că S-a pogorât. Şi pentru că S-a 
pogorât, ucenicii au început să vorbească în limbi necunoscute până 
atunci de ei, dar cunoscute de cei care îi auzeau, spunând măririle lui 
Dumnezeu (Fapte 2, 2-11). 

Duhul Sfânt deci este lucrător în Biserică și este lucrător la 
fiecare Sfântă Liturghie, Se pogoară cu ocazia oricărei Liturghii atunci 
când se spun cu cântare cuvintele: „Pe Tine Te lăudăm, pe Tine bine Te 
cuvântăm, Ție Îţi mulțumim, Doamne, şi ne rugăm ie, Dumnezeului 
nostru”. Mai departe, după ce se spun de trei ori cuvintele acestea: 
„Doamne, Cel ce pe Preasfântul Duh, în ceasul al treilea, L-ai trimis 
Apostolilor Tăi, pe Acela, Bunule, nu-L lua de la noi, ci ÎL înnoieşte întru 
noi, cei ce ne rugăm ie”, preotul se roagă lui Dumnezeu spunând: 
„Încă aducem Ţie această slujbă duhovnicească și fără de sânge, și 
cerem și ne rugăm şi ne cucerim: Trimite Duhul Tău cel Sfânt - ne 
adresăm Tatălui ceresc - peste noi şi peste aceste Daruri, ce sunt puse 
înainte. Și fă, adică, pâinea aceasta, Cinstit Trupul Hristosului Tău. lar 
ceea ce este în potirul acesta - adică vinul amestecat cu apă - Cinstit 
Sângele Hristosului Tău, prefăcându-le cu Duhul Tău cel Sfânt”. Și 
atunci când ne rugăm, noi credem că Dumnezeu ne primeşte 
rugăciunea și împlineşte lucrul acesta ca să se poată preface Cinstitele 
Daruri care sunt închipuitoare ale Trupului și Sângelui Domnului 
Hristos. Deci pâinea şi vinul care sunt pregătite anume și 
binecuvântate în timpul slujbei, şi pentru care ne rugăm de fapt când 


zicem: „Pentru Cinstitele Daruri ce sunt puse înainte, Domnului să ne 
rugăm”, acestea închipuiesc Trupul şi Sângele Mântuitorului. La 
Liturghia Sfântului Vasile cel Mare spunem că am adus înainte cele ce 
închipuiesc Trupul și Sângele lui Hristos şi după aceea cele care au 
închipuit Trupul și Sângele lui Hristos devin Trupul şi Sângele lui 
Hristos. 

Încă o dată vă spun, e o taină, e o taină a credinţei, e ceva ce nu 
se poate explica, ceva ce nu se poate demonstra, e ceva ce ţine de 
credința noastră. Şi credem că ele se prefac în Trupul și Sângele 
Mântuitorului nostru lisus Hristos prin venirea Duhului Sfânt, deci la 
Sfânta Liturghie avem și Rusaliile așa că se poate vorbi despre 
Rusaliile Sfintei Liturghii. Și aici aș putea să aduc înainte și un alt gând, 
şi anume că ceea ce s-a întâmplat la întruparea Mântuitorului, la 
întruparea Fiului lui Dumnezeu în Preasfânta Fecioară Maria - adică 
Duhul Sfânt a venit peste Preasfânta Fecioară și puterea Celui 
Preaînalt, adică puterea lui Dumnezeu, a umbrit-o și Fiul lui Dumnezeu 
S-a întrupat în ea - aceea se întâmplă la Sfânta Liturghie. E aceeași 
Treime de la Buna Vestire, aceeași Sfântă Treime e şi la Sfânta 
Liturghie în sensul că Dumnezeu Tatăl trimite pe Duhul Sfânt ca să 
prefacă Cinstitele Daruri în Trupul și Sângele Mântuitorului nostru 
lisus Hristos, deci avem exact ceea ce s-a petrecut la Buna Vestire, prin 
bunăvoința Tatălui, prin lucrarea Sfântului Duh și bineînţeles prin 
alegerea şi a Mântuitorului Însuşi care a vrut sa. Se întrupeze din 
Preasfânta Fecioară Maria. Așa încât, iată, la fiecare Sfântă Liturghie 
avem prezentă Sfânta Treime aşa cum a fost la Buna Vestire când S-a 
întrupat Fiul lui Dumnezeu prin Maica Domnului, când Preasfânta 
Fecioară Maria a zis „lată roaba Domnului, fie mie după cuvântul Tău” 
(Luca 1, 38). 

Astfel privită, Sfânta Liturghie este o sărbătorire cuprinzătoare 
în înțelesul că în ea se rezumă, se cuprinde într-un timp scurt, ceea ce 
s-a întâmplat în timpi mai îndelungaţi, ceea ce s-a întâmplat în istoria 
Bisericii şi ceea ce sărbătorim noi. Nu trebuie să așteptăm Paștile, până 
când mai vin o dată Paștile, pentru că fiecare Sfântă Liturghie e şi 
Sfintele Paşti. Nu trebuie să așteptăm până va veni Vinerea cea Mare în 
legătură cu Pașştile, pentru că fiecare Sfântă Liturghie este Jertfa 
Mântuitorului nostru lisus Hristos. Nu trebuie să aşteptăm Cina cea de 


Taină până în Joia Mare de anul viitor de pildă, pentru că Sfânta 
Liturghie este și Cina cea de Taină. Nu trebuie să aşteptăm Înălțarea 
Domnului până la vremea când se va sărbători după Paști, pentru că 
fiecare Sfântă Liturghie este şi Înălțarea Domnului. Nu trebuie să 
aşteptăm cea de-a doua venire, când va fi ea - Dumnezeu știe când va 
veni din nou Domnul Hristos cu mărire să judece viii şi morții - pentru 
că la fiecare Sfântă Liturghie e şi a doua venire a Domnului Hristos. 

Apoi, pentru că Domnul Hristos nu este niciodată singur, ci este 
totdeauna împreună cu Tatăl şi cu Duhul Sfânt, la Sfânta Liturghie 
avem și sărbătoarea Sfintei Treimi cea de după Rusalii, din lunea de 
după Rusalii, Sfânta Liturghie fiind prilej de a fi prezentă Sfânta 
Treime: Tatăl, Fiul şi Sfântul Duh la Sfânta Liturghie. 

Şi Duhul Sfânt care a lucrat în apostoli aducerea de mărire lui 
Dumnezeu, a rânduit ca Sfânta Liturghie să fie și un prilej pentru a-L 
preamări pe Dumnezeu preoții şi credincioşii, şi în acest înţeles și la 
Sfânta Liturghie este vuietul Duhului cel de la Pogorârea Duhului Sfânt. 
În acest înţeles că la Sfânta Liturghie noi aducem mărire lui Dumnezeu: 
„Că Tu eşti Dumnezeul nostru și Ție mărire înălțăm”, „Că Tu ești 
sfinţirea noastră și Ție mărire înălțăm”, „Că Sfânt ești Dumnezeul 
nostru și Ție mărire înălțăm”. 

Toate cuvintele acestea de fapt sunt cuvinte care ne obligă la 
aducerea de mărire, iar aducerea de mărire este vuietul Duhului. Știţi 
că în Sfânta Evanghelie, de la loan de pildă, în capitolul 16, Domnul 
Hristos vorbind despre Duhul Sfânt spune: „El pe Mine Mă va 
preamări” (loan 16, 14). Unde e preamărirea lui Dumnezeu acolo este 
lucrarea Duhului Sfânt. Totuși, trebuie să recunoaștem că noi suntem 
prea puţin angajaţi direct şi, fără să se creeze o atmosferă anume 
pentru asta, suntem prea puţin angajaţi întru preamărirea lui 
Dumnezeu. Asta înseamnă că suntem săraci de lucrarea Duhului Sfânt 
pentru că lucrarea Duhului Sfânt ar trebui să fie întru noi mai ales 
întru revărsarea sufletului nostru în preamărirea lui Dumnezeu. 
Lucrarea noastră cea mai obișnuită este o lucrare de curăţire a 
sufletului. Zicem „Doamne lisuse Hristoase, Fiul lui Dumnezeu, 
miluieşte-mă pe mine păcătosul” în dorinţa acesta de a ne curăţi, și pe 
măsura curățirii sufletului apoi sufletul să se reverse în preamărirea 
lui Dumnezeu în cuvinte ca acestea: „Mărire Ție Doamne, mărire Ție” 


sau „Mare Eşti Doamne și minunate sunt lucrurile Tale și niciun cuvânt 
nu este de ajuns spre lauda minunilor Tale”. 

Și pentru că Domnul Hristos nu este numai în Sfânta Treime 
împreună cu Tatăl și cu Duhul Sfânt, ci este și împreună cu oamenii și 
mai ales cu oamenii lui Dumnezeu, noi la Sfânta Liturghie pomenim şi 
pe Maica Domnului. Am spus aseară cum anume, o modalitate v-am 
prezentat aseară, că suntem îndemnați să o pomenim pe Maica 
Domnului și cum să o pomenim pe Maica Domnului. Sigur că mai sunt 
şi alte modalități, de exemplu în ectenii zicem: „Pe Preasfânta, curata, 
preabinecuvântata, mărita Stăpâna noastră, de Dumnezeu Născătoarea 
şi pururea Fecioara Maria, cu toţi sfinții să o pomenim”. Sunt tot 
cuvinte pe care le spunem și în cadrul Sfintei Liturghii, dar nu numai în 
cadrul Sfintei Liturghii ci și în liturghia cea mai largă, cum v-am spus că 
pentru noi liturghia înseamnă numai Liturghie, dar pentru alții, care au 
cuvântul mai lărgit, liturghie înseamnă și celelalte slujbe ale Bisericii 
noastre. Deci, toată vremea de slujire a lui Dumnezeu este o liturghie şi 
toată vremea de a-l sluji lui Dumnezeu, în orice latură a vieţii, trebuie 
să fie o prelungire a Sfintei Liturghii. 

Toată vremea vieții credinciosului trebuie să fie o liturghie, o 
liturghie pentru care se pregăteşte prin slujbele Bisericii și prin ceea ce 
face el pentru îmbunătăţirea sufletului lui prin puterea lui Dumnezeu. 
Și toată viața creștinului trebuie să fie o liturghie şi după Liturghia cea 
din biserică, o slujbă liturgică, adică o slujbă de sfințire a ființei 
personale, a fiinţei noastre umane, şi de sfințire a naturii, de sfințire a 
întregii existențe umane. Pe ceea ce ne punem pecetea, să fie o 
pecetluire adusă din partea lui Dumnezeu. 

Şi apoi, pentru că Domnul Hristos este împreună cu cetele de 
sfinți, pomenim la Sfânta Liturghie nu numai pe Maica Domnului, 
cuprindem nu numai sărbătorile Maicii Domnului, chiar dacă nu le 
sărbătorim pe fiecare după rostul pe care îl are, ci o sărbătorim pe 
Maica Domnului în general, înseamnă că avem la Sfânta Liturghie și 
sărbătorile Maicii Domnului, și avem şi sărbătorile sfinţilor, tot în 
înţelesul acesta că pomenindu-i pe sfinţi, fiind noi înşine cinstitori de 
sfinți, înseamnă că și Sfânta Liturghie este un prilej de cinstire a 
sfinţilor, deci şi de sărbătorire a sfinţilor. 

Aşa că, în felul acesta gândită, Sfânta Liturghie este o sărbătorire 


cuprinzătoare. Sărbătorim evenimente legate de mântuirea noastră, 
evenimente care au dus la mântuirea obiectivă, la mântuirea în general 
a credincioșilor şi totodată Sfânta Liturghie este și un prilej de 
sărbătorire a oamenilor lui Dumnezeu, a Maicii Domnului, a sfinţilor, 
așa încât anul bisericesc, în cele din urmă, se rezumă în fiecare Sfântă 
Liturghie cu tot ce are el ca sărbători anume de peste an. De câte ori 
luăm parte la Sfânta Liturghie, luăm parte la toate sărbătorile pe care 
le avem în cursul unui an bisericesc iar aceasta în timp scurt și cu 
participarea câtă o avem noi la aceste evenimente și la aceste 
sărbători. Dumnezeu să ne ajute! 


22 august 1 
Preasfânta Treime și Sfânta Liturghie 


Prea cucernice părinte, iubiți fraţi și iubiţi credincioși, pentru 
astăzi a fost programat subiectul „Preasfânta Treime şi Sfânta 
Liturghie”. În cuprinsul Sfintei Liturghii, persoanele Preasfintei Treimi 
se pomenesc de multe ori şi pe lângă aceasta sunt și texte în care avem 
cuvântul „treime”. Pe acestea le vom pune în evidenţă cu acest prilej. 

Mai întâi Sfânta Liturghie începe cu binecuvântarea: 
„Binecuvântată este împărăţia Tatălui și a Fiului şi a Sfântului Duh, 
acum şi pururea și în vecii vecilor”. Se pomenesc în acest cuvânt cele 
trei persoane ale Sfintei Treimi: Tatăl, Fiul și Sfântul Duh. Noi credem 
că Dumnezeu este Unul în ființă și întreit în persoană. E o taină a 
credinței noastre, poate cea mai mare taină, ceva ce nu putem înțelege 
dar putem primi prin credinţă. Asta-i descoperirea dumnezeiască. 

La Botezul Mântuitorului nostru lisus Hristos S-a arătat Sfânta 
Treime aşa că Dumnezeu Tatăl a vorbit și a zis: „Acesta este Fiul Meu 
cel iubit întru Care bine am voit” (Matei 3, 17), Dumnezeu Fiul făcut 
om S-a botezat şi Dumnezeu Duhul Sfânt S-a pogorât în chip de 
porumbel. Aceasta o mărturisesc trei din cei patru evangheliști, iar la 
sfârşitul Sfintei Evanghelii de la Matei se spun cuvintele, rostite de 
Domnul Hristos: „Mergând, învăţaţi toate neamurile, botezându-le în 
numele Tatălui și al Fiului şi al Sfântului Duh” (Matei 28, 19). 

Aşa că în Sfânta Evanghelie sunt pomenite cele trei persoane ale 
Sfintei Treimi: Tatăl, Fiul şi Sfântul Duh. Și mai este încă un loc, afară 


de cele istorisite despre botezul Mântuitorului nostru lisus Hristos, 
când S-a arătat Sfânta Treime, mai este un loc în care se istoriseşte 
despre Schimbarea la față, când de asemenea a fost de față Sfânta 
Treime: Tatăl care a vorbit dintr-un nor luminos și a zis: „Acesta este 
Fiul Meu Cel iubit întru Care bine am voit; pe Acesta să-L ascultați” 
(Matei 17, 5), Fiul Care S-a schimbat la față înaintea ucenicilor Săi și 
Duhul Sfânt, adică norul care i-a învăluit pe cei care erau atunci de față, 
norul luminos. În conștiința Bisericii s-a aşezat gândul acesta şi 
învățătura că Dumnezeu este Unul în ființă și întreit în persoană, iar 
Sfânta Liturghie are darul de a ne pune în faţa acestui adevăr. 

Aşadar începutul Sfintei Liturghii anunță împărăţia lui 
Dumnezeu care se desfăşoară în cerul cel de pe pământ care este 
biserica, care se desfășoară împreună cu noi și în fața noastră, 
împlinindu-se cererea din rugăciunea „Tatăl nostru”: „vie împărăția 
Ta”, pentru că la fiecare Sfântă Liturghie vine împărăţia lui Dumnezeu 
pe pământ. Şi unde-i împărăţia lui Dumnezeu acolo-i de față și 
Dumnezeu Tatăl și Dumnezeu Fiul și Dumnezeu Duhul Sfânt. 

În cadrul Sfintei Liturghii se spun cuvintele: „Că ie se cuvine 
toată slava, cinstea și închinăciunea: Tatălui şi Fiului şi Sfântului Duh, 
acum și pururea şi în vecii vecilor”. De altfel cuvintele acestea se spun 
şi la alte slujbe, dar şi în cadrul Sfintei Liturghii. E o mărturisire a 
noastră că lui Dumnezeu I se cuvine toată mărirea, cinstea și 
închinăciunea și că noi Îi dăm din această toată mărire câtă I se cuvine, 
numai câtă putem noi. I se cuvine mărire lui Dumnezeu Tatăl, lui 
Dumnezeu Fiul şi lui Dumnezeu Duhul Sfânt. Mărturisim apoi că 
Dumnezeu are stăpânire şi împărăție și zicem: „Că a Ta este stăpânirea 
şi a Ta este împărăţia și puterea și mărirea, a Tatălui şi a Fiului şi a 
Sfântului Duh, acum şi pururea şi în vecii vecilor”. Îl mărturisim pe 
Dumnezeu bun și iubitor de oameni și zicem: „Că bun și iubitor de 
oameni Dumnezeu ești şi Ţie mărire înălțăm, Tatălui şi Fiului şi 
Sfântului Duh, acum şi pururea şi în vecii vecilor”. ÎL mărturisim pe 
Dumnezeu milostiv și iubitor de oameni și zicem: „Că milostiv şi 
iubitor de oameni Dumnezeu eşti și Ție mărire înălțăm, Tatălui şi 
Fiului şi Sfântului Duh, acum și pururea şi în vecii vecilor”, Îl 
mărturisim pe Dumnezeu sfânt și zicem: „Că Sfânt eşti Dumnezeul 
nostru şi Ție mărire înălțăm, Tatălui și Fiului şi Sfântului Duh, acum și 


pururea și în vecii vecilor”, Îl mărturisim pe Dumnezeu ca sfințire a 
noastră, Sfânt Care sfințește și zicem: „Că Tu ești sfințirea noastră și 
Ţie mărire înălțăm, Tatălui și Fiului și Sfântului Duh, acum și pururea 
şi în vecii vecilor”, mărturisim mila și îndurările şi iubirea de oameni a 
Mântuitorului nostru lisus Hristos și aducem cinstire Tatălui și 
Duhului Sfânt cu acest prilej, că zicem: „Cu harul, cu îndurările și cu 
iubirea de oameni a Unuia Născut Fiului Tău, cu Care împreună bine 
eşti cuvântat, cu Preasfântul și bunul și de viață făcătorul Tău Duh, 
acum şi pururea şi în vecii vecilor”, dorim ca toţi cu o gură și cu o inimă 
să mărim şi să cântăm preacinstitul şi de mare cuviință numele Tatălui 
şi al Fiului şi al Sfântului Duh și zicem: „Și ne dă nouă, cu o gură și cu o 
inimă, a mări și a cânta prea cinstitul și de mare cuviință numele Tău, 
al Tatălui şi al Fiului şi al Sfântului Duh, acum și pururea și în vecii 
vecilor”. Dorim ca acest lucru să-l facă şi cei care încă nu au ajuns la 
măsurile de credincioși dreptmăritori deplini și zicem: „Ca şi aceştia 
împreună cu noi să mărească preacinstitul și de mare cuviință numele 
Tău, al Tatălui şi al Fiului şi al Sfântului Duh, acum şi pururea şi în vecii 
vecilor”. În toate aceste ziceri la Sfânta Liturghie pomenim cele trei 
persoane ale Preasfintei Treimi, pomenim pe Preasfânta Treime. 

În timp ce se cântă de către credincioși: „Pe Tine Te lăudăm, pe 
Tine bine Te cuvântăm, Ție Îţi mulțumim, Doamne, şi ne rugăm fie, 
Dumnezeului nostru”, preotul cere de la Dumnezeu Tatăl să-L trimită 
pe Duhul Sfânt ca să prefacă Cinstitele Daruri în Trupul şi Sângele 
Mântuitorului nostru lisus Hristos. Prin urmare avem aici de asemenea 
pe Preasfânta Treime, Dumnezeu Tatăl pe care-L rugăm să trimită pe 
Duhul Sfânt, Dumnezeu Fiul, al Cărui Trup şi Sânge le avem din 
Cinstitele Daruri prefăcute în Trupul și Sângele Lui, și acolo unde-i 
Trupul şi Sângele Domnului Hristos, e Domnul Hristos întreg, nu e 
numai trupul şi sângele separate de EI, ci e Domnul Hristos împreună 
cu Trupul şi Sângele Său, împreună cu sufletul Său, împreună cu 
dumnezeirea Sa, deci noi când ne împărtășim cu Trupul și Sângele 
Mântuitorului nostru lisus Hristos ne împărtășim cu Dumnezeu întreg 
venit la noi la măsurile pâinii și ale vinului, la măsurile hranei care 
intră în existența noastră, Care. Se preface în viața noastră, Care vrea 
să ne prefacă în viața Lui. Așadar și la Epicleză, - că aşa se numeşte 
partea din Sfânta Liturghie în care e chemat Duhul Sfânt peste 


Cinstitele Daruri - avem pe Preasfânta Treime. 

Şi acuma mai sunt în afară de acestea pe care le-am pomenit, și 
texte din Sfânta Liturghie în care se pomeneşte Treimea ca Treime, 
adică chiar numele de Treime. Sunt cinci texte de felul acesta, și anume 
mai întâi în antifonul al doilea în cuprinsul alcătuirii „Unule născut 
Fiule și Cuvântul lui Dumnezeu”, la sfârşit zicem despre Fiul lui 
Dumnezeu Care S-a făcut om că este Unul din Sfânta Treime: „Unul 
fiind din Sfânta Treime, împreună mărit cu Tatăl şi cu Duhul Sfânt, 
mântuieşte-ne pe noi”. Cerem de la Domnul Hristos mântuirea noastră 
şi ÎL înţelegem, ÎI numim ca Unul din Sfânta Treime, adică Unul, Care 
face parte din Sfânta Treime și e închinat împreună cu Tatăl şi cu 
Duhul: „Unul fiind din Sfânta Treime, împreună mărit cu Tatăl și cu 
Duhul Sfânt, mântuieşte-ne pe noi”. E primul text în care la Sfânta 
Liturghie vine cuvântul Treime. Să știți că cuvântul Treime nu-i cuvânt 
biblic, e cuvânt din tradiţia Bisericii. În Sfânta Scriptură nu se găseşte 
niciun text în care să apară termenul Treime. Cuvântul Treime este din 
tradiția Bisericii, din gândirea ortodoxă, nu-l putem întâlni însă 
nicăieri într-un text din Sfânta Evanghelie sau din alte cărți ale Noului 
sau ale Vechiului Testament. 

Un al doilea text în care apare cuvântul Treime este cel din 
imnul Heruvimic: „Noi, care pe Heruvimi cu taină închipuim și 
făcătoarei de viață Treimi întreit-sfântă cântare aducem”. Deci noi, 
oamenii de pe pământ care îi închipuim pe Heruvimi, îi închipuim pe 
Heruvimi pentru că aducem „întreit-sfântă cântare”, cui? „de viață 
făcătoarei Treimi”. E de asemenea un text în care apare Sfânta Treime 
iar noi mărturisim că suntem, că ne considerăm, că suntem de fapt, 
închipuitori ai ființelor cerești pentru că aducem „întreit sfântă 
cântare”, cui? „de viață făcătoarei Treimi”, adică Tatălui şi Fiului şi 
Sfântului Duh. Pentru că facem pe pământ ceea ce fac Heruvimii în cer, 
ceea ce fac de fapt toate ființele cerești în cer, de aceea îi închipuim pe 
Heruvimi. Şi bineînţeles ni se dă îndemnul ca să lepădăm toată grija 
cea lumească, pentru a putea primi în ființa noastră, în existența 
noastră, pe Împăratul tuturor, pe Cel care este în chip nevăzut 
înconjurat de cetele îngerești și căruia Îi zicem „Aliluia”, adică „lăudaţi 
pe Domnul”. 

Al treilea text în care apare cuvântul Treime este cel cu care se 


răspunde la îndemnul: „Să ne iubim unii pe alții ca într-un gând să 
mărturisim”, adică: „Pe Tatăl, pe Fiul şi pe Sfântul Duh, Treimea cea de 
o ființă şi nedespărţită”. Aici se pomenesc cele trei persoane ale Sfintei 
Treimi: Tatăl, Fiul şi Sfântul Duh şi se afirmă că aceste trei persoane 
formează „Treimea cea de o ființă și nedespărțită”. Și Tatăl e 
Dumnezeu şi Fiul e Dumnezeu și Duhul Sfânt e Dumnezeu, e o 
Dumnezeire în trei persoane, „Treimea cea de o ființă şi nedespărțită”. 
Nu pot fi despărțite cele trei persoane ale Sfintei Treimi, se 
întrepătrund unele cu altele și sunt de o ființă și nedespărțite, nu pot fi 
separate. Fiecare dintre persoanele Sfintei Treimi lucrează în felul ei, 
cu rosturile pe care le are, dar împreună cu celelalte. Despre 
Dumnezeu Tatăl spunem că este nenăscut şi este Creatorul, despre 
Dumnezeu Fiul spunem că este născut și este Mântuitorul, născut din 
Tatăl, Unul Născut din Tatăl, iar Duhul Sfânt purcede din Tatăl şi 
sfințește. Deci funcţiile, să zicem aşa, ale celor trei Persoane sunt 
acestea: Tatăl-Creator, Fiul-Mântuitor și Duhul Sfânt-Sfinţitor. Așa este 
şi în gândirea ortodoxă și aşa este şi în cuprinsul Sfintei Treimi. De 
aceea zicem: „Trimite Duhul Tău Cel Sfânt [...] Și fă, adică, pâinea 
acesta, Cinstit Trupul Hristosului Tău şi ceea ce este în potirul acesta, 
Cinstit Sângele Hristosului Tău”. Însemnă că se întâmplă ceea ce se 
afirmă despre persoanele Sfintei Treimi, în înțelesul că Fiul este 
mântuitor și prin faptul că se dă spre mâncare credincioșilor, intră în 
alcătuirea existenţială a credincioşilor, iar Duhul Sfânt este sfinţitor. 
Un al patrulea text, asemănător cu cel de-al treilea, este 
răspunsul pe care îl dau credincioşii la îndemnul preotului „Să 
mulțumim Domnului”. Răspunsul este: „Cu vrednicie și cu dreptate 
este a ne închina Tatălui și Fiului şi Sfântului Duh, Treimei Celei de o 
ființă şi nedespărţite”. În cuvintele acestea mărturisim de asemenea că 
Treimea este „de o ființă” și că e „nedespărţită”, pomenim de asemenea 
persoanele Sfintei Treimi: Tatăl, Fiul şi Sfântul Duh și spunem ceva 
care n-ar trebui să uităm niciodată și anume că e „cu vrednicie şi cu 
dreptate a ne închina Tatălui și Fiului şi Sfântului Duh”, deci 
mulțumirea noastră către Dumnezeu este închinarea noastră, și 
închinarea noastră este datorită faptului că așa se cuvine, „cu vrednicie 
şi cu dreptate” este a face noi lucrul acesta, „a ne închina Tatălui şi 
Fiului şi Sfântului Duh, Treimei Celei de o Fiinţă și nedespărțite”. Prin 


urmare, de ce-i slujim lui Dumnezeu? Pentru că așa se cuvine. De ce-i 
Slujim lui Dumnezeu? Pentru că așa e cu „vrednicie şi cu dreptate”. De 
ce luăm parte la Sfânta Liturghie? Pentru că nu se poate ca un om 
credincios, dreptmăritor fiind, să ocolească Sfânta Liturghie. 

Şi mai este un text din Sfânta Liturghie în care e pomenită Sfânta 
Treime, cel de-al cincilea text şi anume răspunsul la binecuvântarea pe 
care o dă preotul cu Sfântul Potir în mână când zice: „Mântuiește, 
Dumnezeule, poporul Tău şi binecuvântează moştenirea Ta” şi când 
credincioşii răspund: „Am văzut lumina cea adevărată, am primit 
Duhul cel ceresc; am aflat credinţa cea adevărată, nedespărțitei Sfintei 
Treimi închinându-ne, că Aceasta ne-a mântuit pe noi”. Deci credința 
cea adevărată ne pune în legătură cu Preasfânta Treime, Preasfânta 
Treime este mai presus de ceea ce putem gândi noi, de ceea ce putem 
spune, dar partea noastră în legătura cu Sfânta Treime este închinarea 
noastră, deci când zicem: „Am văzut lumina cea adevărată, am primit 
Duhul cel ceresc; am aflat credinţa cea adevărată, nedespărțitei Sfintei 
Treimi închinându-ne”, semnul credinţei celei adevărate este și 
închinarea adusă Preasfintei Treimi. 

Acestea sunt cele cinci texte din Sfânta Liturghie în care se 
pomeneşte Preasfânta Treime, cu numele de Treime. 

Şi mai este un text în cuprinsul Sfintei Liturghii în care cele trei 
persoane ale Sfintei Treimi sunt pomenite cu rost de binecuvântare, şi 
anume când preotul spune: „Harul Domnului nostru lisus Hristos şi 
dragostea lui Dumnezeu Tatăl şi împărtășirea Sfântului Duh să fie cu 
voi cu toți”. Sunt de asemenea pomenite cele trei persoane ale Sfintei 
Treimi, adică Dumnezeu Tatăl cu iubirea Sa, Dumnezeu Fiul cu harul 
său şi Dumnezeu Duhul Sfânt cu împărtășirea Sa, cu faptul de a se 
împărtăşi. De fapt legătura noastră cu Preasfânta Treime se face prin 
Duhul Sfânt Care sfințeşte, prin Duhul Sfânt Care ne descoperă 
măreţiile Sfintei Treimi. 

Sfântul Isaac Sirul zice că: „Încă n-a cunoscut pe Dumnezeu 
cel ce nu se minunează de Dumnezeu”. Asta însemnă că dacă cineva 
vorbeşte despre Dumnezeu și Îl cinstește pe Dumnezeu, dar nu se 
minunează de Dumnezeu, n-a ajuns încă să se uimească de Dumnezeu, 
să fie uimit de mărețţiile lui Dumnezeu, încă n-a cunoscut pe 
Dumnezeu. Atunci e începutul cunoștinței de Dumnezeu, a adevăratei 


cunoștințe, când ne uimim de Dumnezeu, când Îl avem pe Dumnezeu 
în conştiinţa noatră ca mai presus de noi. 

Aduc aminte acuma de un cuvânt de la Sfântul Munte, un fel de 
zicere, un fel de lozincă, care circulă la Sfântul Munte și anume că „La 
Dumnezeu să te gândeşti ca la Dumnezeu, nu ca la om și să-l 
respiri pe Dumnezeu cum respiri aerul”. Bineînţeles că Dumnezeu 
nu este ceva de respirat, dar e vorba, prin acest cuvânt, să Îl avem în 
vedere pe Dumnezeu, să Îl avem în conştiinţa noastră pe Dumnezeu 
cât putem de des, dacă putem de câte ori respirăm să ne şi gândim la 
Dumnezeu, deși lucrul acesta nu-i cu putinţă. Și „la Dumnezeu să ne 
gândim ca la Dumnezeu nu ca la om”, asta înseamnă că pe Dumnezeu 
să-L avem la măsurile măreției Lui, cât putem înţelege noi din măreţia 
lui Dumnezeu. Vă puteţi închipui ce păcat mare fac cei care înjură pe 
Dumnezeu, cei care hulesc pe Dumnezeu şi care în loc să-L mărească ÎI 
necinstesc, cât de departe sunt unii ca aceştia de a se uimi de 
Dumnezeu. 

Sfântul Apostol Pavel spune că numai în Duhul Sfânt poate să 
spună cineva Mântuitorului nostru lisus Hristos Domn, să-L numească 
pe lisus Hristos Domn (I Corinteni 12, 3). Deci Duhul Sfânt este Acela 
care ne dă înţelegere şi ne dă puterea de a-L preamări pe Dumnezeu. 
Se spune undeva în Sfânta Scriptură, în Evanghelia de la loan, că 
Domnul Hristos a zis despre Duhul Sfânt că „El pe Mine Mă va 
preamări” (loan 16, 14). 

Ceea ce facem noi la Sfânta Liturghie este acest lucru: Îi slujim 
lui Dumnezeu, participăm la vuietul Duhului adică. În trei locuri din 
Sfânta Scriptură a Noului Testament se vorbește despre un vuiet al 
Duhului: în convorbirea cu Nicodim, în convorbirea Domnului Hristos 
cu Nicodim în Evanghelia de la loan capitolul 3, unde se spune că 
„Duhul - sau vântul - suflă unde vrea şi tu îi auzi vuietul lui” (loan 3, 
8), în Evanghelia de la Ioan în capitolul 7 unde se spune că „din ființa 
celor ce vor crede vor curge râuri de apă vie” (loan 7, 38). Râurile 
totdeauna vuiesc. Vuieşte vântul și vuiește apa. Și aicea se aude apa 
cum vuiește, nu-i vuietul prea mare dar sunt ape care au vuietul mare. 
Și, la pogorârea Duhului Sfânt peste Sfinţii Apostoli, s-a pogorât Duhul 
Sfânt într-o vijelie, într-un zgomot ca de vijelie (Fapte 2, 2). Asta 
însemnă că Duhul Sfânt trebuie să vuiască iar vuietul Duhului Sfânt în 


biserică sunt sfintele slujbe, pe care le facem, la care participăm, sunt 
sfintele slujbe la care luăm parte cu toţii ca slujitori. Să nu-și închipuie 
cineva că la slujbă slujeşte preotul și cântăreţul. Nu. Toţi credincioşii 
slujesc la sfânta slujbă și dacă nu știu, să ştie de acuma încolo și să facă 
lucrul acesta, adică să slujească, să participe. 

Aşadar e o legătură între Preasfânta Treime şi Sfânta Liturghie, 
Sfânta Liturghie fiind prilej de a ne aduce aminte de Preasfânta Treime 
şi de a-l sluji Presfintei Treimi. Sfântul Marcu Ascetul zice: „Când îţi 
aduci aminte de Dumnezeu înmulțește rugăciunea ca atunci când Îl vei 
uita Domnul să-și aducă aminte de tine”. Prilejul de a ne aduce aminte 
de Dumnezeu cu rugăciunea ni-l dau sfintele slujbe şi ni-l dă şi Sfânta 
Liturghie, în care e pomenită, în felul în care v-am prezentat eu, 
Preasfânta Treime. Dumnezeu să ne ajute! 


23 august 1995 
Binecuvântările Sfintei Liturghii 


Cinstiţi părinți, iubiţi frați şi iubiţi credincioși, pentru astăzi ne 
vom opri cu gândul asupra unei teme pe care am socotit-o potrivită 
pentru întâlnirea noastră şi anume vom vorbi ceva despre 
binecuvântările de la Sfânta Liturghie. 

Înainte de a vorbi despre asta însă, aş vrea să vă spun că de 
foarte multe ori m-am gândit la faptul că mai ales la trei lucruri, la trei 
momente din Sfintele Evanghelii mă opresc cu gândul, și anume la 
pescuirea minunată, la spălarea picioarelor de la Cina cea de Taină și la 
înălțarea la cer a Mântuitorului nostru lisus Hristos. 

La pescuirea minunată, așa cum o istoriseşte Sfântul Evanghelist 
Luca, pentru că în cuprinsul ei constatăm o atitudine a Sfântului 
Apostol Petru în care se vede supunere cu mintea față de Mântuitorul 
nostru lisus Hristos. De fapt e începutul uceniciei Sfântului Apostol 
Petru. Cum? Se spune în Sfânta Evanghelie de la Luca, citim aceasta în 
capitolul al cincilea, că Simon și cu Andrei și cu cei împreună cu dânşii 
își spălau mrejele gata să meargă spre casă, după o noapte în care n-au 
pescuit nimic. Şi Domnul Hristos a zis, după ce i-a învăţat pe oamenii 
adunaţi în jurul Lui pe țărmul mării, după ce i-a învăţat din barca lui 
Simon, a zis: „Mână la larg şi aruncaţi mrejele spre pescuire” și Petru a 


zis atunci: „Doamne, toată noaptea ne-am trudit și nu am prins nimic 
dar pentru cuvântul Tău arunc mreaja în mare” (Luca 5, 4-5). 

E foarte important lucrul acesta, ca cineva să-şi supună mintea 
lui Dumnezeu. Vă spuneam zilele trecute, cândva, într-un context 
oarecare, că părintele Arsenie zicea că „noi avem mintea care discută 
cu Dumnezeu în loc să se supună fără discuţie”. Sfântul Apostol 
Petru s-a supus atunci cu mintea lui Dumnezeu fără discuţie. Și ca să se 
înțeleagă lucrul acesta, că fără discuţie își supune mintea lui 
Dumnezeu, şi-a supus mintea față de Mântuitorul nostru lisus Hristos, 
a zis: „Doamne, toată noaptea ne-am trudit și n-am prins nimic - cu 
alte cuvinte n-ar mai avea rost să încerc acum, dar încerc, fac ce-mi 
spui Tu - dar pentru cuvântul Tău arunc mreaja în mare”. Și a 
aruncat mreaja în mare şi a scos mulțime mare de pești. 

Asta înseamnă că cine se supune cu mintea Mântuitorului 
nostru lisus Hristos acela-i totdeauna biruitor. Nu se poate să nu 
vadă minuni în viața lui când se supune cu mintea, în înţelesul acesta 
că de pildă, Domnul Hristos spune să iertăm și nu ne-ar conveni să 
iertăm, dar ne silim să iertăm, e o supunere cu mintea și vedem 
minunea liniștirii sufletului și o mare bucurie pentru noi. 

Al doilea text asupra căruia mă opresc adeseori este spălarea 
picioarelor, la Cina cea de Taină. E un lucru extraordinar, iubiți 
credincioşi, să te gândești că Domnul Hristos este, fiți atenți, 
Dumnezeul care spală picioarele omului. Deci Domnul Hristos, ca 
Dumnezeu şi om, a spălat picioarele oamenilor. E o coborâre și aceasta. 
E o coborâre ca să îl ridice pe om, ca să îi dea omului cinstire. În 
această lucrare a Mântuitorului, de coborâre până la faptul acesta de a 
spăla picioarele omului, Sfântul Apostol Petru a avut o ezitare. N-a mai 
avut atitudinea de la pescuirea minunată, nu s-a mai supus cu mintea, 
ci s-a împotrivit cu mintea. Și a zis: „Doamne, Tu să-mi speli mie 
picioarele?”. Şi atunci Domnul Hristos a zis: „Ceea ce fac Eu, tu nu 
înţelegi acum dar mai târziu vei înțelege”. Şi Sfântul Apostol Petru, 
statornic în împotrivirea lui, a zis: „Niciodată n-o să-mi speli mie 
picioarele”. Și a spus Domnul Hristos: „Dacă nu te voi spăla, nu ai parte 
cu Mine” (loan 13, 6-8). Cu alte cuvinte, dacă nu te lași modelat, dacă 
nu te lași să fac Eu ce trebuie să fac cu tine, dacă te împotrivești, nu ai 
parte cu Mine, te împotriveşti şi nu poți fi împreună cu Mine. 


lubiţi credincioși, așa de mult îmi place mie împrejurarea 
aceasta, în care de fapt se spune mai departe că Sfântul Apostol Petru 
totuși şi-a dat seama că Domnul Hristos vrea ceva cu el, mai presus de 
înţelegerea pe care o are el ca om şi a zis: „Doamne, nu numai 
picioarele, ci şi mâinile și capul” (loan 13, 9), mă las în voia Ta. Și după 
aceea a zis Domnul Hristos: „V-am dat vouă pildă, ca ceea ce am făcut 
Eu să faceţi şi voi”, adică şi voi să vă spălaţi picioarele unii altora. 
Bineînţeles, lucrul acesta se întâmplă și trebuie să se întâmple 
neapărat duhovnicește. Fiziceşte nu, pentru că nu e în obișnuinţa din 
părțile noastre ca să ne spălăm unii altora picioarele, asta o facem 
singuri. Însă pe vremea aceea și în locurile acelea pe unde a 
propovăduit Domnul Hristos, se întâmpla lucrul acesta în mod 
obişnuit. O gazdă când primea un oaspete, îl primea și îi făcea cinste şi 
spălându-i picioarele. Ştiţi poate, sau dacă nu, o să știți de acum încolo, 
că în Epistola Sfântului Apostol Pavel către Timotei, în prima epistolă, 
unde se arată condiţiile în care pot fi primite văduvele în rândul 
văduvelor ajutate de Biserică, este şi condiţia aceasta, „dacă a spălat 
picioarele sfinților” (I Timotei 5, 10) adică dacă a fost cinstitoare de 
sfinţi, de creştini. 

Și al treilea text la care mă opresc cu foarte mare bucurie este 
textul din Sfânta Evanghelie de la Luca, de la sfârşit, unde se prezintă 
Înălțarea Domnului Hristos. 

Sunt câteva cuvinte doar spuse despre Înălțarea Domnului 
Hristos în Sfânta Evanghelie de la Luca, anume spune Sfântul 
Evanghelist Luca că Domnul Hristos i-a luat pe ucenicii Săi, i-a dus spre 
Betania şi acolo „Și-a ridicat mâinile, i-a binecuvântat și pe când îi 
binecuvânta, S-a despărţit de ei și S-a înălțat la cer” (Luca 24, 50-51). 
Atât. Bineînţeles, mai urmează câteva cuvinte: că ucenicii s-au închinat 
Domnului Hristos, că s-au întors cu bucurie în Ierusalim și că erau 
pururea în templu, lăudând și binecuvântând pe Dumnezeu. Însă în 
legătură cu Înălțarea, atâta se spune: că și-a ridicat mâinile Domnul 
Hristos; i-a binecuvântat pe ucenici şi pe când îi binecuvânta S-a înălțat 
la cer. E un lucru extraordinar să ştii că ultimul lucru pe care l-a făcut 
Domnul Hristos aici pe pământ pentru oameni, pentru ucenicii Săi, a 
fost că i-a binecuvântat și S-a înălţat binecuvântându-i. Mare lucru să 
afli, de la Sfântul Evanghelist Luca întâi, că Domnul Hristos și-a ridicat 


mâinile și i-a binecuvântat și nu se oprește aici, ci spune mai departe: 
„Şi pe când îi binecuvânta S-a înălțat la cer”. Deci S-a înălțat la cer 
binecuvântându-i. Aşa Îl privim noi pe Domnul Hristos, aşa Îl avem în 
conștiința noastră, ca pe Cel ce binecuvântează pe cei ce sunt ai Săi. 

Am ajuns acum la punctul de plecare pentru binecuvântările de 
la Sfânta Liturghie. De ce? Pentru că toate, absolut toate 
binecuvântările Bisericii, câte sunt în lumea aceasta, câte sunt la Sfânta 
Liturghie și la celelalte sfinte slujbe, toate sunt o prelungire a 
binecuvântării de la Înălţarea Domnului Hristos. 

Dacă vrea cineva să fie sub binecuvântarea lui Dumnezeu, să 
vină la Sfânta Liturghie și-i sub binecuvântarea lui Dumnezeu, 
primeşte binecuvântări. 

Ce binecuvântări primim noi la Sfânta Liturghie? 

La fiecare Sfântă Liturghie se spune de patru ori pentru cei ce 
sunt de față, bineînțeles de la începutul Sfintei Liturghii, de patru ori se 
spune: „Pace tuturor”. E binecuvântarea lui Dumnezeu de patru ori în 
cuvintele acestea: „Pace tuturor”, adică liniște sufletească. Să știți că 
cine n-are liniște sufletească, cine-i în zdroabă sufletească, n-are 
binecuvântarea lui Dumnezeu. Nu poate avea binecuvântarea lui 
Dumnezeu cineva care e neliniștit, nemulțumit, răzvrătit, cineva care e 
împotrivitor şi nemulțumitor. Nu poate. De patru ori se spune la Sfânta 
Liturghie: „Pace tuturor”. Cred că ştiţi că Domnul Hristos le-a făgăduit 
ucenicilor Săi pacea și că le-a dat pacea după Înviere când, de fiecare 
dată când S-a întâlnit cu ucenicii, le-a spus „Pace vouă!” (Luca 24, 36; 
loan 20, 21). 

După aceea la Sfânta Liturghie, pentru credincioşii care sunt de 
față se spune: „Pe voi pe toţi, dreptmăritorilor creştini, să vă 
pomenească Domnul Dumnezeu întru împărăţia Sa, totdeauna, acum și 
pururea și în vecii vecilor”. E o binecuvântare pentru dreptmăritorii 
creștini care sunt de faţă la Sfânta Liturghie. 

Mai departe, o altă binecuvântare pe care o aud credincioșii la 
Sfânta Liturghie este binecuvântarea de după ce se rosteşte Simbolul 
credinţei, Crezul: „Harul Domnului Nostru lisus Hristos și dragostea lui 
Dumnezeu Tatăl şi împărtăşirea Sfântului Duh, să fie cu voi cu toți”. 
Binecuvântarea aceasta e luată din a doua Epistolă a Sfântului Apostol 
Pavel către Corinteni, chiar de la sfârşitul capitolului 13 şi de la 


sfârşitul Epistolei, care e în aceste cuvinte: „Harul Domnului nostru 
lisus Hristos şi dragostea lui Dumnezeu Tatăl și împărtăşirea Sfântului 
Duh, să fie cu duhul vostru fraţilor. Amin” (II Corinteni 13, 13). lată 
cum în biserică noi auzim: „Harul Domnului nostru lisus Hristos şi 
dragostea lui Dumnezeu Tatăl şi împărtăşirea Sfântului Duh, să fie cu 
voi cu toţi”, iar răspunsul nostru, al credincioşilor, este: „Și cu duhul 
tău”, adică nu numai cu noi ci și cu cel care ne binecuvântează prin 
mijlocire preoțească, ne aduce binecuvântarea lui Dumnezeu. 

Mai departe, avem o binecuvântare la Sfânta Liturghie care zice: 
„Şi să fie milele marelui Dumnezeu și Mântuitorului nostru lisus 
Hristos cu voi cu toţi”. 

Băgaţi de seamă că binecuvântările acestea sunt pentru toți cei 
de față, adică nu exceptează pe nimeni, pe absolut nimeni dintre cei 
care sunt de față. „Pace - cui? tuturor”, nu unora, ci tuturor. „Harul 
Domnului Nostru lisus Hristos şi dragostea lui Dumnezeu Tatăl şi 
împărtăşirea Sfântului Duh, să fie - cu cine? - cu voi cu toţi”. Se 
precizează: toți. „Şi să fie milele marelui Dumnezeu și Mântuitorului 
nostru lisus Hristos cu voi cu toţi”. Toţi câți suntem de față la Sfânta 
Liturghie avem de la Dumnezeu darul acesta de a primi binecuvântări 
pentru fiecare dintre noi. 

Cu potirul în mâini spune preotul sau arhiereul: „Mântuiește, 
Dumnezeule, poporul Tău şi binecuvântează moștenirea Ta”. E tot o 
binecuvântare de la Sfânta Liturghie. 

La sfârşitul Sfintei Liturghii se spun cuvintele: „Binecuvântarea 
Domnului peste voi, cu al Său dar și cu a Sa iubire de oameni, 
totdeauna acum şi pururea și în vecii vecilor”. Încă o binecuvântare. 

Să ştiţi că de toate acestea se lipsesc cei ce ar putea lua parte la 
Sfânta Liturghie şi nu iau parte la Sfânta Liturghie. De toate acestea se 
lipsesc, iar de toate acestea se învrednicesc, pe lângă cei ce sunt de față 
la Sfânta Liturghie, toți aceia care ar vrea să fie de față şi nu sunt și mai 
ales cei care sunt în suferință, cei care sunt bolnavi și nu pot lua parte 
la Sfânta Liturghie. Binecuvântarea lui Dumnezeu este peste toţi 
cei vrednici de binecuvântare. Pe cine binecuvântează Dumnezeu? 
Ar trebui să ştim cu toții pe cine. Se spune în rugăciunea Amvonului: 
„Cel ce binecuvântezi pe cei ce Te binecuvântează, Doamne, şi sfințești 
pe cei ce nădăjduiesc în Tine”. Deci cei ce aduc binecuvântare lui 


Dumnezeu se învrednicesc de binecuvântarea lui Dumnezeu. 

lubiţi credincioși, aşadar avem un izvor de ajutor, un izvor de 
putere de la Dumnezeu prin mijlocire preoțească, un izvor de 
binecuvântare care ni-l dă Dumnezeu din binecuvântarea de la 
Înălţarea Mântuitorului şi care se revarsă peste toți credincioșii prin 
binecuvântările de la sfintele slujbe. Mă gândesc de exemplu și la alte 
binecuvântări, pentru că sunt şi alte binecuvântări, nu numai la Sfânta 
Liturghie, ci sunt şi la alte slujbe, de exemplu la slujba cununiei de 
atâtea ori se spune: „Doamne Dumnezeul nostru binecuvântează-i pe 
dânșii - şi spune - cum ai binecuvântat pe Avraam şi pe Sara” sau 
„Binecuvântează-i pe ei Doamne Dumnezeul nostru cum ai 
binecuvântat pe Isaac şi pe Raveca' şi așa mai departe, 
„Binecuvântează-i pe ei Doamne Dumnezeul nostru cum ai 
binecuvântat pe loachim și Ana”. Deci binecuvântări sunt și la alte 
slujbe și cu belşug de binecuvântări, dar ca să ne învrednicim de 
binecuvântările lui Dumnezeu trebuie să trăim o viață ca să ne poată 
binecuvânta Dumnezeu. Pentru că Dumnezeu nu binecuvântează în 
orice împrejurare și în orice situație. Sunt oameni pe care Dumnezeu 
nu-i binecuvântează. Gândiţi-vă că în Vechiul Testament, de pildă în 
Deuteronom este un întreg capitol cu binecuvântări și cu blesteme și 
spune pe cine binecuvântează Dumnezeu și pe cine nu binecuvântează 
Dumnezeu. 

Bineînţeles că noi nu trebuie să stăruim prea mult asupra 
faptului că am putea fi sub blestemul lui Dumnezeu. Câtă vreme trăim 
o viață corectă, nu se poate să fim sub blestem. Sub blestem sunt 
numai aceia care fac lucruri pe care nu le vrea Dumnezeu și care de 
fapt sunt vrednici de pedeapsă de la Dumnezeu, iar pe cei vrednici de 
binecuvântare nu se poate să nu-i binecuvânteze Dumnezeu. 

Sfârşesc aceste consideraţii cu ceva frumos, care-mi place mie, 
de la noi de la mănăstire. La mănăstire la noi, la Sâmbăta, la mănăstirea 
Brâncoveanu de la Sâmbăta de Sus, în 1971 au venit doi creștini din 
Germania. Cu prilejul acesta a venit vorba despre o instituţie 
bisericească de ajutorare a epilepticilor, o instituție mare, care se 
numește Betel. Betel înseamnă „casa lui Dumnezeu”. E un cuvânt 
evreiesc pe care ei l-au luat ca denumire a casei de ajutorare de la 
Bielefeld. Și a venit vorba atunci, în 1971, când au fost cei doi din 


Germania, doi intelectuali, a venit vorba despre faptul că un părinte de 
la noi, părintele Serafim Popescu, Dumnezeu să-l odihnească, a lucrat 
în 1943-44 nu ştiu precis când anume, dar în vremea cât a fost în 
Germania, a lucrat trei luni de zile în instituția aceasta Betel, la 
ajutorarea bolnavilor, la ocrotirea bolnavilor. Și venind vorba despre 
asta, cei din Germania ne-au spus că la intrare la Betel e scris așa: 

„Pace celor ce vin 

Bucurie celor ce rămân 

Binecuvântare celor ce pleacă”. 

Nouă ne-au plăcut tare mult cuvintele acestea și atunci ei au 
scris în Cartea de Onoare a mănăstirii noastre „Pace celor ce vin, 
bucurie celor ce rămân, binecuvântare celor ce pleacă, doresc doi 
creştini din Germania tuturor celor ce-n urma lor vor vizita această 
mănăstire”. Să știți că cuvintele acestea le plac tuturor celor ce ştiu de 
cuvintele acestea: pace, bucurie și binecuvântare. E ceea ce ne dă 
Dumnezeu la sfintele slujbe ale Bisericii noastre, la Sfânta Liturghie, 
binecuvântarea din care izvorăşte pacea, pentru că se spune „Pace 
tuturor”, și din care izvorăşte şi bucuria pentru cei ce împlinesc 
poruncile lui Dumnezeu. 

La Înălţarea Mântuitorului nostru lisus Hristos, ucenicii, 
primind binecuvântarea Mântuitorului, s-au închinat Mântuitorului. 
Aşa ni se spune, că ucenicii s-au închinat când Domnul Hristos S-a 
înălțat la cer. Şi s-au întors în Ierusalim „cu bucurie mare”. Unde-i 
binecuvântare trebuie să fie închinare din partea omului și dă 
Dumnezeu bucurie celor ce se închină Mântuitorului. Deci „s-au întors 
cu bucurie mare la Ierusalim și erau totdeauna în Templu lăudând și 
binecuvântând pe Dumnezeu”. 

Sfântul Isaac Sirul spune că „rugăciunea este o bucurie care 
înalță mulțumire”. Deci ce este rugăciunea, între altele? „O bucurie care 
înalță mulțumire”. 

Ucenicii Mântuitorului, având bucuria din binecuvântarea 
Mântuitorului, din închinarea lor față de Mântuitorul la Înălţarea la 
cer, având închinarea și bucuria, din această aşezare sufletească au 
izvorât laudă către Dumnezeu și binecuvântare, căci erau totdeauna în 
Templu „lăudând și binecuvântând pe Dumnezeu”. Și noi tot aşa să 
facem, având conștiința că suntem sub binecuvântarea lui Dumnezeu. 


Amin. 


24 august 1995 
Îndemnuri de la Sfânta Liturghie 


Prea cuvioase părinte, iubiți frați şi iubiţi credincioşi, din 
programul pe care l-am făcut pentru zilele acestea mi-a rămas să mai 
spun astăzi ceva despre îndemnurile de la Sfânta Liturghie. Voi avea în 
vedere acele îndemnuri care sunt cuprinse numai în Sfânta Liturghie, 
deci nu mă voi opri în mod special asupra îndemnurilor de la sfintele 
slujbe în general, asupra acelor îndemnuri pe care le găsim și la alte 
slujbe dumnezeieşti, ci voi avea în vedere numai îndemnurile de la 
Sfânta Liturghie. 

Totuşi, la Sfânta Liturghie apare şi un îndemn de la celelalte 
sfinte slujbe, însă în alte contexte, și anume e vorba de îndemnul: „Pe 
noi înşine și unii pe alții şi toată viaţa noastră lui Hristos Dumnezeu să 
o dăm”. La slujbele obişnuite în general apare textul acesta în legătură 
cu pomenirea Maicii Domnului și a tuturor sfinților. Și la Sfânta 
Liturghie apare de mai multe ori acest îndemn de a-l încredința viața 
noastră Mântuitorului sau de a-l dărui viața noastră Mântuitorului 
nostru lisus Hristos, apare în contextul acesta, adică în legătură cu 
pomenirea Maicii Domnului și a Mântuitorului nostru lisus Hristos, dar 
mai apare încă în două contexte, şi anume, înainte de rugăciunea „Tatăl 
nostru”. Se zice: „Unirea credinței și împărtăşirea Sfântului Duh 
cerând, pe noi înșine şi unii pe alţii şi toată viața noastră lui Hristos 
Dumnezeu să o dăm”. Acest îndemn de la Sfânta Liturghie mai este 
cuprins și într-o altă slujbă, numai în una, altă slujbă decât Sfânta 
Liturghie, şi anume, la slujba cununiei. Și la slujba cununiei se spun 
cuvintele acestea: „Unirea credinţei și împărtăşirea Sfântului Duh 
cerând, pe noi înșine şi unii pe alţii şi toată viața noastră lui Hristos 
Dumnezeu să o dăm”. 

Şi în sfârşit, cel de-al treilea loc de la Sfânta Liturghie în care 
apare cuvântul acesta, de îndemn: „Pe noi înșine şi unii pe alții și toată 
viața noastră lui Hristos Dumnezeu să o dăm” este când se spune: 
„Ziua toată desăvârşită, sfântă, paşnică şi fără de păcat cerând, pe noi 
înșine și unii pe alții şi toată viața noastră, lui Hristos Dumnezeu să o 


» 


dăm”. 

Celelalte îndemnuri: „Domnului să ne rugăm”, „La Domnul să 
cerem”, „Capetele noastre Domnului să le plecăm”, le găsim și la 
celelalte slujbe așa că le lăsăm de data aceasta și ne oprim la 
îndemnuri care ţin anume de Sfânta Liturghie. 

Unul dintre îndemnurile care mai poate trezi nedumeriri, 
întrebări, este îndemnul: „Câţi sunteţi chemați ieşiţi. Cei chemați ieșiţi. 
Câţi sunteţi chemați, ieşiţi”. Pare ceva nefiresc. Să-i chemi și să-i trimiți. 
Despre ce-i vorba, cine sunt cei chemaţi și de ce trebuie să iasă? Adică 
şi chemaţi, şi să plece. Cum vine asta? Vine așa, că la începutul 
creştinismului, vreme de mai multe veacuri, unii dintre creștini veneau 
dintre păgâni, şi veneau la vârste mature, la vârste conştiente, la vârste 
la care aveau conștiință. Și, până când deveneau creştini deplini, adică 
până se botezau, erau în stadiul numit de chemați, erau chemaţi sau 
catehumeni. Atunci se făcea cu ei școală, erau îndrumați în credinţa cea 
nouă pe care au primit-o dar pe care încă n-o ştiau și pe care încă n-au 
arătat-o practic, și prin botez. În vremea aceasta, credincioșii care se 
pregăteau pentru botez se numeau chemați sau catehumeni. Și pentru 
că la Sfânta Liturghie nu pot lua parte creștini nedeplini, pentru că şi 
aceştia erau totuși creștini și erau ortodocși dar nu erau ortodocși 
botezați, la vremea aceea când se sfârșea partea din Sfânta Liturghie la 
care puteau lua parte, adică partea din Sfânta Liturghie în care e 
cuprinsă Evanghelia şi Apostolul, Liturghia cuvântului - dar nu aveau 
voie să ia parte şi la cealaltă parte a Liturghiei, la Liturghia Euharistică, 
la Liturghia împărtășirii cu Sfintele Taine - li se spunea să iasă. Deci: 
„Cei chemați, ieşiţi”. Să părăsească biserica. Și părăseau biserica. 

Acum, când s-a generalizat botezul copiilor, se pare că nu ar mai 
avea rost această zicere și cele în legătură cu catehumenii, deşi mai 
sunt totuși catehumeni, însă nu în toate bisericile. Și atunci unii dintre 
preoți mai spun îndemnul acesta, alții nu-l spun, dispoziții speciale nu 
ştiu să se fi dat în legătură cu asta, ca să nu se mai spună, dar în unele 
eparhii, de exemplu pe la Timișoara nu se mai spune, la Cluj am băgat 
de seamă că nu se mai spune, la Sibiu uneori nu se spune când se 
slujeşte cu arhiereu. Noi luăm totuși în considerație acest îndemn 
pentru că încă este în practică şi îl avem în vedere în legătură cu ceea 
ce înseamnă el. Deci e vorba de unii care se numeau chemați și de 


aceea trebuiau să plece pentru că nu erau creștini deplini. Și asta mai 
are rost și în alt fel şi anume să se dea de înţeles credincioşilor care 
după starea lor sufletească sunt nevrednici de a fi la Sfânta Liturghie, 
să facă un fel de pocăință în cugetul lor și să zică: uite şi eu ar trebui să 
plec, chiar dacă nu plec, pentru că-s nevrednic să mai stau și la partea 
la care nu mai am dreptul să stau. Însă, pentru că pocăința nu mai e 
publică în Biserica noastră de acuma, nu ies cei care sunt în situaţia de 
a nu mai putea lua parte la Sfânta Liturghie pentru că au căzut din 
darul pe care l-au primit la botez. 

Apoi, celelalte îndemnuri sunt destul de lămurite și anume, un 
îndemn de la Sfânta Liturghie este „Să ne iubim unii pe alții ca într-un 
gând să mărturisim”. Să ne iubim unii pe alţii. E nevoie de iubire, să 
împlinim porunca iubirii. Trebuie să înmulțim iubirea. Şi ca să putem fi 
vrednici de Dumnezeu, trebuie să avem dragoste între noi, aşa spune 
Domnul Hristos, a rămas cuvântul Lui în Evanghelie: „După aceasta vor 
cunoaşte oamenii că sunteţi ucenicii Mei, dacă veţi avea dragoste între 
voi” (loan 13, 35), dacă veţi avea iubire unii către alţii. Când e lipsă 
iubirea și cinstirea e semn că omul nu-i în sfera lui Dumnezeu, nu-i în 
lumina dumnezeiască și atunci, ca nu cumva să păstrăm ură în 
sufletele noastre la Sfânta Liturghie, unde e nevoie de iubire, ni se 
spune: „Să ne iubim unii pe alții ca într-un gând să mărturisim”. Să 
n-avem depărtare între noi, să n-avem repulsii, resentimente între noi, 
ci să ne iubim. Cum s-ar zice la Paști: „Să iertăm toate pentru Înviere”, 
să trecem peste toate. Și nu numai să trecem peste toate cele rele dar 
chiar să ne iubim, pozitiv. 

Un alt îndemn de la Sfânta Liturghie este: „Sus să avem inimile”, 
îndemn la care se răspunde cu „Avem către Domnul”. Deci, cum s-ar 
zice, numai degeaba ne mai spui să avem inimile sus, că le avem. 
Adevărul este că de multe ori chestiunile acestea sunt formule de 
ritual. Mulți oameni rătăcesc cu gândul, cu simţirea, în timpul Sfintei 
Liturghii și nu au inimile sus, nu au inimile îndreptate către Dumnezeu. 
Inima înseamnă interiorul, esența omului. „Sus să avem inimile”: 
mintea și simțirea. Să ştiţi că cei vechi nu făceau deosebire între minte 
şi simţire şi de aceea se spune în Sfânta Evanghelie de exemplu că „din 
prisosința inimii grăiește gura” (Matei 12, 34), sau că „de ce astfel de 
gânduri se suie în inimile voastre?” (Luca 24, 38). Când zicem „inimă” 


zicem tot interiorul omului, toată partea conștientă. Deci nu-i vorba de 
inima de carne sau de inima numai ca loc al simţirii, ci-i vorba de tot 
interiorul omului: „Sus să avem inimile”, „Avem către Domnul”. Să dea 
Dumnezeu să avem către Domnul inimile noastre nu numai în clipa în 
care zicem că „avem către Domnul”, ci să avem inimile sus în toată 
vremea şi în orice loc. Să nu uităm de Dumnezeu, asta înseamnă. Să 
ținem seama de Dumnezeu. 

Un alt îndemn de la Sfânta Liturghie este: „Să mulțumim 
Domnului”. Cuvântul acesta este urmat de un text cântat care zice aşa: 
„Cu vrednicie şi cu dreptate este a ne închina Tatălui și Fiului şi 
Sfântului Duh, Treimei celei de o ființă şi nedespărțite”. Deci înțelegem 
că mulțumirea noastră este închinarea noastră și închinarea noastră 
este pentru că aşa se cuvine. Nu-și poate închipui cineva care trăieşte 
drept posibilitatea de a-l mulțumi lui Dumnezeu fără a-L recunoaște pe 
Dumnezeu ca izvor al binelui și fără a-l aduce lui Dumnezeu închinare. 
De aceea zicem „Cu vrednicie şi cu dreptate este a ne închina”. De ce 
facem aceasta? De ce mulțumim? Pentru că aşa se cuvine, aşa-i cu 
„vrednicie și cu dreptate”. Și pentru că-i „cu vrednicie şi cu dreptate a 
ne închina”, ne închinăm „Tatălui şi Fiului şi Sfântului Duh, Treimei 
celei de o ființă și nedespărțite”. 

Alt îndemn de la Sfânta Liturghie este: „Cu pace să ieşim”. Ce 
însemnă asta? Însemnă că la sfârşitul Liturghiei ni se atrage atenţia să 
ieşim cu cuviință din biserică, să ieșim cu pace, iar răspunsul 
credincioşilor este: „Întru numele Domnului”. Asta ar însemna ca toată 
viața noastră de după Liturghie să fie tot o liturghie și să fie viața 
noastră „întru numele Domnului”, o slujbă adusă lui Dumnezeu, trăită 
în așa fel încât nimic necurat să nu fie în existenţa noastră. În mod voit 
să nu facem nimic din cele ce nu le binecuvântează Dumnezeu. 

Mai sunt încă două ziceri de la Sfânta Liturghie pe care vreau să 
le pun în legătură una cu alta, și anume cuvintele pe care le auzim noi 
ca îndemn, dar care de fapt nu sunt îndemn: „Luaţi, mâncaţi, acesta 
este Trupul Meu, care se frânge pentru voi spre iertarea păcatelor” şi 
„Beţi dintru acesta toţi, acesta este Sângele Meu al Legii cele noi, care 
pentru voi și pentru mulţi se varsă, spre iertarea păcatelor”. Cuvântul 
acesta, zicerile acestea, sunt cuvinte ale Domnului nostru lisus Hristos 
de la Cina cea de Taină, rămase în conștiința Bisericii şi în cadrul 


Sfintei Liturghii. Cuvintele acestea de fapt noi le auzim ca un îndemn. 
Aşa cum au fost spuse la Cina cea de Taină, dar privite în contextul lor, 
în care apar, sunt cuvinte care amintesc de cele care s-au petrecut 
atunci, pentru că zicem că Domnul Hristos a luat pâine în Sfintele Sale 
Mâini, a binecuvântat, a sfinţit, a frânt și a dat ucenicilor săi zicând: 
„Luaţi, mâncaţi”. Credincioșii aud numai cuvintele „luaţi mâncaţi” şi nu 
cunosc contextul în care apar, adică textul dinaintea lor, și de aceea ele 
apar ca un îndemn. Dar le putem lua foarte bine și ca îndemn, ca un 
îndemn la împărtăşire cu Trupul și Sângele Domnului Nostru lisus 
Hristos. 

Şi în legătură cu acest îndemn mai vine un alt îndemn spre 
împărtăşirea cu Sfintele Taine, cu cinstitul Trup şi scumpul Sânge al 
Mântuitorului nostru lisus Hristos, când se spune: „Cu frică de 
Dumnezeu, cu credinţă şi cu dragoste să vă apropiaţi” sau „Cu frică de 
Dumnezeu, cu credință şi cu dragoste, apropiaţi-vă”. 

Aceste două formule de fapt au în vedere apropierea 
credincioşilor de Sfintele Taine, prin aceste cuvinte sunt chemați 
credincioşii să se împărtășească. În formula primă: „Cu frică de 
Dumnezeu, cu credință și cu dragoste să vă apropiaţi”, s-ar părea că 
cuvântul acesta priveşte chipul în care trebuie să se apropie 
credincioşii. Deci nu sunt chemați să se apropie ci li se spune cum să se 
apropie. Se presupune că se apropie de Sfintele Taine, credincioşii, și li 
se spune: fiți atenţi, vă apropiaţi, dar să vă apropiaţi - cum? „cu frică de 
Dumnezeu, cu credință și cu dragoste”. 

În cea de-a doua formulă a îndemnului acesta este o adevărată 
chemare pentru împărtăşire ca şi cum s-ar spune: poate nu sunteți 
hotărâți să vă împărtășşiţi dar ar fi cazul să vă împărtăşiți. Apropiaţi-vă, 
haideţi, împărtășiți-vă. Cum? „Cu frică de Dumnezeu, cu credință și cu 
dragoste”. 

Cuvintele acestea se spun degeaba. De foarte multe ori la 
Sfintele Liturghii se spun degeaba, pentru că nu se apropie credincioşii 
să se împărtășească. S-a părăsit dorința aceasta de împărtășire. 
Oamenii au o frică de a se împărtăși. Mulţi dintre credincioși nu vor să 
se împărtăşească, mulți dintre credincioşi se socotesc nevrednici de a 
se împărtăşi, şi-i firesc să ne gândim că suntem nevrednici, că de fapt 
toți suntem nevrednici. Nu știu cui i-ar putea veni în gând, mergând pe 


o cale de credință adevărată, cui i-ar putea veni în gând: eu sunt 
vrednic. Mă duc că-s vrednic. Toţi suntem nevrednici, dar ne 
învredniceşte Dumnezeu. Dumnezeu care ne oferă această posibilitate 
ne şi învredniceşte. Și dacă ne pregătim pentru a ne împărtăși cu 
Cinstitele Taine ale Mântuitorului nostru lisus Hristos, ne mai rămâne 
doar să ne apropiem „Cu frică de Dumnezeu” - adică nu cu nepăsare - 
„cu credință” - cu credinţă în ceea ce primim - „și cu dragoste”. Dar să 
ne apropiem. 

S-a făcut așa o atmosferă, să zicem aşa, de neluare aminte la 
Sfintele Taine. Sunt credincioși care se împărtășesc o singură dată pe 
an. Eu să ştiţi că n-am încredere în spovedania celor ce se spovedesc o 
singură dată pe an şi în împărtășirea celor ce se împărtășesc o singură 
dată pe an. N-am încredere pentru că nu-mi pot închipui că cineva care 
prețuiește Cinstitele Daruri se poate reține de la împărtășire atâta 
vreme. Și-apoi sunt oameni care nu se împărtășesc cu anii, ani şi ani, 
ani de-a rândul. Vin oameni în vârstă, la 50 de ani şi spun că nu s-au 
mai spovedit din copilărie. Apoi aceia care nu s-au spovedit din 
copilărie, nici nu s-au împărtășit din copilărie. Nu le-a atras nimeni 
atenția că-i important să te împărtăşeşti, li s-a spus mereu că trebuie 
să fii vrednic şi că noi nu suntem vrednici. lubiţi credincioşi, eu n-am 
nimica împotriva celor pe care nu-i interesează primirea Sfintelor 
Taine, dar dacă sunt credincioşi care doresc să se împărtășească, sunt 
împotriva acelor duhovnici care îi opresc pe credincioși să se 
împărtăşească pentru că s-au împărtășit de curând. Fiecare Sfântă 
Liturghie e prilej de împărtășire. Şi de câte ori nu ne împărtășim, de 
atâtea ori refuzăm ceva ce Dumnezeu vrea să ne dea. Noi refuzăm. 
Dintr-un motiv sau altul. Că nu suntem pregătiți, de pildă. Pregătirea 
pentru Sfânta Împărtăşire e pregătire de o viaţă întreagă. Dacă 
trăieşti corect, te pregăteşti pentru Sfânta Împărtăşire şi dacă nu 
trăieşti corect nu te pregăteşti nici atunci când gândeşti că te 
pregăteşti, şi atunci când citeşti ştiu și eu ce rânduieli ca totuși să te 
poți împărtăși, ca să fii vrednic. Eu nu sunt împotriva unei pregătiri 
pentru împărtăşirea cu Sfintele Taine, a unei pregătiri imediate, adică 
împotriva citirii de pildă a canonului pentru Sfânta Împărtășire. Sunt 
de acord. Şi chiar trebuie făcut lucrul acesta. Măcar atât. Dar asta nu 
înseamnă că omul trebuie să aştepte până când se împlinește un soroc, 


ştiu eu, de şase săptămâni sau de cât, ca să se mai poată împărtăși o 
dată. 

La mine vin de exemplu credincioşi care vor să se împărtășească 
sau s-au împărtășit de curând, de exemplu Vineri, și e Duminică: 
„Vineri m-am spovedit şi m-am împărtășit la catedrală în Sibiu”. Și vine 
Duminică la spovedit, mai mult așa, ca să se întâlnească cu mine și să 
se spovedească și la mine, să zicem, deşi, la drept vorbind, nu mai are 
omul să spună cine ştie ce. Și-apoi să știți că eu nu răscolesc de când 
trăieşte omul, că ce-i cu el și ce-a mai făcut, păcate pe care le-a iertat 
Dumnezeu și le-a iertat preotul. Nu mă mai interesează. lau totdeauna 
pe om de la ultima lui spovedanie. Dacă nu-i oprit de la Sfânta 
Împărtășanie nu-l opresc nici eu. Numai aşa, dacă cumva trăieşte în 
păcate, într-un sistem de păcătuire şi atunci trebuie că nu se poate. 
Adică dacă cineva nu a fost destul de luător aminte, atunci totuși îi 
atrag atenţia că trebuia să facă totuși ceva, să zicem, dar în general îl 
iau de la ultima spovedanie şi-l întreb: vrei să te împărtășeşti și astăzi? 
Şi oamenii, cei mai mulți îmi spun: „Părinte, dar se poate așa ceva?”. Și 
eu îi spun că se poate, că dacă se poate cu mine se poate și cu el. Adică 
de ce să nu se poată? Trebuie să treacă vreme îndelungată ca să se mai 
împărtăşească o dată? Dacă duhovnicul lui îi dă voie să se 
împărtăşească, poate să se împărtășească fără niciun gând că ar trebui 
să facă altfel. Pentru că Sfânta Împărtășanie e şi un ajutor. Nu-i o 
recompensă: hai că acum îi dau Sfânta Împărtășanie că a trăit douăzeci 
de ani frumos și bine şi acum îl recompensăm. E un ajutor, cu scopul 
acesta a dat Domnul Hristos Sfânta Împărtășanie, cu scopul de 
împărtăşire. E ca o hrană. Așa cum te hrănești ca să trăieşti fizic, te 
hrănești ca să trăieşti şi sufleteşte. Bineînţeles că asta nu și-o hotărăşte 
omul însuși, credinciosul însuși, ci i-o hotărăște duhovnicul, și să dea 
Dumnezeu să ajungă la duhovnici care sunt doritori să-și vadă pe 
credincioşi împărtăşindu-se şi-i ajută. Dar să n-ajungă nici la duhovnici 
din aceia care nu ştiu nici ei ce mai e Sfânta Împărtășanie pentru ei şi 
pentru alții şi n-au nicio grijă în legătură cu viaţa oamenilor, și numai 
hai să ne împărtășim că a venit vremea împărtășirii. Nici aşa nu-i bine. 
Binele este acesta, să preţuim Sfânta Liturghie şi sub latura aceasta, a 
posibilității de a ne împărtăși, și să ducem o viaţă în așa fel încât să ne 
putem împărtăşi când primim dezlegare să ne împărtăşim. 


Acesta este îndemnul poate cel mai nebăgat în seamă din Sfânta 
Liturghie: „Cu frică de Dumnezeu, cu credință și cu dragoste, 
apropiaţi-vă”, pe de o parte pentru că oamenii nu se apropie, și pe de 
altă parte pentru că unii fac o modă din asta și se apropie dar nu „cu 
frică de Dumnezeu, cu credință şi cu dragoste”. 

lubiţi credincioși, cu asta eu mi-am sfârșit rosturile pe care le 
am aici și cu ajutorul lui Dumnezeu astăzi merg acolo unde trebuie să 
fiu. Acum am venit aici ca invitat, sunt aici ca invitat şi am venit pentru 
că am dorit să fiu de folos și sper că n-am venit degeaba. Dar mă duc 
acolo unde trebuie să fiu, și unde mă ştie Biserica, și unde mă caută 
oamenii cu gând de a fi ajutați. Și să-mi dea Dumnezeu lumină în suflet, 
cum a zis mitropolitul Nicolae Bălan când m-am dus odată la el, prima 
dată când m-am dus, a zis: „Să ai lumină în suflet”. Să-mi dea 
Dumnezeu lumină în suflet ca să pot pricepe ce trebuie să fac cu 
oamenii care vin să fie şi ei luminaţi în lumina pe care o dă Dumnezeu 
celor pe care i-a pus Dumnezeu să lumineze oamenii. Dumnezeu să ne 
ajute! 


25 august 1995 
Maica Domnului în Ortodoxie 


Prea cuvioase părinte stareţ, cinstiți părinţi, iubiți credincioși, 
pentru că suntem în cuprinsul sărbătorii Adormirii Maicii Domnului, 
m-am gândit ca pentru seara aceasta să stăruim puţin cu gândul 
asupra locului pe care-l are Maica Domnului în conștiința noastră de 
dreptmăritori creştini, în învățătura şi practica Bisericii noastre. 

Dacă luăm aminte la dumnezeieștile slujbe ale Bisericii noastre 
constatăm că alcătuirile de la sfintele slujbe ne îndrumează, ne ajută să 
fim cinstitori ai Maicii Domnului. Sfintele slujbe ale Bisericii noastre 
sunt prilejuri de rugăciune și de învățătură. Ne rugăm învățând şi 
învăţăm rugându-ne. Dacă luăm aminte la alcătuirile de la sfintele 
slujbe putem învăţa de la sfintele slujbe mai mult decât din cărți și 
putem să ne raportăm la cei pe care-i are în vedere Sfânta Biserică: la 
Dumnezeu, la Mântuitorul nostru lisus Hristos, la Duhul Sfânt, deci la 
Preasfânta Treime, la Maica Domnului, la sfinții lui Dumnezeu, putem 
să intrăm în legătură cu ei, putem să ne îndreptăm gândurile de la cele 


pământești la cele mai presus de lumea aceasta, la cele cereşti. 

Sigur că cei care merg la biserică, și stau și nu urmăresc, nu pot 
să înveţe ceva, dar cei care urmăresc alcătuirile de la sfintele slujbe 
învață. Nu se poate să nu înveţe. Și sfintele slujbe sunt în așa fel 
alcătuite încât chiar dacă cineva nu s-ar gândi anume la Maica 
Domnului, totuși e pus în situaţia să se gândească. De pildă în Ectenia 
Mare şi în Ecteniile Mici oricum e pomenită Maica Domnului când se 
spun cuvintele: „Pe Preasfânta, Curata, Preabinecuvântata, Mărita 
Stăpâna noastră, de Dumnezeu Născătoarea și Pururea Fecioara Maria, 
cu toți sfinții să o pomenim. Pe noi înșine și unii pe alții și toată viața 
noastră lui Hristos Dumnezeu să o dăm”. Așa auzim în biserică. Deci 
suntem îndemnați să pomenim pe Maica Domnului. 

Când eram eu copil și până pe vremea când eram student la 
Teologie, chiar şi mai târziu, cuvintele acestea se spuneau așa: „Pe 
Preasfânta, Curata, Preabinecuvântata, Mărita Stăpâna noastră, de 
Dumnezeu Născătoarea şi Pururea Fecioara Maria, cu toţi sfinţii 
pomenind-o, pe noi înșine și unii pe alții şi toată viața noastră lui 
Hristos Dumnezeu să o dăm”. În felul în care se spuneau cuvintele 
acestea mai demult se presupunea că noi o pomenim pe Maica 
Domnului fără să ne îndemne cineva. Deci: „Pe Preasfânta, Curata, 
Preabinecuvântata, Mărita Stăpâna noastră, de Dumnezeu Născătoarea 
şi Pururea Fecioara Maria, cu toţi sfinții pomenind-o, pe noi înşine şi 
unii pe alţii şi toată viața noastră lui Hristos Dumnezeu să o dăm”. 
Aceasta înseamnă: noi oricum o pomenim pe Maica Domnului. 
Accentul cădea pe cuvintele de la sfârşit şi anume: „pe noi înșine și unii 
pe alţii şi toată viaţa noastră lui Hristos Dumnezeu să o dăm”. Între 
timp lucrurile s-au schimbat în înțelesul că cuvintele acestea s-au 
împărțit în două. Și ca să poată fi împărţite în două, avem două 
îndemnuri: îndemnul să ne gândim la Maica Domnului, să pomenim pe 
Maica Domnului, și îndemnul să dăm toată viaţa noastră lui Hristos 
Dumnezeu. Deci în această prezentare nu se mai presupune că o 
pomenim fără să ni se spună să o pomenim și atunci ni se spune să o 
pomenim, şi după aceea „pe noi înşine şi unii pe alţii și toată viața 
noastră lui Hristos Dumnezeu să o dăm”. Înainte însă era un singur 
îndemn, presupunând că totuși noi pe Maica Domnului oricum o 
pomenim. De ce s-a făcut această schimbare? Cred că pentru că 


spunându-se aceste cuvinte și venind vorba de Maica Domnului 
credincioşii intervin cu o rugăciune și zic: „Preasfântă Născătoare de 
Dumnezeu, miluieşte-ne pe noi”. În copilăria mea, în tinerețea mea, se 
zicea „Preasfântă Născătoare de Dumnezeu, mântuiește-ne pe noi”. A 
fost însă o dispoziție de la Sfântul Sinod să se spună „Preasfântă 
Născătoare de Dumnezeu, miluieşte-ne pe noi” pe considerentul că 
Maica Domnului ajută la mântuire, ne miluiește, nu ne mântuieșşte 
împreună cu Domnul Hristos, deşi în cărțile vechi, în cărțile tipărite 
înainte de dispoziția Sfântului Sinod, peste tot e scris „Preasfântă 
Născătoare de Dumnezeu, mântuiește-ne pe noi”. 

Adevărul este că în cele duhovnicești lucrurile nu sunt așa de 
precizate cum sunt în cele pământeşti. Cineva mă întreba: părinte, cum 
se poate că se spune la rugăciunea dinainte de Sfânta Împărtășanie, 
înainte de a ne împărtăși, că „Hristos Dumnezeu a venit să mântuiască 
pe cei păcătoşi dintre care cel dintâi sunt eu”, cum se poate ca cel 
dintâi să fiu eu şi fiecare să fie cel dintâi, pentru că numai unul poate fi 
cel dintâi dintre păcătoşi, nu pot fi mai mulţi, și atunci cum se poate? 
Se poate așa că fiecare dintre noi ne considerăm mai păcătoşi decât 
alții şi nu ne interesează că altul ar putea fi mai păcătos decât noi. Și 
atunci nu e o exprimare absolută așa cum e la matematică: doi şi cu doi 
fac patru şi gata, nu se mai poate înţelege altceva. În cele duhovnicești 
lucrurile sunt puţin elastice, pentru că se pot înțelege, printr-un 
cuvânt, mai multe lucruri. Când zici: „Preasfântă Născătoare de 
Dumnezeu, mântuiește-ne pe noi” poţi să te gândești la ceea ce poate 
Maica Domnului, adică nu la mântuirea în sine, pentru că mântuirea e 
prin Hristos, ci la contribuţia Maicii Domnului pentru mântuire în 
înțelesul că dacă nu era Maica Domnului nu era nici Domnul Hristos 
aici pe pământ, n-ar fi fost posibilă întruparea Mântuitorului. 
Bineînţeles, e un fel de a vorbi, pentru că, de vreme ce a existat Maica 
Domnului, nu se poate zice ce s-ar fi întâmplat dacă nu era Maica 
Domnului. Maica Domnului există, și dacă există Maica Domnului, 
înseamnă că ea este mijlocitoare de mântuire în acest înțeles că prin 
Maica Domnului avem cele ce ţin de Domnul Hristos. 

Gândiţi-vă de pildă la alcătuirea aceea de la Utrenia de 
Duminică, de la sfârşitul Utreniei, dinainte de Doxologie care zice așa: 
„Prea binecuvântată eşti, Născătoare de Dumnezeu Fecioară, că prin 


Cel ce S-a întrupat din tine, iadul s-a robit, Adam s-a chemat, blestemul 
s-a pierdut, Eva s-a mântuit, moartea s-a omorât şi noi am înviat”. 
Vorbim cu Maica Domnului şi spunem că lucrurile acestea s-au 
întâmplat prin Domnul Hristos, „prin Cel ce S-a întrupat din tine iadul 
s-a robit, Adam s-a chemat, blestemul s-a pierdut, Eva s-a mântuit, 
moartea s-a omorât şi noi am înviat. Pentru aceasta cântând, strigăm: — 
pentru că s-a întâmplat aşa ceva prin Fiul tău, cântând strigăm - 
Binecuvântat ești Hristoase Dumnezeul nostru Cel ce bine ai voit așa, 
mărire Ție”. Deci vorbim și cu Maica Domnului, vorbim şi cu Domnul 
Hristos şi ţinem seama de legătura care există între Maica Domnului și 
Domnul Hristos și între Domnul Hristos și Maica Domnului. 

Așadar Maica Domnului în înţelesul acesta ne mântuiește, că a 
contribuit la mântuire, însă pentru că Maica Domnului nu ne poate 
mântui singură, ci ne ajută la mântuire împreună cu Domnul Hristos - 
în principal ne ajută Domnul Hristos - Sfânta noastră Biserică o 
cinsteşte pe Maica Domnului în legătură cu Domnul Hristos, nu o 
desparte de Domnul Hristos. Aşa cum cinstim şi Crucea Domnului 
Hristos fără să o despărțim de Domnul Hristos, totdeauna în legătură 
cu Domnul Hristos, așa şi pe Maica Domnului o cinstim în legătură cu 
Domnul Hristos. Ceea ce îi dă Maicii Domnului măreţia e faptul că e în 
legătură cu Domnul Hristos, legătura aceasta cu Domnul Hristos îi dă 
măreție Maicii Domnului. Și Maica Domnului are o măreție, are o 
mărire, chiar zicem noi: „Spăimântatu-s-au toate de dumnezeiască 
mărirea ta că tu fecioară neispitită de nuntă ai avut în pântece pe 
Dumnezeu Cel peste toate şi ai născut Fiu pe Cel fără de ani, Cel ce 
dăruiește pace tuturor celor ce te laudă pe tine”. 

Deci noi care o lăudăm pe Maica Domnului, avem un privilegiu. 
Ce privilegiu? Privilegiul de a fi miluiți de Dumnezeu, de Domnul 
nostru lisus Hristos, dându-ne pacea Sa nouă. De ce? Pentru că o 
lăudăm pe Maica Domnului. Și de ce o lăudăm pe Maica Domnului? Ne 
învață Biserica noastră să o lăudăm. De ce ne învaţă să o lăudăm? 
Pentru că „s-au spăimântat toate de dumnezeiască mărirea ta”, zicem 
noi vorbind cu Maica Domnului. Deci nu prezentăm lucrurile ca într-un 
studiu, nu zicem „S-au spăimântat toate de mărirea Maicii Domnului, 
că Maica Domnului a purtat în pântecele ei pe Dumnezeu Cel peste 
toate şi a născut Fiu pe Cel fără de ani” ci vorbim cu Maica Domnului și 


zicem: „Spăimântatu-s-au toate de dumnezeiască mărirea ta”. 

Acesta e avantajul slujbelor, noi nu studiem, nu învăţăm ca şi 
cum am studia, ci învăţăm angajându-ne în fața celor cu care vorbim. 
Așa-i cu Maica Domnului, așa-i cu sfinţii lui Dumnezeu, noi vorbim cu 
ei, vorbim cu Domnul Hristos, Îi spunem Domnului Hristos ce avem de 
spus, vorbim cu El și din aceasta învăţăm. Prin urmare Maica 
Domnului are o mărire a ei şi mărirea îi vine de la Domnul Hristos şi 
venindu-i de la Domnul Hristos mărirea, ea e mijlocitoare către 
Domnul Hristos pentru noi. Noi o lăudăm, Maica Domnului mijlocește 
şi Domnul Hristos ne dăruiește pace: „Cel ce dăruieşte pace tuturor 
celor ce te laudă pe tine”. 

Şi alcătuiri de felul acesta sunt multe. De exemplu, să luăm una 
de la slujba înmormântării când, vorbind cu Maica Domnului, zicem că: 
„Neamul omenesc a aflat mântuire prin tine şi noi să aflăm raiul 
Născătoare de Dumnezeu ceea ce ești una binecuvântată”. De ce zicem 
că e „una binecuvântată”? Nu mai există alţii binecuvântaţi? În situaţia 
Maicii Domnului numai Maica Domnului există, altcineva nu mai există, 
şi atunci e „una binecuvântată”. Bineînţeles că binecuvântaţi pot fi şi 
alții, dar în alt înţeles. Gândiţi-vă de pildă la faptul că, atunci când Iosif 
s-a întâlnit cu frații săi după ce a fost vândut în Egipt și au vorbit unii 
cu alţii înainte de a se cunoaște, de a-l recunoaşte pe Iosif, de a se 
descoperi Iosif fraților săi, a întrebat de tatăl lor și ei au spus despre 
tatăl lor că trăiește şi atunci Iosif a zis: „Binecuvântat este omul acela”. 
Prin urmare şi Iacov era binecuvântat ca tată al lui Iosif. Și alţii sunt 
binecuvântaţi. Toţi care sunt sub binecuvântarea lui Dumnezeu sunt 
binecuvântaţi, dar Maica Domnului are un loc aparte între toţi 
binecuvântaţii: „una binecuvântată”. „Bucură-te curată, ceea ce ai 
născut pe Dumnezeu cu trup spre mântuirea tuturor că neamul 
omenesc a aflat mântuire prin tine. Și noi să aflăm raiul Născătoare de 
Dumnezeu, curată și binecuvântată”, ceea ce eşti una binecuvântată. 

lubiţi credincioși, aşa ne gândim noi la Maica Domnului şi aşa ne 
învață Sfânta noastră Biserică să ne gândim la Maica Domnului. În 
alcătuirile cinstitoare pentru Maica Domnului vorbim cu Maica 
Domnului şi zicem că ea este mărirea a toată lumea: „pe ceea ce este 
mărirea a toată lumea, care din oameni a răsărit și pe Stăpânul L-a 
născut, uşa cea cerească”. Vorbind cu Maica Domnului spunem: „Pe 


tine Maica lui Dumnezeu, cea mai presus de minte și de cuvânt”. Cum e 
Maica Domnului? Mai presus de minte şi de cuvânt. Ce înseamnă 
aceasta? Înseamnă că cuvântul nu o cuprinde iar mintea nu o înţelege. 
Stăm copleșiți de măreția Maicii Domnului în faţa Maicii Domnului: 
„Cea mai presus de minte şi de cuvânt, care ai născut negrăit sub ani pe 
Cel fără de ani, credincioşii cu un gând te mărim”. Mărim pe Maica 
Domnului pentru măreţiile ei, pentru măreţiile ei izvorâte din 
Mântuitorul nostru lisus Hristos, din Fiul său care S-a întrupat, din Fiul 
lui Dumnezeu care S-a întrupat din Preasfânta Născătoare de 
Dumnezeu și a devenit și Fiu al Maicii Domnului. Cine? Cel ce este 
Dumnezeu adevărat şi Om adevărat. Dumnezeu adevărat născut din 
Dumnezeu din veci și Om adevărat născut din Preasfânta Fecioară 
Maria. 

Maica Domnului este numită Născătoare de Dumnezeu nu în 
înţelesul că L-a născut pe Dumnezeu, că înainte de a fi Dumnezeu a fost 
Maica Domnului, ci în înțelesul că Cel pe care L-a născut ca om nu era 
numai om, ci era și Dumnezeu, Om adevărat și Dumnezeu adevărat. 
Unde s-a petrecut unirea firii dumnezeieşti cu firea omenească în 
persoana Mântuitorului nostru lisus Hristos? S-a unit în pântecele 
Preasfintei Fecioare Maria. Noi așa mărturisim şi așa ne învaţă Biserica 
noastră. Noi nu credem, ca ereticii, că Maica Domnului a născut un om 
cu care după aceea S-a unit Dumnezeu. De pildă la Botez, cum spuneau 
unii, că Duhul Sfânt când S-a pogorât peste Domnul Hristos la Botez, de 
fapt atunci a fost unirea între cele două firi. Nu e adevărat. Biserica 
noastră spune şi învaţă, şi mărturiseşte, și răspândește adevărul că 
Fiul lui Dumnezeu S-a unit cu Fiul Omului, Dumnezeu S-a unit cu omul 
în ființa Preasfintei Născătoare de Dumnezeu și de aceea zicem noi 
într-o alcătuire de la Sfântul Maslu, vorbind cu Maica Domnului: „Pe 
tine preacuratul palat al Împăratului ceresc, ceea ce eşti mult lăudată, 
te rog curățește mintea mea cea întinată cu tot felul de păcate și o fă 
locaș înfrumusețat al dumnezeieștii Treimi ca să laud și să măresc 
puterea ta și mila ta cea nemăsurată, fiind mântuit eu netrebnicul 
robul tău”. De unde pornim? De la conștiința că suntem robi 
netrebnici: „eu netrebnicul robul tău” doresc să fiu mântuit şi pentru 
că doresc să fiu mântuit cer ceva de la tine Maica Domnului, de la tine 
care eşti „palat preacurat al Împăratului ceresc”. Când este Maica 


Domnului „palat preacurat al Împăratului ceresc”, al Mântuitorului 
nostru lisus Hristos? A fost când L-a purtat pe Domnul Hristos în 
pântecele ei. Da, dar Domnul Hristos S-a despărțit cumva de Maica 
Domnului când S-a născut din ea, şi atunci Maica Domnului nu mai este 
„palat preacurat al Împăratului ceresc”? Ba da, este. Şi după ce S-a 
născut Fiul ei din ea e „palat preacurat al Împăratului ceresc”. De ce? 
Pentru că Maica Domnului nu L-a purtat numai în pântece pe Domnul 
Hristos, ci L-a purtat şi în inima ei, și de inima ei nu S-a despărțit 
niciodată Fiul său, Domnul Hristos. O mamă este mamă pentru 
veşnicie, nu pentru vremelnicie. Niciodată nu i se va lua unei mame 
calitatea de mamă. Și nu e mamă numai când îl poartă pe copilul său în 
pântece, ci e mamă pentru totdeauna, pentru veșnicie. Așa e și Maica 
Domnului, mamă a Mântuitorului nostru lisus Hristos și dacă nu-L mai 
poate purta în pântece, şi nu-L mai poartă de fapt în pântece, Îl poartă 
în inima ei şi de inima ei niciodată nu S-a despărțit Domnul Hristos, și 
noi, ştiind acest lucru, ne rugăm Maicii Domnului să curățească mintea 
noastră: „curățește mintea mea cea întinată cu tot felul de păcate şi o fă 
locaș al dumnezeieştii Treimi”. 

Maica Domnului a fost și este locaș al dumnezeieştii Treimi. Aşa 
i-a spus îngerul când Preasfânta Fecioară a întrebat la Buna Vestire 
„Cum va fi aceasta de vreme ce eu nu știu de bărbat?”. Ea a auzit de la 
înger atunci: „Duhul Sfânt. Se va pogori peste tine şi puterea Celui 
Preaînalt te va umbri, de aceea și Sfântul care. Se va naște din tine Fiul 
lui Dumnezeu se va chema” (Luca 1, 34-35). Aici sunt cele trei 
persoane ale Sfintei Treimi care se unesc în Maica Domnului din clipa 
în care S-a întrupat Fiul lui Dumnezeu prin umbrirea de sus a Tatălui și 
prin lucrarea Sfântului Duh. Deci „Duhul Sfânt. Se va pogori peste tine 
şi puterea Celui Preaînalt te va umbri - deci e vorba de Duhul Sfânt şi 
de Tatăl - și Sfântul care. Se va naște din tine Fiul lui Dumnezeu se va 
chema”, e vorba de Dumnezeu Fiul. Deci Maica Domnului devine locaș 
al Preasfintei Treimi. Devenind locaș al Preasfintei Treimi, Maica 
Domnului poate să ne ajute să ni se curăţescă și mintea noastră ca să 
devenim locașuri ale Preasfintei Treimi. Și locaș al Preasfintei Treimi 
Maica Domnului este în veșnicie: „curățește mintea mea cea întinată cu 
tot felul de păcate şi o fă locaş înfrumusețat al Preasfintei Treimi”. 
Numai dacă suntem locașuri înfrumuseţțate ale Preasfintei Treimi, prin 


mijlocirea Maicii Domnului, putem să lăudăm mărirea și mila cea 
nemăsurată a Maicii Domnului, noi, netrebnicii robii ei. 

Vă atrag atenţia asupra acestor lucruri în înţelesul că e bine să le 
urmăriți, să cuprindeţi înțelesurile, adâncurile unor astfel de alcătuiri, 
pentru că dacă le zici aşa, între altele, nu poţi să îţi dai seama de 
conținutul lor, dar dacă le meditezi - şi slujbele noastre trebuie și 
meditate, sigur că dacă le auzi spunându-se repede sau cu cântare, 
acolo, nu le dai importanța pe care trebuie să le-o dai, dar dacă le 
analizezi puţin şi vezi ce conținut e în această alcătuire, și nu numai în 
aceasta, ci în multe altele - atunci ajungi să-ţi dai seama de învăţătura 
Bisericii noastre cuprinsă în dumnezeieştile slujbe ale Bisericii 
noastre. 

Sunt foarte multe lucruri pe care ar vrea să le ştie credincioşii în 
legătură cu Maica Domnului. Au apărut şi niște cărți cu viața Maicii 
Domnului care nu spun mare lucru. De ce? Pentru că Maica Domnului a 
fost smerită, despre Maica Domnului nu se poate spune mult. În 
Scriptură se spune puţin şi în altă parte, cei care spun despre Maica 
Domnului ceva, sau vor să spună ceva deosebit, nu sunt competenți. 
N-au cum să spună. De ce? Pentru că Maica Domnului fiind smerită, n-a 
vrut să fie pusă în atenţia oamenilor. Dorinţa ei a fost ca Domnul 
Hristos să fie pus în atenţia oamenilor. La nunta din Cana Galileei a zis 
către slujitorii de la nuntă: „Faceţi ceea ce vă va spune EI” (loan 2, 5). 
Deci vă spun şi eu ceva, vă spun să faceţi ce vă va spune EI, nu să faceți 
ce vă spun eu. Eu nu vă spun, n-am eu rostul de a vă spune, ascultați-L 
pe El, pe lisus. Și aşa că Maica Domnului a fost smerită până la așa 
măsură, încât ea nu a vorbit despre cele ale ei, despre măreţiile ei, 
despre nașterea ei mai presus de fire. De ce n-a vorbit? Evanghelia 
vorbeşte și spune că Domnul Hristos S-a născut din Preasfânta 
Fecioară Maria în chip mai presus de fire, prin lucrarea Duhului Sfânt, 
prin puterea lui Dumnezeu, nu prin contribuţie bărbătească. Că e 
fecioară înainte de naștere, că e fecioară în naștere, că e fecioară după 
naștere, e un cuvânt pe care îl spunem noi la sfintele slujbe, de 
exemplu zicem „pururea Fecioara Maria”. Maica Domnului n-a vorbit 
despre aşa ceva. De ce? Pentru că a fost smerită. Oamenii din vremea 
Mântuitorului considerau pe dreptul Iosif ca tată al lui lisus și ziceau: 
„Nu cunoaștem noi pe tatăl Său şi pe mama Sa, nu cunoaștem noi pe 


frații Lui?” (loan 6, 42) şi așa mai departe. 

Însă să ştiţi că fraţii Domnului Hristos nicăieri nu sunt numiţi în 
Scriptură fiii Maicii Domnului, aşa că se poate înţelege altceva decât 
frați trupeșşti, frați direcţi. Se poate înţelege rude apropiate. Cuvântul 
frate nu era numai pentru frate, ci era și cu o lărgime oarecare şi se 
înțelegeau și rudele apropiate tot prin cuvântul frate. Și Maica 
Domnului, de exemplu la întâlnirea din templu cu Mântuitorul, după ce 
L-a pierdut, după ce nu L-au găsit o vreme și s-au întors, a zis: „Fiule de 
ce ne-ai făcut nouă aceasta? lată, tatăl Tău și eu îngrijoraţi Te căutăm” 
(Luca 2, 48). Nu a zis: „Eu, ca mama Ta şi omul acesta, care de fapt nu 
Ţi-e tată, Te căutăm” ci a zis: „lată, tatăl Tău și eu îngrijoraţi Te 
căutăm”. 

Sfânta noastră Biserică ne îndrumează în ceea ce privește 
conștiința noastră şi cunoștința noastră despre Maica Domnului, ne 
îndrumează prin slujbele ei în timp. Noi de fapt din viața Maicii 
Domnului știm numai câteva lucruri pe care le și sărbătorim şi anume: 
că s-a născut din părinţii Ioachim și Ana. Așa spunem la sfintele slujbe: 
„dumnezeieştii părinţi loachim și Ana” şi pomenim la otpusturi în 
general pe Sfinții dumnezeiești părinți loachim și Ana, nu numai pe 
Ana cum ar zice cei care nu sunt de credinţa noastră, ci care au altă 
credință și care spun că şi Maica Domnului s-a născut ca și Domnul 
Hristos numai prin puterea lui Dumnezeu, numai din Sfânta Ana. 
Biserica noastră nu învaţă așa, ci învață că Maica Domnului a avut 
dumnezeieşti părinți pe Ioachim și pe Ana. Și după aceea - aceasta deci 
o sărbătorim în 8 septembrie - sărbătorim tot în legătură cu Maica 
Domnului, la 21 noiembrie, intrarea în Biserică a Maicii Domnului, 
adică primirea Maicii Domnului în Templul din lerusalim unde a stat 
doisprezece ani şi a fost educată în Templul din Ierusalim şi de acolo, 
la cincisprezece ani, a plecat în grija dreptului Iosif și a născut pe 
Mântuitorul nostru lisus Hristos. Mai avem o sărbătoare a Maicii 
Domnului în 26 decembrie, dar nu o sărbătoare din viața Maicii 
Domnului, ci o sărbătoare în legătură cu rostul Maicii Domnului, 
Soborul Maicii Domnului. Mai avem o sărbătoare în 25 martie, Buna 
Vestire, tot o sărbătoare a Maicii Domnului, și e singura al cărei 
eveniment e cuprins în Sfânta Scriptură, în Sfânta Evanghelie de la 
Luca. Şi după aceea Adormirea Maicii Domnului în 15 august când de 


fapt pomenim moartea Maicii Domnului, numai că nu zicem moartea 
Maicii Domnului ci zicem Adormirea Maicii Domnului. De ce? Pentru că 
noi vrem prin aceasta să punem în evidență că Maica Domnului n-a 
murit. De altfel noi credem că în general oamenii nu mor, adică nu mor 
în înțelesul de a dispare, ci mor în înţelesul că se continuă viaţa lor 
sufletească prin suflet. Trupul se așează în mormânt și se descompune 
în timp iar sufletul continuă viața dincolo de lumea aceasta, nu mai 
există posibilitatea ca sufletul să moară. Se vorbeşte și despre o moarte 
a sufletului, prin aceasta înțelegându-se de fapt nu nimicirea sufletului 
ci despărțirea de Dumnezeu, pedeapsa veșnică. 

Maica Domnului a murit cum mor toţi credincioşii, cum mor 
oamenii, nu a avut un privilegiu special. A fost așezată în mormânt și 
după trei zile, când Sfântul Apostol Toma, care nu era de față la 
înmormântarea Maicii Domnului, iar după trei zile a venit, mai târziu 
s-a deschis mormântul pentru el ca s-o vadă măcar în mormânt şi nu 
mai era în mormânt, aceasta e învăţătura Bisericii noastre. De altfel 
învățătura Bisericii noastre este cuprinsă în condacul de la Adormirea 
Maicii Domnului când se spune: „Pe Născătoarea de Dumnezeu cea 
întru rugăciuni neadormită și întru folosință nădejdea cea 
neschimbată, mormântul şi moartea n-au ţinut-o. De ce? Că a mutat-o 
la viață ca pe Maica Vieţii Cel ce S-a sălășluit în pântecele ei cel pururea 
fecioresc”. Deci Domnul Hristos a mutat-o la viaţă, a înviat-o, a scos-o 
din mormânt și a ridicat-o mai presus de lumea aceasta și Maica 
Domnului este și cu sufletul și cu trupul în cer. Așa e învăţătura 
Bisericii, aşa e credinţa noastră. 

De aceea, toate acestea știindu-le noi, putem să spunem vorbind 
cu Maica Domnului: „Cuvine-se cu adevărat să te fericim pe tine 
Născătoare de Dumnezeu, cea pururea fericită și prea nevinovată şi 
Maica Dumnezeului nostru. Ceea ce ești mai cinstită decât heruvimii şi 
mai mărită fără de asemănare decât serafimii, care fără stricăciune pe 
Dumnezeu-Cuvântul ai născut, pe tine, cea cu adevărat Născătoare de 
Dumnezeu, te mărim”. Cuvântul acesta, alcătuirea aceasta, de fapt 
constă din două. Una adusă de înger pe pământ la Sfântul Munte prin 
veacul XI, XII, când un înger i-a dictat unui părinte şi după aceea a scris 
el însuși, de fapt a scris el însuși cuvintele acestea: „Cuvine-se cu 
adevărat să te fericim pe tine Născătoare de Dumnezeu, cea pururea 


fericită şi prea nevinovată şi Maica Dumnezeului nostru”, iar cea de-a 
doua parte a alcătuirii, care a fost de sine stătătoare și a circulat din 
veacul al VII-lea, alcătuită de Sfântul Cosma Melodul este: „Ceea ce eşti 
mai cinstită decât Heruvimii și mai mărită fără de asemănare decât 
Serafimii, care fără stricăciune pe Dumnezeu-Cuvântul ai născut, pe 
Tine, cea cu adevărat Născătoare de Dumnezeu, te mărim”. 

Deci noi suntem cinstitori, preacinstim pe Maica Domnului, 
suntem măritori ai Maicii Domnului. Fără aceasta nu există Ortodoxie. 


20 august 1995 
Cine este Maica Domnului pentru mine? 


Cinstiţi părinţi, iubiți frați şi iubiţi credincioşi, după ce ieri am 
stăruit cu gândul asupra locului pe care-l are Maica Domnului în 
conștiința Bisericii Ortodoxe, în gândirea şi practica ortodoxă, este 
firesc astăzi să încercăm să ne raportăm pe noi înşine la învățătura 
Bisericii Ortodoxe, la cultul Bisericii Ortodoxe în legătură cu Maica 
Domnului, să răspundem la întrebarea: cine este pentru mine, ce 
înseamnă pentru mine Maica Domnului. De ce? Pentru că noi ne 
gândim la Maica Domnului nu ca la ceva dinafară de noi ci ne gândim la 
Maica Domnului ca la ceea ce este, alături de Mântuitorul nostru lisus 
Hristos, în inima Bisericii Ortodoxe. 

Rânduielile de slujbă ale Bisericii noastre sunt în așa fel 
alcătuite ca să fim în situaţia de a ne raporta la Maica Domnului. Aș 
aduce în atenţie ceva de la Sfânta Liturghie, și anume după ce 
credincioşii cântă, după ce spun cu cântare cuvintele: „Pe Tine Te 
lăudăm, pe Tine bine Te cuvântăm, Ție Îţi mulțumim Doamne şi ne 
rugăm ie, Dumnezeului nostru”, cele dintâi cuvinte care se spun sunt 
cuvinte în care e pomenită Maica Domnului, căci se zice, la Liturghia 
Sfântului loan Gură de Aur: „Mai ales pentru Preasfânta, Curata, 
Preabinecuvântata, Mărita Stăpâna noastră, de Dumnezeu Născătoarea 
şi Pururea Fecioara Maria” şi la Liturghia Sfântului Vasile cel Mare: 
„Mai ales cu Preasfânta, Curata, Preabinecuvântata, Mărita Stăpâna 
noastră, de Dumnezeu Născătoarea și Pururea Fecioara Maria”. Dacă 
luăm aminte la cuvintele acestea, la ele însele, dacă le avem în vedere 
desprinse de contextul în care apar ele şi aşa cum le auzim noi de fapt, 


desprinse din context, nu înțelegem nimic. Doar un singur lucru îl 
putem lua în consideraţie, și anume, faptul că e pomenită Maica 
Domnului, atâta tot. Pentru că cuvintele așa spuse: „Mai ales pentru 
Preasfânta, Curata, Preabinecuvântata, Mărita Stăpâna noastră, de 
Dumnezeu Născătoarea şi Pururea Fecioara Maria” nu ne spun nimic. 

Însă încadrate în contextul lor ne spun mult și anume, după ce 
preotul se roagă lui Dumnezeu ca să vină peste Cinstitele Daruri Duhul 
Sfânt şi să le prefacă în Trupul și Sângele Mântuitorului nostru lisus 
Hristos prin voia Tatălui ceresc, se spune de ce anume cerem lucrul 
acesta şi spune mai departe preotul sau episcopul: „Ca să fie celor ce se 
vor împărtăşi, spre trezirea sufletului, spre iertarea păcatelor, spre 
împărtăşirea cu Duhul Sfânt, spre plinirea împărăției cerurilor, spre 
îndrăznirea cea către Tine, iar nu spre judecată sau spre osândă”. În 
aceste cuvinte se arată pricina pentru care dorim să ne împărtășim, 
rostul cu care ne împărtăşim. Și apoi în continuare spune: „Încă 
aducem ie această slujbă duhovnicească pentru cei adormiţi întru 
credință: - şi-i pomenește - strămoși, părinţi, patriarhi, prooroci, 
apostoli, propovăduitori, evangheliști, mucenici, mărturisitori, pustnici 
şi pentru tot sufletul drept care s-a săvârşit întru credință”. Și apoi cu 
glas tare: „Mai ales pentru Preasfânta, Curata, Preabinecuvântata, 
Mărita Stăpâna noastră, de Dumnezeu Născătoarea și Pururea Fecioara 
Maria - şi iarăși în taină, în gând - pentru Sfântul loan Proorocul și 
Înaintemergătorul, pentru Sfinţii, slăviţii şi întru tot lăudaţii Apostoli, 
pentru Sfântul a cărui pomenire o facem și pentru toţi sfinţii; cu ale 
căror rugăciuni, cercetează-ne pe noi, Doamne”. 

Prin urmare, cuvintele acestea, cum le auzim noi la Sfânta 
Liturghie, desprinse din context, nu ne spun decât atât: fiți atenți şi nu 
uitaţi de Maica Domnului. E ca şi când s-ar zice: Îl lăudaţi pe 
Dumnezeu, Îi mulțumiți, vă rugați Lui, e foarte bine, dar nici de Maica 
Domnului să nu uitaţi. Și când se aminteşte Maica Domnului la Sfânta 
Liturghie, de obicei se spun două alcătuiri, cu cântare, și anume: 
„Cuvine-se cu adevărat să te fericim pe tine, Născătoare de Dumnezeu, 
cea pururea fericită și prea nevinovată şi Maica Dumnezeului nostru. 
Ceea ce ești mai cinstită decât Heruvimii și mai mărită fără de 
asemămare decât Serafimii, care fără stricăciune pe Dumnezeu 
Cuvântul ai născut, pe tine, cea cu adevărat Născătoare de Dumnezeu, 


te mărim” sau la Liturghia Sfântului Vasile cel Mare: „De tine se bucură, 
ceea ce eşti plină de dar, toată făptura, soborul îngeresc şi neamul 
omenesc. Ceea ce ești Biserică sfinţită şi rai cuvântător, lauda fecioriei 
din care Dumnezeu S-a întrupat şi prunc S-a făcut Cel ce este mai 
înainte de veci. Că brațul tău scaun l-a făcut și pântecele tău mai 
desfătat decât cerurile l-a lucrat. De tine se bucură, ceea ce eşti plină 
de dar, toată făptura, mărire ţie!” 

Sunt două alcătuiri în care se pune în atenţie Maica Domnului, în 
prima, ca cea care L-a născut pe Dumnezeu mai presus de fire, pe Fiul 
lui Dumnezeu L-a născut mai presus de fire şi de aceea este mai mare 
decât Heruvimii şi Serafimii, este mai mare decât îngerii, decât toate 
fiinţele cerești. Numai Dumnezeu Tatăl, Dumnezeu Fiul și Dumnezeu 
Duhul Sfânt este mai mare decât Maica Domnului, numai Prea Sfânta 
Treime. 

În noastră trebuie să apară Maica Domnului în aceeaşi 
atmosferă în care este prezentată în această alcătuire sau în alcătuirea 
a doua pe care am pomenit-o, adică să o avem pe Maica Domnului în 
conștiința noastră ca pe cea care, născându-L pe Domnul nostru lisus 
Hristos, de ea se bucură, fiind ea plină de dar, toată făptura, adică toţi 
îngerii și toți oamenii cei drept credincioşi. Se bucură de Maica 
Domnului pentru această calitate a ei că a fost aleasă de Dumnezeu 
Tatăl, a purtat pe Dumnezeu Fiul, Duhul Sfânt S-a pogorât peste ea, 
pentru că îngerul binevestitor i-a adus salutul „Bucură-te cea plină de 
dar, Domnul este cu tine”, a numit-o „binecuvântată între femei”, 
pentru că Sfânta Elisabeta a avut bucuria, prin puterea Duhului Sfânt, 
să o cunoască pe verișoara sa Maria ca Maica Domnului: „De unde mie 
cinstea aceasta, să vină Maica Domnului meu la mine”, iar aceste 
cuvinte le-a spus după ce a izbucnit din sufletul său cu bucurie şi sub 
puterea Duhului Sfânt: „Binecuvântată ești tu între femei şi 
binecuvântat este rodul pântecelui tău” (Luca 1, 42-43). Mai apoi o 
femeie a ridicat glas din popor, după mărturia Sfântului Evanghelist 
Luca, pe când Domnul Hristos vorbea şi era impresionată de 
învățătura Lui şi a zis: „Fericit este pântecele care Te-a purtat și sânii la 
care ai supt” şi Domnul Hristos a răspuns: „Adevărat, fericiţi sunt cei ce 
ascultă cuvântul lui Dumnezeu și-l împlinesc pe el” (Luca 11, 27-28). În 
aceste cuvinte de laudă aduse de îngerul binevestitor, rostite de 


îngerul binevestitor, rostite de Sfânta Elisabeta, rostite de femeia aceea 
care a ridicat glas din popor și a fericit-o pe Maica Domnului, în aceste 
cuvinte este temeiul cultului pe care Sfânta noastră Biserică îl aduce 
Maicii Domnului. 

Pentru că totdeauna noi trebuie să ne raportăm personal la 
lucrurile mai presus de noi, întrebarea este cum stau eu față de Maica 
Domnului, cât sunt eu de cinstitor față de Maica Domnului, ce 
înseamnă pentru mine Maica Domnului? Ştiu că pentru Fiul lui 
Dumnezeu Care S-a făcut om înseamnă mama Lui, ştiu că pentru 
Dumnezeu Tatăl înseamnă aleasa lui Dumnezeu Tatăl, știu că pentru 
Dumnezeu Fiul înseamnă locașul lui Dumnezeu Fiul, ştiu că pentru 
Duhul Sfânt înseamnă cea peste care S-a pogorât Duhul Sfânt, ştiu că 
pentru Sfânta Elisabeta înseamnă Maica Domnului ei, ştiu că pentru 
femeia care a ridicat glas din popor înseamnă cea fericită, pentru mine, 
pentru mine personal ce înseamnă Maica Domnului, cât sunt eu de 
legat de Maica Domnului? 

În privinţa aceasta există două extreme: unii care o cinstesc 
prea mult şi alții care o cinstesc prea puţin. Care e de fapt locul Maicii 
Domnului în cinstirea Bisericii? Este după Domnul Hristos. Întâi e 
Domnul Hristos, întâi e Dumnezeu Tatăl și Dumnezeu Duhul Sfânt, e 
Prea Sfânta Treime apoi e Maica Domnului. Nu e înainte de Domnul 
Hristos, pentru că sunt unii care la Maica Domnului parcă se gândesc 
mai mult ca la Domnul Hristos. Nu e corect. Maica Domnului este după 
Domnul Hristos. Și sunt alții care nu cinstesc pe Maica Domnului, 
bineînţeles nu sunt ortodocși aceia, şi aceia n-o cinstesc din motivele 
pe care le cred ei întemeiate pentru ei, dar care nu sunt întemeiate, 
pentru că iată, şi îngerul a cinstit-o, şi Sfânta Elisabeta a cinstit-o, şi 
femeia care a ridicat glas din popor a cinstit-o, şi Domnul Hristos a 
cinstit-o, și Tatăl Cel Ceresc, şi Duhul Sfânt aşa încât pentru noi nu 
există nicio îndoială. De altfel noi nu căutăm nişte temeiuri pentru 
cinstirea Maicii Domnului, ci intrăm în practica Bisericii: aceasta e 
practica Bisericii noastre și în măsura în care noi facem parte din 
Biserica noastră suntem cinstitori ai Maicii Domnului. Fără aceasta nu 
se poate. Nu există Ortodoxie fără Maica Domnului. Așa că 
întrebarea de căpetenie pentru fiecare dintre noi este, totuși, eu 
personal cum mă raportez la Maica Domnului, cât mă gândesc eu la 


Maica Domnului, cum o am în vedere pe Maica Domnului? 

Sunt unii care folosesc formula „Dumnezeu și Maica Domnului”, 
sunt alţii care spun: „Mi-a ajutat Maica Domnului”. Fără îndoială că 
Maica Domnului este mijlocitoare, dar noi nu știm în ce măsură 
ajutorul îl primim de la Dumnezeu sau de la Maica Domnului sau, de 
fapt, îl primim de la Dumnezeu prin mijlocirea Maicii Domnului, așa 
încât nu cred că e corect să spună cineva „Mi-a ajutat Maica Domnului”. 
Eventual poate spune: „Mi-a ajutat Dumnezeu”, „Cred că s-a rugat 
Maica Domnului pentru mine” sau „Mi-a ajutat Dumnezeu prin 
rugăciunile Maicii Domnului” şi aşa mai departe. Nu e bine să folosim 
nişte formule care scot în evidență pe Maica Domnului mai mult decât 
o scoate în evidență Biserica. Biserica o socoteşte pe Maica Domnului 
totdeauna mijlocitoare la Dumnezeu, așa cum a mijlocit pentru cei de 
la Cana Galileei când a zis către Domnul Hristos că nu au vin cei de la 
Cana Galileei, a mijlocit, l-a cerut Mântuitorului să îi ajute în 
împrejurarea respectivă. Aceasta este de fapt lucrarea Maicii 
Domnului. Așa credem noi. 

Sunt unii credincioşi care spun: „Doamne Maica Domnului”. Nu 
e corect. De ce? Nicăieri, în toate cărţile de cult ale Bisericii noastre nu 
veți găsi niciodată expresia „Doamne Maica Domnului”. Doamne se 
zice numai lui Dumnezeu, Doamne I se zice Mântuitorului nostru lisus 
Hristos ca Fiu al lui Dumnezeu, Doamne I se zice Duhului Sfânt, deci 
„Doamne  miluiește” zicem adresându-ne lui Dumnezeu Tatăl, 
„Doamne, lisuse Hristoase Fiul lui Dumnezeu, miluieşte-mă pe mine 
păcătosul” Îi zicem lui Dumnezeu Fiul. Dar „Doamne Maica Domnului” 
nu e corect. „Maica Domnului”, „Preasfântă Născătoare de Dumnezeu 
miluieşte-ne pe noi” şi aşa mai departe, însă nici într-un caz „Doamne 
Maica Domnului”. l-am auzit pe mulți, și femei şi bărbați care zic aşa, 
însă nu e corect. 

Sunt apoi unii care, deşi fac parte din Biserica Ortodoxă, nu se 
raportează corect la Maica Domnului, în sensul că nu ştiu o rugăciune 
către Maica Domnului deși sunt alţii care știu „Visul Maicii Domnului” 
şi alte rugăciuni care, de fapt, nu sunt rugăciuni ale Bisericii, ci sunt 
numai admise de Biserică, sunt niște rugăciuni populare în legătură cu 
Maica Domnului şi care făgăduiesc cumva - cărțile respective - ajutor 
de la Maica Domnului pentru cei care fac acele rugăciuni. Bineînţeles 


că nu e o greșeală să le facă cineva, însă pe noi ne interesează 
rugăciunile oficiale ale Bisericii: Paraclisul Maicii Domnului, Acatistele 
Maicii Domnului, aşa ceva ne interesează în mod special. 

Cei care cred în Maica Domnului şi o pomenesc pe Maica 
Domnului, dar nu știu rugăciuni către Maica Domnului, iarăşi nu se 
raportează corect. De pildă eu obișnuiesc ca pe cei pe care îi spovedesc 
să îi pun - zic obișnuiesc, deoarece nu întotdeauna fac asta pentru că, 
câteodată, văd că nu ştiu şi nu mai insist - îi pun să spună „Cuvine-se 
cu adevărat”. De ce? În Molitfelnic scrie că după ce preotul dezleagă de 
păcate pe credinciosul care se spovedeşte, să zică el „Cuvine-se cu 
adevărat”. Dar un episcop, episcop vicar la Sibiu, care acum este 
arhiepiscop la Constanţa, Înalt Prea Sfinţitul Lucian, când m-a spovedit 
pentru prima dată, şi de altfel de câte ori m-a spovedit, totdeauna a zis 
să spun eu „Cuvine-se cu adevărat” şi atunci m-am obișnuit și eu cu 
lucrul acesta şi ca să am o verificare despre felul cum se raportează 
credincioşii la Maica Domnului, îl întreb pe credincios: știi să zici 
„Cuvine-se cu adevărat”? Unii ştiu şi spun, şi alţii zic „Da” şi când îi 
spun: zi, zice doar cuvintele „cuvine-se cu adevărat”. Nici nu ştie 
despre ce-i vorba. Aceştia nu sunt cinstitori ai Maicii Domnului, 
degeaba zic ei că sunt ortodocși. Nu se poate să nu ştii o rugăciune 
către Maica Domnului. Unii nu ştiu și zic: Nu știu „Cuvine-se cu 
adevărat” şi zic: dar ce rugăciune ştii către Maica Domnului? Și zice 
„Născătoare de Dumnezeu” și zic: spune-o, și sunt bucuros că ştiu 
măcar aceasta, dar noi credincioșii ortodocși e bine să știm „Cuvine-se 
cu adevărat”, adică să știm mai întâi ce este „Cuvine-se cu adevărat”. 
Dacă ne întreabă cineva: știi „Cuvine-se cu adevărat” să nu zicem că 
„Ştiu” şi să ştim numai cuvintele „cuvine-se cu adevărat” pentru că nu e 
destul. Încă chiar zic: dar înseamnă că tu nici nu ştii despre ce-i vorba. 

lubiţi credincioşi, în legătură cu aceasta vreau să mai amintesc 
ceva care ne priveşte pe noi personal, o raportare personală la Maica 
Domnului. Dacă în general rugăciunile către Maica Domnului și 
formulele liturgice în legătură cu Maica Domnului ne privesc pe toţi 
împreună - de exemplu zicem: „Stăpâna noastră de Dumnezeu 
Născătoarea” - este și o rugăciune pe care sigur aţi citit-o de multe ori, 
nu știu cât v-aţi oprit la ea, în care ne raportăm absolut personal la 
Maica Domnului şi nu zicem „Stăpâna noastră” ci zicem „Stăpâna mea”. 


De exemplu cum ar fi „Împărăteasa mea cea prea bună” să zicem, dar 
nu mă gândesc la aceasta, ci mă gândesc la rugăciunea a cincea dintre 
rugăciunile de mulțumire după Sfânta Împărtăşire cu Mântuitorul 
Hristos. Ne adresăm Maicii Domnului și zicem așa: „Preasfântă Stăpâna 
mea, de Dumnezeu Născătoare - și zicem mai departe - care ești 
lumina întunecatului meu suflet, nădejdea, acoperământul, scăparea, 
mângâierea și bucuria mea”. Așa spunem îndrumați de Sfânta Biserică, 
dar pentru că spunem la singular, la persoana întâi, trebuie să ne şi 
raportăm singular la aceasta și să zicem: „Preasfântă Stăpâna mea”. 

Deci, am pe Maica Domnului ca stăpână? îl am pe Dumnezeu și o 
am și pe Maica Domnului. E Maica Domnului pentru mine lumina mea, 
e lumină? Pentru că noi zicem că Maica Domnului e Maica Luminii: „Pe 
Născătoarea de Dumnezeu și Maica Luminii întru cântări cinstind-o să 
o mărim”. Deci și ea e lumină, Maica Domnului ca Maică a Luminii e 
lumină. Noi zicem: „Lumina mea, scăparea mea, bucuria mea, 
mângâierea mea, nădejdea mea”. Toate acestea înseamnă Maica 
Domnului pentru noi, trebuie să însemne, şi important este să ştim 
dacă asta și înseamnă pentru noi. Deci o am eu pe Maica Domnului în 
simțirea mea, în conștiința mea, ca pe cea de care mă bucur şi o ştiu 
stăpâna gândurilor mele? O am pe Maica Domnului ca lumină a vieţii 
mele, ca lumină care aduce seninătate în sufletul meu? „Prea Sfântă 
Stăpâna mea, de Dumnezeu Născătoare, care ești lumina întunecatului 
meu suflet, nădejdea - „Toată nădejdea mea spre tine o pun Maica lui 
Dumnezeu, păzeşte-mă sub acoperământul tău „spunem într-o altă 
alcătuire - scăparea - adică un fel de refugiu, ne refugiem la Maica 
Domnului ca să primim ajutor, sprijin în împlinirea binelui - 
mângâierea - o avem pe Maica Domnului ca mângâietoare, ca 
mângâiere în viața noastră - acoperământul” - o avem pe Maica 
Domnului ca ocrotitoare, ca acoperământ. O avem pe Maica Domnului 
ca bucurie a noastră? 

Dacă se întâmplă aceasta în viața noastră înseamnă că Maica 
Domnului este la locul ei în existența noastră personală, în ființa 
noastră personală, în persoana noastră, este prezentă Maica Domnului 
în gândurile noastre. Bineînţeles, să știți că Maica Domnului nu e 
prezentă cum e Domnul Hristos în sufletul nostru, pentru că Maica 
Domnului este într-un singur loc. Noi ne rugăm Maicii Domnului și 


credem că rugăciunile noastre sunt duse de îngeri la Maica Domnului 
dar Maica Domnului nu este în mijlocul nostru, între noi, cum este 
Domnul nostru lisus Hristos, pentru că Maica Domnului nu are fire 
dumnezeiască, ci are numai fire omenească iar firea omenească este 
mărginită, noi ştim lucrul acesta. Așa învaţă și Biserica, dar noi vorbim 
cu Maica Domnului ca și când ar fi de față pentru că o avem de faţă în 
conștiința noastră, adică avem gândul că suntem în legătură cu Maica 
Domnului. Dar Maica Domnului e de fapt într-un singur loc şi e 
circumscrisă Maica Domnului, nu este cu lărgime de pretutindenitate, 
adică nu este pretutindeni. Însă Biserica noastră o consideră de față 
atunci când noi vorbim. Când zicem: „Cuvine-se cu adevărat să te 
fericim pe tine” considerăm că e cumva aproape, și e de fapt aproape 
de simţirea noastră, de iubirea noastră, însă totuși nu este între noi și 
în noi, cum este Domnul nostru lisus Hristos care este și Dumnezeu 
adevărat şi om adevărat şi cu dumnezeirea Sa este pretutindeni, deci şi 
în viața noastră, iar cu firea omenească este într-un singur loc. Şi 
Domnul Hristos, după firea omenească, este într-un singur loc, pentru 
că firea omenească nu poate fi pretutindeni. 

Important este însă pentru noi să avem conștiința legăturii cu 
Maica Domnului și să ne simțim angajaţi întru cinstirea Maicii 
Domnului ca să fim în cultul Bisericii noastre, să fim încadraţi în cultul 
Bisericii noastre, nu numai la sărbătorile Maicii Domnului, ci 
totdeauna când ne aducem aminte și de Maica Domnului, și să o ţinem 
în cinstirea care i se cuvine celeia ce este, după exprimarea Bisericii, 
„mai înaltă decât cerurile şi mai curată decât strălucirile soarelui”, ca 
ceea ce este „mărirea a toată lumea”, ca ceea ce „din oameni a răsărit şi 
pe Stăpânul - pe Domnul Nostru lisus Hristos - L-a născut”. Să avem 
conştiinţa aceasta a măreției Maicii Domnului și să ne simțim sub 
acoperământul ei, în ocrotirea ei, în cuprinsul atenției ei şi pentru 
fiecare dintre noi. În cazul acesta suntem în rosturile pe care le vrea 
Biserica noastră şi pe care Biserica noastră ni le pune în atenţie. 

Cât priveşte pe cei care nu sunt cinstitori ai Maicii Domnului, 
străini de ortodoxie, eterodocşii, să ne rugăm lui Dumnezeu să-i 
miluiască şi să ne pară rău că n-au bucuriile pe care le avem noi din 
cinstirea Maicii Domnului, că n-au ajutorul pe care-l avem noi din 
cinstirea Maicii Domnului. Cred că Maica Domnului va fi bună și cu 


necinstitorii ei, sau în orice caz va fi bună cu cei care nu o cinstesc pur 
şi simplu, nu că au ceva împotriva Maicii Domnului, pentru că Maica 
Domnului e bună și o să-i înțeleagă și pe cei care sunt cuprinși de 
neputința aceasta a mândriei sau de păcate care nu-i lasă să înțeleagă 
lucrurile așa cum sunt, pentru că nu se lasă conduși de Biserică. 
Părintele Arsenie Boca, Dumnezeu să-l odihnească, zicea că „în mintea 
strâmbă și lucrul drept se strâmbă” așa că Maica Domnului o 
să-nțeleagă pe cei care au avut minte strâmbă şi noi dorim ca oamenii 
să aibă măcar bucuria pe care o avem noi din faptul că suntem 
cinstitori ai Maicii Domnului. Dumnezeu să ne ajute! 


21 august 1995 
Maica Domnului ca exemplu pentru noi 


Cucernice părinte, iubiţi frați şi iubiți credincioși, ca să fim cu 
adevărat cinstitori ai Maicii Domnului trebuie să o cunoaştem pe Maica 
Domnului şi mai ales putem fi cinstitori ai Maicii Domnului când îi 
urmăm exemplul. 

După ce duminică seara am spus ceva despre locul pe care îl are 
Maica Domnului în gândirea și practica ortodoxă, în cultul ortodox, 
după ce ieri seara am spus ceva despre felul cum trebuie să ne 
raportăm noi înşine la Maica Domnului, în acestă seară gândul nostru 
va stărui în legătură cu Maica Domnului ca exemplu pentru noi, pentru 
că adevărata cinstire pe care o aducem Maicii Domnului nu trebuie să 
se rezume numai la gând şi numai la cuvânt, ci trebuie să treacă şi la 
viață, şi ca să o putem cinsti cu viața trebuie să ştim ceva despre Maica 
Domnului, să încercăm să întrupăm în noi virtuțile Maicii Domnului. 

Adevărul este că în Sfânta Evanghelie se vorbește despre Maica 
Domnului întâmplător. Sfinții Evangheliști nu şi-au propus să ne 
prezinte pe Maica Domnului. Dacă citim ceea ce este scris în fiecare 
dintre Sfintele Evanghelii despre Maica Domnului, constatăm că de 
fapt Sfinții Evangheliști nu şi-au propus să scrie anume despre Maica 
Domnului, ci despre Maica Domnului s-a scris în Sfânta Evanghelie în 
legătură cu Domnul Hristos, tangențţial, şi de aceea putem găsi prea 
puţine informații în legătură cu Maica Domnului. Credincioşii doresc să 
ştie multe despre Maica Domnului și până la urmă s-a ajuns și la nişte 


plăsmuiri, niște istorisiri despre Maica Domnului care vor să umple 
acest gol, însă în realitate golul acesta este mai mult decât se poate 
spune despre Maica Domnului, mai ales de către oameni necompetenți. 
De exemplu „Visul Maicii Domnului” e o carte apocrifă care vrea să 
spună ceva despre Maica Domnului, ceva ce nu e în gândirea autentic 
ortodoxă. Şi atunci suntem mai folosiți să avem în vedere puţinele 
informaţii despre Maica Domnului, ceea ce este autentic în gândirea 
ortodoxă și să ne mulțumim cu puţinul acela. Și puţinul acela care îl 
găsim în Sfintele Evanghelii despre Maica Domnului de fapt ne spune 
mai mult despre Maica Domnului decât acel mult care până la urmă 
este mai mult o umplutură. 

Cel mai mult dintre Sfinţii Evanghelişti amintește despre Maica 
Domnului Sfântul Evanghelist Luca. Există o tradiţie, că Sfântul 
Evanghelist Luca a pictat o icoană a Maicii Domnului. Dacă într-adevăr 
a pictat o icoană a Maicii Domnului Sfântul Evanghelist Luca, apoi 
suntem mai siguri că Sfântul Evanghelist Luca în prezentarea lui prin 
cuvânt, în icoana cuvântătoare a Evanghliei sale, ne-a înfățişat-o pe 
Maica Domnului mai mult decât ceilalți evangheliști. 

În Sfânta Evanghelie de la Matei se amintește despre Maica 
Domnului în legătură cu Nașterea Mântuitorului, dar nu ni s-a păstrat 
niciun cuvânt al Maicii Domnului. În Sfânta Evanghelie de la Matei se 
mai amintește de două întâlniri ale Maicii Domnului împreună cu fraţii 
Domnului cu Domnul Hristos și despre Maica Domnului la Cruce, la 
Crucea Mântuitorului dar nu avem niciun cuvânt al Maicii Domnului. 

În Sfânta Evanghelie de la Marcu la fel, nu avem amintit ceva 
deosebit despre Maica Domnului sau ceva deosebit față de Sfântul 
Evanghelist Matei, dar în Sfânta Evanghelie de la Luca avem mai multe 
întâmplări în legătură cu Maica Domnului. Atât Buna Vestire care este 
foarte prețioasă pentru noi şi unde avem și cuvinte ale Maicii 
Domnului şi de unde înțelegem și atitudinea Maicii Domnului, după 
aceea în legătură cu Nașterea Mântuitorului nostru lisus Hristos, cu 
închinarea păstorilor, cu prezentarea la Templul din lerusalim a 
Mântuitorului nostru lisus Hristos, la Întâmpinarea Domnului este și 
Maica Domnului de față, apoi vizita la Elisabeta, cuvintele Maicii 
Domnului din cântarea Maicii Domnului, după aceea o prezentare a 
celor întâmplate când Domnul Hristos avea doisprezece ani şi când s-a 


pierdut de Maica Domnului în lerusalim şi întâlnirea în Templu, mai 
departe femeia care a ridicat glas din popor și a zis: „Fericit este 
pântecele care Te-a purtat şi sânii la care ai supt”, cuvinte adresate 
Mântuitorului cu referire la Maica Domnului, la fel la Crucea 
Mântuitorului, Maica Domnului la Crucea Mântuitorului. 

Sfântul Evanghelist loan ne prezintă pe Maica Domnului la 
nunta din Cana Galileei şi, la fel, la Crucea Mântuitorului când Domnul 
Hristos a zis: „Fiule, iată mama ta” şi „Femeie iată fiul tău” (loan 19, 
26-27). 

Şi apoi mai avem câteva cuvinte care amintesc de Maica 
Domnului în Faptele Sfinților Apostoli. 

Toate acestea, luate la un loc şi considerate în raport cu Maica 
Domnului ca exemplu pentru noi, ne dau niște puncte de orientare, 
nişte puncte de referință din care putem să înțelegem cum este Maica 
Domnului exemplu pentru noi şi cum putem noi, ca cinstitori ai Maicii 
Domnului, să o avem în vedere și s-o cinstim şi prin ceea ce putem face 
noi raportându-ne la exemplul Maicii Domnului și în special la virtuțile 
Maicii Domnului. 

Să căutăm acum să luăm pe rând niște cuvinte din Evanghelie şi 
să vedem cum se prezintă Maica Domnului în conștiința noastră și cum 
trebuie să ne prezentăm noi în fața Maicii Domnului. 

Cele dintâi cuvinte, în ordine să zicem cronologică, așa cum s-au 
întâmplat, în legătură cu Maica Domnului sunt cele în legătură cu Buna 
Vestire, și anume, spune Sfântul Evanghelist Luca în Evanghelia sa că 
Preasfânta Fecioară Maria era în Nazaret și că acolo îngerul 
binevestitor mergând i-a zis: „Bucură-te, cea plină de dar, Domnul este 
cu tine. Binecuvântată eşti tu între femei” (Luca 1, 28). I-a spus să nu 
se teamă, i-a răspuns Preasfintei Fecioare Maria la întrebarea ei cum 
va putea să fie ceea ce-i spunea îngerul că o să fie, adică cum va putea 
ea să fie mamă a Mântuitorului și după aceea se încheie cuvântul, 
istorisirea Sfântului Evanghelist Luca, cu faptul că Maica Domnului a 
zis: „lată roaba Domnului. Fie mie după cuvântul tău” (Luca 1, 38). 

Din aceste cuvinte din istorisirea Sfântului Evanghelist Luca 
înțelegem că Maica Domnului a dus o viață curată, o viaţă în vederea 
binelui, în vederea preamăririi lui Dumnezeu, și când îngerul 
binevestitor i-a spus că ÎI va naște pe Mântuitorul lumii, ea a zis: „Cum 


va putea fi aceasta de vreme ce eu nu știu de bărbat?” (Luca 1, 34). 
Prin aceasta Maica Domnului spune nu numai că n-a avut o legătură cu 
vreun bărbat, ci şi că nu s-a gândit la așa ceva. Aceasta înseamnă 
curăția Maicii Domnului, fecioria Maicii Domnului, iar Biserica noastră 
învață că Maica Domnului a fost fecioară înainte de naștere, cum e 
prezentată în Sfânta Evanghelie, că a fost fecioară în naștere și că este 
pururea fecioară: „şi Pururea Fecioara Maria”. 

Deci aspectul acesta al curăţiei trebuie avut în vedere în 
legătură cu Maica Domnului, de pe orice poziţie ne-am găsi, chiar și de 
pe poziţie de întinăciune, pentru că Sfântul Simeon Noul Teolog spune 
într-un imn care ne-a rămas de la el că femeii păcătoase Domnul 
Hristos i-a dăruit curăția feciorească (Imnul II). Există şi o feciorie 
chiar după întinăciune, după înţelesul Sfântului Simeon Noul Teolog, 
ceea ce însemnă că orice om care năzuiește la curăţie poate să 
dobândească o viață mai presus de întinăciune și înaintea lui 
Dumnezeu - pentru că „pocăinţa este topirea păcatelor” și pentru că 
„dragostea acoperă mulțime de păcate” - dacă Dumnezeu nu-ţi mai 
reproșează păcatele de odinioară înseamnă că te-a ridicat mai presus 
de ele. Așa încât fiecare de pe poziţia lui să se silească să fie cât mai 
curat, după exemplul Maicii Domnului. Asta înseamnă cinstire față de 
Maica Domnului. 

A întrebat Preasfânta Fecioară Maria pe îngerul binevestitor 
cum va fi aceasta şi îngerul i-a răspuns: „Duhul Sfânt. Se va pogori 
peste tine și puterea Celui Preaînalt te va umbri; de aceea și Sfântul 
care. Se va naște din tine, Fiul lui Dumnezeu se va chema” (Luca 1, 35) 
şi i-a dat un exemplu, şi anume că și Elisabeta, rudenia ei, rudenia 
Maicii Domnului, are copil, va avea copil la bătrâneţe, deja îl poartă în 
ființa ei pe fiul pe care-l va naște şi zice că „la Dumnezeu nimic nu este 
cu neputinţă” (Luca 1, 37). Şi atunci Preasfânta Fecioară Maria a zis: 
„lată roaba Domnului. Fie mie după cuvântul tău”. S-a supus întru totul 
planului lui Dumnezeu cu ea. Sigur că nu se putea altfel, pentru că era 
aleasa lui Dumnezeu şi Dumnezeu n-ar fi ales-o dacă nu era vrednică 
să fie aleasă, dar acest cuvânt „lată roaba Domnului. Fie mie după 
cuvântul tău” arată smerenia Maicii Domnului în fața voinţei lui 
Dumnezeu, supunerea. Şi asta îmi aminteşte de un cuvânt al părintelui 
Arsenie Boca, Dumnezeu să-l odihnească, cuvântul că „noi avem 


mintea care discută cu Dumnezeu în loc să se supună fără 
discuţie”. Apoi Maica Domnului a avut mintea care s-a supus lui 
Dumnezeu fără discuţie. „Fie mie după cuvântul tău”. 

Să ştiţi că noi acum, după atâta vreme, ne gândim la lucrurile 
acestea ca la niște lucruri încheiate, ca la niște lucruri care s-au 
petrecut cândva, dar nu avem în vedere şi riscul pe care și l-a asumat 
Maica Domnului, Preasfânta Fecioară Maria, când a primit să fie mama 
Mântuitorului, pentru că ea n-a făcut niciodată publicitate din alegerea 
ei, n-a făcut niciodată publicitate din ceea ce avea numai ea și ceea ce 
trebuia să știe ea și nu alţii, ea nu s-a afişat niciodată cu curăția ei, cu 
fecioria ei, nu s-a afişat niciodată cu alegerea ei, nu s-a afişat niciodată 
cu mărețiile ei reale, ci a trăit într-un anonimat, într-o retragere totală, 
într-o retragere în care nu s-a pus în evidenţă cu nimic și nici măcar cu 
retragerea. 

Nu era foarte simplu ca o tânără care nu avea statut de 
căsătorită să aibă un copil, să nască un copil. Cine ar fi crezut că 
aceasta s-a întâmplat prin Duhul Sfânt? Toată lumea s-ar fi gândit la 
ceva natural, cum s-a gândit și mai târziu, adică niciodată n-a contat 
Domnul Hristos ca Fiul Fecioarei, ca Cel născut de la Duhul Sfânt și mai 
presus de fire, n-a contat niciodată Domnul Hristos în fața oamenilor 
aşa, ci totdeauna a contat ca fiul lui Iosif și al Mariei. Şi Maica Domnului 
așa a şi vrut să fie cunoscut Domnul Hristos, numai că Duhul Sfânt L-a 
descoperit, Duhul Sfânt care a rânduit naşterea mai presus de fire a 
Mântuitorului a rânduit ca lucrurile acestea să nu rămână 
necunoscute, ci să fie cunoscute și de aceea în Sfânta Evanghelie s-au 
scris lucrurile acestea. Însă Maica Domnului nu s-a afişat. 

lată un exemplu al Maicii Domnului față de noi şi pe care-l avem 
în vedere, și ar trebui să-l avem în vedere de câte ori vrem să ne 
punem în atenţia altora, de câte ori vrem să ne înfigem în conștiința 
cuiva, căci în cazul acesta nu suntem pe calea Maicii Domnului. Maica 
Domnului a primit să fie considerată cum nu era. Dreptul Iosif care a 
fost logodnicul ei şi după aceea a contat ca soțul Maicii Domnului, ca 
bărbatul ei - pentru că aşa e scris în Evanghelie, așa a fost rânduiala lui 
Dumnezeu, ca să fie acoperite toate lucrurile acestea, și să conteze ca 
soţul ei, și să conteze în fața oamenilor ca tatăl Mântuitorului - dreptul 
Iosif când şi-a dat seama că Preasfânta Fecioară Maria, pe care el n-o 


considera Preasfânta Fecioară Maria ci o considera o fecioară de rând, 
urmează să nască, a vrut s-o lase pe ascuns, și-a propus s-o lase pe 
ascuns (Matei 1, 19). 

Dacă ne gândim numai la aceasta, că şi-a propus s-o lase pe 
ascuns, adică să nu facă scandal, să nu scoată în evidenţă niște lucruri 
pe care el le considera rele, ni-l prezintă acest fapt pe Sfântul și Dreptul 
Iosif ca un om extraordinar, un om care ar fi bine să fie urmat de mulţi 
şi mai ales de toţi aceea care au o tendinţă da a răscoli relele. El nu a 
răscolit nimic, ci şi-a pus în gând s-o părăsească, să dispară și să 
rămână lumea cu conștiința că el a făcut o faptă rea şi pentru că a făcut 
fapta aceea rea nu a putut să stea în faţa oamenilor cu conștiința curată 
şi cu curaj. A zis să zică oamenii că el e de vină și şi-a pierdut urma. Dar 
Dumnezeu n-a lăsat lucrurile așa, pentru că dacă e Dumnezeu la cârmă, 
nu se pot întâmpla lucrurile oricum, și lucrurile și-au mers calea lor în 
înţelesul că Duhul Sfânt i-a descoperit Dreptului Iosif s-o ia pe Maica 
Domnului pentru că ceea ce s-a început în ea este de la Duhul Sfânt şi 
lucrul acesta este consemnat în Evanghelia de la Matei. 

Mai departe, din Sfânta Evanghelie de la Luca știm că Maica 
Domnului L-a născut pe Mântuitorul nostru lisus Hristos în condiţiile 
sărăcăcioase care ni le prezintă Evanghelia, într-un staul, într-o 
peșteră - s-a spus mai târziu că staulul a fost un staul natural, o 
peșteră - şi acolo S-a născut Mântuitorul nostru lisus Hristos. Nu ni se 
amintește niciun cuvânt al Maicii Domnului, dar ni se amintesc niște 
cuvinte ale Maicii Domnului din vizita pe care i-a făcut-o Maica 
Domnului Sfintei Elisabeta înainte de a-L naște pe Mântuitorul şi când 
Sfânta Elisabeta a spus cuvintele acelea pe care le-am amintit și ieri 
seara: „Binecuvântată eşti tu între femei și binecuvântat este rodul 
pântecelui tău. Și de unde mie cinstea aceasta, să vină Maica Domnului 
meu la mine?”. Cu acel prilej și Maica Domnului a spus nişte cuvinte, 
sunt cuvintele pe care le spunem noi la slujbele noastre, mai ales la 
slujba de dimineaţă: „Mărește suflete al meu pe Domnul, şi s-a bucurat 
duhul meu de Dumnezeu, Mântuitorul meu. Că a căutat spre smerenia 
roabei Sale, că iată, de acum mă vor ferici toate neamurile. Că mi-a 
făcut mie mărire Cel Puternic şi sfânt numele Lui și mila Lui în neam și 
în neam spre cei ce se tem de El. Făcut-a tărie cu braţul Său Domnul, 
risipit-a pe cei mândri cu cugetul inimii lor. Pogorât-a pe cei puternici 


de pe scaune și a înălțat pe cei smerițţi, pe cei flămânzi i-a umplut de 
bunătăți iar pe cei bogați i-a scos afară, deșerți. Luat-a pe Israel, sluga 
Sa, ca să pomenească mila, precum a făgăduit părinţilor noştri, lui 
Avraam şi seminţiei lui până în veac” (Luca 1, 46-55). 

Cuvintele acestea sunt cuvinte rostite de Maica Domnului şi 
păstrate în Evanghelia de la Luca, de Sfântul Evanghelist Luca. Sunt 
cuvinte de rugăciune, cuvinte de preamărire a lui Dumnezeu, cuvinte 
în care Maica Domnului se prezintă ca smerită. Nu ca smerită prin 
virtute, ci ca smerită prin situaţie. Adică nu a avut o situaţie de frunte, 
o situație bună cum am zice noi, ci a avut o situaţie de oameni de jos, a 
fost dintr-o familie de oameni modești, a fost dintr-o familie de oameni 
săraci, dar Dumnezeu, care caută la cei de jos, a căutat la Maica 
Domnului cea care era de jos, dar pe care a ridicat-o Dumnezeu acolo 
unde trebuia să fie, mai presus de toată făptura, mai presus de 
Heruvimi şi Serafimi. 

Mântuirea se face prin Dumnezeu. Noi degeaba vrem să facem 
niște lucruri extraordinare. Ceea ce trebuie să facem noi este să ne 
lăsăm în mâinile lui Dumnezeu şi apoi lucrează Dumnezeu ca un Sfânt, 
cum știe cu fiecare dintre noi, şi dacă vrea Dumnezeu să ne afirme ne 
afirmă, și dacă nu vrea Dumnezeu să ne afirme degeaba vrem să ne 
afirmăm noi. 

Asta înseamnă să urmăm exemplul Maicii Domnului, să fim 
smeriţi, adică să fim fără veleități, şi mai ales fără veleităţi religioase. 
Nu zice nimeni că nu trebuie să ocupăm, ca creştini, locuri de frunte în 
societate, locuri de frunte în cultură, locuri de frunte chiar în 
conducerea oamenilor. Putem să avem astfel de locuri și să dea 
Dumnezeu să fie cât mai mulţi creștini la locuri de frunte și la locuri 
din care să poată ajuta pe alţii, dar lucrul de căpetenie pentru noi este 
să-l slujim lui Dumnezeu şi să ne ridice Dumnezeu acolo unde vrea El 
să fim. Așa a făcut Maica Domnului. Maica Domnului parcă ar fi știut 
cuvântul Sfântului Isaac Sirul că „desăvârşirea este o prăpastie de 
smerenie”. 

În legătură cu cele întâmplate îndată după naşterea 
Mântuitorului nostru lisus Hristos, cu închinarea magilor, cu 
închinarea păstorilor, în legătură cu închinarea păstorilor ne spune 
Luca în Sfânta Evanghelie că Maica Domnului păstra toate în inima ei. 


Cineva, și cred că pe bună dreptate, spunea că Maica Domnului este 
adevăratul chip al Ortodoxiei. De ce? Pentru că a păstrat în inima ei 
cuvintele cele folositoare, cuvintele cele bune, le-a păstrat în inima ei. 
În măsura aceasta suntem ortodocşi, în măsura în care ca și Maica 
Domnului păstrăm şi noi cuvintele cele sfinte în inima noastră. 

Din smerenia Maicii Domnului a pornit tăcerea Maicii Domnului. 
Maica Domnului n-a fost o persoană cu angajare în cuvânt, în 
cuvântări. De ce? Ea a vrut totdeauna ca Domnul Hristos să fie 
preamărit, El să fie ştiut şi ea să fie neştiută. Atât de mult s-a gândit 
Maica Domnului la lucrul acesta încât, gândiţi-vă, la Ierusalim, când 
Domnul Hristos S-a pierdut de Maica Domnului și de dreptul Iosif şi 
după ce L-au găsit în templu - acolo avem cele dintâi cuvinte ale Maicii 
Domnului rostite către Domnul Hristos și cele dintâi cuvinte ale 
Mântuitorului nostru lisus Hristos păstrate în Sfânta Evanghelie - 
Maica Domnului a zis: „Fiule, de ce ne-ai făcut nouă aceasta? lată, tatăl 
Tău și eu îngrijorați Te căutăm” (Luca 2, 48). E ceva extraordinar de 
copleşitor dacă ne gândim la lucrul acesta, pentru că Maica Domnului 
n-a zis: „lată, eu și omul acesta te căutăm” ci a zis „tatăl Tău şi eu 
îngrijorați te căutăm”. Și e interesant cum l-a pus întâi pe Dreptul Iosif 
şi l-a prezentat ca tatăl Său, ca tatăl Mântuitorului, şi după aceea „eu”. 
N-a zis „eu şi tatăl Tău” ci „lată, tatăl Tău și eu”. Sau nu a zis „Dreptul 
Iosif - sau Iosif — și eu îngrijorați Te căutăm”. 

Dacă ne gândim mai profund la lucrurile acestea, vedem 
măreţiile Maicii Domnului, cât era Maica Domnului de cu grijă ca să se 
întâmple niște lucruri deosebit de mari, dar în condiţii, să zicem aşa, 
micşorate. 

Mai departe mai avem un cuvânt al Maicii Domnului în legătură 
cu nunta de la Cana Galileei, când Maica Domnului a fost mijlocitoare 
pentru cei care la nunta de la Cana; nu mai aveau vin şi Maica 
Domnului a pus înaintea Mântuitorului faptul acesta şi Mântuitorul a 
prefăcut apa în vin. Şi atunci a zis Maica Domnului singurul cuvânt de 
îndrumare către oameni, către unii dintre oameni, către cei care erau 
acolo, către slujitori: „Faceţi ceea ce vă va spune EI” (loan 2, 5). Am 
putea zice că cuvântul acesta este un cuvânt veşnic şi cuvântul de 
îndrumare al Maicii Domnului, mesajul Maicii Domnului: „Faceţi ce vă 
va spune EI”, pe El Îl vreau în lucrare, pe El Îl vreau în atenţie, pe El, pe 


fiul meu. „Faceţi ce vă va spune EI”. E un cuvânt al Maicii Domnului 
care rămâne peste veacuri, a rămas în Evanghelia de la loan și care 
iarăşi ne arată pe Maica Domnului în anonimatul ei, în retragerea ei, în 
smerenia ei. Numai aşa putem avea pe Maica Domnului ca exemplu 
dacă îi urmăm smerenia, dacă îi urmăm sinceritatea, dacă îi urmăm 
dorinţa de a-L pune în atenţie pe Mântuitorul nostru lisus Hristos. Așa 
ne poate fi şi ne este Maica Domnului de exemplu. 

Să ştiţi că Domnul Hristos care pe cruce fiind i-a dat-o în grijă pe 
Maica Domnului Sfântului loan Evanghelistul și pe Sfântul loan 
Evanghelistul l-a pus în atenția Maicii Domnului, a făcut atunci o 
legătură între toţi credincioşii cei buni şi Maica Domnului. Tuturor le-a 
dat-o ca mamă. Ca mamă ca s-o avem în atenţie și ca mamă ca să ne 
aibă în atenţie. De aceea noi avem mare bucurie din faptul că Maica 
Domnului este ocrotitoarea noastră, este sprijinitoarea noastră, este 
pentru noi ca o mamă bună care vrea să ne ajute şi care ne ajută în 
măsura în care ştie ea că și Fiul ei vrea lucrul acesta și în măsura în 
care noi o rugăm să ne ajute, să ne fie ocrotitoare. 

Toate acestea o pun în atenție pe Maica Domnului în conștiința 
noastră şi dacă ne gândim la lucrurile acestea suntem cu adevărat 
cinstitori ai Maicii Domnului atunci când îi urmăm smerenia, atunci 
când îi urmăm anonimatul, atunci când îi urmăm tăcerea. Fac o 
paranteză aici, să ştiţi că nu mă gândesc la o tăcere ostentativă, la o 
tăcere a mutului. Doar de aceea ne-a dat Dumnezeu cuvânt, ca să 
vorbim, dar să ştim cât să vorbim și când să vorbim și să luăm seama la 
cele ce le spunem. În orice caz, să ne gândim că Maica Domnului a trăit 
în tăcere, dar a spus şi cuvânt când a fost necesar să spună, de 
exemplu: „vin nu au”, a spus şi cuvânt atunci când a trebuit să spună 
cuvânt: „Faceţi ceea ce vă va spune EI”, a spus cuvânt de rugăciune 
când a zis: „Măreşte suflete al meu pe Domnul”. Deci Maica Domnului a 
şi vorbit, nu numai a tăcut. Noi deducem că își ducea viața în tăcere 
prin faptul că Sfinţii Evanghelişti ne spun puține cuvinte ale Maicii 
Domnului. Maica Domnului a spus cuvânt și atunci când a zis: „lată, 
tatăl Tău şi eu îngrijorați Te căutăm”, cuvânt să zicem aşa de 
nemulțumire, un cuvânt de neliniște şi totuși i-a spus. A trebuit spus şi 
i-a spus. Așa că dacă învăţăm să tăcem, să învăţăm să tăcem mai mult 
când trebuie să tăcem, nu să nu vorbim. 


Atât de mult a respectat Domnul Hristos, Fiul lui Dumnezeu 
făcut om din Preasfânta Fecioară Maria, atât de mult a respectat El 
smerenia Maicii Domnului încât n-a făcut în viața Maicii Domnului 
nimic ca s-o scoată în evidenţă, n-a făcut nimic spectaculos în viața 
Maicii Domnului, n-a pus-o în evidenţă cumva așa, cu silința de a-i face 
pe oameni s-o vadă în măreţiile ei, ci a rânduit, respectându-i 
smerenia, ca Maica Domnului să moară cum mor oamenii și să fie 
înmormântată cum sunt înmormântați oamenii de rând. Și după aceea, 
după ce a fost așezată în mormânt - este credința noastră, ca şi tradiția 
Bisericii - Domnul Hristos a înviat-o pe Maica Domnului şi a înălțat-o 
la cer şi cu trupul. Aceasta este credința noastră. Vă spuneam ieri că e o 
taină pe care n-o înțelegem, dar pe care o primim pentru că tainele se 
primesc, nu se înţeleg. 

Toate acestea sunt și rămân pentru noi exemple, exemple 
pentru o viață curată, pentru o viaţă cinstită, pentru o viață sfântă, 
pentru o viață care pune în evidenţă spiritualul și nu materialul, adică 
nu partea materială din om, ci partea spirituală. Mă gândesc că ar 
trebui să se gândească mulți dintre credincioșii noștri, şi mai ales 
femeile, ar trebui să se gândească mereu la exemplul Maicii Domnului 
şi când e vorba de îmbrăcăminte, de felul cum se îmbracă. Adică să 
aibă o cuviință în îmbrăcăminte gândindu-se și la Maica Domnului. 
Dacă facem așa, atunci avem în vedere exemplul Maicii Domnului și 
atunci Maica Domnului este exemplu şi pentru noi. 

Dumnezeu să ne ajute să avem în vedere și acest exemplu. 


22 august 1 
Porunca iubirii 


Cinstiţi părinţi, iubiţi fraţi și iubiţi credincioși, în seara aceasta 
vom stărui cu gândul puţin asupra celei mai mari dintre poruncile lui 
Dumnezeu date omului și anume asupra poruncii iubirii. Cuvântul îmi 
va fi despre porunca iubirii. 

Știm din Sfânta Evanghelie că Domnul Hristos a fost întrebat 
care este cea mai mare poruncă din lege. După mărturia Sfântului 
Evangelist Marcu, la această întrebare Domnul Hristos a răspuns că 
cea dintâi poruncă este „Ascultă Israele, Eu sunt Domnul Dumnezeul 


tău, să nu ai alți dumnezei afară de Mine”. Și: „Să iubeşti pe Domnul 
Dumnezeul tău din toată inima ta, din tot sufletul tău, din tot cugetul 
tău şi din toată puterea ta. Aceasta este cea dintâi și cea mai mare și a 
doua asemenea acesteia este: Să iubeşti pe aproapele tău ca pe tine 
însuţi” (Marcu 12, 29-31). În Sfânta Evangelie de la Matei e cuvântul 
acesta al Mântuitorului cu adaosul: „În aceste două porunci toată Legea 
şi proorocii atârnă” (Matei 22, 40). În Sfânta Evanghelie de la Marcu se 
spune mai departe că fariseul care L-a întrebat pe Domnul Hristos 
despre această poruncă, aflând răspunsul Mântuitorului, a zis: „Bine ai 
grăit Învăţătorule. Că unul este Dumnezeu și afară de El nu este altul. Și 
a-L iubi pe El mai mult decât orice și a iubi pe aproapele tău ca pe tine 
însuţi este mai mult decât toate arderile de tot și decât toate jertfele”. 
Și Domnul Hristos a zis către el: „Nu eşti departe de împărăţia lui 
Dumnezeu” (Marcu 12, 32-34). În expunerea pe care o face Sfântul 
Evanghelist Marcu în această privință se accentuează importanţa pe 
care o are porunca iubirii. 

Mai este în Sfânta Evanghelie de la Luca un text din care 
înţelegem că Domnul Hristos a fost întrebat de un învățător de lege 
despre ceea ce trebuie să facă omul. De fapt întrebarea a fost așa: „Ce 
să fac eu ca să am viaţa de veci?”. La aceasta Domnul Hristos a răspuns 
tot printr-o întrebare, și anume a zis: „În Lege ce este scris, cum 
citeşti?” şi învățătorul de lege a zis că în Lege e scris - de fapta făcut un 
rezumat al Legii - „Să iubeşti pe Domnul Dumnezeul tău din toată 
inima ta, din tot sufletul tău, din tot cugetul tău și din toată puterea ta 
şi pe aproapele tău ca pe tine însuţi”. Și Domnul Hristos a zis: „Bine ai 
grăit, fă aceasta şi vei fi viu” (Luca 10, 25-28). 

Cu toate acestea, cu toate că a rămas în conștiința credincioșilor 
prin Sfânta Evanghelie adevărul că cea mai mare poruncă este porunca 
iubirii, trebuie să recunoaștem că această poruncă este puţin 
îndeplinită şi mai ales la măsurile la care se cere împlinirea acestei 
porunci. 

În Sfânta Evanghelie de la Ioan avem cuvântul Mântuitorului 
care zice: „Dacă Mă iubește cineva, va păzi poruncile Mele și-l voi iubi 
şi Eu şi Mă voi arăta lui” (loan 14, 21) şi mai departe: „Dacă cineva 
păzeşte cuvântul Meu, Tatăl Meu îl va iubi şi Vom veni la el și ne vom 
face locaș” (loan 14, 23). 


Mai avem cuvinte tot în legătură cu porunca iubirii, tot în Sfânta 
Evanghelie de la loan, anume cuvântul spus de Mântuitorul nostru 
lisus Hristos: „Poruncă nouă vă dau vouă să vă iubiți unii pe alţii 
precum şi Eu v-am iubit pe voi şi mai mare dragoste decât aceasta 
nimeni nu are ca sufletul său să şi-l pună pentru prietenii săi” (loan 15, 
12-13), şi ştim că a zis Domnul Hristos și cuvântul: „După aceasta vor 
cunoaște oamenii că sunteţi ucenicii Mei, dacă veţi avea iubire unii 
către alţii” (loan 13, 35). 

Aşadar sunt legate cele două porunci care de fapt sunt două 
înfățişări ale aceleiaşi porunci, iubirea față de Dumnezeu și iubirea față 
de aproapele. În ce priveşte iubirea față de Dumnezeu, este o iubire la 
măsurile la care poate ajunge cineva. Nu este o măsură a iubirii, ci din 
toată puterea omului, iar în ceea ce priveşte iubirea de aproapele, este 
măsura iubirii față de tine însuți, față de noi înşine: „Să iubeşti pe 
aproapele tău ca pe tine însuţi”. 

Mai are Domnul Hristos și precizarea că aproapele nostru, chiar 
dacă este duşmanul nostru, tot trebuie cuprins în iubirea noastră: 
„lubiţi pe vrăşmașii voştri, binecuvântaţi pe cei ce vă blestemă, faceţi 
bine celor ce vă urăsc și vă rugați pentru cei ce vă vatămă şi vă 
prigonesc, ca să fiți fiii Tatălui vostru Celui din ceruri, care răsare 
soarele peste cei răi și peste cei buni şi trimite ploaia peste cei drepți şi 
peste cei nedrepţi” (Matei 5, 44-45). E un cuvânt pe care-l găsim în 
cuprinsul predicii de pe munte şi e consemnat în cuprinsul Evangheliei 
de la Matei. 

Așadar Domnul Hristos vrea să se înmulțească iubirea, să se 
înmulțească iubirea pentru că înmulțindu-se iubirea se înmulțește și 
fericirea. Cel care iubeşte este fericit. Niciodată nu e omul mai fericit 
decât atunci când iubeşte şi când se știe iubit, ori Domnul Hristos vrea 
să reglementeze capacitatea iubitoare pe care o are fiecare om. Fiecare 
om are în sufletul său sădită putere de iubire, numai că această putere 
este întrebuințată nu totdeauna în măsurile la care cere Dumnezeu să 
fie împlinită și să fie lucrătoare această iubire, această putere 
iubitoare, ci e foarte diferită aşezarea oamenilor în ceea ce priveşte 
capacitatea de iubire, adică felul cum îşi manifestă iubirea. Sfântul 
Apostol Pavel în epistola I către Corinteni în capitolul 13 are niște 
cuvinte în legătură cu dragostea, care e același lucru cu iubirea. A iubi 


sau a îndrăgi este același lucru. A iubi pe cineva înseamnă a-ţi fi drag 
de el şi cuvântul iubire se poate exprima foarte bine şi prin cuvântul 
dragoste. Sfântul Apostol Pavel are o prezentare a iubirii cu titlul de 
dragoste. Bineînţeles că el când a zis dragoste nu s-a gândit la ce ne 
gândim noi uneori când e vorba de cuvântul dragoste, ci s-a gândit la 
iubirea aşa cum trebuie ea să fie în sufletul unui creștin. Într-un 
capitol, capitolul 13, în întreg capitolul, Sfântul Apostol Pavel are 
aprecieri asupra iubirii şi prezintă iubirea ca cea mai înaltă dintre 
virtuți. De fapt iubirea, ca poruncă, este cea mai înaltă dintre 
porunci, şi ca virtute, este cea mai înaltă dintre virtuţi. Și vorbind 
despre iubire ca despre o harismă, o prezintă ca fiind o cale mai presus 
de orice altă cale, ca un lucru care trebuie urmărit mai presus de orice 
altceva. 

Când e vorba de a împlini poruncile lui Dumnezeu, noi suntem 
datori cu împlinirea tuturor poruncilor, cu împlinirea celor zece 
porunci, cu împlinirea altora dintre poruncile câte sunt în Sfânta 
Scriptură, suntem datori cu împlinirea tuturor poruncilor. Dar atenţia 
noastră ar trebui să fie mai ales la porunca cea mai cuprinzătoare, şi 
porunca aceasta cuprinzătoare Sfântul Apostol Pavel o prezintă ca 
realizare, ca virtute, a fi cea mai înaltă dintre virtuţi, virtutea care 
rămâne în veșnicie. Mai întâi, spune Sfântul Apostol Pavel, ea este mai 
presus de vorbirea în limbi, care era o harismă a vremii Sfântului 
Apostol Pavel. Chiar zice aşa: „De-aș vorbi în limbile omenești și 
îngerești, dacă nu am dragoste m-am făcut aramă sunătoare și chimval 
răsunător” (I Corinteni 13, 1). E ceva exterior să vorbeşti în limbi 
insuflate de Dumnezeu, indiferent cum a fost lucrul acesta, pentru că 
noi astăzi nu mai ştim cum a fost deoarece nu s-a continuat darul 
acesta. În secolul al IV-lea Sfântul Ioan Gură de Aur spune că vorbirea 
în limbi a încetat. Pe vremea Sfântului loan Gură de Aur nu mai era 
harisma vorbirii în limbi, aşa că noi n-avem de unde să știm cum a fost. 
Ceea ce știm sigur este că la Pogorârea Duhului Sfânt, cei care au 
primit pe Duhul Sfânt, Sfinţii Apostoli, au vorbit în limbi necunoscute 
de ei până atunci, dar înţelese de cei care îi auzeau vorbind și că 
„spuneau măririle lui Dumnezeu”. 

Deci Sfântul Apostol Pavel spune că în cazul când ar avea darul 
vorbirii în limbi, dar nu ar avea darul iubirii, în cazul acesta e o 


chestiune foarte exterioară, o chestiune care nu ține de adâncurile 
fiinţei omeneşti și de ceea ce vrea Dumnezeu de fapt să se împlinească 
în noi. „De-aş avea credinţă atâta de multă încât să mut şi munţii, dacă 
nu am dragoste, nimic nu sunt. Dacă toată averea mea aș face-o 
milostenie și trupul meu l-aș da să fie ars - bineînţeles pentru 
Dumnezeu - dacă nu am dragoste, nimic nu-mi folosește” (I Corinteni 
13, 2-3). Şi după ce spune aceste cuvinte, prezintă cincisprezece 
însușiri ale iubirii sau cincisprezece moduri de manifestare ale 
dragostei şi zice: „Dragostea rabdă îndelung, dragostea este plină de 
bunătate, dragostea nu știe de pizmă, dragostea nu se laudă și nu se 
trufeşte. Dragostea nu se poartă cu necuviinţă, nu caută ale sale, nu se 
aprinde de mânie, nu pune la socoteală răul. Nu se bucură de 
nedreptate, ci se bucură de adevăr. Toate le suferă, toate le crede, toate 
le nădăjduieşte, toate le rabdă” (I Corinteni 13, 4-7). Dacă ne gândim că 
lista aceasta prezentată de Sfântul Apostol Pavel are începutul cu 
îndelungă-răbdarea şi se sfârşeşte tot cu răbdarea, am putea zice că, de 
fapt, până la urmă nu sunt cincisprezece, ci sunt paisprezece însușiri 
ale iubirii sau paisprezece moduri de manifestare ale iubirii. 

Este important să le cunoaștem acestea pentru că dacă nu avem 
iubirea în lucrarea acestor moduri de manifestare, de la acestea 
pornind, putem să ne întărim iubirea. Deci, având îndelungă-răbdare 
față de cei care ne duc la nemulțumiri, ne provoacă nemulțumiri, ne 
facem cale către iubire. Având bunătate, pentru că „dragostea este 
plină de bunătate”, suntem mai aproape de iubire decât dacă am avea 
răutate. Dacă cineva se laudă și se trufește, se distanțează de ceilalți 
oameni, nu se apropie și atunci, știind că „dragostea nu se laudă și nu 
se trufeşte”, noi trebuie să surpăm în noi lauda și trufia ca să ne facem 
cale către ceilalți oameni şi iubindu-i pe ei să ne manifestăm şi iubirea 
noastră față de Dumnezeu. „Dragostea nu se poartă cu necuviință” zice 
Sfântul Apostol Pavel, cu alte cuvinte dragostea este politicoasă. 
Politeţea este o lucrare care ţine de firea obișnuită a omului, și cineva 
care iubeşte nu poate să fie necuviincios pentru că dacă nu e 
cuviincios, într-un fel oarecare, nu are iubire. „Dragostea nu pune la 
socoteală răul”, nu are în vedere răul, trece peste toate, pentru că vrea 
să manifeste iubirea, nu altceva. Și în sfârşit toate acestea sunt calități 
ale iubirii sau sunt lucruri care duc spre iubire, spre dragoste. 


lubeşti pe acela pe care îl ai la suflet. Dacă iubim pe Dumnezeu 
ştiind că Dumnezeu este iubire, noi trebuie să avem în vedere faptul că 
şi omul trebuie să fie iubire. Numai omul care-și însușeșşte virtutea 
aceasta şi devine şi el iubire se potriveşte cu Dumnezeu care este 
iubire. Iubirea față de Dumnezeu Îl aduce pe Dumnezeu în sufletul 
nostru, în viața noastră, așa cum iubirea lui Dumnezeu faţă de 
oameni îl duce pe om în fiinţa lui Dumnezeu. E o modalitate de a 
intra, prin iubire, omul în ființa lui Dumnezeu și Dumnezeu în 
fiinţa omului. Astăzi a zis cineva să spun poezia „Te port în mine”. E o 
realitate. Când iubeşti pe cineva nu-l lași în afară de tine, ci îl cuprinzi 
în tine, îl aduci în tine. Numai atunci îl iubești, când îl ai în suflet. Dacă 
nu-l ai în suflet, nu-l iubeşti. 

Sfântul Maxim Mărturisitorul în Filocalie, volumul II, are o 
scriere intitulată „Cele patru sute de capete despre dragoste”. În 
scrierea aceasta el vorbeşte despre mai multe feluri de dragoste în 
felul în care se manifestă dragostea omului. Vorbește despre dragoste 
după porunca lui Dumnezeu, adică o dragoste care ţine seama de 
porunca lui Dumnezeu de a iubi, vorbește despre o dragoste firească, 
cum au iubire părinţii față de copii și copiii față de părinţi, care e o 
dragoste pe care o binecuvântează Dumnezeu așa cum binecuvântează 
dragostea cea după poruncă, şi este și o dragoste împotriva firii, cum 
au dragoste cei pătimași față de cei care îi ajută să-și împlinească 
patimile. Sfântul Maxim Mărturisitorul însă precizează că dragostea 
după poruncă este născută de nepătimire. Nu poate ajunge cineva să-și 
manifeste iubirea față de toți oamenii, aşa cum trimite Dumnezeu 
soarele şi ploaia peste cei vrednici și peste cei nevrednici, decât atunci 
când a ajuns la nepătimire, când nu mai face deosebire între oameni ci 
se gândeşte întâi la Dumnezeu care porunceşte iubirea. 

Este foarte important să ştim lucrul acesta, că există o poruncă a 
iubirii, adică nu e indiferent faptul că iubeşti sau nu iubeşti, ci 
important este să iubeşti pentru că aşa porunceşte Dumnezeu. Asta 
înseamnă că de câte ori ai o ezitare, de atâtea ori trebuie să te gândeşti 
la faptul că n-ai voie să ai ezitare, ci trebuie să te silești să-ți reverşi 
iubirea față de cel față de care ai ezitare. 

Adevărul este că noi, la măsurile la care suntem, în general nu 
suntem nici iubitori nici urâtori. Stăm cumva la cota zero, adică între 


iubire şi ură. Poate înclinați mai mult spre iubire, dar în orice caz nu la 
măsurile la care ni se cere să avem iubirea față de oameni. 

În general oamenii se manifestă spontan, adică cum le vine, 
după o expresie din părțile de unde sunt eu, din satul meu: „cum le 
țâpă dinlăuntru”. Aşa cum îi vine, așa se manifestă, ori în privința 
împlinirii poruncilor noi trebuie să avem în vedere o rânduială, și dacă 
avem în vedere rânduiala, atunci ne putem și disciplina prin poruncă. 
Porunca are rost să ne disciplineze, să ne ducă către Dumnezeu, să ne 
ducă în faţa lui Dumnezeu, să ne apropie de Dumnezeu, și în măsura în 
care ne apropiem de Dumnezeu ne și asemănăm cu Dumnezeu. 

În Pateric este prezentat Sfântul Macarie cel Mare ca un om care 
s-a făcut „dumnezeu pământesc”. E o expresie care spune foarte mult 
şi-i aşa de îndrăzneață această expresie, parcă nici nu-ţi vine să te 
gândeşti la ea când auzi aşa ceva, anume că Sfântul Macarie s-a făcut 
dumnezeu pământesc. Asta înseamnă că așa cum există un Dumnezeu 
în cer, tot așa a fost un dumnezeu pe pământ, Sfântul Macarie. De ce? 
Se spune acolo de ce. Pentru că aşa cum Dumnezeu acoperă lumea, tot 
aşa şi Sfântul Macarie acoperea păcatele oamenilor, pe cele pe care le 
vedea ca şi când nu le-ar fi văzut, şi pe cele despre care auzea ca și 
când n-ar fi auzit de ele (Pateric, Avva Macarie). De aceea s-a făcut 
„dumnezeu pământesc”, pentru că acoperea păcatele. 

Este și în Sfânta Scriptură, în Epistola I Sobornicească a 
Sfântului Apostol Petru, cuvântul că „dragostea acoperă mulțime de 
păcate” (I Petru 4, 8). Când iubeşti pe cineva completezi lipsurile lui, 
când iubeşti pe cineva îl dorești ca om de cinste și atunci neaparat dacă 
are păcate i le acoperi. Când răscolești păcatele, când le pui în evidenţă, 
când scoţi la iveală, când vrei să se ştie păcatele cuiva, înseamnă că pe 
acela nu-l iubeşti. Când vin la mine oameni la spovedit și îmi spun că 
judecă pe alţii zic: știi de ce-i judeci? Pentru că nu-i iubeşti. Dacă 
iubeşti pe cineva, îl primeşti cu defecte cu tot, și dacă nu-l iubești 
nici calităţile lui nu contează pentru tine, ori Dumnezeu vrea ca noi 
să avem manifestări de oameni care iubesc, care fac să fie ridicaţi aceia 
care vin în legătură cu noi. Am zis că noi stăm într-un fel de 
neutralitate în ceea ce priveşte iubirea, în înțelesul că de multe ori nu 
suntem doritori de rău pentru cineva, nu suntem urâtori de oameni, 
dar nu suntem nici iubitori de oameni. Nu mă gândesc la niște 


performanţe de iubire, cum ar fi de exemplu ceea ce spune Sfântul 
Isaac Sirul că cel care e iubitor de oameni, dacă de zeci de ori pe zi ar fi 
dat focului pentru iubirea de oameni, tot nu s-ar sătura de iubirea de 
oameni. Nu mă gândesc nici la măsurile acelea pe care le are în vedere 
după fire în „Mântuirea păcătoşilor”, unde se spune că față de 
aproapele să ai inimă de mamă pentru că și în fire mama este mamă 
numai pentru copiii ei, nu-i mamă pentru toţi copiii, pentru toată 
lumea. Totuşi e o măsură aceasta care trebuie chiar depășită unde se 
poate depăși și de cine se poate depăși. 

Când iubeşti pe cineva, adaugi ceea ce-i lipseşte și înlături ceea 
ce e rău adăugat la fiinţa lui. În general părinţii sunt iubitori față de 
copii așa cum sunt copiii și caută să apară copiii în lumina cea mai 
bună posibilă, chiar și atunci când au pete, chiar și atunci când au 
răutăți. Asta o face iubirea, așa-i rostul iubirii. 

Cine înaintează în iubire, în iubirea cea după poruncă, 
înaintează numai în măsura în care a ajuns la nepătimire. Asta nu 
înseamnă că nu pot exista nişte nuanţe în iubire, și există chiar nuanțe 
în iubire. Și Domnul Hristos a iubit pe unul dintre ucenici mai mult 
decât pe ceilalți pentru că altfel nu se poate vorbi despre „ucenicul pe 
care-l iubea lisus”. Avem și noi voie să iubim pe cineva mai mult decât 
pe altcineva, deşi nepătimirea ar aduce și în privința aceasta o egalitate 
sau o egalizare. Noi însă trebuie să avem în vedere capacitatea 
iubitoare pe care ne-a dat-o Dumnezeu și să o manifestăm cât putem şi 
acolo unde nu putem să cerem ajutor de la Dumnezeu. Când Domnul 
Hristos a rânduit să avem iubire și față de cei care ne urăsc pe noi, - 
să-i iubim pentru că vrea Dumnezeu să-i iubim, în chip firesc şi dacă nu 
putem, să ne impunem o atitudine iubitoare, - când a rânduit 
Domnul Hristos aceasta, a rânduit pentru că a vrut să înmulțească 
iubirea și înmulţind iubirea să înmulțească fericirea. Cu cât îi 
iubim pe mai mulți și mai mult, cu atât iubirea devine fericirea noastră 
şi atunci se înmulțește o dată cu iubirea și fericirea, și cu cât suntem 
mai limitați în iubire cu atât suntem mai limitați și în fericire. 

Sfântul Evanghelist loan de două ori afirmă în întâia Epistolă 
Sobornicească că „Dumnezeu este iubire” (I loan 4, 8; 16). Asta nu 
înseamnă că cine zice iubire zice Dumnezeu, ci înseamnă că în 
raportarea lui Dumnezeu față de noi mai ales iubirea o putem vedea, 


cât e de bun Dumnezeu, cât e de iubitor Dumnezeu. Și aceasta o vedem 
din faptul că a găsit Dumnezeu calea să-l mântuiască pe om, să se 
apropie de om în maximă apropiere, rânduind ca Fiul Său Cel 
Unul-Născut să se facă şi Fiu al Omului, să fie Dumnezeu adevărat și 
om adevărat. 

Venirea în lume a Fiului lui Dumnezeu ne dă încredințarea că 
Dumnezeu este iubire și pentru noi. Şi dacă știm că Dumnezeu vrea ca 
toți oamenii să se mântuiască și să vină la cunoștința adevărului, ştim 
şi că Dumnezeu este iubitor față de toți aceia care vor să intre în 
legătură cu El, că nu Dumnezeu împiedică legătura noastră cu EI, ci noi 
putem împiedica legătura noastră cu Dumnezeu. Părintele Arsenie 
Boca, Dumnezeu să-l odihnească, avea un cuvânt care a rămas de la el 
şi în scris, și anume că „iubirea lui Dumnezeu faţă de cel mai mare 
păcătos este mai mare decât iubirea celui mai mare sfânt faţă de 
Dumnezeu”. Asta vrea să spună că nu poate iubi un sfânt pe 
Dumnezeu, chiar cel mai mare dintre sfinţi, atât de mult cât iubeşte 
Dumnezeu pe cel mai mare păcătos. 

S-ar pune atunci o întrebare: cum totuși de sunt oameni care se 
pierd, care rătăcesc de la bine? Se poate întâmpla una ca aceasta numai 
în măsura în care omul nu vrea să fie cu Dumnezeu - și Dumnezeu i-a 
dat libertate omului ca să poată să se depărteze de El şi să poată chiar 
să-L nege pe Dumnezeu - dar Dumnezeu e totdeauna gata să-l 
primească pe om și Dumnezeu vrea ca și noi să fim asemenea Lui, buni 
şi iubitori de oameni. 

Dumnezeu e milostiv şi iubitor de oameni. Și noi trebuie să fim 
milostivi şi iubitori de oameni și mai ales să ne cercetăm mai ales în 
această latură existenţială, să ne cercetăm pe noi înşine unde suntem 
în ceea ce privește iubirea. Sunt unii care, când se spovedesc, încep: că 
nu iubesc pe Dumnezeu, că nu iubesc pe aproapele și așa mai departe. 
Sunt lucruri care de fapt nu sunt păcate în sine, în sensul că nu faci un 
lucru pentru că nu-l poți face, n-ai ajuns la măsurile acelea să iubeşti 
pe Dumnezeu mai presus de orice și pe aproapele tău ca pe tine însuți, 
şi numai Dumnezeu știe când şi cine poate ajunge la asta, dar calea e 
deschisă pentru aşa ceva şi fiind deschisă calea pentru iubire, e 
deschisă şi calea pentru fericire. Ce putem noi să facem ca să se 
înmulțească iubirea în sufletul nostru? Nu putem să facem nimic 


altceva decât să ne curățim, să ne silim să ni se curățească sufletul, să 
ni se înlăture de pe suflet toate piedicile care le avem și să prețuim 
iubirea mai mult decât orice altceva, pentru că desăvârşirea creștină în 
esență constă în două lucruri: în iubire și smerenie. Sfântul Isaac 
Sirul spune că „desăvârşirea este o prăpastie de smerenie”, o 
smerenie nesfârşită, iar Sfântul Apostol Pavel în Epistola către 
Coloseni zice „Înveșmântaţi-vă cu iubire care este legătura 
desăvârşirii” (Coloseni 3, 14). 

Lucrurile acestea nu vin de la sine. Noi trebuie să ne cercetăm 
pe noi înșine şi mai ales să înmulțim, în vederea iubirii, să înmulțim 
rugăciunea pentru oamenii pe care îi iubim, și pentru oamenii pe care 
nu-i iubim, și pentru oamenii față de care avem o repulsie, față de care 
avem indiferenţă, față de care avem rezerve, rețineri. Dacă îi avem în 
rugăciune, îi putem avea și în iubire. Dacă vrem să facem ceva pentru 
ei şi pentru noi în același timp, este de trebuință să înmulțim 
rugăciunea, rugăciunea pentru înmulţirea iubirii, și dacă se înmulțește 
iubirea se împlineşte porunca lui Dumnezeu, și porunca lui Dumnezeu 
aduce mântuirea. Sfântul Marcu Ascetul spune că „Hristos este ascuns 
în poruncile Sale și se descoperă pe măsura împlinirii poruncilor”. 
Temeiul pentru cuvântul acesta este ceea ce a spus Domnul Hristos: 
„cel ce Mă iubește păzeşte poruncile Mele şi-l voi iubi şi Eu şi Mă voi 
arăta lui” (loan 14, 21). E o chestiune practică pe care e bine să o avem 
în vedere începând dinspre om spre Dumnezeu, avându-L în vedere pe 
Dumnezeu ca Cel ce este iubire și Cel ce ne iubește, şi avându-L pe 
Dumnezeu în vedere în dorinţa de a-L iubi mai presus de orice. 

Dar să nu uităm niciodată de om, de omul de lângă noi, mai ales 
de omul de lângă noi, pentru că omul de lângă noi este pus anume ca 
prin el să ne înmulțim iubirea. Spune în Pateric - Sfântul Antonie cel 
Mare are cuvântul acesta - că „De la aproapele vine și viața şi moartea. 
Că dacă folosim pe aproapele, pe fratele, pe Dumnezeu dobândim şi 
dacă greșim fratelui, lui Hristos greşim” iar Cuviosul loan Colov spunea 
că „Nimeni nu clădește o casă de la acoperiș în jos ci de la temelie în 
sus” şi întrebat fiind ce înseamnă acest cuvânt a zis: „Temelia este 
aproapele, ca pe el mai întâi să-l folosesc pentru că de el atârnă toate 
poruncile lui Hristos”. Deci îndreptarea noastră, înaintarea noastră, 
depăşirea de noi înşine este în măsura în care relaţiile noastre cu cei 


din jurul nostru, cu cei apropiaţi ai noștri, sunt bune. 

Părintele Serafim, Dumnezeu să-l odihnească, mi-a spus odată 
cu ocazia unei spovedanii un cuvânt scurt, şi anume un cuvânt de 
ordine: „să te depășești și să te dăruiești'. Nu mi-a dat nicio 
explicație și m-am gândit eu singur că ar fi vorba despre depăşirea 
prin credinţă și dăruirea prin iubire. Adevărata depășire o 
realizează omul atunci când, crezând în Dumnezeu, se sileşte să facă 
lucrurile lui Dumnezeu. lar iubirea este dăruire, adică iubirea pe de o 
parte este primire în suflet, pe de altă parte este dăruire din suflet, şi 
atunci, dacă facem așa, răspundem la două întrebări, la una care ne-o 
pune Domnul Hristos tuturor oamenilor: „Crezi tu în Fiul lui 
Dumnezeu?” şi cealaltă pe care o pune tuturor credincioșilor: „Mă 
iubeşti tu pe Mine?”, iar iubirea, porunca iubirii față de Dumnezeu şi 
față de aproapele poate să fie pentru noi şi un prilej de emulație în 
înţelesul acesta că a zis Domnul Hristos „Mă iubeşti tu pe Mine”, către 
Sfântul Apostol Petru a zis, „Mă iubeşti tu pe Mine mai mult decât 
aceştia?” Adică putem să ne silim să iubim pe Dumnezeu și pe oameni 
cât putem noi mai mult şi atunci suntem pe calea cea bună, suntem în 
cuprinsul fericirii, ştim să ne coborâm la cel la care trebuie să ne 
coborâm şi știm să-l ridicăm pe cel pe care trebuie să-l ridicăm. Cum se 
poate face aceasta o știe numai cel ce iubeşte. Dumnezeu să ne ajute. 


23 august 1995 
Porunca cinstirii 


lubiţi frați și iubiţi credincioşi, în seara aceasta, ultima în care 
spun cuvânt cu prilejul acesta, voi stărui puţin cu gândul asupra unei 
chestiuni care gândesc eu că e de mare însemnătate și care se leagă de 
ceea ce am spus seara trecută. Seara trecută am vorbit despre porunca 
iubirii și acum vreau să spun ceva despre porunca cinstirii. 

Iubirea și cinstirea sunt legate una de alta. Cine cunoaște Noul 
Testament poate să se gândească la un cuvânt al Sfântului Apostol 
Pavel din Epistola către Romani, capitolul 12 unde citim: „Cu iubire 
frățească unii pe alții iubiți-vă, în cinste unii altora dați-vă întâietate” 
(Romani 12, 10). 

Aşadar Sfântul Apostol Pavel leagă porunca iubirii de cinstire. 


Ar putea cineva să se întrebe totuși unde este în Sfânta Evanghelie de 
pildă, vreun cuvânt al Mântuitorului nostru lisus Hristos care ne 
porunceşte cinstirea. Să ştiţi că nu există. Și atunci cum putem vorbi 
despre o poruncă a cinstirii? Ştiţi cum? Așa, că porunca cinstirii e 
cuprinsă în porunca iubirii. Când iubeşti pe cineva îl şi cinsteşti şi 
dacă nu-l şi cinstești, sigur nu-l iubeşti. Așa că porunca cinstirii e 
legată de porunca iubirii. 

Dar iată că sunt cuvinte în Sfânta Scriptură în care e pomenită și 
cinstirea, cinstirea anume. Cuvântul pe care l-am amintit din scrierile 
Sfântului Apostol Pavel unde se spune pe lângă „iubiți-vă” şi 
„cinstiţi-vă”. Și nu numai „cinstiți-vă unii pe alții” adică respectaţi-vă, ci 
chiar daţi-vă întâietate în cinstire. O să vedem noi care este măsura 
cinstirii. Dar dacă nu există o poruncă expresă a cinstirii în înțelesul: 
„cinsteşte pe fratele tău sau pe aproapele tău”, este totuși o poruncă 
care ne pune în față datoria de a cinsti, şi anume porunca a cincea din 
Decalog privitoare la părinți: „Cinsteşte pe tatăl tău şi pe mama ta”. 
Aceasta este o poruncă indiscutabilă. N-avem voie nu numai să fim 
necinstitori ai părinţilor, ci n-avem voie nici măcar să nu-i ţinem în 
respect pentru că se spune: „Cinstește pe tatăl tău şi pe mama ta”. Și în 
Vechiul Testament sunt cuvinte foarte hotărâte în privinţa cinstirii de 
părinţi şi în privinţa celor care sunt necinstitori de părinți şi zice că 
„Cel ce va vorbi de rău pe tatăl său sau pe mama sa, să moară negreșit”. 

Porunca cinstirii față de părinți, observă un părinte 
duhovnicesc, un sfânt, sfântul Chiril din Alexandria, este pusă între 
poruncile care-L privesc pe Dumnezeu şi poruncile care-l privesc pe 
aproapele. În primul rând e Dumnezeu, în al doilea rând sunt părinţii, 
prin care Dumnezeu ne-a adus în această lume și apoi vin ceilalți 
oameni. Suntem în această lume pentru că a vrut Dumnezeu să fim, și 
suntem în această lume pentru că avem niște părinţi sau am avut 
părinți. Am putea zice chiar avem. De ce? Pentru că chiar dacă nu mai 
trăiesc părinții noștri, părinții noștri rămân părinţii noştri, nu ne 
putem despărți de ei. Porunca este necondiționată. Nu se spune că să-i 
cinstești dacă sunt vrednici de cinstire și să nu-i cinsteşti dacă nu-s 
vrednici de cinstire. E necondiționată: „Cinsteşte pe tatăl tău şi pe 
mama ta”. S-ar putea întâmpla ca unii să nu fie mulțumiți cu părinții 
care-i au. Din pricina părinţilor. Și cu toate acestea porunca rămâne: 


„Cinstește pe tatăl tău şi pe mama ta”. Este şi o făgăduință legată de 
această poruncă: „Ca să trăieşti bine și mulți ani pe pământ”. 

lubiţi credincioşi, Sfântul Apostol Pavel în Epistola către 
Timotei, în prima epistolă, are un cuvânt pe care îl găsim în al cincilea 
capitol în care dă îndemn celor care au văduve în casa lor: mame, 
bunici sau pe altcineva care e în situație de văduvă, deci persoană care 
are nevoie de ajutor, reglementează felul în care trebuie să se poarte 
cei din casă cu văduvele și zice așa: „Dacă cineva are în casa sa văduve 
să îngrijească el de ele” (I Timotei 5, 4), ca să fie despovărată Biserica, 
să nu trebuiască să facă Biserica ceea ce trebuie să facă omul în casa sa. 
Deci dacă un credincios, un creştin, are în familia sa persoane care 
trebuie ajutate - Sfântul Apostol Pavel se referă la văduve în special — 
zice să îngrijească de ele. Și apoi adaugă un cuvânt neașteptat şi zice 
că: „Dacă cineva nu îngrijeşte de ai săi şi mai ales de ai casei sale, acela 
a căzut de la credinţă şi-i mai rău decât un necredincios” (I Timotei 5, 
8). Dacă luăm aminte la cuvântul acesta al Sfântului Apostol Pavel ne 
dăm seama că el îi împarte pe oameni în trei categorii: credincioși, 
necredincioşi şi mai rău decât necredincioșii. Cine sunt aceia? Cei care 
se prezintă a fi credincioși şi fac fapte de necredincioşi. 

Tot acolo Sfântul Apostol Pavel arată condiţiile în care o văduvă 
se poate bucura de ajutorul Bisericii. Între altele zice: „Dacă a fost 
femeia unui singur bărbat, dacă şi-a crescut copiii, - şi o chestiune de 
cinstire - dacă a spălat picioarele sfinților” (I Timotei 5, 9-10). Ce 
înseamnă aceasta? Înseamnă că dacă a fost cinstitoare de creștini e 
vrednică să fie ajutată de Biserică. Aceasta înseamnă să speli picioarele 
sfinților. Toţi creştinii erau consideraţi ca sfinți, oameni puşi deoparte 
pentru Dumnezeu şi între chipurile de cinstire era și spălarea 
picioarelor. 

Domnul Hristos ne-a dat şi El pildă în ce privește cinstirea de 
oameni. Am spus parcă ieri seara cuvântul că Mântuitorul nostru 
este Dumnezeu care spală picioarele omului. Ce înseamnă aceasta? 
Că îl iubește pe om și îl cinsteşte pe om. E cinstitor de oameni. Și e 
firesc să fie cinstitor de oameni Dumnezeu dacă a primit sa. Se unească 
cu omul. Și aceasta s-a întâmplat la Cina cea de Taină când Domnul 
Hristos a spălat picioarele ucenicilor și după ce a spălat picioarele 
ucenicilor s-a așezat din nou la masă şi a zis așa: „Voi Mă numiţi pe 


Mine Învățătorul și Domnul şi bine ziceţi căci sunt. Deci dacă Eu, 
Domnul şi Învățătorul v-am spălat vouă picioarele voastre și voi 
sunteţi datori să vă spălați picioarele unii altora” (loan 13, 13-14). Nu 
a rămas în rânduiala Bisericii noastre spălarea picioarelor ca fapt în 
sine, dar duhovnicește neapărat trebuie să se întâmple. Ce 
înseamnă să speli picioarele cuiva? Înseamnă să te pleci înaintea lui, să 
te smerești înaintea lui pe de o parte, deci să-l cinsteşti, să-l cinstești 
mai presus de ceea ce eşti tu însuți. Și mai înseamnă ceva: să-l cureți. 
De obicei oamenii sunt înclinați să scoată în evidenţă răutăţile celor 
din jurul lor, răutăţile aproapelui, ori Domnul Hristos ne învaţă să ne 
spălăm unii pe alții. Aceasta înseamnă că trebuie să înlăturăm 
necurăţiile şi desigur că o minte curată, o minte bună în general, nu 
scormoneşte în gunoaie, ci înlătură şi spală, curățeşte. Așa că 
duhovniceşte neapărat trebuie să avem în vedere porunca 
Mântuitorului de a ne curăți unii pe alţii, de a ne smeri unii în fața 
altora ca să-i cinstim pe oameni. 

Domnul Hristos a primit cinstire din partea mai multor oameni, 
printre care şi din partea unei femei care a vărsat mir asupra Lui. Cu 
prilejul acela s-a făcut o nemulțumire între cei care erau de față și unii 
ziceau că femeia a făcut rău că a vărsat mirul acela peste Domnul 
Hristos în loc să se fi vândut mirul acela „cu mai mult decât trei sute de 
dinari şi să se fi dat banii săracilor” (Marcu 14, 5). Era o părere a celor 
din jur. Știți cât era trei sute de dinari? Preţul a trei sute de zile de 
lucru. De unde știm? De acolo că într-o pildă, pilda cu lucrătorii tocmiţi 
la vie, se spune că s-a tocmit stăpânul ca să le dea pe zi un dinar. Păi 
dacă o zi de lucru costa un dinar înseamnă că trei sute de dinari era 
prețul a trei sute de zile de lucru. O sumă destul de mare. Și atunci 
Domnul Hristos a zis: „Nu faceţi supărare femeii. Ea, ce a avut de gând 
să facă, a făcut” şi a adăugat la urmă: „Oriunde se va propovădui 
Evanghelia aceasta, se va spune şi ce a făcut ea, spre pomenirea ei” 
(Marcu 14, 6-9). Când citești așa cuvântul dintr-odată, mergi mai 
departe și zici: Da, uite a rânduit Domnul Hristos să fie pomenită 
femeia aceea care a fost cinstitoare. Dar dacă stăruim puţin cu gândul 
asupra acestui cuvânt ne dăm seama ce înseamnă lucrul acesta în 
comparație cu Evanghelia. Zice: „Oriunde se va propovădui 
Evanghelia”, adică oriunde se va spune despre Întruparea Fiului lui 


Dumnezeu, cum ar zice Domnul Hristos: despre Întruparea Mea, 
despre Nașterea Mea din Fecioară, despre Botezul Meu, despre 
învățătura Mea, despre minunile Mele, despre schimbarea Mea la faţă, 
despre Jertfa Mea, despre Învierea Mea din morţi, despre Înălțarea la 
cer, oriunde se va propovădui Evanghelia, să se spună şi ce a făcut 
această femeie spre pomenirea ei. De ce? Pentru că cinstirea trebuie 
pomenită ca să înveţe şi alţii să fie cinstitori de oameni. 

Şi în sfârşit, în Epistola către Filipeni a Sfântului Apostol Pavel 
găsim și măsura cinstirii: „Nu faceți nimic din duh de ceartă, nici din 
slavă deșartă, ci cu smerenie unul pe altul socotească-l mai de cinste 
decât el însuși” (Filipeni 2, 3). Am văzut că Sfântul Apostol Pavel în 
Epistola către Romani zice: „Cu iubire frățească unii pe alții iubiți-vă, în 
cinste unii altora daţi-vă întâietate”. Același lucru îl spune Sfântul 
Apostol Pavel și în Epistola către Filipeni, unde spune că suntem datori 
cu cinstire mai presus de cinstirea cu care ne cinstim pe noi înșine, că 
aceasta înseamnă să dai întâietate în cinstire. Deci dacă porunca iubirii 
este la măsura iubirii de sine, „să iubeşti pe aproapele tău ca pe tine 
însuţi”, cu cinstire suntem datori mai mult decât cu atâta cât vrem noi 
să fim cinstiţi de alţii. 

În istorisirile despre oameni care au înţeles cuvântul 
Mântuitorului aflăm că Sfântul Antonie cel Mare, întâlnindu-se cu 
Sfântul Ilarion care era începător, dar care promitea să înainteze mult 
în viața duhovnicească, când l-a văzut Sfântul Antonie cel Mare pe 
Sfântul Ilarion venind către el a zis: „Bine ai venit luceafărule care 
răsari dimineaţa”, iar Sfântul Ilarion a zis către Sfântul Antonie: „Pace 
ție stâlpule care luminezi lumea”. Sunt niște podoabe de gând acestea. 
Sunt niște lucruri care îți plac când le auzi și cred că sunt extraordinar 
de frumoase când le și împlineşti, când te alcătuiești după ele, când faci 
şi tu ceea ce au făcut sfinţii ca să fie preamărit Dumnezeu. Aceasta 
înseamnă să te angajezi în cinstire. 

Am pomenit despre cinstirea față de oameni dar întâi de toate 
trebuie să ne gândim la preamărirea lui Dumnezeu, la cinstirea Maicii 
Domnului, la cinstirea sfinților, la ceea ce ţine de ceea ce e mai presus 
de noi, pentru că dacă suntem datori să-L iubim pe Dumnezeu mai 
presus de orice, suntem datori cu cinstire, cu preamărire, mai ales față 
de Dumnezeu şi de oamenii lui Dumnezeu, cu cinstirea cuvenită. Așa 


încât să nu uităm niciodată de datoria de a fi preamăritori de 

Dumnezeu și de datoria de a fi cinstitori de oameni începând cu 

măsurile pe care le avem, ca să putem avea măsuri tot mai mari. 
Dumnezeu să ne ajute! 


24 august 1 
Cuvânt introductiv 


Cuvioase părinte, iubiţi fraţi, iubiți credincioşi, am promis încă 
de anul trecut că dacă se va face şi anul acesta o tabără de rugăciune și 
de muncă aici, voi veni din nou. Asta înseamnă că mi-a plăcut anul 
trecut. Şi pentru că mi-a plăcut anul trecut, mi-am dorit şi pentru anul 
acesta să fiu aici. Şi am venit bucuros. Mi-am rânduit lucrurile în așa fel 
la mănăstire ca să pot lipsi pentru vremea de acum și să fiu aici. De fapt 
sunt în prelungirea mănăstirii de la noi. De la mănăstire am venit la 
mănăstire, din „tinda raiului” în „tinda raiului”, de la „poarta cerului” la 
„poarta cerului”, din „casa lui Dumnezeu” în „casa lui Dumnezeu”, din 
„locul împlinirilor” în „locul împlinirilor”, aşa că aş putea zice că nu e 
nicio deosebire. Îi slujim lui Dumnezeu peste tot: „În tot locul 
stăpânirii Lui, binecuvântează suflete al meu pe Domnul” (Psalm 102, 
22). Am dorit să vin şi am venit şi am fost sigur că sunt binevenit, şi am 
venit pentru că totdeauna mă bucur de tineri și totdeauna mă bucur de 
studenți. 

Un om tânăr e un om de la care poți nădăjdui să faci ceva cu el, e 
un om în devenire, un om care are viitorul în față și încă are 
posibilitatea de a se forma. Cei bătrâni am devenit, nu mai devenim. 
Suntem cum suntem și nu mai poate aștepta nimeni de la un om în 
vârstă, de la un om bătrân, să fie altfel de cum este. Avem viața 
acumulată în noi, tot parcursul vieţii. Fericitul Augustin zice că „tatăl 
omului mare este copilul” și are dreptate. Are dreptate în înţelesul că 
omul mare moștenește pe copil. Nu poți ajunge om mare înainte de a fi 
mic. Şi dacă ajungi mare înseamnă că ai fost mic și acumulezi în tine pe 
cel mic făcut mare. Şi apoi omul mare străbate prin viață şi acumulează 
multe lucruri din afară, acumulează multe lucruri pe care el însuși și 
le-a pregătit prin atitudini, prin felul de a fi, prin acumulările pe care 
le-a făcut și le-a însumat în sine. Se vorbeşte despre o carte a vieții. Și 


există o carte a vieții, dar nu în afară de noi, ci în noi. Cineva poate citi 
de pe figura omului, de pe fizionomia lui, realizările lui interioare. 
Cineva care îi slujește lui Dumnezeu nu se poate să nu aibă o 
prezentare care să aducă aminte de Dumnezeu, să aducă aminte de o 
viață superioară. 

Dar ca să se poată realiza lucrurile acestea trebuie şi o 
îndrumare în sensul acesta. O îndrumare în sensul că ce faci te face, că 
tu eşti creatorul propriei tale înaintări, propriei tale realizări. Noi 
suntem într-un fel proprii noștri părinți. Din punct de vedere al 
formării duhovniceşti noi suntem proprii noştri părinţi. Bineînţeles, 
aducem din străfunduri de existență, din moși-strămoși, aducem așa 
cum aducem figura părinţilor noştri într-o altă ediţie, așa cum aducem 
figura bunicilor noştri într-o altă existență, tot așa aducem și o 
realizare din ceea ce facem noi şi o proiectăm apoi mai departe, fiecare 
în felul nostru. De aceea e nevoie și de o îndrumare, de o atenţionare, 
de nişte jaloane pe care să le aibă în vedere fiecare și să ştie că de el 
depinde fericirea sau nefericirea lui în viaţă, fericirea sau nefericirea 
lui la bătrâneţe. Sigur, sunt lucruri și în afară de noi, şi anume noi 
suntem o sinteză, o sinteză a celor dinaintea noastră. Noi suntem aşa 
cum e lumina, lumina care e compusă. Cei care ați studiat fizică ştiţi că 
lumina e compusă, nu e ceva simplu așa cum se vede, simplu, e ceva 
simplu realizat din componente. Așa e şi viaţa omului. Cum există un 
spectru al luminii, există și un spectru vital, nişte antecedente care 
intră în componența noastră şi de care nu putem face abstracţie. Și 
apoi toate lucrurile acestea, în sinteza care suntem noi la tinereţe și la 
bătrâneţe, le ducem mai departe în veșnicie în noi şi le lăsăm 
lucrătoare pentru cei din jurul nostru. Așa că e foarte mare lucru ca 
cineva să aibă această conștiință, să se gândească și la 
responsabilitatea proprie, pentru el şi pentru alţii. 

Ori cu rostul acesta suntem noi aici. Suntem cu rostul de a sta în 
faţa lui Dumnezeu, suntem cu rostul de a fi într-o mănăstire, într-un loc 
al împlinirilor, într-un loc al strădaniilor pentru împlinire. Pentru că 
împlinirea nu vine de la sine, vine printr-o strădanie. „Lucrurile cele 
bune cu osteneală se câștigă și cu durere se împlinesc” (slujba 
călugăriei). Acesta este un principiu al mănăstirii legat de începuturile 
călugăriei privită ca realizare a călugăriei. La slujba de călugărie se 


spune lucrul acesta: foarte bine, ţi-ai ales viață călugărească, foarte 
bine, ai ales lucru bun, numai să știi și să ţii minte că lucrurile acestea 
bune nu vin de la sine, ci vin prin osteneală, vin prin osteneala de a te 
depăşi pe tine însuţi, vin prin osteneala de a face ceea ce n-ai face din 
firea pătimașă, vin prin osteneala de a înlătura răul şi de a împlini 
binele. Creștinismul e cu cruce, dar cu o cruce care aduce bucurie. 

La cununie se spune pentru cei ce se căsătoresc, când îi 
binecuvântează preotul și zice: „Binecuvântează-i pe dânşii, Doamne 
Dumnezeul nostru, cum ai binecuvântat pe Avraam şi pe Sara, 
binecuvântează-i pe dânșii, Doamne Dumnezeul nostru, cum ai 
binecuvântat pe Isaac şi pe Raveca, binecuvântează-i pe dânșii, 
Doamne Dumnezeul nostru, cum ai binecuvântat pe Iosif şi pe toți 
patriarhii, binecuvântează-i pe dânşii, Doamne Dumnezeul nostru, cum 
ai binecuvântat pe Moise și pe Semfora, binecuvântează-i pe dânșii, 
Doamne Dumnezeul nostru cum ai binecuvântat pe Zaharia și pe 
Elisabeta, binecuvântează-i pe dânşii, Doamne Dumnezeul nostru, cum 
ai binecuvântat pe loachim și pe Ana”, părinţi ai oamenilor de cinste. Și 
după ce se spun și alte cuvinte, se spune: „Dă-le lor Doamne bucuria pe 
care a avut-o Sfânta Elena când a găsit cinstita Cruce”. Nu cunoaștem 
această bucurie, dar Biserica o ia ca termen de comparaţie pentru o 
bucurie adevărată, pentru o bucurie prin cruce, pentru o bucurie de 
familie care se realizează tot prin cruce, tot cu osteneală, tot cu durere, 
tot cu disciplinare. „Dă-le lor Doamne bucuria pe care a avut-o Sfânta 
Elena când a găsit cinstita Cruce”. 

Și tot în slujba cununiei, care-i slujba tinerilor, o slujbă a celor 
care au viața în față, se spune: „Dăruieşte-le lor viață fără prihană - 
învredniceşte-i pe ei să-și trăiască viaţa fără prihană, adică în chip 
ireproșabil - şi învrednicește-i să ajungă la bătrâneţe fericite cu inimă 
curată, împlinind poruncile Tale”. lată un principiu. Cine mai ştie de 
lucrurile acestea? Cine se gândește la așa ceva, chiar dintre cei care 
ascultă rugăciunile acestea de binecuvântare, rugăciunile acestea de 
mijlocire pentru binele oamenilor? Binevoiește Doamne să-și petreacă 
ei viața fără prihană, în chip ireproșabil, să aibă viaţă cinstită. 

Un preot zicea că s-ar bucura să aibă o casă de sticlă, să vadă 
toată lumea ce face el. Un cuvânt îndrăzneţ, un cuvânt frumos. Da, să te 
poţi prezenta oriunde și oricând cu ceea ce ești, cu interiorul tău şi cu 


exteriorul tău, pentru că viaţa din exterior este o proiectare a vieţii din 
interior. Aşa că dacă ai o așezare bună sufletească, proiectezi și în afară 
ceea ce ai înăuntru și e excepțional. 

lubiţi credincioși, în nădejdea aceasta că prin întâlnirea pe care 
o avem aici vom stabili niște lucruri pentru cealaltă vreme a vieții 
noastre și mai ales a vieţii voastre, - şi cred că acum eu sunt cel mai în 
vârstă aici şi cu experiența, și cu acumulările, şi cu concluziile pe care 
le am - vă ofer vouă niște concluzii, niște îndrumări pe care voi nu vi le 
puteţi da unii altora, pentru că n-aţi trecut încă prin viață. E adevărat 
că aproape fiecare om doreşte să facă el o experienţă a lui. Nu e bine. 
Trebuie să ne folosim şi de concluziile altora. Atunci în vremea aceasta 
de întâlniri, câteva zile cât vom sta aici, vom pune în practică principiul 
acesta, că lucrurile cele bune cu osteneală se câștigă și cu nevoinţă, cu 
durere, cu căutare se împlinesc, și vom pune în aplicare și rugăciunea, 
rugăciunea ca vorbire a minţii cu Dumnezeu. Sigur că fiecare dintre noi 
ne vom prezenta la rugăciune ce ceea ce avem în noi, dar e o obligaţie 
ca fiind în mănăstire să luăm parte la toate slujbele şi slujbele să fie 
pentru noi un prilej de verificare și un prilej de curăţire a sufletului, un 
prilej de cercetare de sine, un prilej de dorinţă de a face mai mult. N-o 
să fie ușor pentru cei care nu sunt obişnuiţi cu slujbe lungi, și vedeţi că 
acum am făcut o slujbă care a durat patru ore şi mai bine. Eu aveam un 
părinte la noi la mănăstire - părintele Serafim, Dumnezeu să-l 
odihnească - și zicea că atunci când a fost el la Sfântul Munte, învăţat 
fiind cu slujbe scurtate, de pe la oraş și de pe la sat, și cu slujbe rare, 
când s-a dus acolo şi-l ţinea părintele ore întregi la rugăciune, i se 
părea lung, şi a zis către părintele: „Tare lungă a fost slujba asta”. Și 
părintele a zis: „E lungă lenea ta!” Adevărul este că noi trebuie să știm, 
nu suntem obișnuiți cu lucruri pe care nu le-am făcut, și s-ar putea 
întâmpla să nu ne obişnuim nici în câteva zile, și s-ar putea întâmpla să 
nu ne dorim slujbele lungi, dar să ştiţi că ele au rost pentru că trebuie 
să aibă o pondere și trebuie să aibă un efect. Toată viața noastră 
trebuie să fie o slujbă. Ori nu se poate să fie toată viața noastră o slujbă 
din biserică. Și lucrările pe care le facem, și studiile pe care le faceţi voi 
pot fi o slujbă adusă lui Dumnezeu. Toată viața noastră lui Hristos 
Dumnezeu să o dăm. Dar când se poate realiza lucrul acesta? Atunci 
când ai şi niște puncte de sprijin, nişte puncte de reper. 


Stimaţi ascultători, mi-am făcut un plan acasă, nu știu dacă-l voi 
putea împlini chiar cum mi l-am făcut. Suntem la sfârşit de secol și am 
aflat, și am constatat și eu într-o măsură oarecare - nu de mult am fost 
la Galaţi, și Prea Sfinţitul Casian avea nişte ziare cu articole în legătură 
cu Domnul Hristos. Mi-a citit din articolele acelea câte ceva și am 
rămas uimit ce fel de probleme se pun acum, după două mii de ani de 
creștinism, la ce se pot gândi oamenii, cum vor ei să rezolve niște 
lucruri pe care le-a rezolvat de fapt istoria, în legătură cu Domnul 
Hristos. Și atunci am zis că ar fi bine să stăruim puţin asupra a două 
lucruri care eu le socotesc esenţiale și care s-ar putea să vă fie de folos 
şi vouă - eu în orice caz cu gândul acesta că vă sunt de folos le-am luat 
în consideraţie - şi anume, chestiuni în legătură cu credința noastră și 
chestiuni în legătură cu tainele credinței noastre. Deci dimineaţa vom 
face afirmații în legătură cu credința noastră, cu ceea ce credem noi, cu 
felul cum trebuie să credem, cu mijloace de limpezire și întărire a 
credinței în Dumnezeu, a credinţei noastre, iar după-masa să vorbim 
câte ceva despre tainele credinţei noastre. 

Credința e necesară pentru că ne pune în legătură cu niște 
lucruri pe care noi nu le putem verifica și nici nu le putem primi altfel 
în sufletul nostru, decât prin credinţă. Și atunci m-am gândit că tainele 
credinţei noastre, cum este taina Întrupării Fiului lui Dumnezeu, taina 
Jertfei Mântuitorului nostru lisus Hristos, taina Învierii Mântuitorului 
nostru lisus Hristos, taina Înălţării la cer a Mântuitorului nostru lisus 
Hristos, taina Pogorârii Duhului Sfânt, sunt niște lucruri pe care e bine 
să le avem în vedere și acum la sfârșit de secol, când încep să se pună 
nişte probleme care până acum nu s-au pus. Ne apropiem de anul 
2000, zic unii, şi eu zic că de fapt am ajuns la anul 2000, am să vă spun 
eu de ce am ajuns și nu mai trebuie să ajungem, şi când vom ajunge la 
anul 2000, nu vom ajunge la anul 2000, ci la 2000 după număr şi la mai 
mult de 2000 după realitate - mă gândesc că ar trebui să fim cumva 
pregătiți şi personal, şi pentru binele altora în chestiuni de felul acesta. 
Asta în legătură cu programul, cu ceea ce avem în vedere. Știe 
Dumnezeu cât folos veţi avea voi din ceea ce vă spun eu, dar sunt sigur 
că voi avea eu folos din ceea ce vă voi spune. Pentru că ce faci te și 
face; în vremea prezentărilor îţi vin și idei pe care nu le ai altfel sau nu 
le-ai fi avut altfel, n-ar fi intrat în câmpul conștienţei, așa încât primul 


beneficiar voi fi eu. Şi voi pleca de aici îmbogăţit cu ceea ce am făcut eu 
aici. Și e un lucru excepțional să adaugi ceva la ceea ce eşti, din ceea ce 
faci. 


22 iulie 1996 
Cuvânt la pomenirea Sfintei Maria Magdalena 


lubiți credincioși, astăzi nu o să vorbesc ceva din cele ale 
credinței noastre, ci aș vrea să fac nişte aprecieri în legătură cu sfânta 
pe care o pomenim astăzi, Sfânta Maria Magdalena, cea întocmai cu 
apostolii, cea dintâi care l-a văzut pe Domnul Hristos înviat, după 
mărturia Sfântului Evanghelist Marcu (Marcu 16, 9). Sfântul 
Evanghelist Marcu spune că dacă a înviat Hristos în ziua cea dintâi a 
săptămânii, S-a arătat întâi Mariei Magdalenei din care scosese cândva 
şapte draci. Şi în Evanghelia care s-a citit la Sf. Liturghie astăzi, s-a spus 
acelaşi lucru, că după Domnul Hristos mergeau și nişte femei, între 
care una, Maria Magdalena, pe care Domnul Hristos a mântuit-o de boli 
şi din care a scos șapte draci (Luca 8, 2). 

Să ştiţi că cuvântul șapte nu înseamnă totdeauna șapte, 
matematic, ci înseamnă un număr care reprezintă ceva mult. Sigur că e 
mult şi un drac să îl porţi în tine, dar șapte. Bineînţeles că nu e vorba 
de draci în înţelesul de ființe drăcești, ci e vorba de dracii care ţin loc 
dracilor, adică patimile. Patimile, după concepţia din Pateric, sunt 
dracii noştrii. Nu vine împotrivitorul, diavolul, de fiecare dată să-ţi 
sugereze niște idei, ci ai înlăuntrul tău deja niște deprinderi care îţi 
schimbă mintea spre rău. Poţi avea și deprinderi care-ţi schimbă 
mintea spre bine, virtuţi, numai că, trebuie să recunoaștem, fiecare 
dintre noi ne-am pomenit în lumea aceasta stăpâniţi de rele, de relele 
celor dinaintea noastră, de relele care ni le-au dat alții, le-au pus în noi 
fără să vrea şi fără să ştie, pentru că omul nu apare aşa dintr-odată, ca 
şi când ar cădea de undeva, ci însumează în sine răutățile, păcatele, 
viciile şi virtuțile înaintaşilor. Există o asemănare cu părinții, nu numai 
fizică, ci şi sufletească. Cunosc lucrurile acestea în special din scrierile 
părintelui Arsenie Boca și din cuvântările lui, şi din concepţia lui cât a 
ajuns până la mine, chiar la tinereţe. Părintele a pus accent pe această 
corespondenţă dintre omul însuși și oamenii prin care am venit în 


lumea aceasta. Spunea un cetățean de prin părțile noastre, de la 
Făgăraş: „Eu văd în copiii mei oglinda mea din tinereţe, văd în copiii 
mei patimile mele de odinioară”. Bineînțeles că putea vedea şi virtuțile, 
poate că nu erau aşa puternice, sau nu avea destule, sau nu erau nişte 
realități aşa cum trebuia să fie şi atunci el vedea patimile lui în copiii 
lui. Aceștia sunt dracii, asupririle drăceşti din noi. Spune Domnul 
Hristos că „din prisosinţa inimii grăieşte gura” (Matei 12, 34) şi spune 
Domnul Hristos că „din inima omului pornesc gândurile cele rele, 
desfrâurile, hoţiile, uşurătatea, vicleniile, hulele” (Matei 15, 19), toate 
pornesc din inima omului și acestea sunt cele care întinează pe om. 

Sfânta Maria Magdalena a fost una dintre persoanele asuprite de 
patimi, una dintre persoanele pe care le-a transformat Domnul Hristos 
şi a făcut-o din rea bună prin puterea Domnului Hristos. Noi nu avem 
puterea să ne depăşim pe noi înşine, oricât am fi de luători aminte la 
viața noastră, și oricât am ști lucrurile acestea nu ne putem realiza noi 
pe noi înșine, ci avem trebuință de ajutorul lui Dumnezeu. La călugărie 
se şi zice când îl întreabă pe candidatul la călugărie: „Vei rămâne în 
mănăstire până la ultima suflare a ta?” El răspunde: „Așa, cu ajutorul 
lui Dumnezeu”. Noi contăm pe ajutorul lui Dumnezeu. Și ajutorul lui 
Dumnezeu s-a dat Sfintei Maria Magdalena în înțelesul că a mântuit-o 
Domnul Hristos de boli, şi a mânuit-o de patimi, de draci. Și când a 
înviat din morţi, ca semn că a înviat pentru păcătoşi, S-a arătat Sfintei 
Maria Magdalena, cea odinioară păcătoasă, ca să se ştie că Domnul 
Hristos a venit, cum a spus El Însuşi, ca să mântuiască pe cei păcătoşi. 
A zis către Zaheu: „Astăzi s-a făcut mântuire casei acesteia că și acesta 
fiul lui Avraam este, că Fiul Omului a venit să caute și să mântuiască pe 
cei pierduţi” (Luca 19, 9-10). Sfântul Apostol Pavel spune că „Hristos a 
venit în lume să mântuiască pe cei păcătoși, dintre care cel dintâi sunt 
eu” (I Timotei 1, 15). 

Intervenția Domnului Hristos e necesară în astfel de 
împrejurări, noi nu ne mântuim prin puterile noastre, ci ne mântuim 
prin puterea lui Dumnezeu, prin puterea Mântuitorului nostru lisus 
Hristos. Nu ne mântuim cum zic cei care urmează practici 
extra-creştine, practici de la păgâni, şi neglijează creştinismul, și zic că 
omul cumva se mântuieşte pe el însuși prin experienţă, prin eşecuri şi 
succese, trage nişte concluzii și aşa se mântuieşte. Noi nu credem așa, 


noi credem că avem trebuință de mântuire, de aceea zicem „Doamne, 
lisuse Hristoase Fiul lui Dumnezeu, miluieşte-mă pe mine păcătosul”. 

lubiţi credincioşi, Sfânta Maria Magdalena este considerată ca 
fiind femeia păcătoasă pe care o prezintă Sfântul Evanghelist Luca în 
capitolul 7, de la versetul 37 până la sfârşitul capitolului, care a mers și 
a udat cu lacrimi picioarele Domnului Hristos, le-a uns cu mir, le-a 
şters cu părul capului ei şi Domnul Hristos a zis: „I se iartă păcatele 
cele multe pentru că mult a iubit”. A spus femeii păcătoase pe care de 
fapt nu o numeşte evanghelistul Maria Magdalena, dar pentru că 
îndată la începutul capitolului 8 e vorba și de Maria Magdalena, noi 
credem, și crede Biserica, că Sfântul Evanghelist a făcut această 
legătură între Maria Magdalena şi femeia păcătoasă. 

Şi pentru că e vorba de femeia păcătoasă care a udat cu lacrimi 
picioarele Mântuitorului și le-a uns cu mir, aş vrea să vă pun în atenție 
o alcătuire de la slujbele noastre, și anume referitoare la ceea ce a făcut 
femeia păcătoasă, o alcătuire care zice așa: „Lacrimi dă-mi mie, 
Dumnezeule, ca oarecând femeii celei păcătoase și mă învredniceşte să 
ud preacuratele Tale picioare, care din calea rătăcirii pe mine m-au 
izbăvit. Și mir de bună mireasmă să aduc Ție - fiți atenţi ce s-aduc - 
viață curată, prin pocăință mie agonisită, ca să aud şi eu glasul Tău cel 
dorit: credinţa ta te-a mântuit, mergi în pace”. Femeia aceea păcătoasă 
avea lacrimi, noi nu avem lacrimi, sau avem lacrimi întâmplătoare, şi 
atunci cerem de la Domnul Hristos ce nu avem noi. De ce lacrimi? 
Pentru că Sfântul Isaac Sirul spune că „lacrimile sunt semne în trup 
despre așezarea minţii”. Sunt deci exteriorizări ale unei sensibilități. Și 
atunci noi, pentru că nu avem lacrimi, cerem și zicem „Lacrimi dă-mi 
mie, Dumnezeule, - Mântuitorul e Dumnezeu - cum ai dat cândva 
femeii celei păcătoase şi mă învredniceşte să ud preacuratele Tale 
picioare, care din calea rătăcirii pe mine m-au izbăvit”. Și femeia 
păcătoasă mai avea ceva, mir, mir de mult preţ. Și zicem mai departe: 
„Şi mir de bună mireasmă să aduc Ție viață curată - deci mirul nostru 
nu-i mir, ci viața curată, mirul nostru-i viața curată; cum se ajunge la 
viața curata? Prin pocăință - prin pocăință mie agonisită, - de ce? Ca 
având lacrimile şi viață curată, ca să aud și eu glasul Tău cel dorit: - 
exprimarea adevărului care zice - credința ta te-a mântuit, mergi în 
pace”. 


Şi pentru că Maria Magdalena a fost mironosiţă, purtătoare de 
mir - asta înseamnă mironosiță - s-a dus cu mir la mormântul 
Domnului nostru lisus Hristos să completeze ceea ce a făcut Sfântul 
Iosif din Arimateea și Sfântul Nicodim. Fiţi atenţi, ea nu s-a gândit - și 
nici celelalte mironosițe nu s-au gândit - că de fapt s-au împlinit cele 
de înmormântare, au vrut să ducă și ele ceva din partea lor. Și poate că 
şi-au zis cam așa: Iosif şi Nicodim și-au dus mirul lor, vrem și noi să 
ducem nişte mir la mormântul Mântuitorului, spre cinstirea 
Mântuitorului. Bineînţeles, au pregătit mir, au cumpărat miresme, şi 
s-au dus cu el și nu l-au folosit. Știți de ce vreau să vă spun lucrul 
acesta? Pentru că Dumnezeu primeşte şi intenţiile omului, nu 
primeşte numai faptele omului. Sigur că Domnul Hristos a primit 
mirul femeilor mironosițe de care nu a mai fost nevoie și mai ales a 
primit inima lor cinstitoare. Și cu asta fac eu o legătură care-mi place 
tare mult. 

Există în Noul Testament o scriere numită Epistola către 
Filimon. Eu nu știu dacă v-aţi oprit vreodată cu destulă atenţie asupra 
acestei scrieri. E o scriere scurtă, o epistolă, o scrisoare de două pagini, 
poate nici de două pagini, nu-mi dau seama bine, scurtă în orice caz. 
Scrisoarea aceasta e o scrisoare de recomandare. Cum s-a ajuns la 
scrisoarea aceasta? Sfântul Apostol Pavel era arestat, era închis într-o 
închisoare, la Roma sau la Cezareea. Cei mai mulţi zic că la Roma. Şi 
acolo la Roma, şi acolo în închisoare - să nu precizăm noi ceea ce nu e 
precizat - alături de Sfântul Apostol Pavel se mai găsea un rob fugar, 
un sclav care a fugit de la stăpânul său. Sfântul Apostol Pavel îl 
cunoştea pe stăpânul fugarului și ştia că e creştin. Şi că-i creştin cumva 
prin influența Sfântului Apostol Pavel. Lucrurile acestea le deducem 
din scrisoare, din felul cum e scrisă scrisoarea. Și acolo l-a câștigat pe 
Onisim - așa se numea fugarul cela - pentru credinţa în Hristos. Foarte 
frumos. Dar Sfântul Apostol Pavel, după ce l-a câștigat pentru credința 
în Hristos, l-a îndemnat să se întoarcă la stăpânul lui din Colose, la 
Filimon, şi să-i spună: am greșit, iartă-mă, am să rămân în continuare 
în casa ta, am fugit, n-am făcut bine, un fel de fiu risipitor care se 
întoarce la tatăl lui. Acesta era un sclav care trebuia să se întoarcă la 
stăpânul lui. Adică Sfântul Apostol Pavel - luați aminte - n-a zis: bine, 
acum eşti creştin, poţi să trăiești oriunde, n-ai nicio obligaţie, ci 


dimpotrivă, l-a trimis de unde a plecat. De unde a plecat cu necinste, să 
se pocăiască cu cinste. Dar nu l-a trimis cu mâna goală, ci cu o scrisoare 
de recomandare. Și scrisoarea aceasta de recomandare eu v-o pun la 
inimă și vă rog să o citiţi, și nu odată, ci de mai multe ori și să căutaţi să 
pătrundeți înțelesurile acestei scrisori, să pătrundeţi sensibilitatea 
care reiese din scrisoare. Sf. Ap. Pavel i-a scris lui Onisim așa, între 
altele: „Sufletele sfinţilor se odihnesc întru tine, frate” - sfinţii fiind 
credincioşii, creştinii. Deci eşti un om care aduci în jurul tău o bucurie, 
o odihnă. „Sufletele sfinților se odihnesc întru tine, frate”, atunci și pe 
Onisim acesta pe care ţi-l trimit şi care a devenit sfânt între sfinţi, între 
creștini, ar trebui să-l odihnești şi pe el, adică să nu-l mustri că a plecat, 
să nu-l cerţi, să nu-l pedepseşti, ci să-l primeşti şi să-l odihneşti și pe el. 
Acum urmează ceva frumos, neînchipuit de frumos, ca de la Dumnezeu 
nu ca de la oameni. Zice Sf. Ap. Pavel: „Ți-l trimit pe el, chiar inima 
mea”. Ți-l trimit pe el - ce-ţi trimit? nu un om din exteriorul meu, 
inima mea. Ori inima mea, ori el, e același lucru. Şi acum urmează iar 
ceva frumos: „Primeşte-l pe el cum m-ai primi pe mine”. lubiţi 
credincioşi, e ceva neînchipuit de frumos și poate nu-i frumos pentru 
cineva care citeşte întâi, şi poate nu-i așa de frumos pentru cineva care 
citeşte la tinereţe, dar pentru cineva care a făcut o experiență de o 
viață întreagă și s-a sensibilizat pentru lucruri de felul acesta, e 
copleşitor de frumos. „Ți-l trimit pe el, chiar inima mea. Primește-l pe 
el cum m-ai primi pe mine”. E extraordinar. 

lubiţi credincioşi, am amintit lucrul acesta pentru că eu fac o 
legătură între femeile mironosițe, cu mirul neîntrebuințat dar cu mirul 
care reprezenta inima lor, și Sfântul Apostol Pavel, cu îndemnul către 
Filimon să-l primească pe Onisim cum l-ar primi pe Sfântul Apostol 
însuși, să odihnească inima lui, să primească chiar inima lui când îl 
primeşte pe Onisim. Așa ceva au făcut femeile mironosiţe. Am pregătit 
mirul, nu a fost cazul să-l întrebuințăm, dar corespondentul mirului, 
respectiv cinstirea noastră, iubirea noastră față de Tine, asta rămâne, 
şi sigur că primeşti aceasta mai mult decât mirul pe care l-am pregătit 
şi nu l-am întrebuințat. 

Aş vrea să mai adaug ceva la aceasta, și anume că între 
alcătuirile de la Sfintele Paști este şi o alcătuire care zice așa: „Femeile 
cele gânditoare de Dumnezeu, cu miruri în urma Ta au alergat, şi pe 


Care ca pe un mort cu lacrimi Te căutau, s-au închinat ie şi Paștile 
cele de taină Ucenicilor bine le-au vestit”. Vorbim cu Domnul Hristos și 
avem în vedere femeile mironosițe, între care şi Sfânta Maria 
Magdalena. și zicem: „Femeile cele gânditoare de Dumnezeu - acum 
mai nou e tradus femeile cele” înțelepţite de Dumnezeu”; să ştiţi că-mi 
place mai mult expresia” gânditoare de Dumnezeu”; de ce? buna mea, 
Dumnezeu s-o odihnească, când îi venea în minte ceva frumos şi ceva 
deosebit, zicea” mi-a adus Dumnezeu un gând”; asta înseamnă să fii 
gânditor de Dumnezeu, să ai în vedere pe Dumnezeu, să nu faci 
abstracție de prezenţa lui Dumnezeu, să te bucuri de existența lui 
Dumnezeu și să fii gânditor de Dumnezeu, adică gânditor cu gândul la 
Dumnezeu cu miruri - expresia cinstirii lor - în urma Ta au alergat, și 
pe Care ca pe un mort cu lacrimi Te căutau, s-au închinat Ție și Paştile 
cele de taină Ucenicilor bine le-au vestit”. 

Tot între alcătuirile frumoase de la Paști - totul e frumos la 
Paști, la Paşti e extraordinar - este și aceasta: „Pe Soarele cel mai 
înainte de soare, care a apus oarecând în mormânt, mers-au de către 
ziuă căutându-L ca pe o zi Mironosiţele fecioare, și una către alta 
striga: O, prietenelor, veniți să ungem cu miresme trupul cel purtător 
de viaţă și îngropat, trupul care a înviat pe Adam cel căzut și care acum 
este în mormânt; să mergem să ne sârguim ca și Magii și în loc de 
daruri miruri să aducem Celui ce nu în scutece, ci în giulgi este 
înfăşurat, şi să ne închinăm și să plângem și să strigăm: O, Stăpâne, 
scoală-Te, Cela ce dai celor căzuţi sculare!” 

lubiţi credincioşi, nu ştiu dacă poate fi ceva egal cu această 
alcătuire, care-i o alcătuire literară. Bineînţeles că lucrurile acestea nu 
s-au întâmplat așa, adică s-au întâmplat în fapt, dar nu s-au întâmplat 
în gând, în exprimare. Dar e extraordinar de frumos. „Pe Soarele cel 
mai înainte de soare, care a apus oarecând în mormânt - gândiți-vă ce 
frumos; pe cine, cine a apus în mormânt? Soarele; care soare? Soarele 
Cel mai înainte de soare, care a apus oarecând în mormânt; noi vorbim 
în perspectiva trecutului, pentru că lucrurile s-au împlinit, nu se 
împlinesc acum - mers-au de către ziuă - și acum iar urmează ceva 
frumos - căutându-L ca pe o zi - când e întuneric, doreşti ziua, şi L-au 
căutat înainte de răsăritul soarelui, înainte de zi, pe Soarele Cel mai 
înainte de soare care a apus oarecând în mormânt, ca pe o zi - 


Mironosițele fecioare, şi una către alta striga: O, prietenelor, - sigur nu 
au zis așa; e o alcătuire literară înfrumusețătoare de slujbe, o 
minunăţie - veniţi să ungem cu miresme trupul cel purtător de viață şi 
îngropat, - adică ele aveau conștiința că trupul pe care-l ung cu 
miresme nu-i un cadavru, ci este un trup purtător de viaţă; de ce? 
pentru că dumnezeirea nu s-a despărțit nici de trup în mormânt, nici 
de suflet în iad, ci a fost pretutindenea, și cu trupul în mormânt și cu 
sufletul în iad, şi a fost și în rai împreună cu tâlharul - trupul care a 
înviat pe Adam cel căzut şi care acum este în mormânt”. Și acum se 
face o legătură pe care sigur nu au făcut-o mironosiţele. Nu vă opriţi 
asupra faptului acestuia, eu totuși vi-l pun în atenţie, vi-l pun în 
evidență. De ce? Pentru că s-ar putea întâmpla să vă vină și vouă 
gândul acesta: așa ceva nu a fost! Nu a fost, și eu zic că nu a fost, dare 
frumos ca și când ar fi fost, pentru că în fapt a fost, n-a fost în 
exprimare. Și zice: „veniţi să ungem cu miresme trupul cel purtător de 
viață şi îngropat, trupul care a înviat pe Adam cel căzut şi care acum 
este în mormânt”. Şi acum, referitor la Magi: „să mergem să ne sârguim 
ca şi Magii - ce au făcu Magii? au mers de departe la locul unde era 
Domnul Hristos după ce S-a născut și au adus daruri; cui? Celui ce a 
fost înfășurat în scutece, lui Dumnezeu întrupat cu începere de copil; e 
o asociație de idei frumoasă: s-au dus Magii să-l aducă daruri aur, 
tămâie şi smirnă, ştim aceasta din Evanghelia de la Matei, și ştim din 
tradiţia Bisericii, din învățătura Bisericii - și în loc de daruri - deci în 
loc de aur, tămâie și smirnă - miruri să aducem - acum e nevoie de 
miruri, nu de alte daruri - Celui ce nu în scutece ci în giulgi este 
înfăşurat - înfăşurare în scutece, înfășurare în giulgi, înfășurare la 
naștere, înfășurare la moarte; sunt nişte lucruri foarte, foarte frumoase 
- şi să ne închinăm - ca şi Magii să ne închinăm - şi să plângem și să 
strigăm: O, Stăpâne, scoală-Te, Cela ce dai celor căzuți sculare!” 

Eu nu pot face altceva acum decât să vă mulțumesc că m-ați 
lăsat să mă desfăşor, că m-aţi lăsat să mă bucur de gândurile acestea 
care vă doresc să vă fie și vouă spre bucurie. 


22 iulie 1996 


Necesitatea credinţei 


Cuvioase părinte stareț, iubiți credincioşi, cine citeşte cu luare 
aminte Sfânta Evanghelie de la Marcu poate observa că începutul 
propovăduirii Domnului nostru lisus Hristos, aşa cum este prezentat în 
Sfânta Evanghelie de la Marcu, este următorul: „S-a împlinit vremea şi 
s-a apropiat împărăția lui Dumnezeu. Pocăiţi-vă și credeţi în 
Evanghelie” (Marcu 1, 15). Și tot în Sfânta Evanghelie de la Marcu 
citim, la sfârşitul Evangheliei, în legătură cu trimiterea ucenicilor la 
propovăduire, că Domnul Hristos a zis: „Mergând, propovăduiţi 
Evanghelia la toată făptura. Cel ce va crede şi se va boteza se va 
mântui; iar cel ce nu va crede se va osândi” (Marcu 16, 15-16). 

Este interesant de luat aminte la aceste două texte din Sfânta 
Evanghelie, la aceste cuvinte ale Mântuitorului nostru lisus Hristos de 
la început și de la sfârşit, de la începutul propovăduirii şi de la sfârşitul 
propovăduirii, pentru că în ele ni se prezintă importanţa pe care o are 
credința. Credinţa în Mântuitorul, credința în Evanghelie. La început e 
anunțarea împărăției lui Dumnezeu: „S-a împlinit vremea și - pentru 
că s-a împlinit vremea - s-a apropiat împărăţia lui Dumnezeu”. 
Împărăţia lui Dumnezeu este ceva care ne interesează pe toţi şi la care 
nu putem ajunge decât dacă împlinim două lucruri: dacă credem în 
Evanghelie și dacă ne pocăim. Aşa voia Domnul Hrisos să ştie cei dintâi 
ascultători ai Săi și cu voia lui Dumnezeu s-a consemnat acest cuvânt al 
Domnului nostru lisus Hristos în Sfânta Evanghelie de la Marcu, ca să-l 
ştim şi noi cei de astăzi, ca ascultători ai cuvântului și de fapt ca 
ascultători ai Mântuitorului. 

Sfântul Marcu Ascetul, în Filocalie are un cuvânt care zice așa: 
„Cel ce primeşte cuvintele Cuvântului lui Dumnezeu, primește pe 
Dumnezeu Cuvântul”. Sfântul Marcu Ascetul are în vedere în această 
afirmaţie ceea ce a spus Domnul Hristos când a zis către ucenicii săi: 
„Cel ce vă primeşte pe voi, pe Mine Mă primește, și cel ce se leapădă de 
voi, de Mine se leapădă” (Luca 10, 16). Și pornind de la aceasta, Sfântul 
Marcu Ascetul zice că noi Îl primim pe Mântuitorul lisus Hristos când 
primim cuvântul Lui. Dacă nu primim cuvântul Lui, atunci nu primim 
nici pe Domnul Hristos. Cine nu-L are pe Domnul Hristos ca 
Învățător, nu-L poate avea nici ca Mântuitor. „Cel ce vă primeşte pe 
voi - pe ucenicii Mei - Mă primeşte pe Mine”, pentru că voi Mă 


reprezentați pe Mine. „Cel ce se leapădă de voi - care Mă reprezentaţi 
pe Mine - de Mine se leapădă” şi de Cel care M-a trimis pe Mine. Așa 
este şi cu cuvântul lui Dumnezeu: cel ce primește Evanghelia, vestea 
cea bună a propovăduirii, Îl primeşte pe Mântuitorul Însuşi. 

Aceasta trebuie să ne gândim noi când spunem cuvântul 
„evanghelie” sau când auzim cuvântul „evanghelie”: nu ne gândim la 
patru scrieri care ne-au rămas de la patru autori, cu titlu de 
Evanghelie, Evanghelia de la Matei, Evanghelia de la Marcu, Evanghelia 
de la Luca, Evanghelia de la Ioan, ci ne gândim la cuprinsul Evangheliei, 
ne gândim şi la evanghelia Sfântului Apostol Pavel, care de fapt nu a 
scris o Evanghelie. A vestit o evanghelie: „Vă binevestesc vouă 
Evanghelia pe care am primit-o” (I Corinteni 15, 1). „Oricine ar veni să 
vă propovăduiască altă Evanghelie decât cea pe care v-am 
propovăduit-o eu, să fie anatema” (Galateni 1, 8), a scris Sfântul 
Apostol Pavel în Epistola către Galateni. Aceasta înseamnă că și Sfântul 
Apostol Pavel a avut o evanghelie. Și toți ucenicii au avut o evanghelie. 
Cineva spunea, de pildă, că Filocalia este a cincea Evanghelie. E un fel 
de a vorbi. În orice caz e o evanghelie. Cineva, un părinte din Franţa a 
scris o carte „Evanghelia pustiului”, cu învățăturile pe care le-au dat 
părinţii din pustie. Învățăturile din Pateric, învățăturile din relatările 
pe care ni le dă Sfântul loan Casian, toate acestea sunt o Evanghelie, o 
continuare a Evangheliei, o întrupare a Evangheliei, o prelungire a 
Evangheliei la care stă drept temelie evanghelia propovăduită de la 
început în Biserica Creştină. 

„S-a împlinit vremea și a sosit împărăţia lui Dumnezeu, 
pocăiți-vă şi credeţi în Evanghelie”. Să comparăm cuvântul acesta al 
Domnului Hristos cu cuvântul de la sfârşitul propovăduirii Sale aşa 
cum ni-l prezintă Sfântul Evanghelist Marcu, care zice că Domnul 
Hristos le-a spus ucenicilor Săi, trimițându-i la propovăduire: 
„Propovăduiţi - ce? Evanghelia - cui? - la toată făptura”. Să ne gândim 
acum comparativ cu „Credeţi în Evanghelie”. Și în continuare Domnul 
Hristos, după ce spune cuvântul „Propovăduiți Evanghelia la toată 
făptura”, zice: „Cel ce va crede şi se va boteza, se va mântui; iar cel ce 
nu va crede se va osândi”. În aceasta se arată că obiectul propovăduirii 
ucenicilor Mântuitorului este Evanghelia, vestea cea bună, vestea cea 
bună a Întrupării Fiului lui Dumnezeu, vestea cea bună a predicii 


rostită de Domnul Hristos, vestea cea bună a Răstignirii Mântuitorului 
pentru noi şi pentru a noastră mântuire, vestea cea bună a Învierii 
Mântuitorului nostru lisus Hristos şi vestea cea bună a Înălţării 
Mântuitorului nostru lisus Hristos. Aceste patru lucruri, patru 
adevăruri, sunt de temelie pentru credința creștină și acestea le 
cuprinde Evanghelia în mod principal: Întruparea Fiului lui Dumnezeu, 
răstignirea, pătimirea Mântuitorului nostru lisus Hristos, învierea Lui 
din morți și înălțarea la cer. 

Dintre acestea, trei sunt cuprinse în Sfânta Evanghelie de la 
Marcu, Răstignirea, Învierea şi Înălțarea, Înălţarea într-o singură 
afirmaţie: „Apoi S-a înălțat la cer și a șezut de-a dreapta Tatălui” 
(Marcu 16, 19). Cât priveşte Întruparea Fiului lui Dumnezeu, o au în 
vedere alți evangheliști, Sfântul Matei și Sfântul Luca, și o are în vedere 
şi Sfântul Evanghelist loan în prologul Evangheliei a patra. 

lubiţi credincioși, dacă avem în vedere că Domnul Hristos a spus 
şi cu alte prilejuri că credinţa în El este trebuitoare pentru mântuire - 
de pildă în Sfânta Evanghelie de la loan avem cuvântul spus de Domnul 
Hristos: „De nu veţi crede Cine sunt, în păcatele voastre veți muri” 
(loan 8, 24). Sau dacă ne gândim că Sfântul Apostol Pavel în Epistola 
către Evrei are cuvântul: „Fără credință nu este cu putință să fim 
plăcuţi lui Dumnezeu” (Evrei 11, 6) - ne dăm seama de importanţa pe 
care o are credința. De altfel Domnul Hristos a şi spus: „Credeţi în Mine 
şi credeți în Evanghelie” (loan 14, 1). Noi avem credință în Dumnezeu, 
avem credință în Mântuitorul, avem credință în Evanghelie, avem 
credință în tot ce propovăduiește Biserica pe baza Evangheliei de la 
început. 

Cum am ajuns la această credință? Poate fiecare dintre noi avem 
alt răspuns decât ceilalţi din jurul nostru la întrebarea cum am ajuns la 
credință. Dar cei mai mulți dintre credincioși se pomenesc în lumea 
aceasta, în condiţiile noastre cu credinţa în Dumnezeu. Anume, ne-am 
trezit într-un mediu, cel puţin cei care suntem mai în vârstă, impregnat 
de credința în Dumnezeu. Ne-am trezit într-o practică a credinţei. Am 
învăţat să ne rugăm, am învățat să mergem la biserică, ne-am pomenit 
cu rugăciune înainte de a şti ce spunem. De pildă, eu nu-mi aduc 
aminte când am învăţat „Tatăl nostru” și „Îngerelul”. M-am trezit cu ele. 
M-am trezit așa cum m-am trezit cu limba, nu-mi aduc aminte când am 


învățat să vorbesc. Când am învăţat să vorbesc am învăţat şi 
rugăciunile „Tatăl nostru” şi „Îngerelu/”. Aşa era contextul existenţei 
noastre de atunci. Am învățat rugăciuni al căror cuprins nu-l ştiam, şi 
totuși rugăciunile le spuneam. Nu înțelegeam nici măcar cuvintele din 
care erau alcătuite rugăciunile. De exemplu „Uşa milostivirii”, care am 
învăţat-o în copilărie şi care o ziceam fără să o înţeleg. Nu ştiam ce e 
„neam creştinesc”, nu ştiam ce e „mântuire” - „să ne mântuim prin tine 
din nevoi” - nu ştiam ce e „să nu pierim” - „cei ce nădăjduim întru tine” 
- nu ştiam ce înseamnă „Binecuvântată”, nu ştiam ce înseamnă 
„Născătoare de Dumnezeu”, şi totuși spuneam rugăciunea. Deci 
rugăciunea a anticipat credința, a susținut credinţa pe baza practicii de 
a mă ruga. Și nu numai cu mine s-a întâmplat așa, ci şi cu cei din jurul 
meu din vremea aceea. 

Credința am învăţat-o de la Biserică. Am învăţat-o din practica 
credinței. Deci nu am învățat-o prin studiu. Bineînțeles că după aceea 
am ajuns și la studiu în legătură cu credința, dar până am ajuns la 
studiu, eram angajat în cele ale credinţei. Studiile au venit doar să 
lumineze practica, să motiveze, să susțină practica şi în alt fel, adică şi 
prin studiu. Există un simţ interior pentru cele bune şi există o 
întemeiere a celor bune dintr-un simţ interior. 

În Sfânta Evanghelie de la Marcu, pentru că am început cu ea și 
în ea găsim elemente importante în privința aceasta, se spune de pildă, 
între altele, că Domnul Hristos a fost întrebat de un fariseu: „Care este 
cea dintâi dintre toate poruncile?” Și Domnul Hristos a răspuns: 
„Ascultă Israele, Eu sunt Domnul Dumnezeul tău și să nu ai alți 
dumnezei afară de Mine și să iubeşti pe Domnul Dumnezeul tău din 
toată inima ta, din tot sufletul tău, din toată puterea ta și cu tot cugetul 
tău, aceasta este cea dintâi dintre porunci. Și asemenea acesteia este să 
iubeşti pe aproapele tău ca pe tine însuţi” (Marcu 12, 29-31). Fariseul 
care l-a pus această întrebare, care este cea dintâi dintre porunci, s-a 
arătat mulțumit de ceea ce a spus Domnul Hristos. Și a zis: „Bine ai 
grăit, Învăţătorule!” L-a aprobat. „Bine ai grăit, Învăţătorule. Că unul 
este Dumnezeu, și a-L iubi pe El mai presus de orice, și a iubi pe 
aproapele tău ca pe tine însuți este mai mult decât toate arderile de tot 
şi decât toate jertfele”. Și Domnul Hristos a întâmpinat această 
afirmație a fariseului cu cuvintele: „Nu ești departe de împărăţia lui 


Dumnezeu”. 

Aproape de împărăţia lui Dumnezeu sunt toţi aceia care înțeleg 
propovăduirea creştină, care aprobă propovăduirea creștină, pentru că 
credința totdeauna este o aprobare. A crede în Dumnezeu înseamnă a-l 
da dreptate lui Dumnezeu. În Sfânta Evanghelie de la Luca, între altele 
găsim şi un cuvânt al Mântuitorului care spune că în vreme ce fariseii 
au lepădat cuvântul lui Dumnezeu, s-au lepădat de Sfântul loan 
Botezătorul, în acea vreme vameşii şi păcătoşii au dat dreptate lui 
Dumnezeu (cf. Luca 7, 30). Deci îi pune faţă în față pe cei care s-au 
lepădat, au lepădat sfatul lui Dumnezeu, cu cei care au dat dreptate lui 
Dumnezeu. Toţi care cred în Evanghelie, toți care cred în evanghelia 
propovăduită, răspândită şi tâlcuită de Sfânta Biserică, toți aceia dau 
dreptate lui Dumnezeu. 

Și câteodată Îi dăm dreptate lui Dumnezeu şi atunci când nu 
putem împlini cele ce vrea Dumnezeu să le împlinim. Să ne gândim la 
tânărul acela bogat care mie mi-e foarte simpatic, care n-a împlinit tot 
ce i-a cerut Domnul Hristos, dar pe care Domnul Hristos l-a iubit. A 
privit la el şi i-a fost drag de el (Marcu 10, 21). Tânărul acela bogat nu a 
putut împlini cât i s-a cerut şi s-a întors întristat. De ce s-a întors 
întristat? Pentru că I-a dat dreptate lui Dumnezeu. Nu a zis că nu are 
dreptate Domnul Hristos, ci a zis că are dreptate, numai el n-are puteri 
îndestulătoare ca să împlinească ceea ce a spus Domnul Hristos. Prin 
urmare, credința în Dumnezeu ne angajează în sensul acesta că ne 
aduce cuvântul lui Dumnezeu în conștiința noastră, ne face să primim 
cuvântul lui Dumnezeu şi primind cuvântul lui Dumnezeu primim pe 
Dumnezeu Cuvântul, şi ne angajează la o viață întemeiată pe credinţă. 

Măsura credinţei e măsura vieţii. Cine are o credinţă 
nelucrătoare în exterior de fapt nu are o credință mântuitoare. 
Domnul Hristos a spus: „Cel ce Mă va mărturisi pe Mine înaintea 
oamenilor şi Eu îl voi mărturisi pe el înaintea Tatălui Celui din ceruri şi 
înaintea îngerilor din ceruri. lar de cel ce se va lepăda de Mine înaintea 
oamenilor, și Eu Mă voi lepăda de el înaintea Tatălui din ceruri şi 
înaintea îngerilor lui Dumnezeu” (Matei 10, 32; Marcu 8, 38). Sunt 
cuvinte pe care le găsim în Evanghelie şi care ne luminează gândurile 
ca să știm când credem și când nu credem și să știm că credinţa 
trebuie să fie o credință mărturisitoare. Dacă nu-i mărturisitoare, nu-i 


credință adevărată. Nu-i nici mântuitoare, pentru că nu dăm dreptate 
lui Dumnezeu. Când Îi dăm dreptate lui Dumnezeu, chiar dacă nu 
putem face ceea ce ne cere Dumnezeu, totuși suntem pe calea 
credinţei, pe calea întăririi în credinţă, suntem în drum spre mai mult 
şi spre mai bine în cele ale credinţei. 

Pe ce se întemeiază întărirea credinţei? Pe faptele 
credinţei. Sfântul Apostol Toma, de pildă, n-a fost cu ucenicii ceilalți 
când Domnul Hristos S-a arătat în ziua Învierii Sale. Și n-a crezut în 
ceea ce au spus ucenicii ca realitate pentru ei, dar care nu era realitate 
şi pentru Sfântul Apostol Toma, care nu s-a încredinţat de Învierea 
Domnului Hristos decât atunci când Domnul Hristos l-a încredinţat. De 
altfel să știți că încredințarea despre adevărurile de credință ne-o dă 
Mântuitorul Hristos. Nu putem să ajungem prin niște raționamente, nu 
putem să ajungem prin nişte studii, nu putem ajunge la încredințarea 
despre adevărurile mai presus de fire prin cele ale firii, ci la ele 
ajungem prin încredințarea pe care ne-o dă, prin certitudinea pe care 
ne-o dă Domnul Hristos în condiţia că suntem sinceri și că vrem să fim 
încredințați de Domnul Hristos. Atunci vine Domnul Hristos, vine 
Duhul Sfânt care ne încredințează despre adevărurile mai presus de 
fire. Dar pentru aceasta trebuie să ţinem legătura cu oamenii 
credincioşi, să ținem legătura cu rânduielile Bisericii aşa cum a ţinut 
Sfântul Apostol Toma care nu s-a depărtat de ucenicii cei credincioși, el 
care încă nu avea credință. De unde știm? De acolo că atunci când l-a 
încredințat Domnul Hristos, l-a găsit cu ceilalți care au crezut. Și l-a 
încredințat. Nu l-a încredinţat fiind el departe de ceilalți, ci împreună 
fiind cu ceilalți. Deci el făcea fapte care îl pregăteau pentru credinţă. 
Aceasta trebuie să facem şi noi. Să facem niște lucruri pe care le cere 
credința. Să ne rugăm cum putem, mărturisindu-ne chiar și necredinţa 
şi îndoiala. Să postim, pentru că e rânduială de disciplină, să luăm 
parte la sfintele slujbe, să ne bucurăm de binecuvântările de la sfintele 
slujbe, să intrăm în atmosfera aceasta care ne pregătește pentru 
credinţă și făcând faptele credinţei, ajungem la credinţă. 

Dar să mai știți ceva. Dacă cineva face altfel decât crede, cu 
vremea ajunge să creadă cum face. Şi deci, dacă cineva crede în 
Dumnezeu și se numără la credincioşi, dar face fapte de necredincios, 
acela scade în credinţă. Credinţa e cum e cultura: te ţii de ea, o ai, nu te 


ţii de ea, o pierzi şi cea pe care o ai. Cunoaștem cuvântul Domnului 
Hristos că celui ce are i se va mai da - celui ce are credinţă i se va da 
cunoștință - iar celui ce nu are, şi ce crede că are i se va lua - i se va lua 
şi credinţa care crede el că o are, pentru că va ajunge la concluzia că nu 
o are (cf. Matei 13, 12). Nu are susținere pentru cunoştinţă. Celui ce are 
credință i se va da cunoștință, pentru că are și făptuire, iar celui ce nu 
are făptuire, i se va lua şi cunoştinţa care crede că o are, pentru că de 
fapt nu o are. 

lubiţi credincioși, sunt nişte gânduri pe care e bine să le avem în 
vedere, mai ales ca să ne cercetăm pe noi înșine, dacă suntem în 
credință. Undeva Sfântul Apostol Pavel are cuvântul acesta: 
„Cercetaţi-vă pe voi dacă sunteţi în credință” (II Corinteni 13, 5). 
Bineînţeles că ne vom găsi în credință. Noi cei care luăm parte la 
sfintele slujbe ne vom găsi în credinţă, având atâta credinţă ca să luăm 
parte la sfintele slujbe. Dar cei care nu au credința aceasta, care nu iau 
parte la sfintele slujbe, aceia nu se pot bucura de sfintele slujbe, de 
binecuvântările de la sfintele slujbe, şi în cazul acesta nu pot avea 
nădejde la mai multă credinţă. Unul dintre mijloacele de întărire în 
credință este rugăciunea chiar pentru credinţă. Sfinții Apostoli au zis 
către Domnul Hristos: „Dă-ne mai multă credință” (Luca 17, 5). 

Suntem aici pentru câteva zile şi ca să ne întărim credinţa, și să 
ne verificăm credința, suntem aici pentru câteva zile să trăim într-o 
atmosferă de credinţă, după cuvântul: „Apropie-te de omul care se 
teme de Dumnezeu și te vei teme și tu de Dumnezeu” (cuvânt din 
Pateric). Pe măsura sincerității noastre este și măsura darului lui 
Dumnezeu, întăritor de credinţă. Sfântul Apostol Pavel se ruga pentru 
credincioşi, pentru credincioşii din Efes de pildă - citim în Epistola 
către Efeseni - se ruga ca Hristos să se sălășluiască prin credință în 
inimile lor. „Să se sălășluiască Hristos prin credinţă în inimile voastre” 
(Efeseni 3, 17). Acesta este avantajul credinței, că ni-L aduce pe 
Domnul Hristos în câmpul conștiinței. Noi credem, după învăţăturile 
din Filocalie, că Hristos de la Botez este ascuns în inimile noastre, este 
ascuns în noi şi ni se descoperă pe măsura împlinirii poruncilor. 
Sfântul Marcu Ascetul, în Filocalie, spune că Hristos este ascuns în 
poruncile Sale şi că Îl cunoaștem pe măsura împlinirii poruncilor. Dacă 
împlinim poruncile Mântuitorului, Mântuitorul ni se descoperă în 


conștiința noastră, şi anume ni se descoperă Mântuitorul Cel ascuns în 
noi de la Botez și care așteaptă să izbucnească în conștiința noastră şi 
în existența noastră pentru noi și pentru alții. 

Să ne ajute Bunul Dumnezeu să ne întărim în credinţă ca să ne 
putem întări în toate celelalte care urmează după credinţă, să ne 
întărim în cele ale mântuirii, bine ştiind, după același Sfânt Marcu 
Ascetul, că „credinţa neclintită este un turn întărit și Hristos. Se face 
toate celui ce crede”. 

Credința neclintită, credința sigură, este un turn întărit și 
Hristos. Se face toate celui ce crede. Amin. 


23 iulie 1996 
Măsura credinţei 


Cinstiţi părinţi, iubiţi frați şi iubiţi credincioşi, rămânem și astăzi 
în sfera credinţei. În Sfânta Evanghelie de la Ioan, în capitolul 9, în 
legătură cu vindecarea unui om orb din naștere se spune că Domnul 
Hristos, întâlnindu-l după ce omul a primit vedere pentru că s-a spălat 
în lacul Siloam, așa cum i-a rânduit Domnul Hristos, după ce omul a dat 
mărturie despre Mântuitorul, Mântuitorul l-a întâlnit și l-a întrebat: 
„Crezi tu în Fiul lui Dumnezeu?” (loan 9, 35). 

E o întrebare pe care Domnul Hristos a pus-o unui singur om, în 
cuprinsul Evangheliei nu mai găsim o astfel de întrebare pusă unui om 
anume, și cu toate acestea, întrebarea aceasta este de importanţă 
pentru toți oamenii. Odată şi odată toți oamenii vor trebui să dea 
răspuns la întrebarea: „Crezi tu în Fiul lui Dumnezeu?” 

Sigur că răspunsurile pot fi diferite. Omul acela care a fost 
întrebat „Crezi tu în Fiul lui Dumnezeu?” a răspuns printr-o întrebare, 
şi a zis către Domnul Hristos: „Cine este, Doamne, ca să cred în El?” 
Domnul Hristos i-a dat răspunsul: „L-ai şi văzut, că este Cel care 
vorbeşte cu tine”. Şi atunci omul acela a răspuns clar: „Cred, Doamne”. 
Și şi-a unit răspunsul prin cuvânt cu un răspuns prin faptă: s-a închinat 
Domnului Hristos. E un răspuns deplin. Un răspuns deplin în sensul că 
răspunsul la întrebarea „Crezi tu în Fiul lui Dumnezeu?” nu se dă 
numai cu cuvântul, ci cuvântul trebuie însoțit cu fapta. În cazul omului, 
fapta a fost închinarea. 


Închinarea e o mărturisire, o mărturisire de credință. Cine nu 
crede nu se închină. Cine se închină dovedește prin închinare o 
apartenenţă la Cel căruia Îi aduce închinare. Bineînţeles că și credința 
şi închinarea pot avea mai multe trepte, mai multe grade. Sunt unii 
oameni care răspund la întrebarea dacă sunt credincioși cu un răspuns 
de multe ori nesecondat cu viaţa, nesecondat cu fapte de credinţă și 
răspund doar cu cuvântul „da, cred”. Și socotesc că a nu tăgădui pe 
Dumnezeu Cuvântul înseamnă credință în Dumnezeu. Ori nu-i așa. 
Mulţi dintre oameni nu-L tăgăduiesc pe Dumnezeu cu cuvântul, dar Îl 
tăgăduiesc cu comportarea lor. Spun cu cuvântul că sunt credincioşi, 
iar comportarea lor este de necredincios. Astfel de oameni Sfântul 
Apostol Pavel i-ar categorisi ca „mai rău decât necredincioşii”. 

Poate că unii dintre voi v-aţi oprit asupra unui cuvânt al 
Sfântului Apostol Pavel cuprins în Epistola I către Timotei, în capitolul 
5, acolo unde Sfântul Apostol Pavel reglementează felul cum trebuie 
tratate văduvele pe care le îngrijește Biserica. Şi acolo, între altele zice 
Sfântul Apostol Pavel: „Dacă vreun credincios are în casa sa văduve, să 
se îngrijească de ele”. Să poarte el grijă de văduvele din casa lui ca să 
nu fie îngreunată Biserica. Biserica are de îngrijit multe văduve și dacă 
cineva nu îngrijește pe cei din casa sa, pe văduvele din casa sa, şi le lasă 
în seama Bisericii, Biserica e îngreunată, pe când dacă le îngrijește el, 
Biserica are mai puţine văduve de îngrijit. Și Sfântul Apostol Pavel cu 
prilejul acesta face o afirmaţie şi zice așa: „Dacă cineva - se înțelege 
cineva dintre cei care se socotesc credincioși - nu poartă grijă de ai săi 
şi mai ales de ai casei sale, a căzut de la credinţă și e mai rău decât un 
necredincios” (I Timotei 5, 8). 

Noi de obicei credem că sunt două categorii de oameni: 
credincioşi şi necredincioși. lată că Sfântul Apostol Pavel mai 
introduce o categorie de oameni, „mai rău decât necredincioșii”. Deci 
credincioşi care-şi împlinesc datoriile, necredincioşi care se declară 
necredincioşi și care trăiesc viață de necredincioși, și credincioşi care 
nu sunt credincioşi și nu fac fapte de credincioși, se declară doar 
credincioşi, şi zice Sfântul Apostol Pavel că aceştia sunt mai rău decât 
necredincioșii. Nu putem vorbi despre credința în Dumnezeu fără să 
amintim acest text din Epistola I către Timotei a Sfântului Apostol 
Pavel, în care apare o categorie care în celelalte scrieri ale Noului 


Testament nu o găsim, dar iată, o găsim la Sfântul Apostol Pavel: mai 
rău decât necredincioșii. 

În Sfânta Evanghelie avem mai multe locuri din care ne dăm 
seama de angajarea prin credință sau neangajarea prin necredinţă în 
fața lui Dumnezeu. Şi anume, în Sfânta Evanghelie se pomeneşte 
despre credință mare şi se pomeneşte şi de puţină credinţă. În Sfânta 
Evanghelie de la Matei în capitolul 8, acolo unde este scris despre 
sutașul din Capernaum și în Sfânta Evanghelie de la Luca, în varianta 
de la Luca despre sutașul din Capernaum, în capitolul 7, primele 10 
versete se spune că Domnul Hristos S-a minunat de credinţa sutaşului 
care atunci când Domul Hristos a zis „Voi veni şi-l voi tămădui” - pe 
servitorul sutașului - el a răspuns „Doamne, nu sunt vrednic să intri 
sub acoperământul meu. Zi numai cu cuvântul şi se va tămădui 
servitorul meu. Că şi eu sunt om sub stăpânire şi am sub stăpânirea 
mea ostași și spun unuia: Du-te, și se duce, și altuia: Vino, şi vine, şi 
slugii mele: Fă aceasta, și face”. Sfântul Evanghelist Matei precizează că 
Domnul Hristos S-a minunat de sutaș. Mare lucru. Să știi că a existat un 
om de care S-a minunat Dumnezeu. Domnul nostru lisus Hristos S-a 
minunat de sutaş. Şi a zis că nici în Israel nu a găsit atâta credință cât a 
găsit la sutașul care nu era din Israel, care probabil nu cunoștea 
scrierile din Vechiul Testament, scrierile din Scriptură, dar avea un 
simţ, era raţional. Îşi dădea seama că cineva care are putere, are putere 
nu numai din apropiere, ci are putere şi din depărtare şi își arată 
întemeierea credinţei lui pe ceea ce a spus. 

E o credință mare. Nu foarte mare, să știți că alţii au avut 
credință mai mare decât sutașul din Capernaum. Gândiţi-vă, cineva 
care a suferit ca martir, de exemplu Sfânta Cristina pe care o pomenim 
astăzi. A avut de întâmpinat împotriviri mari la care nu ştim dacă 
sutașul ar fi putut face față. El nu a ajuns să se confrunte cu astfel de 
situaţii, dar câtă credință a avut era o credință mare, o credință 
angajantă, o credință mântuitoare. 

Să ştiţi că Evanghelia în general nu ne prezintă 
performanţe. În alte scrieri, din afara Noului Testament de pildă, 
găsim şi nişte aprecieri mult mai adânci. Găsim niște informaţii care 
vorbesc de o credință mult mai mare decât a sutașului. Dar pentru că 
în legătură cu sutașul din Capernaum se spune că mulți de la Răsărit și 


de la Apus vor veni și vor sta în împărăţia lui Dumnezeu cu Avraam, cu 
Isaac și cu Iacov, vor sta la masă, la ospăț cu Avraam, cu Isaac și cu 
Iacov, noi credem că credința sutașului este o credință angajantă și o 
credință de la care putem începe cu toţii, și dacă o avem, într-un fel ne 
este destulă pentru a ajunge la lucrări pe care le face credința. Sfântul 
Isaac Sirul, de exemplu, vorbeşte despre o credinţă a unor oameni care 
au ajuns să tăgăduiască în fața conştiinţei lor realitățile din jurul lor. 
De pildă cei trei tineri care au intrat în cuptorul Babilonului, ei au știut 
că focul arde, nu au tăgăduit că focul arde, dar pentru ei focul nu mai 
avea importanță că arde sau nu arde pentru că aveau credința că 
Dumnezeu poate să răcorească focul care arde, poate să stingă focul 
care arde. Şi au intrat în cuptorul Babilonului cu încredințarea că 
Dumnezeu intervine, că intervine şi frânge legile naturii. Spune undeva 
Sfântul loan Gură de Aur că dacă era foc, de ce nu ardea? La așa ceva 
nu s-au gândit cei care ne-au propus calea mântuirii prin Evanghelie. 
Domnul Hristos nu a vorbit de aşa ceva, ci a vorbit despre o credință 
pe care o pot avea toți. 

Femeia cananeancă, și ea este prezentată în Evanghelie ca una 
care avea credință mare. Chiar a zis Domnul Hristos: „O, femeie, mare 
este credinţa ta, fie ție precum voieşti” (Matei 15, 28). În ce a constat 
credinţa mare a femeii? În faptul că a angajat-o față de Domnul Hristos 
în rugăciune şi a avut o rugăciune stăruitoare, şi când Domnul Hristos 
i-a spus ceva, chiar ceva ce s-ar fi putut să nu-i placă ei, că nu e bine să 
iei pâinea copiilor şi să o arunci câinilor, ea a zis: da Doamne, e drept, 
nu e bine şi eu zic tot așa, nu e bine să iei pâinea copiilor şi să o arunci 
câinilor. Nici nu-mi trebuie, dacă eu sunt câine, mie nu-mi trebuie 
pâinea, îmi trebuie numai fărâmiturile care cad din pâine, că şi câinii 
mănâncă din fărâmiturile care cad de la masa stăpânilor. Deci mie îmi 
trebuie fărâmiturile, dă-mi fărâmiturile. A şi scris cineva o carte - 
„Fărâmituri de la masa Domnului”. Şi Domnul Hristos când a auzit 
aceste cuvinte - și sigur că Domnul Hristos a zis aşa tocmai ca să 
declanșeze un astfel de răspuns, Domnul Hristos ştia ce va răspunde 
femeia - a zis: „O, femeie, mare este credinţa ta, fie ţie precum voieşti”. 
lată credință mare. 

Cu toate acestea, mai găsim în Sfânta Evanghelie şi oscilări în 
credință. Și anume, dacă ne gândim la tatăl fiului lunatic, la acel tată 


care avea un fiu pe care îl chinuia un demon și îl arunca în foc şi în apă, 
şi producea multă neliniște în jurul lui și multă milă celor din jurul lui. 
S-a dus întâi la ucenicii Domnului Hristos și ucenicii Domnului Hristos, 
care au primit puterea să calce peste șerpi și peste scorpii şi peste 
toată puterea vrăşmașului (cf. Luca 10, 19), nu au putut să-l scoată, în 
cazul acela nu au putut să-l scoată. Și așa, înfrânt de o situaţie pe care o 
dorea altfel, omul s-a dus la Domnul Hristos. S-a gândit probabil că ce 
nu pot face ucenicii poate face Învățătorul. Însă şi-a prezentat 
rugăciunea ca o rugăciune nu de credincios, ci de necredincios, sau de 
credință amestecată cu necredința. l-a prezentat Domnului Hristos 
situaţia şi a zis la urmă: „De poți ceva, ajută-ne nouă, fie-Ți milă de noi” 
(Marcu 9, 22). Cu alte cuvinte, s-ar putea să poți, s-ar putea să nu poți. 
Înfrângeri am avut de la ucenici, acum s-ar putea să am o înfrângere în 
fața Ta. Şi-a introdus cererea cu cuvintele „dacă poţi ceva”. Nu sunt 
sigur că poţi, s-ar putea să nu poți, eu încerc, „dacă poți ceva, ajută-ne 
nouă, fie-Ţi milă de noi”. Şi Domnul Hristos la această zicere cu 
îndoială i-a răspuns: „Dacă poți crede, toate sunt cu putință pentru cel 
credincios”. Pe de o parte necredința omului, pe de altă parte invitaţia 
la credință din partea Domnului: „toate sunt cu putință pentru cel 
credincios”. Şi atunci omul s-a cercetat pe el însuși într-o clipă, și-a dat 
seama probabil că s-a dus cu necredinţă, cu oscilație, cu îndoială, cu 
frământare, cu nesiguranță, și-a dat seama de toate acestea şi a zis: 
„Cred, Doamne! Ajută necredinţei mele”. Cu alte cuvinte, și cred, și nu 
cred. Cred, că doar am venit la Tine, cred, că doar Îţi fac o rugăminte, 
dar nu sunt sigur că îmi poți împlini dorinţa, deci și cred şi nu cred. 
„Ajută necredinței mele”, adică ajută-mă pe mine care sunt şi 
credincios și necredincios, care am viața amestecată și cu credinţă și cu 
necredinţă, şi cu credinţă și cu îndoială. Și Domnul Hristos nu a zis — 
cum ar crede unii că ar fi trebuit să zică, sau cum cred unii că Domnul 
Hristos numai în cazuri de deplinătate a intervenit - păi nu ai credință 
destulă, nu am ce-ţi face, îți mai trebuie credinţă, ci i-a împlinit cererea. 
Dumnezeu are un plan cu oamenii. Sunt oameni credincioși care totuși 
nu primesc dar de la Dumnezeu în înţelesul în care își doresc ei, ştie 
Dumnezeu de ce. Noi suntem în mijlocul tainelor, înconjurați de 
taine, sunt taine ale vieţii noastre pe care nu le ştim. 

Să ştiţi că mie foarte mult îmi plac părțile acestea din Sfânta 


Evanghelie, dătătoare de nădejde. Aceasta e o parte din Evanghelie 
dătătoare de nădejde. Şi ştiind acest lucru, noi putem avea 
încredințarea că Dumnezeu ne ajută şi dacă nu avem credință cât ar 
trebui să avem. Cu credinţa atât cât avem stăm în fața Domnului 
Hristos şi Domnul Hristos ne poate ajuta şi ne ajută pentru cât dăm 
noi, pentru cât avem noi. 

lair, gândiţi-vă şi la lair, mai marele sinagogii, care avea o fată 
bolnavă pe moarte, s-a dus la Domnul Hristos, Domnul Hristos a plecat 
împreună cu lair la casa lui să îl ajute, între timp lair a fost informat că 
fiica lui a murit. El aştepta că Domnul Hristos are atâta putere să o 
vindece vie fiind, dar nu se aștepta s-o poată și învia din morți. Și a 
început să aibă oscilaţii în credinţă. Și Domnul Hristos i-a zis: „Nu te 
teme; crede numai și se va mântui” (Luca 8, 50). L-a încurajat la 
credință, de la puțină credinţă a vrut să-l aducă la mai multă credinţă. 
Şi a înviat pe fiica lui lair. 

Așa e Evanghelia, dătătoare de nădejde. Că nu ne prezintă 
numai vârfuri de oameni credincioși, numai culmi de trăire religioasă, 
ci ne prezintă și situaţii care nu sunt așa de dătătoare de orientare în 
sensul în care ar gândi alţii, ci ne dau orientări în sensul acesta, că 
Dumnezeu ne ajută. Ajută Dumnezeu. Sfinții ucenici ai Mântuitorului - 
ştiţi că au fost împrejurări în care ei, care L-au urmat pe Domnul 
Hristos şi care au crezut în Domnul Hristos, care au primit putere să 
facă minuni - totuşi nu au avut destulă credinţă, nu au avut destulă 
siguranţă în credinţă. Să ne gândim la furtuna de pe mare, la potolirea 
furtunii de pe mare, când ei, alarmațţi că sunt în situaţia de a muri, de a 
se scufunda, L-au trezit pe Domnul Hristos şi Domnul Hristos a zis 
către ei: „Unde-i credința voastră?” (Luca 8, 25; Marcu 4, 40). Aşa de 
puţin credincioşi sunteți? Când a fost vorba de vindecarea fiului 
lunatic, la intervenţia tatălui său, şi ucenicii nu au putut să-l vindece, 
L-au întrebat pe Domnul Hristos: „Noi de ce nu am putut să-l 
vindecăm?” Şi în Sfânta Evanghelie de la Matei este răspunsul 
Domnului Hristos: „Pentru necredința voastră” (Matei 17, 20). 
Gândiţi-vă, erau socotiți necredincioşi sau puţin credincioși ucenicii 
care au arătat și credință. „Pentru necredința voastră. Căci - zice 
Domnul Hristos - de aţi avea credință cât un grăunte de muștar, aţi 
zice muntelui acestuia: Ridică-te de aici și aruncă-te în mare, și așa s-ar 


întâmpla”. 

Știm apoi că ucenicii au rugat pe Domnul Hristos să le dea mai 
multă credință. În ce împrejurare? În Sfânta Evanghelie de la Luca, în 
capitolul 17, se spune că Domnul Hristos le-a zis ucenicilor Săi: „De-i 
va greși fratele tău, ceartă-l și dacă se va întoarce, iartă-l”. Și fiți atenţi: 
„Şi de-ţi va greşi de șapte ori într-o zi, şi de șapte ori se va întoarce 
zicând: Rău îmi pare, tu să-l ierți”. Și atunci ucenicii au zis către 
Domnul Hristos: „Dă-ne mai multă credinţă!” (Luca 17, 3-5) Câtă 
credință avem noi, nu-i destulă ca să facem ce ne spui Tu acum. Am 
făcut cu credința noastră altele, am venit după Tine, am lăsat totul, 
Te-am ascultat, am stăruit lângă Tine, dar dacă ne ceri și aceasta, dă-ne 
mai multă credință. Nu ne este destulă credinţa care o avem ca să 
facem lucrul acesta, de șapte ori într-o zi să iertăm pe cineva care ne 
tot necăjeşte. Dă-ne mai multă credinţă. 

Ştim apoi că a fost şi împrejurarea în care Domnul Hristos le-a 
vorbit ucenicilor şi ucenicii se simțeau entuziasmați de ceea ce le-a 
spus Domnul Hristos, citiți aceasta în capitolul 16 din Sfânta 
Evanghelie de la loan. Și au zis la un moment dat ucenicii, așa, 
entuziasmați de cuvintele Domnului Hristos: „lată, acum vorbești 
deschis şi nu spui nicio pildă. Acum am cunoscut şi am crezut că de la 
Dumnezeu ai ieşit”. Și Domnul Hristos, așa cumva întrebător, poate 
într-un fel ironic, a zis către ei: „Acum credeţi? lată, sosește ceasul, și a 
şi sosit, ca voi să vă ducețţi fiecare la ale sale, iar pe Mine să Mă lăsaţi 
singur” (loan 16, 29-32). Dacă credeţi, atunci rămâneţi cu Mine. Ori o 
să faceţi fapte de necredincioşi. Sfântul Apostol Petru chiar s-a lepădat 
de trei ori de Domnul Hristos, s-a lepădat hotărât, aşa ca şi când nu 
L-ar fi cunoscut niciodată și nu ar fi ştiut niciodată despre Domnul 
Hristos, el care zicea „voi merge cu Tine şi la temniţă și la moarte”. Și 
Domnul Hristos la Cina cea de Taină a şi zis către Sfântul Apostol 
Petru: „Simone, Simone, iată satana v-a cerut să vă cearnă ca pe grâu. 
Și Eu M-am rugat pentru tine ca să nu scadă credinţa ta. Și tu 
întorcându-te, întărește pe fraţii tăi” (Luca 22, 31-32). E un cuvânt pe 
care îl găsim în Sfânta Evanghelie de la Luca în legătură cu Cina cea de 
Taină, în capitolul 22: „Simone, Simone, iată satana v-a cerut să vă 
cearnă ca pe grâu. Și Eu m-am rugat pentru tine ca să nu scadă 
credinţa ta. Și tu întorcându-te, întărește pe fraţii tăi”. 


Am amintit lucrurile acestea pentru ca să vedem că în realitate 
lucrurile nu sunt așa cum ni se pare nouă câteodată, că toate au mers 
foarte, foarte bine și noi nu putem fi ca ucenicii. Uite că putem fi şi noi 
ca ucenicii. Cum? Cu oscilații în credinţă, cu nesiguranţă, cu îndoială, cu 
ezitări. Important este să nu ne caracterizeze lucrurile acestea. Pe 
Sfântul Apostol Petru lepădarea nu l-a caracterizat, a fost o cădere de 
moment, pe care el a regretat-o. Îndată a ieșit afară şi a plâns cu amar. 
Ucenicii, și ei de la puţin au ajuns la mult, şi atunci putem îndrăzni și 
noi cu credinţa câtă o avem, dacă facem faptele credinţei, să mergem 
pe calea credinței și vom creşte în credință. Ni se va limpezi 
înţelegerea, ni se va limpezi mintea, vom avea încredințarea câtă 
trebuie, vom ajunge la convingeri și convingerile sunt structurale, fac 
parte din ființa noastră, din ființa omului. Când ai ajuns la convingeri, 
nu te mai clinteşte nimeni din convingeri. Până ai doar informații, până 
când nu ești încă statornicit în credință, nu eşti statornicit în 
convingeri, poţi avea oscilaţii şi important este să te trezești. Într-o 
rugăciune de la Maslu se spune „Tu ești Cela ce ai zis: De câte ori vei 
cădea, scoală-te şi te vei mântui”. De câte ori vei cădea, scoală-te și te 
vei mântui. Să ai încredere. 

Sfârşesc  consideraţiile acestea cu un episod din Sfânta 
Evanghelie de la Marcu peste care poate aţi trecut, şi anume, se spune 
în Sfânta Evanghelie de la Marcu că un om stătea la marginea 
lerihonului, era lipsit de vedere, și aflând că trece Domnul Hristos, a 
început să strige: „lisuse, Fiul lui David, miluieşte-mă!” (Marcu 10, 47). 
Și oamenii au vrut să-l oprească, să nu mai strige, îi deranja strigătul 
lui. Şi îl îndemnau să tacă. Şi el tot zicea în continuare și Domnul 
Hristos a zis să-l cheme pe om la el. Și s-au dus oameni din mulţime și 
au zis către omul acela: „Ai încredere, scoală-te! Te cheamă” (Marcu 
10, 49). Eu aş zice că acesta este un cuvânt potrivit ca motto la toată 
Evanghelia. Nu e spus de Domnul Hristos, e spus de oameni, de oameni 
din mulțime. 

Ai încredere, scoală-te! Te cheamă. Să avem totdeauna 
conștiința aceasta că Dumnezeu ne cheamă, că Dumnezeu ne aşteaptă, 
că Dumnezeu ne vrea, că Dumnezeu ne este favorabil, dar pentru 
aceasta trebuie să ne ridicăm din căderile noastre, să recunoaștem 
căderile noastre, puţina noastră credință și să vrem să avem mai 


multă, să avem totdeauna conștiința că Domnul Hristos ne cheamă și 
să avem încredere în această chemare. Dumnezeu să ne ajute! 
24 iulie 1996 


Rostul şi măsura credinţei 


Cinstiţi părinţi, iubiți credincioși, și astăzi continuăm să 
rămânem în sfera gândurilor despre credință. Este o vorbă 
românească ce zice: „Te spune fața cum ţi-i viața”. Prin aceasta se 
exprimă adevărul că în exteriorul omului se exprimă cele din înăuntru, 
că pe faţa omului se reflectă interiorul lui, aşezarea lui. Cei care cunosc 
corespondenţa dintre cele din înăuntru și cele din afară, descifrează 
din cele din afară cele din înăuntru. Bineînțeles, nu toți pot aceasta, nu 
toți ştiu aceasta, dar adevărul este că cele din afară ale omului sunt 
reflexul celor din înăuntru. Cu cât cineva duce o viață mai 
îmbunătăţită, cu atât are o figură mai luminoasă, o figură mai 
odihnitoare. 

Undeva, cred că în scrierile Sf. Calist și Ignatie, am găsit 
afirmaţia că „măsura vieţii este măsura credinţei”. Bineînţeles, nu e 
vorba despre măsura în lungime sau în lărgime a vieţii, ci este vorba de 
stilul de viețuire al cuiva. Credinţa este o realitate care se manifestă. 
Nu este un lucru pe care-l presupunem, ci este un lucru real care se 
manifestă în afară. Nu se poate trăi o viață de credincios fără să fii 
credincios. lar dacă ţi se pare că eşti credincios, dacă numai ţi se pare 
că ai credință în Dumnezeu, în cazul acesta viața nu-i de credincios, ci 
este de necredincios, este o viață de duplicitate. Sunt mulți dintre 
credincioșii noștri care se numără la credincioşi fără să fie credincioşi, 
doar pentru motivul că nu se leapădă de Dumnezeu cu cuvântul, nu 
spun ceva împotriva credinţei. Pentru simplul motiv că nu se declară 
necredincioşi, nu se declară fără Dumnezeu, nu se declară atei, pentru 
acest simplu motiv se cred credincioși. Dar răspunsul la întrebarea 
„Crezi tu în Fiul lui Dumnezeu?” nu-l dau ca cei credincioşi, ci-l dau ca 
cei necredincioşi. 

Cineva care are credință în Dumnezeu are și mărturisire a 
credinţei. Și mărturisirea credinţei este necesară. Domnul Hristos a zis: 
„Cel ce Mă va mărturisi pe Mine şi Eu îl voi mărturisi pe el. De cel ce se 


va lepăda de Mine, şi Eu Mă voi lepăda de el” (Matei 10, 32-33). Prin 
aceste cuvinte Domnul Hristos statornicește corespondenţa dintre 
credință şi mărturisire. Credinţa trebuie să fie mărturisitoare, și 
mărturisitoare nu numai cu cuvântul, ci mărturisitoare cu întreaga 
viaţă. 

Cineva care are o credință anume și are o viaţă altfel de cum îi 
este credința, acela merge înainte în duplicitate şi cu vremea ajunge să 
îi scadă şi credinţa care i se pare că o are. E o realitate cu care ne 
întâlnim noi înșine și cu care ne întâlnim în viaţă. 

În pilda cu semănătorul, Domnul Hristos are afirmația că 
sămânța semănată pe drum, pe loc bătătorit, care nu încolţește, 
reprezintă cuvântul lui Dumnezeu pe care îl ia din inima omului, de 
unde s-a semănat, din inima omului învârtoşat, îl ia diavolul şi spune 
Domnul Hristos de ce îl ia: „ca nu cumva crezând, să se mântuiască” 
(Luca 8, 12). Cineva care nu are credință, nu are nici strădanii de 
îmbunătăţire, de depășire de sine însuşi. Vine satana - spune Domnul 
Hristos - şi ia cuvântul din inima lui cu scopul precis: ca nu cumva 
crezând, să se mântuiască. 

În aceeași pildă Domnul Hristos vorbeşte și despre o sămânță 
ajunsă pe loc pietros, care are aderenţă la locul pietros dar nu are 
putere de creştere pentru că nu are strat adânc și nu se poate înfige cât 
ar trebui pentru a aduce rodire. Şi Domnul Hristos spune că aceştia, 
care au o astfel de stare sufletească, sunt oamenii care primesc 
cuvântul cu bucurie, dar nu au strat adânc, nu au rădăcină, cuvântul nu 
este imprimat destul de bine în sufletul lor și pierd și bucuria, și 
cuvântul pe care l-au ascultat. Credinţa lor înseamnă că este o credință 
nelucrătoare, o credință care nu duce departe. 

Sunt apoi şi oameni care reprezintă sămânța aruncată între 
spini, şi spinii cresc mai repede decât sămânţa cea bună și împresoară 
sămânța cea bună și nu aduce rodire. Și spune Domnul Hristos că 
aceștia sunt oamenii care stau sub povara grijilor și sub povara 
dorinţei de îmbogăţire şi de aceea cuvântul lui Dumnezeu, sămânța cea 
bună, nu crește în ei. 

Și, în sfârşit, sunt și oameni care - zice Sf. Evanghelist Luca, în 
varianta de la Luca este - „cu inimă curată și bună primesc cuvântul și 
fac rod întru răbdare” (Luca 8, 15). E condiţia împlinirii Evangheliei 


inima curată şi bună. E condiţia progresului în credinţă. 

Noi de obicei când ne gândim la această pildă, ne gândim la 
patru feluri de oameni. Să știți că ne putem gândi şi la un singur om cu 
patru feluri de stări sufleteşti. Același om poate fi și bătătorit, fără 
aderență la cuvântul lui Dumnezeu, poate fi şi împietrit, cu puţină 
aderență la cuvântul lui Dumnezeu, poate fi și împresurat de griji, de 
spini, de dorinţe altele decât cele care îl îmbogățesc sufletește, și poate 
fi acelaşi om uneori cu inimă curată şi bună, silitor pentru împlinirea 
cuvântului lui Dumnezeu. 

Credinţa nu vine de la sine, ci trebuie căutată, trebuie să facem 
ceva ca să o avem. Știți cum e cu credința? Cum e cu cultura: cultura 
dacă o cauţi, dacă te silești pentru ea, o agonisești, cultura dacă o cauţi, 
o ai. Şi ştiţi că cultura nu înseamnă simplă informare, ci cultură 
înseamnă transformare prin informare. Cum anume? Așa, ca 
lucrurile cele bune pe care le cuprinzi în suflet au darul de a te cultiva. 
Cuvântul „cultură” ne duce la gândul de cultivare. Și numai atunci e 
cultura cultură, când ne cultivă, când ne ajută, când ne schimbă spre 
bine. 

Domnul Hristos gândindu-Se la cele ale credinţei în înţeles de 
cultură duhovnicească, a asemănat cele ale credinţei și credinţa însăși, 
învățătura pe care o aduce credinţa în suflet, le-a asemănat acestea cu 
aluatul de dospire. Avem în Sf. Evanghelie de la Matei și în Sf. 
Evanghelie de la Marcu şi în Sf. Evanghelie de la Luca pilda cu aluatul 
pe care luându-l o femeie, l-a pus în trei măsuri de făină până ce s-a 
dospit toată frământătura. În limba noastră cuvântul „aluat” se 
întrebuințează și când e vorba de aluat de dospire și când e vorba de 
aluat nedospit, frământătură. În alte limbi sunt expresii diferite. Când 
zicem că a zis Domnul Hristos că „împărăţia lui Dumnezeu este 
asemenea cu aluatul”, ne gândim la aluatul de dospire, care comunică 
însușirile lui, comunică puterea lui de dospire frământăturii nedospite, 
dar care, în contact cu aluatul de dospire dospește şi ea, în așa fel încât 
calitatea aluatului de dospire se comunică întregii frământături până la 
aşa măsură că de oriunde ai lua din aluatul care s-a dospit, are calitatea 
de a dospi şi poţi să dospești cu el alt aluat. Aceasta înseamnă că 
învățătura Mântuitorului nostru lisus Hristos, împărăţia lui Dumnezeu, 
este o realitate care transformă. Sf. Apostol Pavel în Epistola către 


Galateni are afirmaţia că „Puțin aluat dospeşte toată frământătura” 
(Galateni 5, 9), iar în Epistola I către Corinteni are cuvântul „Să 
lepădăm dospitura și să facem praznicul cu azimile curăţiei și ale 
adevărului” (I Corinteni 5, 8). Să lepădăm aluatul de răutate și de 
viclenie şi să facem Paștile cu azimile curăţiei și ale adevărului. Toate 
acestea sunt comparații cu lucruri cunoscute de noi ca să ne ducă la 
înţelegerea unor lucruri mai presus de fire. Domnul Hristos nu a dat 
lecții de agricultură, nu a dat lecții de chimie alimentară, ci Domnul 
Hristos a dat învățături duhovniceşti sprijinite uneori, şi de multe ori, 
de lucruri din viața oamenilor. 

Dacă primim în sufletul nostru, din predică auzită, învățătura pe 
care ne-o aduce în conștiința noastră predica pe care o auzim, sau 
predica pe care o citim, sau citirea Evangheliei, dacă primim în suflet 
aceasta și avem aderenţă, credința noastră devine lucrătoare și 
lucrarea credinței este schimbarea spre bine a sufletului omenesc. 

Dacă însă avem împotrivire față de cuvânt, dacă nu întâmpinăm 
cuvântul cu bunăvoință și cu dorința de a ne schimba prin el, ci avem 
noi niște idei preconcepute, ne împotrivim prin ceea ce avem în suflet 
până la vremea când ni se comunică cuvântul cel care e mai ascuţit 
decât o sabie - cum zice autorul Epistolei către Evrei - dacă nu primim 
cuvântul, stăm împotrivă, atunci credința, câtă o avem, dacă avem 
totuși ceva credință, începe să scadă, să fie pusă în umbră, să fie 
nelucrătoare. Și e mai puternic cuvântul împotrivitor şi așezarea 
împotrivitoare şi în cazul acesta nu avem fapte de credincioși. 

În Filocalie vol. I este o scriere a Sf. Antonie cel Mare în care se 
afirmă printre altele că „cea mai rea boală a sufletului este necredința 
şi necunoştința lui Dumnezeu”. Pentru că de aici porneşte toată lipsa 
de disciplină. Noi nu putem zice că oamenii necredincioși nu se silesc 
şi ei spre bine, dar nu se silesc aşa cum ar trebui să se silească cineva 
care are credință în Dumnezeu, care are motive în plus să se 
statornicească în bine. Există și nişte înzestrări sufleteşti pe care le dă 
Dumnezeu omului spre bine şi care nu sunt realizate de către omul 
însuși, ci sunt nişte daruri ale lui Dumnezeu pentru mai mult și mai 
bine. Așa că dacă avem o înzestrare pozitivă și o credinţă lucrătoare, ni 
se deschide calea spre schimbarea înspre bine. 

Toată lucrarea omului prin credință este îmbunătăţirea 


sufletească, să se facă bun, bun și tot mai bun. Să se poată spune şi 
despre el cum s-a spus despre apostolul Varnava că „era om bun și 
drept, era fiu al mângâierii și avea pe Duhul Sfânt în el”. Despre Duhul 
Sfânt mărturisim în rugăciune că este bun: „și mântuieşte Bunule 
sufletele noastre”. E bun și dătător de viaţă: „cu Preasfântul și Bunul și 
de viață făcătorul Tău Duh” zicem în rugăciuni. Duhul Sfânt ne ajută să 
fim buni, ne ajută să fim virtuoşi. Dar toate acestea trebuie să 
pornească de la credință așa încât grija noastră cea mai de căpetenie, 
când e vorba de îmbunătăţirea sufletească, este să înlăturăm toate 
împotrivirile față de credință și să avem o credință întemeiată, o 
credință lucrătoare de fapte bune, pentru că „credința fără fapte 
corespunzătoare cu credința este moartă”, scrie Sf. Iacov. 

Sf. Vasile cel Mare şi în reluare Sf. Petru Damaschin afirmă - 
orientându-se după cuvântul Domnului Hristos de la sfârşitul predicii 
de pe munte, că „Cel care ascultă aceste cuvinte ale Mele și le 
împlinește, este asemenea omului care şi-a zidit casa pe temelie de 
stâncă, au venit ploile şi vânturile mari și au izbit în casa aceea și casa a 
rămas neclintită” - că orice casă duhovnicească, așa cum casele 
obişnuite - comparat vorbind - sunt pe pământ ales anume pentru ca 
să se zidească o casă, tot așa și casa cea duhovnicească trebuie să fie 
statornicită pe pământul răbdării. Pe pământul pe care se zidește o 
casă se pune apoi temelie. Sf. Apostol Pavel în Epistola I către Corinteni 
are cuvântul că „Altă temelie decât cea odată pusă nu poate să pună 
nimeni, iar piatra aceasta de temelie este Hristos” (I Corinteni 3, 11). 
Sf. Vasile cel Mare zice că temelia este credința. Este credința în 
înţelesul că numai prin credinţă poţi ajunge la temelia Hristos. Apoi pe 
această temelie care este Hristos şi credinţa în El, pe acest pământ al 
răbdării se pun cărămizile faptelor bune, pietrele faptelor bune, lipite 
cu lut luat din pământul smereniei. Fără smerenie faptele nu sunt 
bune, nu pot fi fapte bune, nu pot fi socotite fapte bune. Pot fi socotite 
fapte de o calitate deosebită, de o calitate superioară, dar din punct de 
vedere duhovnicesc numai acelea sunt fapte bune cu adevărat care 
sunt făcute în smerenie, acoperite cu smerenia. În Pateric se spune că 
dacă ai făcut o faptă bună să o acoperi îndată cu smerenia, să nu te 
afirmi cu ea. lar despre smerenie se spune că este virtutea care nu se 
arată. În clipa în care o arăţi, în clipa în care vrei să se ştie despre ea, 


nu mai e smerenie. Peste toate acestea se pune acoperișul care este 
dragostea, dragostea fiind legătura desăvârşirii (Coloseni 3, 14). 

Acestea toate urmărindu-le şi împlinindu-le și noi, ne pregătim 
sufletul ca locaș al Mântuitorului nostru, care a făgăduit că. Se va 
sălășlui împreună cu Tatăl în sufletul celor care împlinesc poruncile 
Lui: „Cel ce Mă iubește, păzeşte cuvântul Meu și Tatăl Meu îl va iubi, şi 
vom veni la el și ne vom face locaş la el” (loan 14, 23). Să ne întărim 
aşadar în credința lucrătoare de fapte bune ca să-L avem pe Domnul 
Hristos lucrând în noi și lucrător în viața noastră. Dumnezeu să ne 
ajute! 


25 iulie 1996 
Credinţă și iubire 


Cinstiţi părinți, iubiţi frați şi iubiți credincioşi, zilele trecute 
aminteam o întrebare pe care Domnul Hristos a pus-o în legătură cu 
credința, a pus-o unui om anume. Întrebarea „Crezi tu în Fiul lui 
Dumnezeu?”, întrebare pusă unui singur om sau despre care ştim că a 
fost pusă unui singur om. Întrebarea aceasta Domnul Hristos o pune 
tuturor oamenilor, toți oamenii trebuie să răspundă la întrebarea dacă 
cred în Fiul lui Dumnezeu, toți oamenii, și cei care cred, şi cei care nu 
cred vor fi întrebaţi despre aceasta. 

Mai este în Sf. Evanghelie încă o întrebare în legătură cu 
întrebarea aceasta, deşi pusă altui om şi la o oarecare distanţă în timp. 
Întrebarea pe care i-a pus-o Domnul Hristos Sf. Apostol Petru după ce 
Domnul Hristos a înviat din morți, odată pe când. Se găsea împreună 
cu 7 ucenici ai Săi între care și Sf. Apostol Petru, la marea Tiberiadei, 
lacul Ghenizaret. Era după Învierea Domnului Hristos, Domnul Hristos 
a făcut o minune cu prilejul acela, o pescuire minunată, alta decât cea 
relatată de Sf. Evanghelist Luca, și în împrejurarea aceea Domnul 
Hristos, după ce au mâncat ucenicii, l-a întrebat pe Sf. Apostol Petru: 
„Simone, fiul lui Iona, Mă iubești tu pe Mine mai mult decât aceştia?” La 
această întrebare Sf. Apostol Petru a răspuns: „Da Doamne, Tu ştii că 
Te iubesc”. L-a întrebat și a doua oară „Simone, fiul lui Iona, Mă iubești 
tu pe Mine?” Și a răspuns din nou Sf. Apostol Petru: „Da Doamne, Tu 


ştii că Te iubesc”. Și l-a întrebat şi a treia oară: „Simone, fiul lui Iona, 
Mă iubeşti tu pe Mine?” Și în fața celei de-a treia întrebări Sf. Apostol 
Petru s-a întristat, s-a mâhnit. Poate și-a adus aminte de întreita lui 
lepădare, poate s-a gândit la altceva, nu avem de unde să știm, ştim 
doar că Sf. Apostol Petru s-a întristat și a răspuns hotărât: „Da Doamne, 
Tu ştii toate, Tu ştii că Te iubesc” (loan 21, 15-17). A răspuns: chiar 
dacă nu Ți-aș răspunde cu cuvântul, Tu îmi cunoşti inima, inimă 
iubitoare față de Tine, Tu ştii că Te iubesc. 

E o bucurie pentru noi că această împrejurare a fost cuprinsă în 
Sf. Evanghelie. Căci dacă nu ar fi fost cuprinsă în Sf. Evanghelie nu ar fi 
ajuns până la noi. Nu ne privește pe noi, îl priveşte pe Sf. Apostol Petru, 
dar putem învăţa şi noi. Când fac o paranteză la predicile pe care le 
spun, nu le spun oamenilor că fac o paranteză, căci nu știu ce e asta, 
zic: acum fac un ocoliș. Și acum fac un ocoliș. Și anume, vreau să pun în 
atenție un lucru în legătură cu această întrebare: „Mă iubești tu pe 
Mine mai mult decât aceștia, Mă iubeşti tu pe Mine?”. Că această 
întrebare, pusă de Domnul Hristos Sf. Apostol Petru, ne-o pune 
Domnul Hristos şi nouă. De fapt o pune tuturor oamenilor care cred în 
El. O pune tuturor pentru că, deşi îl priveşte în special pe Sf. Apostol 
Petru, întrebarea aceasta ne priveşte pe toţi. Dacă ne gândim la 
Epistola I a Sf. Apostol Pavel către Corinteni, la cap. 13, acolo se 
precizează că „chiar dacă ar avea cineva - Sf. Apostol Pavel zice despre 
el, de aş avea eu - credință atât de multă încât să mut și munții, dacă 
nu am dragoste, nimic nu-mi foloseşte” (I Corinteni 13, 2). O credință 
care ar realiza lucruri extraordinare, până la acea măsură cât să mute 
munții, totuși nu e destulă dacă nu e unită cu iubirea. Știm că Sf. 
Apostol Pavel, în legătură cu tăierea împrejur, o chestiune care pe 
vremea aceea era luată în seamă mai ales de către iudaizanţi, care 
ziceau că dacă vrei să devii creștin trebuie să treci prin legea lui Moise 
şi trebuie să te tai împrejur, Sf. Apostol Pavel a spus vorbă hotărâtă: „În 
lisus Hristos nici tăierea împrejur nu foloseşte nimic, nici netăierea 
împrejur - a dat două răspunsuri la aceasta: într-un loc a zis - ci 
credința lucrătoare în iubire - şi în altă parte - făptura cea nouă”. Noi 
putem face legătură între aceste două răspunsuri, între credința 
lucrătoare în iubire şi între făptura cea nouă. De ce? Pentru că credința 
lucrătoare în iubire urmăreşte să formeze în credincios o făptură nouă, 


un om nou, ceva ce nu a existat până când a ajuns omul la credința în 
Dumnezeu, la credinţa în Mântuitorul Hristos. Făptura cea nouă. 

Oprindu-ne puţin la acest cuvânt al Sf. Apostol Pavel, că în lisus 
Hristos nu folosește nimic nici tăierea împrejur, nici netăierea 
împrejur, ci credinţa lucrătoare în iubire, înțelegem din ceea ce spune 
Sf. Apostol Pavel că mai ales aceste două lucruri ni se cer nouă tuturor: 
o credinţă care lucrează iubire. Credinţă și iubire. „De aș avea credință 
atât de multă încât să mut și munții, dacă nu am dragoste, nimic nu-mi 
folosește”, nimic nu sunt. Așadar credinţa trebuie unită cu iubirea. Sf. 
Apostol Pavel folosește cuvântul dragoste. De ce? Pentru că cuvântul 
„dragoste” care-i scăzut în conștiința noastră, care pentru noi 
înseamnă de multe ori ceva ce nu cuprinde dragostea, este un cuvânt 
care ne arată ce înseamnă să iubeşti. Ştiţi că a fi drag, a-ţi fi drag de 
cineva, de fapt înseamnă să-l iubeşti. Iubirea trebuie să cuprindă și 
îndrăgirea. Să-ţi faci drag pe acela pe care-l iubeşti. Dacă nu ţi-i drag, 
nu-l iubeşti. Dacă ţi-i indiferent, nu-l iubeşti. Dacă ești nepăsător față 
de el, nu-l iubești. Ce să mai vorbim dacă-l urăști, dacă-l disprețuieşti, 
sigur nu-l iubeşti. Undeva în Scriptură se spune că „dragostea acoperă 
mulțime de păcate” (I Petru 4, 8), păcate de felul acesta, adică unde 
este dragoste nu e ură, unde-i dragoste nu e dispreţ, unde-i dragoste 
nu e indiferență, unde-i dragoste nu e nepăsare, unde e dragoste se 
acoperă mulțime de păcate prin dragostea care înlătură acele păcate şi 
care pune în evidenţă virtuțile. Când îl iubeşti pe cineva îl iubeşti cu 
defecte cu tot, şi când nu-l iubești, nu-l iubești nici cu calităţi cu 
tot. Dar noi avem o poruncă, porunca iubirii, şi suntem verificați în 
legătură cu această poruncă în înţelesul acesta că Sf. Apostol Pavel zice 
că nu-i destulă credinţa singură, oricât ar fi de mare, că ea trebuie să 
fie lucrătoare de iubire, trebuie să fie unită cu iubirea. În cap. 13 din 
Epistola I către Corinteni Sf. Apostol Pavel pomenește 15 însușiri ale 
iubirii, pe care dacă le are cineva înseamnă că într-adevăr are şi iubire, 
şi dacă nu are iubire trebuie să le urmărească măcar pe acelea ca să-și 
alcătuiască iubire. 

De fapt iubirea până la urmă se întemeiază nu pe poruncă, 
porunca doar dirijează iubirea, despătimeşte iubirea. Nu se întemeiază 
pe altceva decât pe o pornire a sufletului omenesc, adică noi avem 
capacitatea de a iubi. Însă trebuie să-L iubim pe Dumnezeu mai presus 


de orice și pe aproapele ca pe noi înșine, aceasta este măsura, iar Sf. 
Apostol Pavel zice, vorbind despre dragoste: „Dragostea rabdă 
îndelung, dragostea este plină de bunătate, dragostea nu ştie de pizmă, 
nu se laudă, nu se trufește, nu se poartă cu necuviinţă, nu caută ale 
sale, nu se aprinde de mânie, nu pune la socoteală răul, nu se bucură 
de nedreptate, se bucură de adevăr, dragostea toate le suferă, 
dragostea toate le crede, dragostea e plină de nădejde, dragostea toate 
le rabdă, dragostea nu cade niciodată” (I Corinteni 13, 4-8). 

Despre așa ceva e vorba în porunca iubirii şi despre așa ceva ne 
întreabă Domnul Hristos şi pe noi, pe noi credincioșii, dacă cuprindem 
în sufletul nostru iubirea față de El. „Mă iubeşti tu pe Mine?” Mă iubeşti 
tu pe Mine înseamnă Mă iubeşti tu pe Mine mai presus de orice? 
lubeşti pe aproapele tău ca pe tine însuţi? Ai acea dragoste care are 
răbdare îndelungă - „dragostea rabdă îndelung” - care are bunătate - 
„dragostea este plină de bunătate” - care are îngrijirea și de altul, 
pentru că dragostea nu caută ale sale, sau nu caută numai ale sale, 
dragostea care nu ştie de pizmă, care înlătură invidia - pentru că asta 
înseamnă pizma, invidia, nemulțumirea de binele pe care-l face cineva 
sau de înaintarea pe care o are cineva mai mult decât tu însuţi - 
dragostea nu se aprinde de mânie, înlătură mânia, nu pune la socoteală 
răul, răul din prezent și răul de odinioară, pentru că sunt mulţi oameni 
care neavând dragoste sunt pomenitori de rău. Ori Sf. Isidor Pelusiotul 
zice că răul să-l scrii pe apă, să nu-l ai în vedere. Dacă încearcă cineva 
să scrie pe apă, vede că nu rămâne nicio urmă, oricât ar scrie, se astupă 
imediat linia pe care o faci. Răul să-l scrii pe apă, să nu-l ai în vedere, 
să-l treci cu vederea. Şi sunt oameni care neavând dragoste sunt 
pomenitori de rău, sunt chinuiţi de pomenirea răului, de faptul că nu 
pot uita, nu pot ierta un rău pe care i l-a făcut cineva. De aceea Sf. loan 
cel ce a scris „Scara”, poate ați citit, şi poate ați citit şi aţi și uitat, spune 
în capitolul despre pomenirea de rău că „Pomenirea de rău este rugina 
sufletului, viermele minţii, păcat neîncetat, cui înfipt în suflet, 
fărădelege neadormită”. Așa ceva spune el despre pomenirea răului, 
care este o realitate chinuitoare pentru omul care nu poate trece cu 
vederea, care nu poate să fie plin de iubire și care nu poate să 
înlocuiască cu iubirea răutatea. 

lubiți credincioşi, așadar aceste două, iubirea și credinţa. 


Credinţa și iubirea. Credinţa lucrătoare în iubire trebuie să o avem în 
vedere cu toții pentru a duce o viață superioară, o viaţă liniștită și o 
viață îmbunătățită, o viață plină de bunătate, pentru că unde-i iubire e 
fericire. Nu poţi avea iubire fără să fii fericit din iubire. Mai ales la 
tinereţe oamenii sunt capabili de iubire mai mult decât la bătrâneţe, 
sunt mai proprii pentru iubire şi de aceea mai ales la tinerețe se poate 
pune accent mai mult pe iubire, dar în același timp trebuie ca iubirea 
să fie mântuită, să fie salvată, să fie curățită, să fie purificată. Nu e mai 
fericit omul decât atunci când iubeşte și când se știe iubit. Iubirea însă 
să ne-o dirijăm cu credința și să căutăm din toate puterile să 
răspundem pozitiv la întrebarea: „Mă iubeşti tu pe Mine?” Și la fel la 
întrebarea „Crezi tu în Fiul lui Dumnezeu?” Dacă simțim cumva niște 
carenţe în sufletul nostru în ce priveşte credinţa și iubirea, să cerem 
ajutorul cel de la Dumnezeu, conștienți fiind că „toată darea cea bună și 
tot darul desăvârşit de sus este, pogorând de la Tine Părintele 
luminilor” și că numai Dumnezeu poate să împlinească ceea ce noi, cu 
puterile omeneşti, nu putem împlini. Dumnezeu să ne ajute! 


26 iulie 1996 
Taina Întrupării 


Cuvioase părinte stareţ, stimaţi studenți, la biserică nu am zis 
aşa pentru că Biserica nu are studenți, societatea are studenți, Biserica 
are credincioși, şi nu e deosebire între intelectuali și neintelectuali, 
între învăţaţi şi neînvăţaţi, toți sunt credincioși; „Toţi suntem 
credincioşi” se zice la Liturghia arhierească înainte de a se începe. 
Când se spală pe mâini arhiereul, diaconul zice: „Câţi sunteți 
credincioși”, iar arhiereul zice „Toţi suntem credincioşi”. Toţi suntem 
credincioşi, la o biserică există cler şi popor, există cler, preoţie, și 
există credincioși, credincioșii de rând. Alte categorii în Biserică nu 
există. În societate însă, există studenți, deci aici putem să ne adresăm 
studenților. 

Să ştiţi că eu pentru studenți am venit. De aceea tot întreb dacă 
au venit studenți mulţi, pentru că vreau să fie studenți mulţi în 
întâlnirile noastre. De ce? Pentru că studenții reprezintă o categorie 


specială pentru societate, se pregătesc intelectual, sunt oameni de care 
depinde într-un fel viitorul societății, viitorul ţării, studenții înseamnă 
ceva. Şi pentru că sunt tineri promit prin faptul că sunt modelabili, şi 
pentru că sunt intelectuali promit să înțeleagă ceea ce vrem să le 
spunem. Să ştiţi că eu de obicei, când mă duc undeva, la o conferinţă, 
îmi dau seama că sunt tare mulți participanţi care nu sunt studenţi. Mă 
bucur şi de oamenii simpli, dar eu totdeauna mă pregătesc nu pentru 
oamenii pe care îi întâlnesc în biserică, ci pentru oamenii pe care nu-i 
întâlnesc în biserică, pentru oamenii care ar putea să primească niște 
sugestii, nişte puncte de reper în gândirea lor, oameni care ar putea, 
după aceea, de acolo, de la o sală de cultură, să ajungă în biserică. 
Acesta e scopul, de fapt, şi aici eu am venit pentru studenți. Dacă nu 
erau studenți, să ştie părintele că nu veneam. Pentru că am şi eu 
rosturile mele la mănăstire. Unii, după ce mă întorc, zic: „Părinte, v-am 
simţit lipsa!” Și eu zic că îmi pare bine că mi-aţi simțit lipsa, asta 
înseamnă că îmi simțiţi şi prezența. Așa că e important să fii acolo 
unde te știu oamenii şi unde te caută oamenii, dar iată că mai sunt și 
împrejurări în care absentezi de unde trebuie să fii şi eşti prezent unde 
eşti chemat. Am spus că am fost şi anul trecut și mi-a plăcut, şi am 
venit să-mi placă şi anul acesta. 

În seara aceasta voi vorbi despre taina Întrupării. Când zicem 
aşa simplu „taina întrupării” ne gândim la două lucruri: la taină și la 
întrupare. Ne gândim, însă fără să putem preciza despre ce taină e 
vorba şi despre ce întrupare. Dacă am zice „taina Întrupării Fiului lui 
Dumnezeu” - de fapt aceasta va fi - e mai pe înţeles. Se poate vorbi și 
despre taina întrupării, simplu, fără să ne gândim la taina Întrupării 
Fiului lui Dumnezeu, pentru că orice întrupare, orice existență umană 
este o taină. Omul este o taină. Lucrurile din jurul nostru, toate, ascund 
nişte taine. Suntem înconjurați de taine, adică am zice de secrete, 
pentru că, până la urmă, taina asta înseamnă, secret, un lucru pe care 
nu-l știi, un lucru pe care nu-l poţi descoperi deplin, un lucru care nu ţi 
se comunică deplin, un lucru pe care nu-l poţi înţelege deplin, un lucru 
care rămâne taină. „Taina nu suferă ispitire” se spune într-o alcătuire 
de la sărbătoarea Nașterii Domnului nostru lisus Hristos în care 
vorbim cu Maica Domnului: „De Dumnezeu Născătoare Fecioară, ceea 
ce ai născut pe Mântuitorul, maică te-ai arătat lui Dumnezeu Cuvântul 


pe care L-ai purtat în sfintele tale braţe, - și după aceea, ca şi când s-ar 
fi trezit cel care vorbește cu Maica Domnului, zice - taina nu suferă 
ispitire”. E o taină. E o taină că L-ai născut pe Mântuitorul. E o taină că 
te-ai făcut Maica buneivoinţe a Tatălui, e o taină că ai născut şi ai 
purtat în braţe pe Dumnezeu Cuvântul Întrupat. E o taină. Și taina nu 
suferă ispitire. Dacă încerci să analizezi taina, dacă încerci să descoperi 
taina, dacă vrei s-o faci înțeleasă, în momentul în care o faci înţeleasă 
nu mai este taină. Ori, aşa ceva nu se poate face. Biserica noastră este o 
Biserică cu taine, cu taine în înţelesul de lucruri neînţelese, în înțelesul 
de secrete, mistere. 

Dar mai este Biserica noastră şi lucrătoare de taine, de cele 
şapte Taine care sunt lucrări sfinte întemeiate de Mântuitorul nostru 
lisus Hristos, care se lucrează în Biserică pentru mântuirea 
credincioşilor și care, deși au o parte văzută, în principal au ceva 
nevăzut, care este taină, este neînțeles de noi, sunt taine ale credinţei 
noastre. 

Deci am avea în consideraţie două feluri de taine: tainele care se 
lucrează în Biserică, și anume cele șapte Sfinte Taine, ca lucrări sfinte 
cuprinzătoare, de neînțeles, lucrări văzute cuprinzătoare de nevăzut, 
lucrări din afară cuprinzătoare de ceea ce nu putem noi cugeta şi 
spune. Și mai avem tainele credinţei noastre, în înțelesul că 
propovăduim adevăruri la care mintea omenească nu poate ajunge. Și 
chiar am amintit că se spune „taina nu suferă ispitire”. Ce înseamnă 
asta? Taina nu poate fi elucidată. E taină, rămâne taină, ne plecăm în 
faţa tainei și atâta tot. Venim cu credinţă în faţa tainei, ne smerim în 
fața necunoscutului și primim ceea ce ni se descoperă şi ceea ce 
rămâne taină. Bine, dar atunci cum se poate vorbi despre taina 
Întrupării? Şi despre taina Întrupării Fiului lui Dumnezeu? Păi n-am de 
gând să elucidez o taină. Am de gând să afirm o taină. 

Am zis că în jurul nostru sunt o mulțime de taine. Viața însăși 
este o taină: o trăim și nu o putem defini. O trăim și nu o putem 
cuprinde cu cuvintele. O trăim și nu putem spune ce este. Deci viața 
este o taină. Existenţa fiecăruia dintre noi este o taină. Poetul Nichifor 
Crainic are o poezie intitulată „Laudă” sau „Metanie”, în care are şi 
următoarea afirmaţie: 

„Sunt duh învelit în nălucă de humă. 


Sunt om odrăslit dintr-un tată și-o mumă 

Dar sunt nerăspunsă-ntrebare”. 

Deci ce sunt? Duh. „Duh învelit în nălucă de humă”, în humă, în 
materie. „Sunt om odrăslit dintr-un tată şi-o mumă”, știu că am părinți, 
ştiu că am venit prin părinţi, și totuși sunt „nerăspunsă-ntrebare”, sunt 
o întrebare. O întrebare la care nu i se poate da răspuns. Nici eu 
personal nu-mi pot da răspuns, nici alții nu pot da răspuns, sunt o 
taină, sunt nerăspunsă întrebare. Și mai departe vine cu o explicaţie, cu 
o lămurire, cu un fel de elucidare la cuvântul acesta: „Sunt duh învelit 
în nălucă de humă”, adică într-o materie care astăzi e și mâine nu mai 
e. După o viață pe care o trăim în această humă, în acest înveliş de 
humă, în această stare care are la temelie un tată și o mumă, după ce 
trăiesc ca nerăspunsă întrebare o viață întreagă, năluca de humă se 
duce, se descompune, nu mai e humă, nu mai e aparenţă de humă. 
Adică „nălucă” în sensul că azi eşti şi mâine nu mai ești. Și atunci 
rămâne duhul, care-i veșnic, năluca de humă nu mai există, dar se 
reface nu ca nălucă, și nu ca humă, ci ca o realitate în care trăim în 
veşnicie și prin care mărturisim în veșnicie că suntem odrăsliți 
dintr-un tată şi o mumă. Mărturisim împreună cu noi pe ai noştri, pe 
înaintașii noștri. Și apoi vine cu explicaţia lămuritoare în ceea ce 
priveşte existența umană, și zice: 

„Nici maica nu ştie ce tainică normă 

Îmi dete din carnea-i - vremelnică formă”. 

Și acum urmează ceva extraordinar de frumos: 

„Neant înflorit în minune”. 

Deci, dacă întreb pe mama, care-i cea mai în măsură să spună 
cine sunt, cum am venit în această lume, cum am odrăslit dintr-un tată 
şi-o mumă, mama nu ştie - „Nici maica nu ştie ce tainică normă” - ce 
lege m-a adus în forma în care exist. Și mama a fost, a asistat la ceea ce 
s-a lucrat în ea ca să exist, nu a contribuit cu nimic la alcătuire în mod 
conștient - îl realizez așa şi aşa - ci mai mult a asistat. S-a făcut suport 
al existenţei. Psalmistul spune, vorbind cu Dumnezeu și gândindu-se la 
alcătuirea umană, „Slăvescu-Te că sunt minunat întocmit” (Psalm 138, 
14), cuvinte pe care le găsim în psalmul 138, unde face și niște 
aprecieri în legătură cu alcătuirea în sine: „Că ochii Tăi au văzut 
sâmburele din care am răsărit”, că „Ai văzut când s-au alcătuit în 


pântecele mamei mele mădularele mele”. „Slăvescu-Te că sunt 
minunat întocmit”. lată o taină, taina existenţei, taină pe care nu o 
poate elucida nici mama care 

„Nu ştie ce tainică normă 

Îmi dete din carnea-i - vremelnică formă”. 

dar aşa de mult e lucrarea acelei „tainice norme” încât 
realizează din neant, din nimic, poate nu din nimic dar din așa de puţin 
şi așa de puţin cunoscut, o minune: 

„Neant înflorit în minune”. 

Ce e omul? O minune. Nu numai omul e o minune, toate 
existențele câte sunt în jurul omului, făcute de Dumnezeu, deci 
nefăcute de om, sunt minuni. Orice lucru pe care-l privești, din natura 
înconjurătoare, este o minune. Numai că noi, trăind între minuni, și 
fiind noi înșine o minune, așa suntem de obișnuiți cu lucrurile din jurul 
nostru încât nici nu ne mai minunăm de ele. Ni se par ceva firesc. Ni se 
pare firesc că după întuneric vine lumina, că după lumina zilei vine 
întunericul de noapte, ni se par firești schimbările anotimpurilor, știm 
precizia cu care se întâmplă toate acestea, sunt taine toate acestea 
pentru noi, dar nu le mai luăm în seamă pentru că trăim în ele, ne-am 
pomenit în ele şi atunci, dacă le știm de când suntem şi de când am 
început să pricepem, ni se par lucruri obișnuite. Ori, în realitate, toate 
sunt minuni. Şi gândiţi-vă cât sunt de complicate lucrurile din jurul 
nostru, orice făptură a lui Dumnezeu, cât ar fi de mică, e în realitate o 
minune prin faptul că este foarte complicată. Nu ne mai gândim la ceea 
ce spune fizica, de pildă despre alcătuirea atomului, nu ne gândim la 
ceea ce spune botanica, de pildă despre alcătuirea polenului, a unui 
grăunte de polen, nu ne gândim la ceea ce spun științele naturii în 
general despre transformările care sunt în jurul nostru. De pildă, 
Sfântul Vasile cel Mare zice că Cel care a făcut chiţii cei mari din mare, 
acela este care a făcut şi acul albinei. Cât e de mare chitul și cât e de 
mică albina, și acul albinei e făcut de Cel ce a alcătuit lumea aceasta. 
Numai că noi nu știm lucrurile acestea, nu ne gândim la ele, nu le avem 
în vedere, nici nu suntem orientați spre așa ceva, ca să ne minunăm și 
noi cu psalmistul și să zicem: „Mărescu-Te că sunt minunat întocmit” 
sau, privind lucrurile din jurul nostru, să zicem: „Cât de minunate sunt 
lucrurile Tale, Doamne, toate cu înțelepciune le-ai făcut” (Psalm 103, 


25). Și dacă zicem, de multe ori zicem ca o formulă de ritual, nu ne 
revărsăm minunarea pe care o avem, adică noi repetăm niște cuvinte 
care nefiind ale noastre, nici nu exprimă convingerile noastre, ci sunt 
mai mult spuse ca să ne îndrepteze spre convingeri, spre noi 
convingeri, să ne întărească în convingerile pe care încă nu le avem, să 
ne aducă convingerile pe care nu le avem, să ajungem și noi la o 
intuiție a acestor realități. Deci nu numai la cunoștință exterioară, 
cunoștință informativă, ci să ajungem la o cunoștință lăuntrică, la o 
cunoștință structurală. 

Dragi studenţi, în această perspectivă privind lucrurile, fără 
îndoială că nu putem să spunem ceva anume despre Întruparea Fiului 
lui Dumnezeu. Cândva, la Timișoara, am vorbit despre „Cine este lisus 
Hristos?” De ce am ales acest subiect? Pentru că despre Domnul 
Hristos se spun multe de către mulţi, de către oameni competenți și 
necompetenți. Singura care poate spune ceva în mod competent 
despre Domnul Hristos este Biserica noastră. Dacă cineva priveşte 
de-a lungul istoriei felul cum s-au raportat din punctul de vedere al 
înţelegerii, din punctul de vedere al afirmării, adevărurile despre 
Domnul Hristos, constatăm că sunt foarte diferite părerile oamenilor și 
orientările lor. Mă gândesc acum la o carte, o carte pe care am 
întâlnit-o încă pe vremea când eram student la Teologie și făcea parte 
din biblioteca mănăstirii de la Sâmbăta. Fiind trecător pe acolo, am 
ajuns, ca student sau imediat după ce m-am aşezat la mănăstire, am 
ajuns la o carte, „lisus Hristos la aprecierea secolelor”. E o carte pe care 
am găsit-o din nou acum, de curând, și pe care am dat-o la un pastor 
evanghelic să o citească pe casete pentru mine. E o carte de informare. 
Sigur că am învăţat la Istoria Bisericii destule despre afirmaţiile care 
s-au făcut despre Domnul Hristos. 

Şi atunci se pune o întrebare: dacă atâtea s-au gândit şi atâtea 
s-au afirmat despre Domnul Hristos, din acestea ce trebuie să-mi aleg? 
Unde-i adevărul? Cine-mi poate garanta că ceea ce cred eu e adevărat? 
Nu cumva ar putea să fie adevărat ceea ce spun alţii? E o întrebare pe 
care şi-o poate pune cineva care încă nu este angajat într-o raportare 
reală şi hotărâtă în ceea ce priveşte credința în Domnul. Pentru noi 
lisus Hristos este o persoană istorică, dar nu numai atât. Este un om, 
dar nu numai atât. 


Biserica noastră, în alcătuirea numită Simbolul credinței - 
Crezul - în legătură cu mărturisirea credinței despre lisus Hristos, 
după ce mărturisește credința în Dumnezeu-Tatăl, mărturisește 
credinţa în lisus Hristos și ne pune pe noi să o mărturisim. Şi așa cum 
zicem „cred într-unul Dumnezeu”, fără să mai repetăm cuvântul „cred”, 
trebuie să presupunem că urmează să zicem tot „cred” şi „într-unul 
Domn lisus Hristos”. Cuvântul „cred” de la începutul Crezului se referă 
la toate câte sunt cuprinse în Crez. Deci „cred într-unul Dumnezeu”, 
cred „și-ntr-unul Domn lisus Hristos”. Și spunem cine este Domnul 
lisus Hristos după credința noastră, după credinţa Bisericii: „Fiul lui 
Dumnezeu, Unul-Născut, Care din Tatăl S-a născut mai înainte de toţi 
vecii; Lumină din Lumină, Dumnezeu adevărat din Dumnezeu 
adevărat”, deci Fiu al lui Dumnezeu, Unul-Născut, asta înseamnă 
Dumnezeu adevărat din Dumnezeu adevărat. 

Să ştiţi că cuvântul acesta „Născut din Tatăl” este un cuvânt pe 
care noi nu-l înțelegem, e o taină, și arată deoființimea lui 
Dumnezeu-Fiul cu Dumnezeu-Tatăl. Noi credem într-un Dumnezeu 
Treimic. Unul în ființă și întreit în persoană. E o taină. Și rămâne taină. 
Nimenea nu poate elucida această taină. Toate comparaţiile care s-au 
făcut, toate asemănările care s-au făcut sunt insuficiente. Și în orice caz 
nu pot demonstra rațional supraraţionalul. Noi trăim într-o logică a 
rațiunii, iar Dumnezeu ne descoperă ceva mai presus de rațiune. 
Nimenea nu zice că trebuie să raționezi ca să înţelegi lucrurile 
credinţei, ci zice că trebuie să crezi ca să le înţelegi. Astfel credința 
noastră este mijlocul de a primi tainele - Sfântul Isaac Sirul spune că 
„credința este uşa tainelor” - prin credință ajungem la tainele lui 
Dumnezeu. lar dacă minimalizăm lucrurile lui Dumnezeu și vrem să le 
facem raționale, cum au încercat ereticii să facă, deviem de la credinţă, 
punem în locul credinţei rațiunea, coborâm supralogicul în logic și nu 
mai avem o credinţă, ci avem o gândire despre lucrurile în care se 
crede, care ni s-au descoperit pentru ca să credem în ele. 

Deci cred „într-unul Domn lisus Hristos, Fiul lui Dumnezeu”. Cu 
precizarea „Unul-Născut, Care din Tatăl S-a născut mai înainte de toţi 
vecii”. E ceva mai presus de înțelegere, taina nu suferă ispitire. Apoi 
explicația: „Lumină din Lumină, - aşa cum o lumină, o lumânare care 
arde, focul unei lumânări îl poți continua în alte multe, aşa şi 


Dumnezeu Cel unul în ființă şi întreit în persoane. Se exprimă prin Fiul 
Său care e - Dumnezeu adevărat din Dumnezeu adevărat, Unul Născut 
Care din Tatăl S-a născut mai înainte de toţi vecii”. Este „Lumină din 
Lumină, Dumnezeu adevărat din Dumnezeu adevărat, născut iar nu 
făcut”, cu precizarea că e născut, nu e creat. Pentru noi ar fi mult mai 
pe înţeles dacă ni s-ar spune că Fiul lui Dumnezeu este unul dintre fiii 
lui Dumnezeu și că e creat. Am putea înţelege rațional lucrul acesta și 
ne-ar fi mai la îndemână. Ori ni se spune clar: „Unul-Născut, Care din 
Tatăl S-a născut mai înainte de toţi vecii”; ni se spune că e „născut iar 
nu făcut”, că e „de o ființă cu Tatăl” şi că prin El „toate s-au făcut”. Sunt 
tainele credinței noastre. Așa ceva nu se spune despre omul de rând, că 
a existat înainte şi s-a întrupat şi aşa mai departe, ci se spune clar că 
omul începe când începe. Nu a avut o viață înainte de a se întrupa. Au 
fost în istoria Bisericii și oameni care au afirmat că sufletele sunt 
preexistente. Că a creat Dumnezeu toate sufletele la început și că le 
trimite în lume pe rând. Sunt teorii - nu creştine - că sufletul trăiește 
mai multe vieți succesive, la perioade mai mici sau mai mari revenind 
în lume în alt trup, şi aşa mai departe. 

Acestea nu ne privesc pe noi pentru că noi nu credem nici în 
preexistența sufletului, nici în reîncarnare. Fiul lui Dumnezeu însă, 
existent din veșnicie, şi-a făcut cale către om întrupându-Se ca om. 
Știm din învăţătura Bisericii, şi mai ales din învăţătura Bisericii 
întrupată în slujbele Bisericii, că Fiul lui Dumnezeu S-a făcut om din 
Preasfânta Fecioară Maria. Asta se exprimă în Simbolul credinţei. În 
Simbolul credinţei se exprimă faptul că Cel prin Care toate s-au făcut 
„pentru noi oamenii și pentru a noastră mântuire S-a pogorât din cer”, 
a găsit o cale de a. Se apropia de om prin pogorâre. Prin fire a rămas 
ceea ce a fost și a primit ceea ce n-a avut, firea omenească. Fiul lui 
Dumnezeu, din Preasfânta Fecioară Maria, S-a născut ca Dumnezeu 
adevărat şi om adevărat. 

Lucrul acesta se exprimă foarte bine în slujbele de la Nașterea 
Mântuitorului nostru lisus Hristos, de la sărbătoarea Nașterii. Sunt 
douăsprezece zile în care Biserica e preocupată de Întruparea Fiului 
lui Dumnezeu, de nașterea ca om a Fiului lui Dumnezeu, și în aceste 
douăsprezece zile, din 20 decembrie până în 31 decembrie inclusiv, la 
slujbele Bisericii noastre se fac mereu aprecieri în legătură cu faptul că 


Fiul lui Dumnezeu a rămas ceea ce a fost şi a luat ceea ce n-a fost, este 
Dumnezeu adevărat şi om adevărat şi că această unire între firea 
dumnezeiască și firea omenească s-a realizat în pântecele Fecioarei 
Maria care este, după învățătura Bisericii, Născătoare de Dumnezeu. 
De ce este Sfânta Fecioară Maria Născătoare de Dumnezeu? Poate 
cineva să-L nască pe Dumnezeu? Ca să-L naști pe Dumnezeu ar trebui 
să fii înainte de Dumnezeu. Și totuși Biserica nu are nicio ezitare când e 
vorba să spună că Sfânta Fecioară Maria L-a născut pe Dumnezeu. „Pe 
Preasfânta, Curata, Preabinecuvântata, Mărita Stăpâna noastră, de 
Dumnezeu Născătoarea și pururea Fecioara Maria, cu toţi sfinții să o 
pomenim”. E o exprimare pe care o auzim de atâtea ori şi o spunem la 
sfintele slujbe ale Bisericii noastre. Zicem cu toţii: „Preasfântă 
Născătoare de Dumnezeu, - deci Născătoare de Dumnezeu - 
miluieşte-ne pe noi!” Ce înţelegem noi prin aceasta, că Maica Domnului 
e născătoare de Dumnezeu? Ce înţelege Biserica, pentru că noi am 
preluat în credința noastră exprimările Bisericii, învățătura Bisericii, 
propovăduirea Bisericii. Ce înţelege Biserica prin aceea că Maica 
Domnului, Preasfânta Fecioară Maria, e Născătoare de Dumnezeu? 

Să ştiţi că cuvântul „născătoare” - theotokos, Născătoare de 
Dumnezeu - e întrebuințat aici în Răsărit, în Ortodoxie în special, iar în 
Apus nici nu există un cuvânt corespunzător cu „Născătoare de 
Dumnezeu”, nu se accentuează faptul că Maica Domnului e Născătoare, 
dintr-un fel de evitare a cuvântului. În limba franceză de pildă, se 
spune „M? re de Dieu”, Mama lui Dumnezeu. Dar se evită cuvântul 
„naștere”, cuvântul „născătoare”. Ori Biserica are această exprimare, 
această învățătură, și aici în Răsăritul nostru și în limba română și în 
limba greacă, în limbile slave, se întrebuințează cuvântul „Născătoare 
de Dumnezeu”. „Bogorodniţe” în limba slavă. „Theotokos” în limba 
greacă. În Apus însă nu se întrebuințează. Nu că nu cred acelaşi lucru, 
dar evitând lucrul acesta la naștere, poate pentru ca să nu se 
materializeze în conștiința credincioșilor lucruri în legătură cu 
nașterea. Important este să ştim că Biserica învaţă că firile, firea 
omenească şi firea dumnezeiască, s-au unit de la Buna Vestire, de când 
a zis Preasfânta Fecioară Maria „lată roaba Domnului. Fie mie după 
cuvântul tău!” (Luca 1, 38). Din acea clipă Duhul Sfânt S-a pogorât 
peste Maica Domnului, Puterea Celui Preaînalt a umbrit-o și Cel Care 


S-a născut din ea a început sa. Se întâmple tainic ca normă, mai presus 
de obişnuit, pentru că Maica Domnului L-a născut pe Domnul Hristos 
fără contribuţie bărbătească. Dacă lucrurile s-ar fi petrecut obișnuit 
atunci n-ar fi fost în lucrare firea dumnezeiască. Ori firea 
dumnezeiască a fost în lucrare în acest înțeles în Maica Domnului, că 
ea a rămas ceea ce s-a știut a fi de vreme ce „nu știu de bărbat”. N-a 
ştiut de bărbat, și totuși a născut pe Mântuitorul lumii, care e 
Dumnezeu adevărat și om adevărat. Dumnezeu adevărat din 
Dumnezeu adevărat şi om adevărat născut din Preasfânta Fecioară. 
Aşa se ajunge la gândul că Maica Domnului este Născătoare de 
Dumnezeu, nu că a născut pe Fiul lui Dumnezeu Cel născut din Tatăl, ca 
Fiu al lui Dumnezeu, ci L-a născut ca Fiu al lui Dumnezeu unit cu omul, 
a născut pe omul unit cu Dumnezeu și atunci nu a fost numai 
născătoare de om cu care s-a unit cândva, după concepţia ereticilor, 
firea dumnezeiască, de exemplu, la Botez. Unii dintre eretici spuneau 
că la Botez firea omenească s-a unit cu firea dumnezeiască în înțelesul 
că atunci când S-a pogorât Duhul Sfânt, când a fost văzut Duhul Sfânt 
deasupra Domnului Hristos, atunci s-a unit firea dumnezeiască cu firea 
omenească, şi la pătimirea Domnului Hristos, când a fost răstignit, 
când a zis Domnul Hristos „Dumnezeul Meu, Dumnezeul Meu, pentru 
ce M-ai părăsit?” (Matei 27, 46), atunci s-a depărtat firea dumnezeiască 
de firea omenească. Sunt gânduri ale ereticilor. Biserica nu învaţă așa. 
Biserica învaţă că din clipa în care Fiul lui Dumnezeu S-a unit cu firea 
omenească, S-a unit neîmpărțit şi nedespărțit, neamestecat și 
neschimbat, pentru veșnicie. Nu există posibilitatea ca firea 
dumnezeiască să părăsească firea omenească sau firea omenească a 
Domnului Hristos să părăsească firea dumnezeiască. S-au unit pentru 
veşnicie. Deci Fiul lui Dumnezeu întrupat S-a botezat, Fiul lui 
Dumnezeu întrupat S-a răstignit, Fiul lui Dumnezeu întrupat în om a 
înviat din morți, Fiul lui Dumnezeu întrupat în om S-a înălțat la ceruri. 
Toate lucrurile acestea noi le afirmăm pentru că nu există posibilitatea, 
după concepția Bisericii, după învățătura și propovăduirea Bisericii, ca 
firile acestea în persoana Mântuitorului să se mai despartă vreodată. Și 
aşa se întâmplă că lucrurile au valoare mântuitoare. E adevărat că firea 
dumnezeiască nu pătimeşte, căci nu poate pătimi, pe cruce, dar faptul 
că omul cu care s-a unit firea dumnezeiască este om adevărat și 


Dumnezeu adevărat, nedespărțit de Dumnezeu, în firea omenească s-a 
întâmplat pătimirea şi faptul că a pătimit Domnul Hristos, ca om 
adevărat unit cu Dumnezeu, aduce mântuirea. 

Sunt nişte lucruri, să zicem, într-un fel poate de subtilitate, dar 
aşa învaţă Biserica și aşa trebuie să credem noi. Și noi de aceea suntem 
ortodocşi, pentru că credem așa. Așa ne învață slujbele de la 
sărbătoarea Nașterii Domnului Hristos. 

Prin urmare, taina Întrupării nu suferă ispitire. Noi afirmăm că 
aşa e. Cunoașteţi poate alcătuirea aceea: „Taina cea din veac ascunsă şi 
de îngeri neştiută, prin tine, Născătoare de Dumnezeu celor de pe 
pământ s-a arătat; Dumnezeu într-o unire neamestecată întrupându-Se 
şi Crucea de bunăvoie pentru noi luând; prin care înviind pe cel întâi 
zidit, a mântuit din moarte sufletele noastre”. Foarte frumos. Vorbim 
cu Maica Domnului. Îi spunem Maicii Domnului ceva, ceva care îi dă ei 
întâietate, o pune în atenţia noastră. Ce-i spunem? „Taina cea din veac 
ascunsă - taina pe care nu a ştiut-o nimeni, decât Dumnezeu - și de 
îngeri neştiută - nici îngerii nu au ştiut că Fiul lui Dumnezeu. Se va 
întrupa - prin tine, Născătoare de Dumnezeu - vorbim cu Maica 
Domnului şi zicem Născătoare de Dumnezeu, nu-i zicem numai Mama 
lui Dumnezeu, ci zicem Născătoare de Dumnezeu - celor de pe pământ 
s-a arătat”. Oamenii au ajuns să înţeleagă această taină neșştiută de 
îngeri, aflată şi de îngeri prin întruparea Fiului lui Dumnezeu. Taina 
aceasta s-a arătat celor de pe pământ, oamenilor, prin nașterea Fiului 
lui Dumnezeu, prin întruparea Fiului lui Dumnezeu din Preasfânta 
Fecioară Maria. „Dumnezeu într-o unire neamestecată întrupându-Se - 
ce înseamnă aceasta? Că a rămas Dumnezeu Dumnezeu și omul om 
într-o unire care Îl menţine pe Dumnezeu Dumnezeu și pe om îl 
menține ca om şi aceasta s-a întâmplat prin Maica Domnului - şi 
Crucea de bunăvoie pentru noi luând; - a luat Crucea de bunăvoie Cel 
ce este Dumnezeu adevărat și om adevărat, pătimirea a primit-o, n-a 
fost silit să pătimească - prin care înviind pe cel întâi zidit, - adică pe 
Adam şi pe toți cei din Adam care cred în El - a mântuit din moarte 
sufletele noastre”. 

lată o alcătuire scurtă care vorbeşte despre taina care-i şi 
arătată și nearătată. Sfântul Maxim Mărturisitorul spune undeva că 
ceea ce înțelegem din taină e puțin față de ceea ce e taina. Deci taina 


este şi arătată şi nearătată. În principal este nearătată. În secundar este 
arătată. Ştiţi că Sfântul Apostol Pavel are o afirmaţie în Epistola I către 
Timotei: „Mare este taina creştinătăţii” (I Timotei 3, 16). Însuşi 
creştinismul are o taină, e o taină. „Mare este taina creștinătății. 
Dumnezeu S-a arătat în trup”. E o afirmaţie de la începuturile 
creștinismului, nu e un adaos din secolul X, XV. De la începuturile 
creștinismului se spunea cuvântul acesta: „Mare este taina 
creștinătății”. Cum, de ce e mare? „Dumnezeu S-a arătat în trup, S-a 
îndreptat în Duhul, S-a vestit de oameni, S-a văzut de îngeri, S-a 
propovăduit între neamuri, S-a crezut în lume și S-a înălțat întru 
slavă”. Da. Taină care rămâne taină, și cunoscută și necunoscută, și 
ştiută și neștiută, prea puţin știută şi prea mult necunoscută. Poate nici 
în veşnicie - și eu cred că nici în veșnicie, când vom cunoaște mult mai 
mult - nu vom cunoaște nepătrunsul. „Bucură-te că auzul l-ai pătruns 
cu nepătrunsul”. Totdeauna vom avea o neînțelegere a lucrurilor mai 
presus de noi. Ştiţi ce înseamnă să elucidezi o taină? Înseamnă să fii 
mai mare decât taina. Tot ce face omul - și face multe, tot ce studiaţi 
voi în facultăţile pe care le faceţi, mai ales în facultățile tehnice, tot ce 
studiați la școală este mai prejos de om. Pentru că tot ce face omul e 
mai prejos de el, omul fiind creatorul. Dar omul când are în faţă o 
taină pe care nu o poate înţelege, atunci e mai mic decât taina şi 
taina e mai mare decât el. 

Sunt nişte sugestii, sunt niște lucruri pe care aș vrea să le aveţi 
în vedere, mai ales acum, la sfârşitul secolului XX, când se pun atâtea 
probleme în legătură cu Domnul Hristos. De altfel noi dacă suntem 
încredințați de lucrurile acestea, nu numai pentru că le-am primit de la 
cineva care e competent în chestiune, de la cineva care nu diminuează 
pe Domnul Hristos, ci ÎL înalță, rămânem statornici în credința noastră. 
„Înalţă-Te mai presus de ceruri, Dumnezeule, şi peste tot pământul fie 
slava Ta”, aceasta e atitudinea Bisericii. „Înalţă-Te mai presus de 
ceruri, - Te ştim mai presus de ceruri - Dumnezeule, şi peste tot 
pământul fie slava Ta” sunt niște cuvinte pe care le spune preotul după 
ce a binecuvântat pe credincioşi cu Sfântul Potir în mână și a zis: 
„Mântuieşte Dumnezeule poporul Tău şi binecuvântează moștenirea 
Ta!”. Aşezând pe Sfânta Masă Sfintele Daruri și tămâind Sfintele Daruri 
în semn de cinstire, zice: „Înalţă-Te mai presus de ceruri Dumnezeule 


şi peste tot pământul fie slava Ta”. Numai când e așa, pentru conştiinţa 
noastră, pentru gândirea noastră, numai când Îl avem pe Domnul 
Hristos mai presus de ceruri, Îl avem unde este El de fapt. Dacă cineva 
vrea să-L coboare la nivelul omului și tăgăduiește unirea firii 
dumnezeieşti cu firea omenească, nu poate avea decât cel mult un 
geniu. Și față de geniu nu ai o raportare religioasă. Biserica Îl ţine pe 
Mântuitorul acolo unde este El și dacă noi suntem convinși de lucrul 
acesta, în cazul acesta suntem luminaţi de Duhul Sfânt, Duhul Sfânt 
având ca rost și aceasta, să-L preamărească pe Mântuitorul. 

Cei care citiți Noul Testament desigur v-aţi întâlnit, citind Sfânta 
Evanghelie de la Ioan, la capitolul 16, cu cuvântul spus de Domnul 
Hristos despre Duhul Sfânt: „El pe Mine Mă va preamări” (loan 16, 14). 
lar Sfântul Apostol Pavel spune în Epistola către Galateni și în Epistola 
către Romani că Duhul este acela care ne descoperă că suntem fii ai lui 
Dumnezeu și ne face să zicem „Avva Părinte!” (Galateni 4, 6). Adică să 
ne raportăm la Dumnezeu ca la Părintele nostru. Asta n-o face 
rațiunea. Asta n-o face puterea omenească. „Fericit eşti Simone, fiul lui 
Ion? că nu trup și sânge ţi-a descoperit ție aceasta” (Matei 16, 17). 
Când Sfântul Apostol Petru a spus „Tu ești Hristos, Fiul lui Dumnezeu”, 
Domnul Hristos a întâmpinat această mărturisire: „Fericit ești Simone, 
fiul lui Ion? că nu trup și sânge ţi-a descoperit ţie aceasta, ci Tatăl Meu 
Cel din ceruri”. Fără intervenţia lui Dumnezeu, fără intervenţia 
Duhului Sfânt, care este a treia persoană a Sfintei Treimi, care e tot 
Dumnezeu, fără intervenţie de sus nu se poate ajunge la primirea 
acestui lucru mai presus de lume, la primirea tainei Întrupării Fiului lui 
Dumnezeu. Aşa că pentru noi, care suntem îndrumați de Sfânta noastră 
Biserică, pentru noi care am depăşit toate părerile şi toate afirmaţiile 
necredincioşilor, eterodocşilor, toate afirmaţiile necreştinilor, toate 
afirmaţiile ereticilor, pentru noi e sigur lucrul acesta că Fiul lui 
Dumnezeu S-a făcut om întru unire neamestecată, că Fiul lui 
Dumnezeu e mai presus de ceruri, că Domnul nostru lisus Hristos e 
mai presus de ceea ce poate omul cugeta şi spune. În fața tainei ne 
plecăm cu mintea. 

În alcătuirea pe care am amintit-o, de la sărbătoarea Nașterii 
Domnului, unde se spune „taina nu suferă ispitire”, se spune mai 
departe „numai cu credinţă toți o primim strigând cu tine și zicând: - 


cu Maica Domnului, căci vorbim cu Maica Domnului - Negrăite 
Doamne, slavă Ție!”. Negrăite Doamne, slavă Ție! Adică e mai presus de 
ceea ce putem noi spune cu cuvântul, și de aceea aducem slavă, pentru 
că taina nu suferă ispitire, nici nu încercăm să răscolim în adâncuri de 
taină, ci o primim şi strigăm către Domnul Hristos împreună cu Maica 
Domnului: „Negrăite Doamne, slavă Ție!” Și de altfel, toate lucrurile 
acestea aduc măreţia lui Dumnezeu în faţa conștiinței noastre, şi aduc 
totodată și măreția Maicii Domnului ca Născătoare de Dumnezeu. 

Şi noi spunem despre Maica Domnului în alcătuirile de la slujbe 
- eu vă atrag atenţia asupra faptului că slujbele noastre au un conținut 
adânc, toată teologia Bisericii noastre se cuprinde în slujbele noastre și 
slujbele noastre sunt angajante pentru noi în cunoştinţă și trăire 
religioasă. Spiritualitatea ortodoxă este o spiritualitate bazată pe 
sfintele slujbe ale Bisericii. De aceea vă atrag atenţia să urmăriţi cele 
afirmate la slujbe și să le meditați. De pildă, în contextul acesta, ne 
putem gândi la Maica Domnului care este afirmată la sfintele slujbe 
mai presus de minte și de cuvânt. „Pe tine, Maica lui Dumnezeu, cea 
mai presus de minte și de cuvânt, care ai născut negrăit sub ani pe Cel 
fără de ani, credincioșii cu un gând te mărim”. Cum e Maica Domnului? 
„Mai presus de minte şi de cuvânt”. Ce înseamnă aceasta? Că mintea nu 
înţelege pe Maica Domnului în măreţia ei și cuvântul nu o poate 
exprima. Alcătuirea aceasta este Irmosul de la Înălțarea Domnului 
Hristos. lar la Rusalii zicem așa, vorbind de asemenea cu Maica 
Domnului: „Se întunecă toată mintea a cunoaște nașterea ta”. Stă uluită 
mintea, nu poate să înţeleagă, își dă seama că neînţelesul e mai presus 
de înțeles. Apoi vorbim cu Maica Domnului și spunem: „Nu se pricepe 
toată limba a te lăuda după vrednicie; şi se întunecă și mintea cea mai 
presus de lume a-ţi cânta ţie, una, de Dumnezeu Născătoare; însă fiind 
bună primeşte credința, că știi dragostea noastră cea dumnezeiască, 
credincioşii cu un gând te mărim”. 

Nu poţi vorbi despre Întruparea Fiului lui Dumnezeu fără să te 
referi la Maica Domnului. Ori dacă la Maica Domnului referindu-ne, o 
ştim mai presus de minte și de cuvânt, știm că mintea nu poate 
cunoaşte mărețţiile ei, naşterea ei cea mai presus de fire, toate acestea 
sunt mai presus de minte. Dacă așa e cu Maica Domnului și Maica 
Domnului totuși e om, atunci cu Dumnezeu cum e? Dacă i se pare cuiva 


că Îl cunoaște pe Dumnezeu şi nu se uimeşte de Dumnezeu - Sfântul 
Isaac Sirul, şi tare mult îmi place mie cuvântul acesta, zice: „Încă nu a 
cunoscut pe Dumnezeu cel ce nu se minunează de Dumnezeu”. Numai 
cu uimire poţi sta în fața lui Dumnezeu. Dacă stai fără uimire, dacă nu 
te minunezi de Dumnezeu - înseamnă că încă nu ai cunoscut pe 
Dumnezeu, nu te-ai întâlnit cu Dumnezeu. În faţa lui Dumnezeu trebuie 
să rămâi copleşit, uluit de măreția lui Dumnezeu. 

Zicem vorbind cu Maica Domnului: „Spăimântatu-s-au toate de 
dumnezeiască mărirea ta, că tu, Fecioară neispitită de nuntă, ai avut în 
pântece pe Dumnezeu Cel peste toate și ai născut fiu pe Cel fără de ani, 
Cel ce dăruieşte pace tuturor celor ce te laudă pe tine”. 
Spăimântatu-s-au în sens de s-au uimit. Așa de mare a fost uimirea, 
încât a stat ca într-un fel de spăimântare cine a cunoscut mărirea 
Maicii Domnului. „Spăimântatu-s-au toate de dumnezeiască mărirea 
ta”. O mărire, dar nu o mărire obișnuită. Și un om obișnuit are o mărire 
a lui. Noi suntem mari prin faptul că purtăm în noi chipul lui 
Dumnezeu. E o mărire a noastră, o mărire pe care ne-a dat-o 
Dumnezeu. Dar Maica Domnului are o mărire mai presus de mărirea 
obişnuită, o mărire de care s-au spăimântat toate: „de dumnezeiască 
mărirea Ta”. Și mărirea aceasta a Maicii Domnului, dacă e aşa de mare 
şi spăimântătoare, atunci cum va fi mărirea lui Dumnezeu în fața 
conștiinței noastre, dacă l-am întâlni pe Dumnezeu, dacă ne minunăm 
de Dumnezeu? lar dacă nu ne minunăm de Dumnezeu, încă nu ne-am 
întâlnit cu Dumnezeu, încă nu L-am cunoscut pe Dumnezeu. 

Dragi studenți, acestea sunt lucrurile pe care am vrut să vi le 
pun în atenţie. Ar mai fi încă ceva, şi hai să nu pierdem ocazia și în 
privinţa aceasta, şi anume Întruparea Fiului lui Dumnezeu după 
Întruparea cea din istorie. Fiul lui Dumnezeu S-a făcut om ca să-l aibă 
pe om în maximă apropiere. Sfântul Maxim Mărturisitorul spune 
undeva că nu faptul că omul a fost păcătos L-a adus pe Dumnezeu sa. 
Se facă om, ca să-l mântuiască pe om, ci el zice că Fiul lui Dumnezeu 
S-ar fi întrupat şi în condiţia că omul n-ar fi păcătuit. Pentru că ceea ce 
L-a făcut pe Dumnezeu sa. Se facă om este iubirea lui Dumnezeu față 
de om. lubirea L-a făcut pe Dumnezeu sa. Se unească cu omul ca să-l 
ridice pe om până acolo unde e firea omenească ridicată în persoana 
Fiului lui Dumnezeu întrupat. Aceasta înseamnă că Dumnezeu a ales 


calea aceasta de a. Se apropia de om ca să-i dea posibilitate omului să 
se apropie de Dumnezeu. „Dumnezeu pe pământ S-a pogorât şi omul la 
cer s-a suit” se afirmă în slujbele de la Nașterea Mântuitorului. 
„Dumnezeu pe pământ S-a pogorât - prin Întruparea Fiului lui 
Dumnezeu - și omul la cer s-a suit” prin Înălţarea Fiului lui Dumnezeu. 
Și aceasta nu numai pentru Domnul Hristos e real, ci pentru toți 
credincioşii care în procesul de mântuire trebuie să se unească cu 
Domnul Hristos și să aibă calea aceea pe care a mers Domul Hristos, 
Domnul Hristos făcându-și cale cu fiecare dintre noi către cer. 

Întruparea Fiului lui Dumnezeu a adus și o altă întrupare, 
întruparea Lui din Sfânta Liturghie. Fiecare Sfântă Liturghie este o 
sărbătorire cuprinzătoare, cuprinde în ea Întruparea Fiului lui 
Dumnezeu, prin faptul că Cinstitele Daruri ce sunt puse înainte se 
prefac în Trupul și Sângele Mântuitorului cu care se împărtășesc 
credincioşii, ca Domnul Hristos să-și continue Întruparea și în 
mădularele Sale. Biserica noastră învaţă, potrivit învățăturii Sfântului 
Apostol Pavel, că credincioşii sunt mădulare ale Trupului lui Hristos. 
Fiind mădulare ale Trupului lui Hristos şi noi trebuie să fim purtători 
de Hristos, hristofori. Cine se uneşte cu Domnul Hristos, e purtător de 
Hristos, e hristofor. Cine se uneşte cu Dumnezeu-Tatăl e teofor. Cine se 
unește cu Duhul Sfânt e pnevmatofor. De fapt, cine se unește cu una 
din persoanele Sfintei Treimi, se unește cu toate persoanele Sfintei 
Treimi. Fiul lui Dumnezeu, când S-a Întrupat, a adus în Preasfânta 
Fecioară Maria și pe Dumnezeu-Tatăl Care a umbrit-o, și pe 
Dumnezeu-Duhul Sfânt Care S-a pogorât peste ea, aşa încât Maica 
Domnului a devenit locaș al Preasfintei Treimi. 

O alcătuire de la Maslu, în care vorbim cu Maica Domnului, ne 
aduce în suflet conștiința că Maica Domnului este locaș al Preasfintei 
Treimi şi că ne poate ajuta să fim şi noi locașuri ale Preasfintei Treimi. 
„Pe tine, preacuratul palat al Împăratului ceresc, ceea ce ești mult 
lăudată, te rog curățeşte mintea mea cea întinată cu tot felul de păcate 
şi o fă locaș curat al dumnezeieștii Treimi ca să laud și să măresc 
puterea ta și mila ta cea nemăsurată, fiind mântuit eu netrebnicul 
robul tău”. 

Întruparea se realizează în Maica Domnului pentru noi, se 
realizează în Sfânta Liturghie pentru a fi și noi purtători de Dumnezeu, 


se realizează în Sfânta Liturghie pentru a. Se întrupa în continuare 
Domnul Hristos în noi. Și aceasta este o taină. Să nu-și închipuie cineva 
că poate elucida taina aceasta. Ori crezi în taină, ori nu ai taină. Ori te 
bucuri de cât poţi să ştii, şi celelalte le lași în seama lui Dumnezeu, ori 
n-ai cum să înţelegi lucrurile lui Dumnezeu, pentru că sunt mai presus 
de noi. 

Vă mulțumesc frumos pentru că mi-aţi dat posibilitatea să spun 
aceste gânduri, care doresc să rămână gânduri de sfârşit de secol 
pentru cei care, cu ajutorul lui Dumnezeu, vor trece în secolul următor. 
Să ducem mai departe învățătura Bisericii, să căutăm să ne 
împropriem gândurile acestea din sfintele slujbe. Eu v-am făcut o 
sinteză din ceea ce învaţă Biserica prin sfintele slujbe, din ceea ce 
învăţăm noi despre Domnul nostru lisus Hristos Care este mai presus 
de minte și de cuvânt, mai presus de ceea ce poate omul cugeta și 
spune, şi care trebuie să fie și pentru noi ceea ce este în mod obiectiv: 
Dumnezeu adevărat şi om adevărat, Dumnezeu făcut om pentru 
iubirea de oameni, ca să ajungem și noi la îndumnezeire prin lucrarea 
Fiului lui Dumnezeu care S-a făcut om. Dumnezeu să ne ajute! 


22 iulie 1996 
Taina Jertfei 


Preacuvioase părinte stareț, dragi studenţi, pentru seara aceasta 
am anunțat că voi vorbi despre taina Jertfei Mântuitorului. 

În Simbolul credinţei, îndată după mărturisirea credinţei în 
Mântuitorul lisus Hristos, în Fiul lui Dumnezeu care S-a întrupat, în 
Mântuitorul care S-a născut ca om, urmează mărturisirea de credință 
despre jertfa Mântuitorului, despre răstignirea Lui: „S-a răstignit 
pentru noi în vremea lui Ponţiu Pilat și a pătimit și S-a îngropat”. În 
aceste cuvinte se cuprinde mărturisirea despre jertfa Mântuitorului, 
despre răstignirea Lui, despre pătimirea Lui și despre moartea Lui pe 
Cruce, despre înmormântarea Lui. A fost înmormântat pentru că a 
murit pe cruce: „S-a răstignit pentru noi în vremea lui Ponţiu Pilat şi a 
pătimit”, deci suferința a fost o realitate. Se înţelege, a murit și a fost 
înmormântat. 


Sunt trei elemente pe care le avem în vedere: răstignirea ca fapt, 
pătimirea ca realitate și moartea Mântuitorului nostru lisus Hristos, 
toate întâmplându-se pentru noi. 

Domnul Hristos Însuşi a spus de mai multe ori despre pătimirile 
Sale din Ierusalim. În Sfânta Evanghelie de la loan avem cuvântul că 
„atât de mult a iubit Dumnezeu lumea încât pe Unul Născut Fiul Său 
L-a dat ca oricine care crede în El să nu piară, ci să aibă viață veşnică” 
(loan 3, 16). În planul de mântuire era cuprinsă și jertfa, şi răstignirea, 
şi pătimirea Domnului Hristos. Cândva Domnul Hristos, ca om, ca om 
unit cu Dumnezeu dar în firea omenească, şi-a manifestat într-un fel 
ezitarea în fața morții, în fața răstignirii. Şi a zis că oare s-ar putea să 
treacă, să nu ajungă la pătimire, și după aceea tot El a zis că „doar 
pentru ceasul acesta am venit”. lar în grădina Ghetsimani L-a rugat pe 
Tatăl, dacă este cu putinţă, să treacă de la El paharul acesta, dar „nu 
voia Mea - zicea - ci voia Ta să se împlinească”. Toate acestea arată că 
Domnul Hristos a suferit, a arătat în firea omenească stări 
asemănătoare cu stările pe care le au oamenii în fața suferinței. Dar 
pentru că era nevoie de suferința Mântuitorului pentru mântuirea 
noastră - a suferit El ca să nu suferim noi, ca să ierte păcatele noastre - 
Mântuitorul a primit jertfa. A intrat întru mărirea Sa ca om prin 
pătimire. Fiind prevăzută în planul de mântuire și răstignirea 
Mântuitorului, și suferinţele Mântuitorului sunt luate în consideraţie, 
lucrurile s-au petrecut potrivit cu proorociile. În Sfânta Evanghelie de 
la Matei e scris că Domnul Hristos, în fața unei situaţii în care ucenicii 
voiau să-L apere de pătimiri, de suferinţe, a zis că ar putea să-L roage 
pe Tatăl şi să-l trimită mai mult decât douăsprezece legiuni de îngeri 
să-L apere, dar atunci cum se vor împlini Scripturile? (cf. Matei 26, 
53-54) În Vechiul Testament proorocii au vorbit despre Mesia, despre 
omul durerilor, despre omul care cu rana sa va vindeca pe toți. Și 
Domnul Hristos a împlinit proorociile. Întru împlinit proorociile 
Vechiului Testament. 

În general oamenii n-au înţeles suferința Domnului Hristos. Nici 
chiar ucenicii Săi. Sfântul Apostol Petru, de pildă, când a aflat că 
Domnul Hristos urmează să pătimească în lerusalim, L-a luat deoparte 
şi a spus „Doamne, să nu Ți se întâmple ie unele ca acestea” (Matei 
16, 22). Şi atunci Domnul Hristos l-a mustrat și a spus „Nu cugeți cele 


ce sunt ale lui Dumnezeu, ci cele ce sunt ale oamenilor. Sminteală Îmi 
eşti”. Câtă vreme Dumnezeu vrea ca Eu să pătimesc, trebuie să ne unim 
cu voia lui Dumnezeu și să lepădăm cugetele împotrivitoare față de 
planurile lui Dumnezeu. Deci, ă tu cugeţi cele ce sunt ale oamenilor 
când zici să nu pătimesc, iar Eu cuget cele ce sunt ale lui Dumnezeu 
când zic că trebuie să pătimesc. Bineînţeles că pe atunci ucenicii n-au 
putut avea lumină despre importanţa pătimirii. N-au avut o lumină să 
înţeleagă jertfa, să înțeleagă necesitatea jertfei pentru mântuire. Ei au 
văzut lucrurile cumva din exterior și într-un fel dintr-o perspectivă 
omenească, nu dintr-o perspectivă mai presus de om. Nu i s-a 
descoperit Sfântului Apostol Petru şi cele în legătură cu pătimirea, ci 
numai cele în legătură cu persoana Mântuitorului. „Voi cine ziceţi că 
sunt?”. „Tu eşti Hristos Fiul lui Dumnezeu Celui Viu”. Și atunci Domnul 
Hristos a zis: „Fericit eşti Simone că nu trup și sânge ţi-au descoperit 
ție aceasta, ci Tatăl Meu Cel din ceruri” (Matei 16, 15-17). A înţeles 
ceva în legătură cu persoana Mântuitorului, dar nu a înţeles încă nimic 
în legătură cu taina Jertfei, cu jertfa în sine, cu pătimirea ca jertfă, ca 
jertfă de bună voie. Cât a înțeles nu era destul. Și gândirea în 
perspectiva umanului, în care nu era de față și gândul la rânduiala lui 
Dumnezeu, l-a făcut să spună lucruri care ţin de cugetarea omenească. 
„Nu cugeţi cele ce sunt ale lui Dumnezeu, ci cele ce sunt ale oamenilor”. 

De fapt nu numai Sfântul Apostol Petru a avut această 
perspectivă de gândire, ci mulți din vremea aceea, de pildă cei care au 
zis că „dacă eşti Fiul lui Dumnezeu, coboară-Te de pe cruce” (Matei 27, 
40), sau „dacă ești Fiul lui Dumnezeu mântuiește-Te pe Tine şi pe noi” 
(Luca 23, 39). Aceia nu au înțeles nimic din taina jertfei, din jertfa în 
sine ci au înţeles ceva numai din răstignire ca pedeapsă. 

Ştiţi că în Sfânta Evanghelie se spune că Domul Hristos a fost 
răstignit între doi tâlhari. De ce L-au răstignit între doi tâlhari? Pentru 
că şi pe El L-au numărat cu tâlharii. Ei au avut conștiința că răstignesc 
trei tâlhari, nu doi tâlhari și un drept. Căci dacă considerau că Domnul 
Hristos a fost drept, atunci nu L-ar fi răstignit. Nu aveau de ce să 
răstignească drepții. Aveau să răstignească doar păcătoşii, pe tâlhari. Și 
nu au așezat doi tâlhari, unul de-a dreapta și altul de-a stânga, ca să fie 
încadrat un drept între doi tâlhari, ci au avut la îndemână trei tâlhari 
pe care i-au răstignit. Dintre care unul era drept, cum a zis sutașul care 


era la Crucea Mântuitorului când a văzut fenomenele care s-au 
întâmplat la răstignirea Mântuitorului şi a zis: „Cu adevărat Omul 
Acesta drept a fost” (Luca 23, 47). Sau „Cu adevărat Fiul lui Dumnezeu 
era Acesta” (Matei 27, 54). Şi-a dat seama de ceva mai presus de 
perspectiva gândirii omeneşti, și-a dat seama că e vorba de cineva care 
e ales al lui Dumnezeu. Bineînţeles că nu s-a gândit sutașul că e vorba 
de Fiul lui Dumnezeu deoființă cu Tatăl, de unul din Sfânta Treime, ci 
s-a gândit că e vorba de un om deosebit, de un om pe care Dumnezeu 
l-a ales şi l-a primit. În orice caz, a dat mărturie de faptul că nu a fost 
tâlhar, ci a fost drept. Că a fost Fiul lui Dumnezeu, nu a fost un om 
oarecare. 

Unul dintre cei doi tâlhari care L-au văzut răstignit pe Domnul 
Hristos a zis: „Pomeneşte-mă Doamne întru împărăția Ta”, după ce l-a 
mustrat pe celălalt, care ÎI defăima, chiar şi în suferinţă fiind el, şi zicea 
că „dacă eşti Fiul lui Dumnezeu, mântuieşte-Te pe Tine și pe noi” (Luca 
23, 39; 42). Şi atunci tâlharul cel drept, tâlharul care începea să nu mai 
fie tâlhar, a zis „Nu te temi tu de Dumnezeu, că ești în aceeași osândă? 
Și noi cele vrednice de păcatele noastre luăm, pe când acesta niciun 
rău nu a făcut”. A înţeles tâlharul ceva din taina jertfei. Noi pătimim, 
pătimim pentru că am făcut rele și plata păcatului o primim, plata 
răutăților noastre o primim, pe când acesta nu a făcut niciun rău. 
Acesta e drept, noi suntem tâlhari şi el e drept. A fost ceea ce a gândit 
creștinătatea în toată vremea: că un drept, Domnul Hristos, a fost 
răstignit între doi tâlhari, între doi nedrepţi, pentru că cei care L-au 
răstignit nu L-au socotit drept, ci L-au socotit tâlhar. Ori în realitate 
Domnul Hristos era drept și a pătimit pentru păcatele noastre. A primit 
în Sine plata păcatelor noastre. Ca să nu mai pătimească fiecare, pentru 
că la măsurile omului nu există posibilitate de ispășire. 

Sfântul Marcu Ascetul, de pildă, în Filocalie are un cuvânt care 
spune că noi nu avem ce să-l aducem lui Dumnezeu. Dacă am făcut 
ceva rău, nu putem să compensăm cumva răul de odinioară cu faptele 
bune din prezent. De ce? Spune el de ce. Pentru că noi nu avem nimic 
de adus lui Dumnezeu. Cum nu avem nimic de adus lui Dumnezeu? Nu 
putem să facem nimic bun? Nu, putem să facem lucruri bune, dar 
lucrurile bune pe care le facem noi sunt datoriile noastre față de 
Dumnezeu. Nu le facem din puterea noastră numai, ci le facem ca un fel 


de colaboratori ai lui Dumnezeu. Dumnezeu ne dă cinstire făcându-ne 
pe noi, cum zice Sfântul Petru Damaschin, colaboratori ai Lui. De aceea 
sfinţii, cu cât făceau mai mult bine cu atât se smereau mai tare. Nu se 
smereau ca unii care au făcut păcate, nu cu gândul la păcate se 
smereau, ci se smereau cu gândul la faptul că e o cinstire pentru ei 
binele pe care-l pot face, că sunt colaboratori ai lui Dumnezeu, că-i 
cinstește Dumnezeu făcându-i colaboratori ai Săi și că nu numai din 
puterea lor se face binele. Așa încât sfinții aveau totdeauna motive să 
se smerească. Bineînţeles că nu aveau o smerenie ostentativă, așa cum 
fac unii dintre noi şi mai ales dintre călugări, care tot timpul se 
prezintă ca păcătoşi, că sunt păcătos, că sunt nevrednic. Nu în sensul 
acesta. Au avut în conştiinţa lor gândul că ei sunt datori lui Dumnezeu. 
Nu au avut niciodată gândul că Dumnezeu le este dator lor, ci gândul că 
ei sunt datori lui Dumnezeu. 

Aşadar, Sfântul Marcu Ascetul atrage atenţia că, dat fiind faptul 
că Dumnezeu ne-a dat puterile de a face bine, orice bine pe care îl 
facem suntem datori cu el, nu avem niciodată un plus. Cum e concepţia 
catolică ce zice că pentru a te putea mântui ai nevoie de o anumită 
cantitate de fapte bune, care bineînţeles te schimbă spre bine, dar ai și 
nişte surplusuri dacă faci mai multe fapte bune, care, după aceea, se 
pot da altora care nu au făcut atâtea fapte bune câte le sunt suficiente. 
E o concepţie, oamenii pot gândi ce vor. Dar ortodox gândind, noi nu 
avem niciodată un plus pe care îl dăm, pe care îl putem transfera la 
alții. Ci tot ce facem noi spre bine se adaugă la ceea ce suntem noi, se 
scrie în Cartea Vieţii noastre și ne este necesar pentru că niciodată nu 
ne putem opri din calea binelui. Noi suntem limitați şi ne oprim cumva 
din calea binelui prin limitele pe care le avem, prin mărginirile noastre, 
dar ceea ce facem noi e totdeauna ceva cu care suntem datori. Așa 
încât nu avem posibilitate să intervenim spre bine prin puterile 
noastre pentru insuficiențele, pentru nedesăvârșirile, pentru greşelile, 
pentru păcatele din trecut. Ne referim la ele și stăm în fața lui 
Dumnezeu cu dorința de a scăpa de tot ce e rău - „Și ne mântuieşte de 
cel rău” - de tot ce stă împotriva voii lui Dumnezeu, de tot ceea ce a 
fost o deviere în viața noastră, o deviere de la bine, şi cerem de la 
Dumnezeu iertarea păcatelor şi Dumnezeu nu ne cere nimic în 
schimbul greșelilor sau păcatelor de odinioară, El ne dă iertarea. 


Rămânând în noi, de multe ori, doar urmele nedesăvârşirilor, urmele 
devierilor, urmele păcatelor noastre, dar jertfa Mântuitorului este ca să 
putem primi iertarea aceasta, ca să nu ni se mai ceară nouă suferința 
de pe urma păcatelor. 

Bineînţeles că sunt şi suferințe pe care le au oamenii, și 
păcătoșii și cei mai puţin păcătoși, pentru că, de exemplu, nu se poate 
spune că Sfântul Apostol Pavel a suferit pentru că a fost păcătos. Când 
l-a iertat Domnul Hristos, când l-a primit Domnul Hristos, i-a iertat şi 
urmările păcatelor, dar Sfântul Apostol Pavel a suferit ca să fie o pildă 
de suferitor cu gândul la Dumnezeu. Ori nu are ce aduce ca jertfă nici 
pentru el, nici pentru altul, ci ceea ce facem noi de fapt în asceza 
noastră este o continuare, cumva, a jertfei Mântuitorului nostru lisus 
Hristos pentru viața noastră, pentru disciplinarea noastră. Nu că ne 
ducem cu realizările noastre bune în fața lui Dumnezeu și zicem: 
Doamne, dar Tu știi că am făcut cutare și cutare lucru bun? Acestea 
toate se înscriu în noi, se însumează în existența noastră. Și, mai presus 
de toate, este jertfa Mântuitorului nostru lisus Hristos, care ne 
deschide calea către Sfânta Sfintelor. 

Domnul Hristos a intrat în Sfânta Sfintelor nefăcută de mână 
omenească, zice autorul Epistolei către Evrei. A intrat într-o Sfântă a 
Sfintelor, dar nu în Sfânta Sfintelor cea din Templu, ci a intrat într-o 
altă Sfântă a Sfintelor, să zicem așa, într-o regiune mai presus de lume, 
într-un loc mai presus de obișnuit, a intrat acolo și ne duce și pe noi, 
ne-a deschis şi nouă calea către Sfânta Sfintelor prin jertfa Lui. Pentru 
că Răstignirea Mântuitorului are caracter de jertfă şi este de fapt jertfă. 
De ce? Pentru că a făcut-o de bună voie. „Putere am să Îmi pun viaţa şi 
putere am să nu Îmi pun viaţa pentru oile Mele” (loan 10, 18). Ori fiind 
un lucru pe care l-a făcut de bună voie, e meritorie jertfa, și nu e 
necesară pentru Mântuitorul, pentru că Mântuitorul de fapt nu avea 
nevoie de niciun fel de suferință pentru El, pentru că nu avea păcate. Și 
fiind om unit cu Dumnezeu, suferințele din umanitatea Lui au fost de 
fapt suferințe mai presus de om. Nu că s-au comunicat lui Dumnezeu, 
dar omul care a pătimit nu era numai om şi de aceea au putere 
ispăşitoare, putere iertătoare. În aceasta constă taina, taina Crucii. 

Am pomenit ieri o alcătuire de la sfintele slujbe: „Taina cea din 
veac ascunsă şi de îngeri neştiută, prin tine, Născătoare de Dumnezeu, 


celor de pe pământ s-a arătat; Dumnezeu întru unire neamestecată 
Întrupându-Se şi Crucea de bunăvoie pentru noi luând”. Deci există o 
taină a Întrupării şi există o taină a Jertfei, o taină a Crucii, crucea fiind 
simbolul jertfei, simbolul suferinței, simbolul tainei suferinței 
Mântuitorului. Şi nu numai al suferinţei, ci şi al Învierii. Dacă Domnul 
Hristos nu ar fi înviat, Răstignirea Lui ar fi fost un fapt obișnuit, poate 
un fapt divers chiar. Dar pentru că a înviat, avem confirmarea faptului 
că suferința Lui a fost o jertfă, o jertfă pe care a răsplătit-o Dumnezeu 
prin Învierea Mântuitorului lisus Hristos. În legătură cu Învierea se 
spune în Scriptură şi că Dumnezeu L-a înviat și că El Însuşi a înviat. Şi 
de fapt realitatea este că fiind şi Dumnezeu, prin firea dumnezeiască a 
înviat. Oricum Dumnezeu L-a înviat, în sensul că nu din putere 
omenească a înviat, ci a înviat din putere dumnezeiască. Prin Înviere se 
confirmă realitatea și calitatea jertfei. 

În legătură cu Jertfa şi Învierea noi spunem la sfintele slujbe de 
Dumineca, imediat după citirea Evangheliei cu Învierea: „Crucii Tale ne 
închinăm, Hristoase, și Sfântă Învierea Ta o lăudăm şi o mărim”. Deci 
avem în vedere și Crucea şi Învierea, legate una de alta. Crucea e 
adevărat că în concepţia noastră, în gândirea noastră obișnuită ne 
înfățișează mai mult Jertfa decât Învierea, dar de fapt ea cuprinde egal 
şi Jertfa şi Învierea, şi Răstignirea şi Învierea, şi suferința şi 
preamărirea. „Învierea lui Hristos văzând, să ne închinăm Sfântului 
Domnului lisus, Unuia Celui fără de păcat”. Și apoi îndată facem 
legătura între Cruce și Înviere: „Crucii Tale ne închinăm Hristoase şi 
Sfântă Învierea Ta o lăudăm şi o mărim; că Tu eşti Dumnezeul nostru, 
afară de Tine pe altul nu știm, numele Tău numim. Veniţi toți 
credincioşii să ne închinăm Sfintei Învierii lui Hristos, că iată a venit 
prin Cruce bucurie la toată lumea”. Încă o dată Crucea, încă o dată 
Învierea. „Totdeauna binecuvântând pe Domnul, lăudăm Învierea Lui - 
de ce? că răstignire răbdând pentru noi, cu moartea pe moarte a 
călcat”. Crucea cuprinde deci şi Jertfa, şi cuprinde și Învierea. Nu 
reprezintă numai jertfa, ci şi biruinţa prin jertfă. În acest înţeles 
suntem noi cinstitori ai Crucii Mântuitorului și ai Mântuitorului 
răstignit pe Cruce, crucea fiind simbol al suferinţei, simbol al Jertfei, şi 
fiind în acelaşi timp şi simbol al Învierii. 

Domnul Hristos a primit de bună voie pătimirea în folosul 


nostru. Învierea Mântuitorului este şi a Lui şi a noastră. Răstignirea 
Mântuitorului este numai pentru noi, numai a noastră. El a suferit 
pentru noi. Cei care nu au înţeles lucrurile acestea nici nu s-au referit 
la ele în acest înțeles, ci le-au văzut ca pe niște lucruri care privesc 
fiinţa omenească, care privesc firea omenească a Domnului Hristos. În 
orice caz răstignitorii nu L-au cunoscut pe Domnul slavei, cum zice 
Sfântul Apostol Pavel în Epistola I către Corinteni. El scrie acolo că 
dacă ar fi cunoscut înţelepciunea lui Dumnezeu, n-ar fi răstignit pe 
Domnul slavei (I Corinteni 2, 8). Ei nu au cunoscut decât firea 
omenească a Mântuitorului şi de aceea au și zis către Pilat: „Noi lege 
avem şi după legea noastră El trebuie să moară, căci S-a făcut pe Sine 
Fiu al lui Dumnezeu” (loan 19, 7). Deci S-a făcut pe Sine Fiu al lui 
Dumnezeu. A zis despre Sine că e Fiul lui Dumnezeu. Aceasta e o hulă, e 
un păcat mare. Deci după legea noastră El trebuie să moară. 

Cei doi care mergeau spre Emaus și erau trişti au fost întrebaţi 
de Domnul Hristos „Ce vorbeați pe cale?” (Luca 24, 17) Şi de ce sunteți 
trişti? Şi ei au spus că Învățătorul lor a fost răstignit și că a suferit şi 
sunt dezamăgiţi, pentru că ei așteptau altceva. Așteptau să-i 
mântuiască, aşteptau să le ajute și iată că a murit. E drept că spun unii 
că a înviat, au fost niște femei la mormânt și spun că a înviat, dar ei nu 
credeau, ei credeau numai în suferință, credeau numai în răstignire, 
dar nici în răstignire nu credeau ca mijloc de schimbare a omului spre 
bine, ca ajutor, ci credeau în faptul răstignirii. Știau de faptul 
răstignirii, de fapt nu că credeau, ştiau că Învățătorul lor a fost 
răstignit. Şi atunci Domnul Hristos a zis: „O, nepricepuțţilor și zăbavnici 
cu inima a crede toate câte le-au scris proorocii. Oare nu trebuia ca Fiul 
Omului să pătimească și să intre întru mărirea Sa?” (Luca 24, 25-26). 
Se înțelege, să intre întru mărirea Sa, după firea omenească, pentru că 
a avut totdeauna mărire, ca Dumnezeu. După firea omenească a intrat 
întru mărire prin pătimire, prin jertfă, prin răstignire, prin toate 
suferințele care au fost, legate de săptămâna patimilor. Prin toate 
acestea Domnul Hristos a intrat, după firea omenească, întru mărirea 
Sa. Și Domnul Hristos le pune în față faptul acesta în perspectiva 
proorocilor, în perspectiva Scripturilor. Cât au înţeles, nu știm, dar 
ştim că „inimile lor ardeau când le vorbea pe cale” (Luca 24, 32), e o 
mărturisire făcută de ei înșiși în Emaus. Şi sigur că numai în 


perspectiva Învierii au înțeles ceva, cât au înţeles, Dumnezeu ştie cât, 
despre răstignirea Mântuitorului, despre faptul că aceasta a fost 
prevăzută de prooroci, că a fost în planul lui Dumnezeu, că aceasta nu a 
fost ceva întâmplător, nu a fost ceva la care a dus răutatea omenească, 
ci a fost un plan dumnezeiesc în care Dumnezeu S-a folosit de răutatea 
omenească pe care nu a creat-o. Răutatea omenească a fost o realitate, 
a fost ceva de care nu s-a putut face abstracție și s-a putut folosi 
răutatea omenească pentru un plan dumnezeiesc. 

S-ar putea pune întrebarea: bine, dar în cazul acesta, dacă 
trebuia să fie răstignit Domnul Hristos, trebuia să fie şi o răutate și 
răutatea înseamnă că a fost dirijată cumva, au fost dirijați oamenii să 
ajungă răi şi să facă lucruri de felul acesta. Nu e așa. Răutatea s-a 
înmulțit în lume, oamenii au devenit răi, și fiind răi au putut face 
lucruri rele. Nu au fost angajaţi oameni buni să facă lucruri rele, ci au 
fost folosiți oameni răi să facă lucruri rele, însă care se îndreaptă spre 
bine, care sunt folositoare spre bine. Deci Dumnezeu nu a creat un 
Iuda, ca să fie Iuda şi să-L vândă pe Domnul Hristos, nu a creat niște 
ostași ca să-L răstignească, ci ei au ajuns să fie capabili de lucrul acesta. 
Noi, de exemplu, care suntem aici, niciunul dintre noi nu am fi în stare 
să batem măcar un cui într-o mână a cuiva. Nu avem această răutate, 
răutatea la măsurile acelea. Chiar dacă mai facem noi rele şi mai zicem 
cuvinte jignitoare, şi mai facem nişte lucruri care nu se potrivesc cu 
binele și cu omul așa cum îl vrea Dumnezeu, dar nu am putea face 
lucruri de felul acesta. Bine, dar sunt oameni care ar putea să facă. 
Acum când au fost mulţi oameni închiși, înainte, în regimul trecut și au 
pătimit pentru crezul lor, pentru că nu au mers pe linia hotărâtă de 
partidul comunist, i-au dus la închisoare şi i-au bătut. Cine i-au bătut? 
Oameni care pot bate. Şi oamenii aceia care au făcut răul acesta nu au 
fost creaţi ca să facă răul acesta, ci au fost răi și au putut fi utilizați la 
aşa ceva. 

Domnul Hristos a primit pătimirea din iubire. În cruce ca simbol 
al jertfei Mântuitorului - acum nu vorbim numai de pătimirea în sine, 
ci de calitatea pătimirii - în pătimirea Mântuitorului nostru lisus 
Hristos se revarsă iubirea Lui. A fost necesară pătimirea, Domnul 
Hristos a primit să pătimească. De ce? Pentru că i-a iubit pe oameni. În 
Sfânta Evanghelie de la loan e scris că „lisus i-a iubit pe ai Săi şi i-a 


iubit până la urmă” (loan 13, 1). Chiar Domnul Hristos are cuvânt în 
Sfânta Evanghelie de la loan că „Mai mare dragoste decât aceasta 
nimenea nu are, ca sufletul său să și-l pună pentru prietenii săi. Voi 
prietenii mei sunteţi, dacă faceți ceea ce vă poruncesc” (loan 15, 
13-14). 

În cruce, ca simbol al jertfei şi al pătimirii, al pătimirii cu 
calitatea de jertfă, se cuprinde iubirea lui Dumnezeu. Pe la noi, la 
mănăstire au trecut niște călugări francezi catolici care au devenit 
ortodocşi, și când au trecut pe la noi, catolici fiind ei, un părinte, 
Placide - poate ați citit cartea „Nostalgia Ortodoxiei”, a vorbit, era 
Dumineca a treia din Postul Paştilor, Dumineca Sfintei Cruci, şi îmi 
aduc aminte clar că a spus: „Crucea este faţa lui Dumnezeu 
îndreptată către oameni”. Mi-a plăcut tare mult. Faţa lui Dumnezeu 
îndreptată către oameni. Eu am tradus cuvântarea lui pentru 
credincioşii care erau în biserică și chiar le-am subliniat lucrul acesta, 
din partea mea, că e foarte important să privim Crucea în felul acesta, 
ca „faţa lui Dumnezeu îndreptată către oameni”. De ce e fața lui 
Dumnezeu îndreptată către oameni? Pentru că Dumnezeu e iubire. În 
Sfânta Scriptură a Noului Testament, în Epistola I Sobornicească a 
Sfântului Evanghelist loan, epistolă cu care el a însoţit Evanghelia - 
deci când a scris Evanghelia a scris şi Epistola I Sobornicească și a 
însoțit Evanghelia cu ea trimițând-o celor către care a fost luare aminte 
când a scris Evanghelia - se afirmă de două ori că Dumnezeu este 
iubire. 

Să ştiţi că Evangheliile sunt cărți ocazionale. Nu sunt cărți scrise 
ca să rămână posterităţii. Sunt un fel de scrisori, un fel de revărsări de 
suflet pentru anumite trebuinţe ale oamenilor care doreau să știe ceva 
despre Domnul Hristos și atunci Sfinţii Evangheliști au scris cărțile ca 
nişte cărți ocazionale. Singura carte a Noului Testament care e scrisă 
ca un fel de studiu e Epistola către Romani a Sfântului Apostol Pavel. 
Celelalte sunt toate cărți ocazionale. De fapt şi Epistola către Romani 
într-un fel e ocazională pentru că Sfântul Apostol Pavel voia să îi 
informeze și teologic pe creştinii din Roma și a scris o epistolă, dar a 
scris-o cu răgaz şi a scris-o punându-și în epistolă gândurile lui în 
legătură cu mântuirea venită prin Hristos. Celelalte sunt cărți 
ocazionale, cărți care au rămas în patrimoniul Bisericii, cărți pe care 


Biserica le-a păstrat şi le-a apărat, le-a tâlcuit, pentru că înainte de a fi 
Scriptura a fost Tradiţia. Scriptura este Tradiţia de la început și 
Tradiţia de propovăduire, crezul Bisericii de la început. Evanghelia şi 
Scriptura în general, Scriptura Noului Testament, este o mărturie 
despre ceea ce credeau cei care nu au scris și cei care au scris. 

Sectarii nu au dreptate să spună că ajunge Scriptura, pentru că 
Scriptura este numai o parte din ceea ce s-a propovăduit. Sfântul 
Apostol Pavel spune, scrie în Epistolele sale, că „Celelalte lucruri le voi 
rândui când voi veni” (I Corinteni 11, 34). Sau „ţineţi la predaniile pe 
care le aveţi” (II Tesaloniceni 2, 15). Nu numai ceea ce e scris. Și apoi 
scrierile Noului Testament nu le-au avut toţi, cum avem noi acum Noul 
Testament, ştim şi ce a scris Matei şi ce a scris loan şi ce a scris Luca și 
aşa mai departe, ci cărțile lor au fost cărți din care unii au avut una 
dintre ele, ceilalți au avut alta și cu vremea, abia după tipărire, s-a 
ajuns să poţi avea Scriptura, şi să spui uite ce scrie aici şi uite ce scrie 
dincolo. Biserica a existat, să zicem așa, fără Scriptura scrisă. A existat 
prin Scriptura vorbită, prin Scriptura propovăduită. 

Sigur, e mare lucru că s-au fixat niște adevăruri şi au ajuns până 
la noi. Au ajuns printr-o lucrare a lui Dumnezeu. Dar nu ai putea zice că 
cineva, dacă citeşte din Scriptură, află ceea ce trebuie să știe, uite 
Scriptura, citește aici şi știi. Noi privim lucrurile în perspectiva 
Scripturii și în perspectiva Tradiţiei şi în perspectiva tradiţiei vii a 
Bisericii. Dacă ar dispărea Scriptura, Biserica totuşi ar exista în 
continuare, pentru că trăieşte prin ceea ce se crede, prin ceea ce se 
învață prin propovăduirea vie. Noi ne referim acum la Scriptură, și 
foarte bine că o avem şi ne putem referi la ea. 

Deci în Scriptură, în Epistola scrisă de Sfântul loan Evanghelistul 
se afirmă de două ori că Dumnezeu este iubire (I loan 4, 8; 16). În 
Evanghelie este cuvântul că „Dumnezeu a iubit lumea aceasta atât de 
mult încât L-a dat pe Fiul Său Cel Unul Născut ca tot cel ce crede în El 
să nu piară, ci să aibă viaţă veşnică” (loan 3, 16), incluzând bineînţeles 
în această iubire, când zicem „L-a dat”, L-a dat şi să. Se răstignească. 
Era nevoie de Răstignire, era nevoie de Jertfă, iată Fiul lui Dumnezeu 
S-a răstignit, S-a jertfit, Răstignirea Lui are calitate de jertfă, nu numai 
de pătimire, şi este în folosul tuturor credincioşilor. 

Noi cam facem abstracție de faptul că avem Jertfa Mântuitorului 


ca ajutor şi pe Mântuitorul Cel ce S-a jertfit Îl avem ca ajutor. De multe 
ori au impresia mulți, și dintre duhovnici, că trebuie să faci nu știu ce 
lucruri extraordinare ca să-ţi ispăşeşti păcatele. Păi să ştiţi că mulți își 
ispășesc păcatele nu pentru că le dă cineva să facă niște lucruri ca să-şi 
ispășească păcatele, de multe ori îți dă Dumnezeu niște canoane, îți dă 
nişte suferințe, nişte necazuri. Atunci de ce să-l mai îngreuiezi pe om? 
Mai vine cineva la mine și zice „Părinte, ce canon îmi daţi?” Și îi zic: dar 
nu ţi-a dat Dumnezeu canoane destule? Fă-le acelea pe care ţi le-a dat 
Dumnezeu, primeşte-le pe acelea, ce să-ți mai dau? Adică jertfa 
Mântuitorului nostru lisus Hristos este totdeauna pentru noi 
ajutătoare şi asta nu trebuie să uităm niciodată. 

Pentru că dacă uităm, uităm un lucru foarte important: deci 
Dumnezeu este iubire, din iubire L-a trimis pe Fiul Său, din iubire față 
de lume, față de lume considerată creaţia lui Dumnezeu, față de 
oameni. Ştiţi că Sfântul Apostol Pavel, de pildă, în Epistola către 
Romani - să ştiţi că eu am avut o predilecție pentru lucrul acesta, 
pentru pozitivul acesta, pentru optimismul acesta al Scripturii, pentru 
partea aceasta. Nu ştiu, parcă pe mine m-a stingherit totdeauna când 
am auzit că Dumnezeu. Se și mânie. Parcă aș vrea să fie un Dumnezeu 
care nu. Se mânie. Că Dumnezeu pedepseşte, că Dumnezeu trăsnește. 
Totdeauna când am auzit așa ceva, parcă Dumnezeul meu e altfel. 
Totdeauna am avut o aderenţă la lucrurile acestea pozitive - are un 
cuvânt care aşa de mult îmi place. Zice că „dacă Dumnezeu L-a dat pe 
Fiul Său pentru noi, oare nu ne va da toate împreună cu El?” 
(Romani 8, 32) E extraordinar. Din Evanghelie știm că Domnul Hristos 
ÎL prezintă pe Dumnezeu ca Tatăl Lui. Și spune că „dacă voi, răi fiind - 
noi ca oameni fiind răi în raport cu bunătatea lui Dumnezeu - ştiţi să 
dați fiilor voştri cele bune, cu atât mai mult Tatăl vostru Cel din ceruri” 
- se înțelege, nu mai zice Domnul Hristos, „Care e bun”. Deci 
Dumnezeu Cel bun e mai bun decât răutatea noastră, decât noi care 
suntem răi. Și fiind bun şi răsare soarele peste cei buni şi peste cei răi, 
şi trimite ploaia peste cei drepți şi peste cei nedrepţi (cf. Matei 5, 45), 
aceasta înseamnă că Dumnezeu e Tatăl tuturor, şi al celor buni și al 
celor răi. Și dacă El face așa, înseamnă că și noi trebuie să facem și să 
avem încredere în ce face Dumnezeu. De aceea e atât de multă 
zdrobire sufletească la oameni, pentru că nu se gândesc la ce face 


Dumnezeu pentru om. 

Dumnezeu face foarte mult pentru om. Jertfa aceasta, taina 
jertfei este pentru noi o dovadă despre bunătatea lui Dumnezeu pe 
care noi de multe ori o ocolim şi nu o băgăm în seamă. Nu că o 
disprețuim, dar nu o băgăm în seamă. Ca și când nu S-a răstignit 
niciodată Domnul Hristos şi pentru noi. Ori în Crez spunem „Şi S-a 
răstignit pentru noi în vremea lui Pilat din Pont. Și a pătimit?” Pentru 
noi şi pentru a noastră mântuire a venit Fiul lui Dumnezeu în lumea 
aceasta și pentru noi şi pentru a noastră mântuire S-a răstignit. Și aşa 
de puțin ne gândim la lucrurile acestea. Adică slujbele Bisericii noastre 
sunt făcute în așa fel încât ne pun în atenție jertfa Mântuitorului. 
Miercurea și vinerea sunt zile de pomenire a Crucii, de pomenire a 
jertfei, de pomenire a crucii ca simbol al jertfei. Le zicem, le ascultăm 
cântate, le ascultăm vorbite, le citim noi înşine, dar prea puţin ne 
gândim la valoarea Jertfei pentru noi, pentru noi şi pentru a noastră 
mântuire. Prea puţin ne gândim la Domnul Hristos care Îşi manifestă 
iubirea prin jertfă pentru noi. 

Și Jertfa aceasta se continuă în fiecare Sfântă Liturghie pentru a 
se actualiza jertfa de odinioară în vremea noastră. Se aduce în fața 
noastră răstignirea de odinioară, dar nu numai Răstignirea, ci şi 
Învierea, căci la Sfânta Liturghie preotul, după ce zice cuvintele „Luaţi 
mâncaţi, acesta este Trupul Meu” şi „Beţi dintru acesta toţi, acesta este 
Sângele Meu”, până cântă credincioșii un „Amin” mai lung, zice aşa: 
„Aducându-ne aminte de această poruncă mântuitoare - de porunca să 
facem și noi ceea ce a făcut El la Cina cea de Taină, adică să continuăm 
jertfa: „Aceasta să faceți întru pomenirea Mea până la venirea Mea” - și 
de toate cele ce s-au făcut pentru noi: - enumerăm ce anume - de 
cruce, - aceasta înseamnă de jertfă, de pătimire ca jertfă, de jertfă 
întemeiată pe pătimire - de groapă, - de mormântul Domnului Hristos, 
de înmormântarea Domnului Hristos — de învierea cea de a treia zi, de 
suirea la cer şi şederea de-a dreapta - de-a dreapta Tatălui - și de cea 
slăvită a doua iarăși venire, - și apoi spune cu glas tare - ale Tale 
dintru ale Tale, Ţie aducem de toate și pentru toate”. Deci din ale Tale 
aducem Cinstitele Daruri, fiind ale Tale, Ți le aducem din nou, Ți le 
aducem şi noi ca ale Tale, din ceea ce ne-ai dat Tu, aducem acestea în 
fața Ta. „Ție aducem de toate şi pentru toate”, adică acestea reprezintă 


tot ce putem aduce, inclusiv inima noastră și acestea le aducem pentru 
că ne aducem aminte de porunca mântuitoare de a aduce acestea, ne 
aducem aminte de cele ce s-au făcut pentru noi - să nu uităm, pentru 
noi - de Cruce, care reprezintă jertfa cea pentru noi, de groapă - 
respectiv de mormânt, de înmormântare, de moartea Domnului 
Hristos care s-a făcut pentru noi - de Învierea cea de a treia zi, care e şi 
învierea noastră, de Înălţare, de suirea la cer, care e şi pentru noi, şi ca 
să ne putem sui și noi la cer, de șederea de-a dreapta Tatălui, să-L 
privim pe Mântuitorul totdeauna peste tot ce există, mai presus de tot 
ce există, şi în sfârşit de cea de a doua slăvită iarăși venire, de venirea a 
doua a Mântuitorului Hristos, pe care noi o trăim în cadrul Sfintei 
Liturghii. 

Noi nu suntem dintre aceia care mereu spun că vine Domnul 
Hristos, că e aproape venirea, că suntem la sfârșitul veacurilor, că 
suntem în vremi apocaliptice, că în curând apare Domnul Hristos. Noi 
nu suntem dintre aceia, deși să ştiţi că Biserica de la început a avut 
această perspectivă. Cei de la început, din primele generaţii ale 
Bisericii au crezut că Domnul Hristos vine în vremea lor. Și Sfântul 
Apostol Pavel chiar, Sfântul Apostol Pavel în Epistola I către 
Tesaloniceni zice că „noi cei vii care vom fi rămași în viaţă la venirea 
Domnului, nu vom întrece pe cei adormiţi” (I Tesaloniceni 4, 15). Cei 
adormiţi vor învia, morții vor învia și noi cei rămași în lume împreună 
cu ei vom fi răpiți în nori şi vom merge în întâmpinarea Domnului în 
văzduh. Era gândirea Sfântului Apostol Pavel de atunci și aceasta s-a 
menținut de-a lungul veacurilor, deşi s-au corectat tot de Sfinţii 
Apostoli. Sfântul Apostol Petru zice că „înaintea lui Dumnezeu mia de 
ani e ca ziua ce a trecut” (II Petru 3, 8; Psalmul 89, 4), deci nu trebuie 
să ne gândim la lucrurile lui Dumnezeu în perspectiva omului, în 
perspectiva timpului, ci trebuie să vedem lucrurile în perspectivă 
dumnezeiască, nu în perspectivă omenească. Așa că sfârșitul poate să 
fie aproape şi poate să fie departe, Dumnezeu ştie când va fi sfârşitul 
lumii, când va fi a doua venire. Dar pentru noi fiecare Sfântă Liturghie 
este şi o prăznuire a celei de a doua slăvită iarăși venire. Așa încât noi 
nu punem atât accent pe venirea Domnului Hristos, pentru că venirea 
Domnului Hristos într-un fel e prezentă între noi la fiecare Sfântă 
Liturghie. 


Aşa că jertfa Mântuitorului este o realitate care ţine şi de trecut 
dar ţine şi de prezent, şi ţine şi de viitor. Și ţine de viitor în înțelesul că 
până vom mai fi în condiţiile acestea, ale existenței umane și ale lumii 
pe care o trăim, până atunci noi avem în vedere jertfa Mântuitorului ca 
o realitate pentru noi. Sângele Mântuitorului nostru lisus Hristos ca un 
mijloc de ispăşire a păcatelor. Sfânta Cuminecătură, faptul de a ne 
împărtăşi ne ajută să ni se ierte păcatele. Se spune „Se împărtășește 
robul lui Dumnezeu cutare cu Cinstitul și Preasfântul Trup şi Sânge al 
Mântuitorului nostru lisus Hristos” spre iertarea păcatelor și spre 
viaţa de veci”. Credincioșii se împărtășesc spre iertarea păcatelor și 
spre viața de veci. Deci e prezentă jertfa ispăşitoare a Mântuitorului 
nostru lisus Hristos în actualitatea noastră. De aceea noi ținem atât de 
mult la Sfânta Liturghie. lar eterodocșii spun mereu că ce Liturghie, nu 
are nicio importanţă, ce preoţie, lucruri care sunt inventate de oameni. 
Ei pot să spună lucrul acesta dar indiferent ce spun ei, știm că pentru 
noi Sfânta Liturghie, chiar dacă nu este cuprinsă în Scriptură - că ei 
numai ce scrie în Scriptură iau în seamă - chiar dacă nu este cuprinsă 
în Scriptură - și de fapt nu e cuprinsă în Scriptură - noi ținem la Sfânta 
Liturghie cum ținem la Scriptură. Și poate că ținem mai mult la Sfânta 
Liturghie decât la Scriptură pentru că în cadrul Sfintei Liturghii se 
propovăduiește Scriptura, se citesc lecturi din Scriptură şi până la o 
vreme în centrul atenţiei la Sfânta Liturghie este Evanghelia, care e 
pusă pe Sfânta Masă, și după ce se citește Evanghelia, Evanghelia e 
pusă deoparte, e luată din centru ca să vină în centru Euharistia ca 
realitate a jertfei Mântuitorului şi a Învierii Mântuitorului și ca mijloc 
de îmbunătățire sufletească după ce ai folosit cuvântul lui Dumnezeu și 
după ce te-ai format prin cuvântul lui Dumnezeu. 

Dragi studenți, acestea sunt nişte gânduri, niște gânduri pe care 
aş vrea să vi le pun în atenţie și pe care să le fructificaţi, şi pe care să le 
înmulțiți, și pe care să le menţineţi în legătură cu taina Jertfei. 
Pătimirea Domnului Hristos pentru noi este o jertfă, jertfa 
Mântuitorului făcută din iubire în folosul nostru. Să nu uităm niciodată 
că Domnul Hristos S-a răstignit pentru noi şi pentru a noastră 
mântuire, că Domnul Hristos ne ajută din situația aceasta de suferitor 
pentru binele nostru. Și cum am zis, dacă Dumnezeu - zice Sfântul 
Apostol Pavel - L-a dat pe Fiul Său pentru noi, - a primit ca Fiul Său să 


sufere pentru noi - dacă Fiul lui Dumnezeu a suferit pentru noi, oare 
nu ne va da toate împreună cu El? Vom putea să ne gândim vreodată că 
ne va părăsi Dumnezeu? Păi Dumnezeu este iubire. Crucea este simbol 
al iubirii, este, vă rog să rețineți lucrul acesta, „fața lui Dumnezeu 
îndreptată către oameni”. Cum e faţa lui Dumnezeu? Noi ştim despre 
Dumnezeu că e iubire. Aceasta e fața lui Dumnezeu. lubirea lui 
Dumnezeu îndreptată către oameni este fața lui Dumnezeu îndreptată 
către oameni, cuprinsă în Sfânta Cruce ca simbol al iubirii lui 
Dumnezeu față de noi. Şi ca semn, după aceea, al Învierii, care continuă 
iubirea. 

Prin urmare, toate lucrurile acestea să le avem în vedere și să ne 
gândim la taina Jertfei, la pătimirea Domnului Hristos ca la o jertfă şi la 
jertfă ca la o taină pe care nu o putem cuprinde pe deplin și să nu avem 
cumva o scădere în fața preţuirii jertfei Mântuitorului cum aveau cei 
de demult, mai ales asupritorii creştinior, care ziceau că creștinii cred 
într-un Dumnezeu care S-a răstignit, cred într-un Dumnezeu care a 
pătimit. Noi credem într-un Dumnezeu care e mai presus de răstignire 
şi mai presus de pătimire, dar care în ființa omenească a Mântuitorului 
nostru lisus Hristos a suferit pentru mântuirea noastră, pentru 
preamărirea lui Dumnezeu, pentru învierea noastră şi pentru înălțarea 
noastră. Fără jertfă nu există mântuire și noi continuăm cumva jertfa 
Mântuitorului, nu numai prin Sfânta Liturghie ci şi prin mijloacele de 
disciplinare ale vieţii noastre, ale ființei noastre. Postul, de pildă, este 
un fel de continuare a jertfei Mântuitorului nostru în noi, la măsurile 
noastre. Şi acestea sunt necesare, asceza în general e necesară, atât cât 
ne cere Biserica. Nu trebuie să facem o asceză peste puterile noastre. 
Noi facem asceza pentru disciplinarea noastră, pentru învierea 
noastră, pentru pregătirea sufletului nostru ca să fie receptiv la tot ce 
ne dă Dumnezeu. 

Vă doresc folos şi din această întâlnire, și din această expunere 
pe care am făcut-o, ca să zic așa, din inițiativă proprie. M-am gândit că 
poate e bine acum la sfârșit de secol, când oamenii fac fel de fel de 
aprecieri în legătură cu persoana Mântuitorului, să ne gândim și la 
acest aspect al iubirii Mântuitorului manifestată în pătimirea Sa care 
este jertfa Sa și care rămâne pentru totdeauna, poate chiar pentru 
veşnicie, o taină. Pentru că dacă o cunoaștem deplin nu mai e taină. Ori 


nouă ne e destul cât cunoaștem ca să putem prețui această pătimire, ca 
să putem preţui jertfa, ca să înțelegem că jertfa Mântuitorului este şi 
rămâne taină. Dumnezeu să ne ajute! 


Aţi amintit aseară despre afirmaţia Sfântului Maxim 
Mărturisitorul că Întruparea Domnului Hristos ar fi avut loc chiar dacă 
omul nu ar fi căzut în păcat, din dragoste față de oameni. Se poate spune 
acelaşi lucru despre jertfa Mântuitorului? Ar fi fost necesară dacă Adam 
nu ar fi căzut în păcat? Am întâlnit ipoteza că jertfa Mântuitorului își 
are originea tot în dragostea lui Dumnezeu și că ar fi un temei la creaţia 
lumii. 

Cred că jertfa nu ar fi fost necesară. Sunt păreri ale oamenilor, 
se poate întâmpla ca cineva să le poată şi justifica cumva dar eu cred că 
jertfa s-a făcut anume pentru păcat: „Cu rana Lui noi toți ne-am 
vindecat”. Dacă oamenii nu ar fi păcătuit, nu ar fi fost nevoie de jertfă 
ispășitoare, de o pătimire ispăşitoare. 

Dar iubirea lui Dumnezeu nu se manifestă numai în jertfă. Se 
manifestă în jertfă în situația noastră, ca oameni căzuţi. Poate că 
într-un fel nici nu ar fi cazul să ne gândim ce s-ar fi putut întâmpla dacă 
lucrurile nu s-ar fi întâmplat aşa cum s-au întâmplat. Dar Sfântul 
Maxim Mărturisitorul vrea să spună că Dumnezeu şi-a manifestat 
iubirea și jertfa și apropierea de om în maximă apropiere prin 
Întruparea Fiului lui Dumnezeu, a fost în planul lui Dumnezeu. Căderea 
în păcat a venit după aceea și atunci nu se poate zice că, pentru că 
omul a păcătuit, a trebuit Dumnezeu să găsească mijlocul acesta de a-l 
ridica, ci Dumnezeu ar fi vrut ca Fiul Său să. Se facă om și în condiţia în 
care omul nu ar fi păcătuit. 

Este o afirmaţie a Sfântului Maxim Mărturisitorul pe care noi o 
luăm în considerație doar pentru că ea cuprinde afirmaţia că venirea în 
lume a Fiului lui Dumnezeu este un lucru care s-ar fi întâmplat şi fără 
condiția aceasta. Nu putem zice că Domnul Hristos, Fiul lui Dumnezeu 
a pătimit pentru că omul a păcătuit. Nu păcatul L-a adus pe Fiul lui 
Dumnezeu în lume, ci pe Fiul lui Dumnezeu L-a adus iubirea. 

Vă rog să faceţi o legătură între jertfele din celelalte religii și în 
special de la evrei, din Vechiul Testament, mai ales mielul pascal și jertfa 
unică, sângeroasă. 


Toate jertfele din Vechiul Testament câte sunt pomenite şi câte 
sunt rânduite sunt o prevestire a jertfei Mântuitorului nostru lisus 
Hristos. Adică omul a simţit în conștiința lui trebuinţa de a aduce ceva 
lui Dumnezeu. Și pentru că nu s-a putut aduce pe sine însuși, nu s-a 
putut jertfi pe sine însuși, a adus jertfe în afară de el dar pentru el. Și 
acestea toate sunt şi din credinţele celor care nu au fost cuprinși în 
Vechiul Testament, de alte credințe, toate jertfele acestea sunt 
prevestitoare ale jertfei Mântuitorului nostru lisus Hristos, iar jertfa 
nesângeroasă din Sfânta Liturghie este continuatoare a jertfei 
Domnului Hristos. Nu mai sunt necesare jertfele de animale 
preînchipuitoare, ci este necesară doar prelungirea jertfei Domnului 
Hristos, actualizarea ei. 

23 iulie 1996 


Taina Învierii 


Preacuvioase părinte, dragi studenți, ieri seara în legătură cu 
taina Jertfei am venit şi cu unele aprecieri în legătură cu taina Învierii, 
pentru că numai aşa se poate înţelege taina Jertfei Mântuitorului. 
Numai în perspectiva Învierii are valoare de jertfă Răstignirea 
Mântuitorului nostru lisus Hristos, pătimirea pe care a suferit-o pentru 
noi. Fără Înviere ziceam că Răstignirea ar fi fost un fapt obișnuit. Ar fi 
putut conta pentru mulți ca o pedeapsă, cum a și contat pentru cei care 
nu au știut de Înviere și care nu au crezut în Înviere, care au zis că un 
tâlhar a primit o pedeapsă. Ori noi, care ştim că Domnul Hristos a 
înviat din morți şi că este Dumnezeu adevărat și om adevărat, credem 
că Răstignirea Domnului nostru lisus Hristos a fost o jertfă, pătimirea 
Lui a fost o jertfă adusă pentru ispășirea păcatelor noastre, pentru 
ispășirea păcatelor lumii, pentru mântuirea lumii. 

Sunt unii dintre creștini care nu sunt cinstitori ai Crucii 
Domnului nostru lisus Hristos, spunând că crucea a fost o unealtă de 
chinuire. Noi însă credem altceva. Credem că crucea a fost un altar de 
jertfă. E adevărat că a fost chinuit Domnul Hristos pe cruce dar Ela 
intrat întru mărirea Sa, după firea omenească, prin cruce, şi după 
Învierea Sa din morți, vorbind cu cei doi călători spre Emaus, le-a spus 
mustrându-i: „Oare nu trebuia Hristos să pătimească şi să intre întru 


mărirea Sa?” (Luca 24, 26). Aceasta arată că Domnul Hristos pune 
accent pe jertfa Lui şi o arată ca fiind un mijloc de mântuire. Firea 
omenească a Domnului nostru lisus Hristos a fost înviată din morți, 
respectiv a înviat Domnul Hristos cu trupul din morți, pentru că 
sufletul nu moare niciodată și nici dumnezeirea nu poate muri. 

Noi ştim că la moartea Mântuitorului nostru lisus Hristos s-a 
întâmplat lucrul următor: orice moarte înseamnă despărțirea 
sufletului de trup. Domnul Hristos are fire omenească deplină și fire 
omenească înseamnă trup și suflet, suflet și trup. Noi vorbim de 
întruparea Fiului lui Dumnezeu, de înomenirea Fiului lui Dumnezeu, 
dar prin aceasta nu înțelegem că firea dumnezeiască s-a unit doar cu 
trupul omenesc, s-a întrupat. Și când zicem că s-a întrupat înţelegem că 
s-a unit cu firea omenească contituită din suflet și trup, din trup şi 
suflet. Deci Domnul Hristos, Fiul lui Dumnezeu, nu a luat un trup, un 
simplu trup în care S-a întrupat dumnezeirea, ci a luat omenitatea, 
adică a luat pe om așa cum este el în întregime. De ce? Pentru că altfel 
nu avea cum să mântuiască firea omenească, care nu e numai trup ci e 
şi trup şi suflet. 

Prin urmare, la moartea Mântuitorului s-a întâmplat despărțirea 
sufletului de trup și despărțirea firii omenești de firea dumnezeiască, 
nu în înțelesul că s-a făcut o separare, ci că dumnezeirea de fapt a 
rămas cu cele două elemente ale ființei omenești, cu sufletul şi cu 
trupul, cu sufletul S-a pogorât în iad, cu sufletul și cu dumnezeirea, cu 
trupul şi cu dumnezeirea a rămas în mormânt și cu dumnezeirea, care 
e pretutindeni, Domnul Hristos a fost și în rai cu tâlharul, căci i-a 
promis tâlharului: „Astăzi vei fi cu Mine în rai” (Luca 23, 43), i-a 
promis că vor fi împreună în rai. 

Învierea Mântuitorului nostru lisus Hristos este şi rămâne taină, 
oricât am vorbi noi despre Învierea Domnului Hristos nu putem ajunge 
la înțelegere deplină. Ştiţi, poate știți mai bine zis, că este o alcătuire 
între catavasiile Crucii în care Învierea este prezentată expres „cea mai 
presus de lume Înviere a lui Hristos Dumnezeu”, adică ceva care e mai 
presus de ceea ce putem noi înțelege cu puterile firii şi de fapt e mai 
presus de ceea ce putem înțelege noi deplin. În orice caz nu ajungem 
niciodată să înțelegem Învierea Mântuitorului, pentru că este mai 
presus de fire. 


Deci în ce a constat Învierea Mântuitorului Hristos? A constat în 
învierea trupului, în unirea lui cu sufletul, deci sufletul la Învierea 
Domnului Hristos s-a unit cu trupul Domnului Hristos şi prin putere 
dumnezeiască a înviat din morţi. Despre acest lucru e scris în Sfintele 
Evanghelii, în cele patru Evanghelii. Fiecare Evanghelist prezintă 
Învierea Domnului Hristos ca realitate, nu o explică, nici nu face 
aprecieri asupra Învierii, ci fiecare Evanghelist prezintă Învierea ca o 
realitate, ca ceva care s-a întâmplat. 

Domnul Hristos a rânduit ca jertfa Lui să fie pomenită până la 
sfârşitul veacului prin Sfânta Liturghie: „Aceasta să o faceţi întru 
pomenirea Mea” (Luca 22, 19). Deci Domnul Hristos nu are nicio 
ezitare când e vorba de a se pomeni jertfa, ci chiar a lăsat să I se 
pomenească jertfa. Și noi pomenim jertfa Domnului Hristos împreună 
cu celelalte câte s-au întâmplat pentru noi și pentru a noastră 
mântuire, deci Răstignirea, înmormântarea, Învierea, Înălţarea la cer, 
toate acestea sunt cuprinse în Sfânta Liturghie care este o sărbătorire 
cuprinzătoare. Nu se fac aprecieri în Sfânta Liturghie în legătură cu 
valoarea  Jertfei, cu valoarea Învierii, cu valoarea Înălţării 
Mântuitorului nostru lisus Hristos, ci ni se prezintă ca niște lucruri 
reale în care noi credem. 

Sfintele slujbe ale Bisericii însă, slujbele de la Paşti în special, 
slujbele de dumineca, sunt prăznuitoare ale Învierii Mântuitorului 
Hristos. Paştile se prăznuiesc cu sărbătorire deosebită la Paști, dar 
Paștile se repetă în fiecare duminecă, cu câteva excepţii doar: nu se 
prăznuiește Învierea Domnului Hristos ca o prelungire a Paştilor la 
Rusalii, în dumineca Rusaliilor, pentru că atunci se sărbătoreşte 
pogorârea Duhului Sfânt; în Dumineca Floriilor, pentru că atunci se 
prăznuieşte intrarea în lerusalim, deci altceva decât Învierea; şi apoi 
dacă într-una din dumineci cade o sărbătoare împărătească, cum este 
Schimbarea la față, Ziua Crucii, Naşterea Mântuitorului nostru lisus 
Hristos, Botezul Domnului Hristos, atunci se anulează însemnătatea de 
praznic a Învierii pe care o are dumineca și se prăznuieşte numai 
praznicul respectiv, sărbătoarea care coincide într-o zi de duminecă. În 
rest toate duminecile sunt pomenitoare, sărbătoritoare a Învierii 
Domnului Hristos. Așa încât am putea zice că în fiecare duminică avem 
şi Paştile. lar Sfânta Liturghie este o prăznuire de Paști, o continuare a 


Paştilor şi chiar se spune la Sfânta Liturghie, de către clericii care se 
împărtăşesc, după ce se împărtășesc spun şi cuvintele „O Pașştile cele 
mari şi preasfinţite Hristoase, o Înţelepciunea și Cuvântul lui 
Dumnezeu și Puterea, dă-ne nouă mai adevărat a ne împărtăși cu Tine 
în ziua cea neînserată a împărăției Tale”. Noi pomenim deci Învierea 
Domnului nostru lisus Hristos nu numai la Paşti, ci în toate duminicile, 
cu mici excepţii, şi în toate Liturghiile avem o prelungire a Paştilor. 

Am zis că despre Învierea Domnului Hristos ne relatează Sfinţii 
Evanghelişti. În fiecare Evanghelie avem istorisiri ale Învierii, ale 
împrejurărilor în care a înviat Domnul Hristos, și a arătărilor 
Mântuitorului care au urmat după Înviere. Sfântul Evanghelist Matei în 
capitolul 28 al Evangheliei sale are aprecieri în legătură cu Învierea, 
respectiv prezentarea celor ce au fost în legătură cu Învierea. La fel 
Sfântul Evanghelist Marcu, avem în capitolul 16 astfel de relatări, în 
Sfânta Evanghelie de la Luca în capitolul 24, tot capitolul, şi în Sfânta 
Evanghelie de la loan, două capitole, 20 şi 21. De fapt cercetările făcute 
asupra Evangheliei de la loan au ajuns la concluzia că Evanghelia de la 
loan se sfârşeşte cu ultimul verset din capitolul 20, iar capitolul 21 din 
Evanghelie este un adaos scris de ucenicii Sfântului loan Evanghelistul. 
În realitate noi citim din Evanghelia de la loan, zicem că și capitolul 21 
e tot de la loan, nu se spune altceva în legătură cu aceasta, dar 
cercetările mai noi au ajuns la concluzia că ultimul capitol e un adaos. 
În Faptele Apostolilor se fac la fel unele afirmaţii în legătură cu 
Învierea Domnului Hristos. Sfântul Apostol Pavel în capitolul 15 din 
Epistola I către Corinteni, într-o bună parte din capitol, mai ales în 
partea de început, are aprecieri în legătură cu cele ce s-au întâmplat la 
Înviere. 

Cât priveşte Învierea însăși, este o taină. Adică noi am spus şi 
ştim aceasta că înviere înseamnă revenirea trupului la viață, unirea cu 
sufletul și cu dumnezeirea în cazul Mântuitorului nostru lisus Hristos. 
Știm că aceasta înseamnă învierea. Dar ea rămâne totuși o taină. Și de 
fapt Învierea nu a văzut-o nimenea. Nimeni nu L-a văzut pe Domnul 
Hristos înviind, L-a văzut înviat. Sfântul Evanghelist Matei în 
Evanghelia sa relatează că în dimineaţa celei dintâi zile după sâmbătă, 
respectiv în dumineca de după răstignirea Mântuitorului, după 
moartea Mântuitorului, dimineaţa, când s-au dus mironosiţele la 


mormânt, Domnul Hristos înviase. Și Mântuitorul S-a întâlnit cu 
femeile mironosițe şi le-a zis „Bucuraţi-vă!” (Matei 28, 9) şi „Nu vă 
temeți!” (Matei 28, 10). Tot Sfântul Evanghelist Matei spune că în 
dimineaţa acelei zile, în dimineaţa zilei în care a înviat Domnul Hristos, 
s-a prezentat un înger la mormântul Mântuitorului nostru lisus 
Hristos, şi de lumina îngerului străjerii care erau de față, și despre care 
vorbeşte numai Sfântul Evanghelist Matei - deci ceilalți evangheliști nu 
spun că a fost străjuit mormântul, dar Sfântul Evanghelist Matei ne 
informează că mormântul a fost străjuit de ostaşi puși de mai marii 
iudeilor, cu învoirea lui Pilat - după ce ei au pecetluit mormântul şi 
străjerii au fost puşi ca nu cumva, ziceau ei, să se întâmple ceea ce a zis 
„înşelătorul” acela - așa Îl numeau pe Domnul Hristos, înșelător - că El 
va învia şi ucenicii să-L fure şi să zică ei că de fapta înviat (cf. Matei 27, 
62-66). Au pus strajă, au pecetluit mormântul. Ceilalți evangheliști nu 
spun despre aceasta, de fapt fiecare dintre evangheliști a scris ceea ce 
a crezut el că este important pentru cititorii săi. Evangheliile nu au fost 
scrise pentru noi, au fost scrise pentru primii cititori. A rânduit 
Dumnezeu să ajungă Evangheliile până la noi şi noi citim Evangheliile, 
avem elemente de istorisire cuprinse în Evanghelii și aceste elemente 
de istorisire ne informează. Dar de fapt niciunul dintre noi, eu cred că 
niciunul dintre câţi sunteţi aici n-aţi învăţat despre Învierea Domnului 
Hristos din Evanghelie. Chiar dacă am ascultat cu toţii Evanghelia 
citindu-se la sfintele slujbe, am putea zice că am învăţat de la sfintele 
slujbe în cazul acesta, din cuprinsul sfintelor slujbe, am învățat din 
atmosfera din jurul nostru, am învăţat din credinţa înaintașilor noștri. 

Ştiţi că la Paşti se obișnuiește ca atunci când se întâlnesc 
credincioşii între ei, să zică, ca cel dintâi cuvânt, „Hristos a Înviat!”, şi 
se răspunde „Adevărat a Înviat!”. E o mărturie. De fapt nu e un salut în 
cuvintele acestea de întâlnire, ci e o mărturie despre Înviere. Ea pare 
ca un salut, că în loc de „Bună ziua”, de pildă, zici „Hristos a Înviat”. Poţi 
să zici „Hristos a Înviat” şi după aceea să zici „Bună ziua”. Şi pentru că 
se zic cuvintele acestea, ele par ca un salut, dar nu sunt un salut, sunt o 
mărturie, o mărturisire despre Învierea Domnului Hristos. 

Acest lucru noi l-am învăţat înainte de a şti ce înseamnă „Hristos 
a Înviat”. De pildă eu, când eram copil, ştiu eu, oi fi avut patru, cinci ani, 
îmi aduc aminte - și zic aşa, cumva întâmplător că îmi aduc aminte, nu 


ştiu cum de mi s-a împlântat în minte lucrul acesta - că a zis mama 
către mine: „Du-te la mama tână - mama tână era bunica, mama tatălui 
meu, și noi locuiam în aceeași casă, în camere diferite - şi zi? Hristos a 
Înviat? şi apoi mama tână îţi dă un ou”. M-am dus la mama tână şi am 
zis „Hristos a Înviat, mama tână!” şi mama tână a zis „Adevărat că a 
Înviat, hai să-ți dea mama tână un ou”. Mi-aduc aminte de lucrul acesta 
şi de ce îl amintesc? Pentru că eu de fapt atunci nu ştiam ce înseamnă 
„Hristos a Înviat” şi pentru că de fapt nu ştiam ce înseamnă „Adevărat a 
Înviat”, dar eram introdus într-o atmosferă de Paști pe care cei care 
erau în jurul meu o înțelegeau şi o trăiau, pe când eu participam la 
atmosfera aceasta dar nu o înțelegeam. Au trecut ani și ani peste mine, 
bineînțeles am participat la slujbele Bisericii şi când nu știam ce se 
spune la Biserică. Când eram copil credeam că nici nu se spune nimic, 
decât se scot nişte sunete la biserică. Cu vremea am început să-mi dau 
seama că totuşi se spune ceva, după aceea am învăţat texte pe de rost, 
din copilărie ştiam Liturghia, tot ce spune preotul ştiam, dar nu 
înțelegeam, sau în orice caz nu apreciam în adânc lucrurile pe care le 
puteam exprima cu cuvântul, ca o poezie. 

Biserica însă, introducându-ne în această atmosferă a Învierii 
Mântuitorului nostru lisus Hristos, vine și cu nişte lămuriri, cu nişte 
aprecieri asupra Învierii, mai ales în slujba de la Paşti. Pentru noi 
slujba de la Paști nu este un simplu cadru în care se citeşte Evanghelia, 
pentru că la drept vorbind Evanghelia ar trebui să fie temeiul credinţei 
noastre în Învierea Domnului Hristos pentru că în Evanghelie se scrie 
despre Înviere. Ori temeiul credinţei noastre e credinţa celor din jurul 
nostru, e credința celor care mărturisesc aceeași credință. Apoi 
slujbele în general, și temeiul din Evanghelie vine, am putea zice noi, în 
ultimul rând, deși cei care vor să studieze despre Învierea Domnului 
Hristos, despre ceea ce spun evangheliștii, despre ceea ce se spune în 
Faptele Apostolilor, pot să citească şi să studieze. Însă nimenea nu 
învaţă despre Înviere, nu se încredințează despre Înviere prin studiu. 
Nu poți să zici către cineva uite, ia Evanghelia și citeşte și te convingi 
despre Învierea Domnului Hristos. Nici noi nu ne-am convins așa. 

Eu când eram tânăr, şi mai ales când eram student la Teologie 
mi-am propus să cercetez ce e scris în Evanghelii despre Învierea 
Domnului Hristos şi să citesc în Faptele apostolilor ceea ce au scris 


Sfinții Apostoli despre Învierea Domnului Hristos şi până la urmă 
mi-am dat seama că totuși nu e convingător. Adică noi avem 
informaţie, dar convingeri nu putem avea pe baza celor citite. Și de fapt 
cred că nimenea nu a avut încredințarea despre Învierea Domnului 
Hristos pe baza celor citite din Evanghelie. De ce? Pentru că Învierea 
fiind mai presus de ceea ce poate aştepta cineva, nu ajunge nimenea să 
se încredinţeze despre Înviere din informaţie. Nici din informaţia 
Evangheliei, nici din informaţia prin cuvânt, prin predică, ci ajunge să 
se încredințeze prin ceea ce s-au încredinţat cei care au ajuns să-și 
spună „Hristos a Înviat”, nu ca formulă, ci ca realitate, ca mărturisire de 
credinţă, şi aceia, de la început, au ajuns prin puterea lui Dumnezeu. Să 
ştiţi că numai Dumnezeu ne poate încredința despre lucrurile 
dumnezeiești. 

Atmosfera din jurul nostru ne introduce într-o gândire şi într-o 
trăire realizate de cei din jurul nostru, dar putem rămâne ca persoane 
singuratice, putem rămâne absenţi de la încredințare. Încredinţarea o 
dă Dumnezeu. Nu există niciunul dintre câți sunt prezentaţi în 
Evanghelii ca oameni care s-au convins de Învierea Domnului Hristos 
şi care au dus mai departe convingerile lor şi au făcut mărturisiri 
despre Înviere, niciunul nu s-a încredinţat altfel decât prin prezența 
Domnului Hristos, prin ceea ce a lucrat Domnul Hristos în ei. 

Femeile mironosițe. De exemplu să o luăm pe Maria Magdalena 
întâi. Maria Magdalena s-a dus la mormântul Domnului Hristos 
dis-de-dimineaţă. Şi a găsit mormântul descoperit, piatra a văzut-o 
dată la o parte, mormântul a rămas gol. Și atunci ea s-a gândit că 
cineva L-a furat pe Domnul Hristos. Nu s-a gândit că a înviat, şi s-a dus 
la ucenici, după mărturia Sfântului Evanghelist loan, și le-a spus: „Au 
furat pe Domnul şi nu știu unde L-au pus” (loan 20, 2). Ucenicii au luat 
aminte la ceea ce a spus Maria Magdalena dar nu ni se spune că ar fi zis 
„A, nu L-a furat nimeni, a Înviat din morți, că doar a spus înainte de 
pătimirea Lui că va învia”. Nici ei nu s-au gândit la această posibilitate. 
S-au dus și au văzut mormântul fără trupul Domnului Hristos, dar au 
văzut giulgiurile rămase în mormânt ca mărturie despre Înviere. Între 
timp Maria Magdalena L-a văzut pe Domnul Hristos înviat şi a crezut 
că e grădinarul. Când a întrebat-o Domnul Hristos „Femeie, de ce 
plângi, pe cine cauţi?”, ea și-a spus gândul ei: „Pentru că L-au luat pe 


Domnul meu și nu ştiu unde L-au pus pe El”. Și atunci, crezând că 
Domnul Hristos e grădinarul, a zis „Dacă L-ai luat Tu şi L-ai pus 
undeva, spune-mi unde L-ai pus”, să mă duc să-l iau. Şi atunci Domnul 
Hristos a zis din nou „Marie!” şi Maria Magdalena și-a dat seama că e 
Domnul Hristos, i-a cunoscut glasul, şi a zis „Rabuni!” (loan 20, 3-16), 
atât a zis. Cel puţin Evanghelia nu ne spune că a zis mai mult. Și după 
aceea s-a dus la ucenici și le-a spus „Hristos a Înviat!”, adică nu a mai 
zis „L-au furat” ci a zis „Hristos a Înviat”, „Am văzut pe Domnul” (loan 
20, 18). Aceasta însemna „Hristos a Înviat”, L-am văzut eu, sunt 
încredinţată că Hristos a înviat. 

Femeile mironosiţe la fel, după ce L-au văzut pe Domnul Hristos 
înviat, au mărturisit că Domnul Hristos a înviat. Apoi cei doi care 
mergeau spre Emaus. S-au întâlnit cu Domnul Hristos și şi-au 
mărturisit informaţiile pe care le-au spus, adică nu și-au mărturisit 
credinţa în Înviere. Spuneau că au fost unele dintre femei la mormânt, 
au spus că L-au văzut, au văzut vedere de îngeri, dar ei spuneau 
aceasta nu ca o încredințare a lor, ci spuneau aceasta ca o informaţie. 
Se zice că e posibil, probabil și așa mai departe. Ori cu probabilitate, cu 
posibilitate nu ajungi la convingeri. Și abia după ce s-au întâlnit cu 
Domnul Hristos și s-au încredințat că Domnul Hristos a mers cu ei pe 
cale, și L-au cunoscut la frângerea pâinii, când Domnul Hristos a şi 
dispărut de lângă ei, abia atunci au ajuns ei să-și dea seama că Domnul 
Hristos a înviat și că L-au văzut pe Domnul Hristos. Şi nu au mai putut 
sta în Emaus, s-au dus la lerusalim să le spună celorlalți că Hristos a 
Înviat şi ceilalți ucenici ziceau că e adevărat că a înviat, că S-a arătat lui 
Chefa, lui Simon Petru (Luca 24, 34). 

Mare lucru, să ştiţi. Adică Domnul Hristos nu l-a lăsat pe Sfântul 
Apostol Petru în întristarea de pe urma lepădărilor, ci îndată după 
Înviere i S-a arătat și lui. Nu ni se spune în ce împrejurări. Sfântul 
Evanghelist Luca dă mărturie despre faptul că ziceau ucenicii „Cu 
adevărat S-a sculat Domnul şi S-a arătat lui Petru”. Apoi şi ceilalți care 
L-au cunoscut pe Domnul Hristos, afară de Sfântul Apostol Toma. Știţi 
că nu a fost de față când Domnul Hristos S-a arătat ucenicilor şi a zis că 
el nu va crede. Dacă nu va pune el mâna să se convingă, nu va crede. E 
o mărturisire de necredinţă și e foarte interesant că în ziua de Paști, la 
Vecernie, e rânduit să se citească din Sfânta Evanghelie despre 


întâlnirea Domnului Hristos cu ucenicii Săi în ziua Învierii, în seara 
zilei în care a înviat. Și Evanghelia care se citeşte în ziua de Paști la 
Vecernie se termină cu această necredință a Sfântului Apostol Toma. 
„Nu voi crede” (loan 20, 25). Cu aceste cuvinte se termină. Nu le-a fost 
frică sfinților care au rânduit lucrul acesta că nu vor crede oamenii 
dacă vor afla despre necredinţa unuia dintre ucenici. Până la urmă s-a 
convins şi Sfântul Apostol Toma. Cum s-a convins? L-a convins Domnul 
Hristos, i S-a arătat Domnul Hristos care i-a zis „Adu mâna ta și o pune 
în coasta Mea, adu degetul tău și îl pune în urmele cuielor și nu fi 
necredincios, ci credincios” (loan 20, 27). 

Stimaţi ascultători, aici este o chestiune care e bine să o avem în 
vedere, şi anume în Sfânta Evanghelie nu ni se spune dacă Sfântul 
Apostol Toma a pus sau nu a pus mâna acolo unde erau semne ale 
Învierii Mântuitorului nostru lisus Hristos, în coastă sau pe mâini sau 
pe picioare. Deși să ştiţi că și Sfântul Evanghelist Luca relatează că 
ucenicii, când L-au văzut pe Domnul Hristos, au stat la îndoială și erau 
cuprinși de teamă și de bucurie, și în această stare nu au putut să se 
încredinţeze de Înviere. Ei credeau că văd un duh şi atunci Domnul 
Hristos a zis către ei: „Pipăiţi-Mă şi vedeţi că duhul carne și oase nu 
are, precum Mă vedeţi pe Mine având” (Luca 24, 39). E vorba de 
materialitatea trupului, deși nu e o materialitate cum sunt trupurile 
noastre și cum a fost trupul Domnului Hristos înainte de Înviere, dar în 
orice caz e şi ceva din materie, pentru că și materia trebuie salvată. E 
adevărat că Domnul Hristos după Înviere a intrat prin uşile încuiate la 
apostolii Săi, în două rânduri, şi condiţiile trupului sunt altele decât 
cele de dinainte de Înviere, dar realitatea este că Domnul Hristos le-a 
spus „Pipăiţi-Mă şi vedeţi”. Încredinţaţi-vă şi prin pipăire, nu numai 
prin vedere. 

Nu ni se spune că Sfântul Apostol Toma a pus mâna şi de aceea 
sunt unii, cu greșeală, care spun că nici nu a pipăit Sfântul Apostol 
Toma pe Domnul Hristos. Însă toți aceştia contrazic Biserica. Biserica 
mărturiseşte clar și apăsat, din ziua de pomenire a Sfântului Apostol 
Toma, deci de la Dumineca Tomii și până la sfârşitul săptămânii care 
urmează Duminecii Tomii, că Sfântul Apostol Toma a pipăit coasta 
Domnului. Și între altele zice așa: „Cine a păzit mâna ucenicului nearsă, 
când s-a apropiat de coasta Domnului cea de foc? Cine i-a dat ei putere 


de a putut pipăi osul cel de văpaie? Cu adevărat ceea ce s-a pipăit. Căci 
dacă n-ar fi dat coasta putere dreptei celei de lut, cum ar fi putut pipăi 
patimile care au zguduit și cele de sus şi cele de jos? ne gândim la cele 
ce s-au întâmplat la pătimirea Domnului Hristos, când s-a cutremurat 
pământul și celelalte. Cu adevărat, acest dar lui Toma i s-a data o pipăi 
pe aceasta și a striga: Domnul meu și Dumnezeul meu!” 

Aici e o teologie deja. Nu e numai o constatare, o relatare, o 
informare, ci e o teologie. Dar în orice caz se afirmă de patru ori în 
alcătuirea aceasta scurtă că Sfântul Apostol Toma a pipăit coasta 
Mântuitorului, așa încât greşesc toți aceia care contrazic Biserica sau 
care socotesc că au o părere mai bună când afirmă că Sfântul Apostol 
Toma nu a îndrăznit, nu a împlinit ceea ce i-a zis Domnul Hristos - 
„pipăie” - ci s-a încredinţat fără pipăire. Nu avem voie să facem așa 
ceva. Dacă Biserica are un punct de vedere, noi trebuie să ne unim cu 
punctul de vedere al Bisericii. Şi dacă noi suntem cinstitori ai Sfântului 
Apostol Toma și avem în vedere evenimentul acesta, noi îl sărbătorim, 
îl cinstim după rânduiala Bisericii şi cu rânduielile Bisericii. Ori 
Biserica ne spune că „dreapta cea de lut” a lui Toma, mâna materială 
a lui Toma s-a apropiat de „coasta Domnului cea de foc”, coasta 
Domnului o prezintă ca fiind coastă de foc pentru că era pătrunsă și de 
dumnezeire. Ori dumnezeirea e prezentată de multe ori ca foc 
mistuitor. „Cine a păzit mâna ucenicului nearsă când s-a apropiat de 
coasta Domnului cea de foc? Cine i-a dat ei putere de a putut pipăi - 
ce? osul cel de văpaie? Cu adevărat ceea ce s-a pipăit. Căci dacă nu ar 
fi dat coasta putere dreptei celei de lut, cum ar fi putut pipăi patimile - 
respectiv e Învierea care cuprinde şi patimile - care au zguduit cândva 
şi cele de sus şi cele de jos. Cu adevărat, acest dar - e un dar - lui Toma 
i s-a dat - a pipăi coasta, a pipăi pe Domnul Hristos, a pipăi semnul 
lăsat de sulița care a străpuns coasta Mântuitorului - a o pipăi pe 
aceasta și a striga: - lui Hristos - Domnul meu şi Dumnezeul meu!” 

E o teologie a Învierii în Ortodoxie. E Ortodoxia, credința 
ortodoxă despre Învierea Domnului Hristos. Și mai e ceva în Ortodoxie, 
în legătură cu taina aceasta a Învierii mai presus de lume. Noi avem 
afirmaţii la sfintele slujbe că Învierea s-a petrecut înviind Domnul 
Hristos străbătând piatra de pe mormânt. Deci nu a fost înlăturată 
întâi piatra ca să poată ieşi Domnul Hristos din mormânt, ci prin piatră 


a înviat Domnul Hristos, a ieşit din mormânt prin piatră. Aceasta e 
credinţa Bisericii noastre. Şi aceasta se afirmă în anumite alcătuiri. De 
pildă: „Piatra fiind pecetluită și ostașii străjuind prea curat trupul Tău, 
înviat-ai a treia zi, Mântuitorule, dăruind lumii viață. Pentru aceasta 
Puterile cerurilor strigau ie, Dătătorule de viață: Mărire Învierii Tale, 
Hristoase; mărire împărăției Tale; mărire purtării Tale de grijă, Unule, 
lubitorule de oameni” (Troparul Învierii glas I). Deci „piatra fiind 
pecetluită și ostașii străjuind preacurat trupul Tău, înviat-ai a treia zi 
Mântuitorule, dăruind lumii viaţă”. 

Sau la Paști. La Paşti, la alcătuirile de la slujba de Paști se zice 
aşa: „Păzind peceţile întregi, Hristoase, ai înviat din mormânt, Cel ce 
n-ai vătămat cheile Fecioarei întru a Ta naștere și ne-ai deschis nouă 
ușile raiului”. Sau gândiţi-vă, de pildă, la o alcătuire din Acatistul 
Domnului nostru lisus Hristos în care, de asemenea, se spune că 
Domnul Hristos a ieșit din mormânt prin piatra pecetluită. După aceea 
a fost dată piatra la o parte de către îngeri - se spune în Sfânta 
Evanghelie - desigur cu scopul ca să se vadă mormântul gol de trupul 
Mântuitorului, să se vadă giulgiurile în care a fost înfășurat Domnul 
Hristos. 

lată atâtea lucruri, atâtea elemente care ne mențin în sfera 
tainei Învierii Mântuitorului nostru lisus Hristos, care ne fac cunoscută 
Învierea ca realitate, dar care ne încredințează că Învierea 
Mântuitorului nostru lisus Hristos e mai presus de lume și rămâne 
taină, una dintre cele mai mari taine. 

Dragi studenți, iată niște gânduri care ar trebui să le avem în 
vedere mai ales dumineca, mai ales la Paști, mai ales când ni se pune în 
față Învierea Domnului Hristos. Noi înșine am ajuns la certitudinea 
despre Învierea Domnului nostru lisus Hristos printr-o lucrare a 
Mântuitorului Însuşi în sufletele noastre. Nu din simplă informaţie. 
Dacă ar fi suficientă informaţia, atunci toţi oamenii informaţi ar şi 
crede. Aveam un cunoscut în tinerețea mea care știa multe despre ale 
credinţei și soacra lui zicea „Ştie dar nu crede”. Adică nu e destul să ştii, 
ca să crezi trebuie să realizezi o stare sufletească, care, deşi porneşte 
de la informaţie, nu e numai informaţie. Părintele Arsenie Boca zicea 
că „cea mai lungă cale e calea care duce de la urechi la inimă”, 
adică de la informaţie la convingere. Când eşti numai informat e 


prea puţin. Când ești convins e cât trebuie. Credința înseamnă 
convingere. Credinţa în Învierea Domnului Hristos înseamnă 
convingere. La Paști toate alcătuirile de slujbă sunt izbucniri de 
încredințare a Învierii şi anume se spun cuvinte ca acestea: „Ziua 
Învierii, să ne luminăm popoare, Paştile Domnului, Paștile. Că din 
moarte la viaţă și de pe pământ la cer Hristos Dumnezeu ne-a trecut pe 
noi cei ce-l cântăm cântare de biruință”. „Prăznuim omorârea morții, 
sfărâmarea iadului şi începătura altei vieţi veșnice şi săltând lăudăm 
pe Pricinuitorul, pe Unul Cel Binecuvântat Dumnezeul Părinților şi 
Preamărit”. „Acum toate de lumină s-au umplut: şi cerul și pământul și 
cele de dedesubt. Deci să prăznuiască toată făptura Învierea lui Hristos 
întru care s-a întărit”. „Cerurile după cuviință să se veselească și 
pământul să se bucure și să prăznuiască toată lumea cea văzută și cea 
nevăzută, că Hristos a Înviat, veselia cea veşnică”. 

Dar este și o intervenție în care ni se arată calea pe care putem 
să ne încredințăm. E de fapt ceea ce zice Domnul Hristos în Sfânta 
Evanghelie în Fericiri: „Fericiţi sunt cei curați cu inima, căci aceia vor 
vedea pe Dumnezeu” (Matei 5, 8), şi anume chiar la Paşti se spune: „Să 
ne curățim simțţirile şi să vedem pe Hristos strălucind cu neapropiată 
lumina Învierii şi bucuraţi-vă zicând, luminaţi să-L auzim cântându-l 
cântare de biruință”. Când poate ajunge omul să se încredințeze despre 
Învierea Domnului Hristos? Când îşi curăţeşte simţirile, când se face 
receptiv pentru Învierea cea mai presus de lume, când îl învrednicește 
Dumnezeu să fie încredințat, nu numai informat, despre Învierea 
Domnului Hristos. 

Aş vrea să rețineți aceste lucruri și mai ales faptul că Învierea 
Domnului Hristos e mai presus de lume, că Învierea Domnului Hristos 
e o taină, că Învierea Domnului Hristos nu o putem înţelege și nu o 
putem primi ca adevăr decât în măsura în care Mântuitorul Însuşi, 
Mântuitorul Cel înviat ne încredințează cum l-a încredințat pe Sfântul 
Apostol Toma, cum l-a încredințat pe Sfântul Apostol Petru, cum i-a 
încredințat pe ucenicii de la Marea Tiberiadei, cum i-a încredințat pe 
ucenicii cu care S-a întâlnit în ziua Învierii Sale, cum i-a încredințat pe 
cei cinci sute care pe muntele din Galileea L-au întâmpinat pe Domnul 
Hristos şi s-au încredinţat de Învierea Lui și cum i-a încredinţat pe toți 
oamenii care au mărturisit cu adevărat Învierea Domnului Hristos. 


Pentru că să ştiţi că până la urmă martori ai Învierii Domnului Hristos 
nu sunt numai cei care L-au văzut înviat îndată după Înviere, ci toţi 
care cred în Înviere, toți care credem în Înviere suntem martori ai 
Învierii Domnului Hristos. Și suntem martori ai Învierii Domnului 
Hristos în măsura în care primim ca adevărat tot ceea ce ne spune 
Sfânta Biserică ca realitate, deci şi că a înviat străbătând prin piatră, 
prin piatra de pe mormânt, şi că a intrat prin ușile încuiate la apostoli, 
şi că a păzit întregi pecețţile şi a înviat din mormânt așa cum S-a născut 
din Preasfânta Născătoare de Dumnezeu. Dumnezeu să ne ajute! 


Când ne împărtășim cu Sfintele Taine, în ce constă aceasta, în 
ființa lui Hristos sau în energiile necreate? 

Lucrurile acestea au încercat să le elucideze unii și alții. Noi 
credem că ne împărtășim cu Hristos întreg. Cum, nu știm. Adică nu ne 
împărtăşim cu o parte din Hristos, nu numai cu Trupul și Sângele Lui 
ne împărtășim. Trupul şi Sângele Mântuitorului este ceea ce ni se 
oferă, dar nu ni se oferă separat de Mântuitorul. Deci unde e Trupul și 
Sângele Mântuitorului, acolo e Mântuitorul. E Mântuitorul întreg: şi în 
lărgime, adică nu primim o parte din Domnul Hristos, o parte din 
Trupul Lui, ci-L primim întreg, tot Trupul și tot Sângele Mântuitorului 
ÎI primim fiecare dintre noi, şi aşa cum primim pe Hristos întreg în 
ceea ce priveşte Trupul și Sângele, cât e necesar să primim atât 
primim, nimenea nu a spus că primeşte o parte din Trupul Domnului 
Hristos. Cum primim pe Domnul Hristos întreg în ceea ce priveşte 
Trupul și Sângele - şi e un lucru tainic, un lucru peste înțelegere - tot 
aşa primim şi pe Hristos întreg în ceea ce este El, adică nu numai 
Trupul şi Sângele, ci Trupul unit cu sufletul și cu dumnezeirea. 

Am putea răspunde la întrebarea aceasta că ÎI primim cum știe 
Domnul Hristos și cum nu ştim noi. Pentru noi important este să 
avem încredințarea că Îl primim în întregime. 

Dumnezeirea Mântuitorului vine în fiinţă, în fiinţa în sine, sau e 
vorba de energiile necreate? 

Sfântul Grigorie Palama spune că dumnezeirea e de infinite ori 
infinit mai presus de ceea ce putem noi înțelege din Dumnezeu și că 
dumnezeirea e de infinite ori mai presus de energiile Sale. Și abia în 
secolul al XIV-lea a apărut ideea aceasta că ne întâlnim cu Dumnezeu 


prin Harul Său, prin energiile necreate. Domnul Hristos nu spune nimic 
despre aceasta, ci spune în Evanghelie: „Cel ce mănâncă Trupul Meu și 
bea Sângele Meu - nu zice” cel ce primeşte niște energii” - are viață 
veşnică”. Noi nu facem nicio teorie în privința aceasta ci suntem 
încredințaţi că Îl primim pe Dumnezeu, așa cum ştie El că ni se dă, nu 
cum ştim noi că-L primim. 

Să ştiţi că Trupul şi Sângele Domnului Hristos care ni se dă, deci 
Domnul Hristos întreg, este Cel de după Înviere şi de după Înălţare, nu 
ceva care a fost înainte de pătimire. A fost şi înainte de pătimire, 
pentru că trupul din Înviere şi din Înălţare cuprinde și pe cel dinainte 
de Pătimire, dar credinţa noastră este că Îl primim pe Domnul Hristos 
așa cum este El după Înviere şi după Înălţare. 

Sfinţii Apostoli s-au împărtăşit și ei cu Trupul de după Înviere şi 
Înălțare, înainte de a pătimi Mântuitorul? 

S-au împărtăşit cu Trupul pe care li l-a dat Mântuitorul. Probabil 
s-au împărtăşit cu același Trup cu care ne împărtășim și noi. Nu se 
împlinise încă, dar putea fi o anticipare. 

Ce legătură este între harul primit la Botez și harul primit cu 
Sfânta Împărtășanie? 

E același. 

În legătură cu ce era vorba aseară, şi anume că dacă omul nu ar fi 
păcătuit, era nevoie sau nu de jertfa Mântuitorului. 

Sigur că nu era nevoie, dar nici nu avea cum să se întâmple, 
pentru că nu era răutatea care să ducă la răstignire. 

Dar jertfa e o expresie a iubirii. 

Sigur că da. Eu am zis aseară că Crucea este „faţa lui Dumnezeu 
îndreptată către oameni” și aceasta înseamnă iubirea lui Dumnezeu, 
Dumnezeu fiind iubire. lar relaţiile lui Dumnezeu cu oamenii sunt 
relații de iubire şi iubirea este aceea care L-a determinat pe Dumnezeu 
să-L trimită pe Fiul Său pentru mântuirea lumii, mântuirea lumii fiind 
o necesitate după căderea în păcat. Dar Sfântul Maxim Mărturisitorul 
spune că în planul lui Dumnezeu din veșnicie a fost ca Fiul lui 
Dumnezeu sa. Se unească cu omul, şi chiar dacă nu ar fi păcătuit omul, 
tot S-ar fi întrupat Fiul lui Dumnezeu. Însă aseară s-a pus şi problema 
aceasta, că dacă nu ar fi căzut omul în păcat, atunci Jertfa mai avea loc? 
Bineînţeles că acestea sunt niște lucruri asupra cărora ne dăm noi 


părerile, să zicem, căci nu poate fi altfel decât aşa cum a fost. Dar să 
zicem, în cazul când omul nu ar fi păcătuit și Fiul lui Dumnezeu S-ar fi 
întrupat, după cum spune Sfântul Maxim Mărturisitorul, de Jertfă nu ar 
fi fost nevoie, iar condiţiile Jertfei, Răstignirea ca atare nu s-ar fi putut 
întâmpla și din motivul că răutatea oamenilor nu era ca să poată să 
facă lucrul acesta, ca să existe lucrul acesta, al Jertfei, al Răstignirii, căci 
Jertfa de fapt e iubirea Mântuitorului arătată în Răstignirea pentru noi. 

Hristos nu este înfățișat ca Mielul junghiat de la facerea lumii? 

Mântuitorul e prezentat ca jertfă, ca miel înjunghiat şi e văzut 
aşa în perspectiva faptului că El de fapt trebuia să se jertfească, în 
condiţiile noastre. Noi nu cunoaștem alte condiţii. Dar Sfântul Maxim 
Mărturisitorul când spune aceasta că Fiul lui Dumnezeu S-a întrupat și 
S-ar fi întrupat şi dacă omul nu păcătuia, vrea să scoată în evidență 
faptul că nu păcatul L-a adus pe Fiul lui Dumnezeu în lume, ci iubirea 
lui Dumnezeu care urmărește îndumnezeirea omului. 


24 iulie 1996 
Taina Înălţării 


Preacuvioşi părinţi, stimați studenţi, ne-a rămas să ne 
întreținem în seara aceasta cu gândul asupra celui de-al patrulea 
eveniment care ţine de persoana Mântuitorului nostru lisus Hristos și 
de mântuirea noastră, să vorbim despre taina Înălţării. Am vorbit 
despre taina Întrupării, despre taina Jertfei, despre taina Învierii şi 
acum despre taina Înălţării, despre evenimentul cel din urmă din viaţa 
pământească a Mântuitorului nostru lisus Hristos. 

Şi acest eveniment este și cunoscut și necunoscut, și știut şi 
neștiut, și descoperit şi nedescoperit și mai presus de toate este o 
taină. Aşa cum taină este Întruparea Fiului lui Dumnezeu, aşa cum 
taină este Pătimirea Lui, aşa cum taină este Învierea Lui, tot așa și 
Înălțarea este o taină. Pentru că ceea ce știm despre Înălțarea 
Mântuitorului este mai puţin decât ceea ce nu știm. Ceea ce știm, ca şi 
despre celelalte taine, ştim din învățătura Bisericii şi din practica 
Bisericii. Aşa cum este sărbătoarea Întrupării Fiului lui Dumnezeu care 
de fapt are două sărbători, și anume Buna Vestire şi Naşterea după 
trup a Domnului Nostru lisus Hristos, Buna Vestire în 25 martie și 


sărbătoarea Nașterii Mântuitorului din 25 decembrie, aşa cum este o 
sărbătoare a Jertfei Mântuitorului nostru lisus Hristos Vinerea Mare, 
aşa cum este sărbătoarea Învierii Domnului nostru lisus Hristos 
Sfintele Paşti și toate duminicile de peste an, aşa este și o sărbătoare a 
Înălţării Domnului nostru lisus Hristos care se întinde pe parcursul a 9 
zile. Începe cu sărbătoarea propriu-zisă, care este şi cu sărbătorire de 
nelucrare, şi urmează apoi zile de pomenire ale Domnului nostru lisus 
Hristos la sfintele slujbe până în vinerea din săptămâna următoare 
Înălţării, care totdeauna cade joia. Deci vreme de 9 zile. Vreme de 9 zile 
prin slujbele Bisericii suntem îndrumați la gânduri în legătură cu 
Înălţarea Domnului lisus Hristos şi vreme de 9 zile trăim evenimentul 
acesta în actualitatea lui. 

În așa fel sunt rânduite slujbele Bisericii noastre încât aduc în 
prezent lucruri din trecut. Cele ce s-au întâmplat odinioară le aduc în 
actualitatea noastră şi ne dau prilejul să ne referim la ele, să ne 
raportăm la ele exact cum s-au raportat cei care au fost martori ai 
evenimentelor respective. Sfânta noastră Biserică, prin rânduielile ei, 
ne ţine atenți în legătură cu evenimentele pe care le sărbătorim, ne dă 
prilejul să ne cercetăm pe noi înșine, să ne cunoaștem credința pe care 
o avem în evenimentele respective și să fim martori ai acelor 
evenimente pe care le credem. Așa se face că devenim şi martori ai 
Înălţării Domnului nostru lisus Hristos aşa cum suntem martori ai 
Învierii, ai Jertfei, ai Întrupării Domnului nostru lisus Hristos. 

Și aceasta se potriveşte mai ales la Înălțarea Mântuitorului când 
Domnul Hristos le-a spus ucenicilor: „Îmi veţi fi Mie martori în 
Ierusalim, în toată Iudeea şi Samaria și până la marginea pământului” 
(Fapte 1, 8). E ultimul eveniment din viața de pe pământ a 
Mântuitorului şi fiind ultimul eveniment este, am putea zice, şi 
evenimentul rezumat, un eveniment în care se rezumă toată viața 
pământească a Domnului Hristos. Aşa că nu e de mirare că în legătură 
cu acest eveniment se pune și problema mărturiei. De fapt mărturie 
despre Înălțarea Domnului nostru lisus Hristos o dăm toţi credincioşii, 
aşa cum şi mărturie despre celelalte evenimente, mai ales mărturie 
despre Învierea Domnului Hristos dăm toţi cei care credem în Înviere, 
tot așa şi mărturie despre Înălțarea Domnului Hristos dăm toţi cei care 
credem în Înălţare. 


Dar de altfel nu numai despre Înălţare. Când zice Domnul 
Hristos „Îmi veţi fi Mie martori” înseamnă: veți mărturisi credinţa în 
Mine, în tot ceea ce ţine de Mine și în tot ce ţine în același timp de voi, 
pentru că toate câte s-au făcut, s-au făcut pentru a noastră mântuire. În 
Crez şi spunem că Fiul lui Dumnezeu S-a Întrupat pentru noi şi pentru 
a noastră mântuire, că Răstignirea Domnului Hristos s-a întâmplat 
pentru noi şi fără îndoială că şi celelalte evenimente și pentru noi s-au 
întâmplat, nu numai pentru Mântuitorul Însuşi. 

Temei pentru credința în Înălțarea Domnului nostru lisus 
Hristos găsim în Sf. Evanghelie de la Marcu, în versetul 19 din capitolul 
16, unde se spune că lisus S-a Înălţat la cer şi a șezut de-a dreapta 
Tatălui. Această afirmaţie din Evanghelie este de fapt credinţa pe care 
au avut-o cei care au știut despre Înălțarea Domnului Hristos, şi 
înainte de a fi Evanghelia a fost credinţa în acest eveniment, și înainte 
de a fi scrisă Evanghelia de la Luca, care fără îndoială că la început a 
fost o scriere la care au ajuns puţini. În orice caz Sf. Evanghelist Luca 
nu a avut în vedere Evanghelia pe care a scris-o ca o carte de circulaţie, 
ci a avut-o în vedere ca o carte adresată unei anumite persoane pe care 
a informat-o despre cele petrecute în legătură cu Domnul Hristos, şi 
cuprinde în Evanghelia sa, în câteva versete, foarte pe scurt, şi cele în 
legătură cu Înălțarea Domnului Hristos. În Sf. Evanghelie de la Marcu 
este un singur verset, în Sf. Evanghelie de la Luca sunt câteva versete 
din cap. 24. Sf. Evanghelist Luca doar relatează Înălțarea, nu face nicio 
apreciere asupra Înălţării, nu face aprecieri de teologie, adânciri, ci 
doar prezintă evenimentul şi reia cele în legătură cu Înălțarea 
Domnului Hristos şi în Faptele Apostolilor, la începutul cărții în cap. 1, 
unde sunt câteva versete lămuritoare în legătură cu Înălțarea 
Domnului Hristos. Însă cele scrise de sf. evangheliști au ajuns la 
cunoştinţa oamenilor după ce s-au răspândit cărțile respective, 
Evangheliile. Ori înainte de aceasta, Biserica a învățat. Sf. Apostol Pavel 
în Epistola I către Timotei are cuvântul că e mare taina creștinătății, 
Dumnezeu S-a arătat în trup, S-a îndreptat în Duhul, S-a vestit de 
îngeri, S-a propovăduit între neamuri, S-a crezut în lume și S-a înălțat 
întru slavă (I Timotei 3, 16). Deci şi Înălţarea este cuprinsă în aceste 
cuvinte ale Sf. Apostol Pavel. Bineînţeles că şi Epistola I către Timotei a 
fost o carte ocazională și o carte care nu a avut circulaţie foarte repede 


şi o circulaţie foarte mare. 

Faptul încredințării despre Înălțarea Domnului nostru lisus 
Hristos se datorește propovăduirii creştine din conștiința Bisericii, din 
propovăduirea însăși, din propovăduirea nescrisă. Până la urmă s-a 
ajuns să avem și niște documente scrise și e bine şi ne bucurăm de ele, 
dar, cum am spus şi altă dată, Biserica ar fi existat și fără Evanghelie, 
prin propovăduirea vie. 

Sf. Evanghelist Luca în relatarea sa despre Înălțarea Domnului 
Hristos spune că Domnul Hristos i-a luat pe ucenicii Săi, i-a dus spre 
Betania şi acolo şi-a ridicat mâinile, i-a binecuvântat și pe când îi 
binecuvânta, S-a depărtat de ei şi S-a înălțat la cer (Luca 24, 50-51). 
Atât spune despre Înălțarea propriu-zisă. În legătură cu Înălţarea mai 
afirmă Sf. Evanghelist Luca şi că ucenicii s-au închinat Mântuitorului şi 
apoi s-au întors în lerusalim cu bucurie mare şi erau totdeauna în 
templu, lăudând şi binecuvântând pe Dumnezeu (Luca 24, 52-53). Asta 
e tot ce scrie Sf. Evanghelist Luca în Evanghelia de la Luca. Domnul 
Hristos S-a înălțat la cer - e foarte important să reținem lucrul acesta - 
binecuvântând. Și e important să știm și să reținem că Sf. Evanghelist 
Luca nu se mulțumește doar cu o apreciere fugitivă asupra faptului că 
Domnul Hristos S-a înălțat binecuvântând, ci adaugă îndată: „Şi pe 
când îi binecuvânta S-a depărtat de ei şi S-a înălțat la cer”. Am putea 
zice că e un fel de atenţionare. Ar fi o informare și o atenţionare. 
Informarea că Domnul Hristos şi-a ridicat mâinile și i-a binecuvântat 
pe cei care erau de față. Nu au fost mulți de față, au fost ucenicii 
Mântuitorului nostru lisus Hristos şi poate au mai fost şi alții, nu ni se 
spune, în orice caz Biserica învaţă că a fost de față și Maica Domnului. 
Și după ce informează că și-a ridicat Domnul Hristos mâinile şi a 
binecuvântat pe cei care erau de față, mai zice o dată: „Şi pe când îi 
binecuvânta, - atenționând, fiți atenţi, ultimul gest pe care l-a făcut Fiul 
lui Dumnezeu întrupat aici pe pământ este acela că i-a binecuvântat pe 
oameni - S-a despărțit de ei şi S-a înălțat la cer”. 

Să ştiţi că mie îmi place foarte, foarte mult lucrul acesta. Sunt 
trei lucruri la care am cea mai mare aderență din Evanghelie, din Noul 
Testament. Și anume: pescuirea minunată, prezentată în Sf. Evanghelie 
de la Luca în cap. 5, spălarea picioarelor, prezentată de Sf. Evanghelist 
loan în cap. 13 din Evanghelia sa şi Înălţarea la cer a Domnului Hristos, 


prezentată de Sf. Evanghelist Luca la sfârşitul Evangheliei sale, în cap. 
24. Acestea sunt trei evenimente față de care am cea mai mare 
raportare din Noul Testament. Bineînţeles că nu selectăm și nu pe 
unele le luăm și pe altele le lăsăm, dar dacă e vorba să răspund la 
întrebarea care sunt evenimentele din Noul Testament la care am eu 
cea mai mare aderenţă, sunt acestea. 

Pescuirea minunată. De ce? La pescuirea minunată se arată 
începutul uceniciei care constă în plecarea cu mintea. Nu există 
ucenicie adevărată față de nimeni, deci nici față de Domnul Hristos, 
fără a te pleca cu mintea în fața maestrului, în fața învățătorului. Cine 
nu se pleacă cu mintea, nu se pleacă nici cu viața. Am putea zice aşa, cu 
o expresie mai obișnuită: cine stă ţeapăn în fața îndrumătorului, nu 
poate fi modelat niciodată de îndrumător. În istorisirea despre 
pescuirea minunată din cap. 5 din Sf. Evanghelie de la Luca se atrage 
atenția asupra acestui lucru prin relatare, nu prin apreciere. 
Aprecierile le facem noi. Și anume, se spune că Domnul Hristos era pe 
malul lacului Ghenizaret, era mulțime de oameni adunată într-o 
dimineață, pe când cei care au încercat să pescuiască și nu au prins 
nimic își spălau mrejele, semn că trebuiau să lase lucrarea de pescuire 
şi să plece. Și atunci Domnul Hristos a zis lui Simon, după ce a stat în 
barca lui şi a propovăduit de acolo, de pe apă, mulțimilor care erau pe 
țărm, a zis: „Mână la larg şi lăsați mrejele spre pescuire”. Şi atunci Sf. 
Apostol Petru de mai târziu, Simon de atunci, a zis: „Învăţătorule, toată 
noaptea ne-am trudit și nu am prins nimic, dar, pentru cuvântul Tău, 
arunc mreaja în mare”. E ca şi când ar fi zis: doar ai văzut că mă 
pregăteam să plec, nu aveam de gând să mai pescuiesc, și nu aș fi făcut 
lucrul acesta și nu l-aș face nici acum dacă nu ai zice Tu să-l fac. Și 
pentru că s-a supus cu mintea a văzut minune, a văzut mulțime mare 
de peşti. Şi a fost aşa de copleşit Sf. Apostol Petru, Simon de atunci, de 
minunea care s-a făcut, încât a căzut la picioarele Domnului Hristos şi a 
spus: „Du-Te de la mine Doamne, că sunt om păcătos”. E un fel de 
considerare a Mântuitorului nostru lisus Hristos, un fel de considerare 
a Mântuitorului mai presus de obișnuit, mai presus de ceea ce este 
comun, ca și când l-ar fi văzut pe Domnul Hristos înălțat la cer. În orice 
caz era înălțat peste mintea Sf. Apostol Petru care a zis: „Doamne, 
pentru cuvântul Tău arunc mreaja în mare”. Şi a văzut minune, L-a 


văzut pe Domnul Hristos făcând minune și aceasta l-a copleșit, ceea ce 
înseamnă că L-a considerat pe Domnul Hristos mai presus de el. L-a 
văzut înălţat. Înălţat înainte de Înălţare. 

Al doilea eveniment asupra căruia îmi place să mă opresc şi îmi 
revine mereu și în minte, și în cuvânt este spălarea picioarelor de la 
Cina cea de Taină. Așa de puțin se face caz de spălarea picioarelor încât 
eu mă mir cât este de neglijată această lucrare a Domnului Hristos. Eu 
vă spun clar și apăsat: Mântuitorul nostru lisus Hristos este 
Dumnezeul care spală picioarele oamenilor. Deci nu omul a spălat 
picioarele oamenilor, ale ucenicilor, ci Dumnezeu a spălat picioarele 
ucenicilor. Dumnezeu-omul, omul-Dumnezeu S-a plecat şi a spălat 
picioarele ucenicilor. Şi să nu uităm: după ce a spălat picioarele 
ucenicilor a zis: „Voi mă numiţi pe Mine Învățătorul şi Domnul şi bine 
ziceţi, căci sunt. Deci dacă Eu, Învățătorul și Domnul v-am spălat vouă 
picioarele voastre, și voi sunteţi datori să vă spălaţi picioarele unii 
altora” (loan 13, 13-14). De fapt Domnul Hristos când a spălat 
picioarele ucenicilor nu a făcut un lucru care l-a făcut numai EI, ci a 
făcut un lucru pe care-l făceau oamenii pe vremea Lui. Era o uzanţă 
socială să-şi spele oamenii picioarele unii altora. Domnul Hristos a 
făcut un lucru pe care-l făceau și alții. 

Poate ştiţi, în Epistola I către Timotei a Sf. Apostol Pavel, între 
condițiile de ocrotire a văduvelor, între condiţiile de îngrijire din 
partea Bisericii a văduvelor era și condiția aceasta: dacă a fost femeia 
unui singur bărbat, dacă și-a crescut copii, şi între altele este și aceasta, 
dacă a spălat picioarele sfinţilor (cf. I Timotei 5, 10). Dacă a spălat 
picioarele sfinţilor, adică picioarele creştinilor. Dacă a considerat pe 
sfinţi ca sfinţi și dacă i-a cinstit ca sfinţi și dacă și-a manifestat cinstirea 
spălându-le picioarele. Domnul Hristos a făcut aceasta, însă El a făcut 
aceasta nu numai ca om, ci ca om unit cu Dumnezeu. Așa cum S-a 
răstignit ca om unit cu Dumnezeu, aşa a spălat picioarele, ca om unit cu 
Dumnezeu. Și ne-a dat nouă poruncă, e o poruncă: „și voi sunteţi datori 
să vă spălaţi picioarele unii altora”. Nu s-a încetățenit lucrul acesta în 
general în creştinătate din cauză că unde nu se face așa ceva nu se 
poate face, e ceva ce ai face tu pentru alţii dar nu ai vrea să-ţi facă altul 
ție, aşa cum nu a vrut Sf. Apostol Petru ca Domnul Hristos să-i spele 
picioarele. Și de aceea nu s-a încetățenit. Sunt unele fracțiuni creștine, 


unele secte, care înainte de cina Domnului își spală picioarele unii 
altora. Însă în Ortodoxie şi în general nu s-a încetățenit acest lucru. 

Însă  duhovniceşte e absolut necesar. Ce înseamnă 
duhovniceşte e absolut necesar? Înseamnă că lucrul acesta trebuie 
făcut în duh. Ce înseamnă să speli picioarele cuiva? Două lucruri 
înseamnă. Să-l faci curat şi să-l consideri mai presus de tine. 
Duhovnicește, lucrul acesta trebuie neapărat făcut. Să-l consideri pe 
fratele tău, pe omul de lângă tine mai presus de tine, nu pentru că are o 
poziție specială care îi dă dreptul la o cinstire, ci pentru că e omul de 
lângă tine, e omul la care trebuie să te referi. Şi ştiţi că la spălarea 
picioarelor Sf. Apostol Petru a avut nişte ezitări, nişte împotriviri, 
puternice chiar. A zis: „Doamne, Tu să-mi speli mie picioarele?” Și 
Domnul Hristos i-a zis: „Ceea ce fac acum, tu nu înţelegi dar mai târziu 
vei înțelege”. Și el încă o dată a zis: „Niciodată nu o să-mi speli 
picioarele”. Și atunci i-a spus Domnul Hristos: „Dacă nu te voi spăla, nu 
ai parte cu Mine”. Înseamnă că te împotrivești, înseamnă că nu eşti 
ucenic, înseamnă că ești împotrivitor, eşti în situaţia aceea în care ai zis 
„Doamne, să nu Ți se întâmple una ca aceasta” și când ţi-am spus că 
„nu cugeţi ale lui Dumnezeu ci cugeţi ale oamenilor” (Matei 16, 23). 

În sfârşit, al treilea eveniment care mă impresionează este 
Înălțarea Domnului Hristos în înţelesul acesta că Domnul Hristos i-a 
binecuvântat pe ucenicii Săi la Înălțare. E ceva extraordinar. De câte ori 
te gândești la Domnul Hristos să te gândești la Domnul Hristos Cel 
binevoitor. Cel care. Se pleacă spre om. Sigur că atunci când vorbim 
despre Întruparea Fiului lui Dumnezeu, lucrul acesta îl exprimăm că 
Dumnezeu S-a făcut om, că a găsit modalitatea sa. Se apropie de om, că 
S-a smerit pe sine ca să-l ridice pe om, că S-a coborât până unde era 
omul ca să-l ridice pe om până unde este firea omenească din persoana 
Mântuitorului. Dar parcă nu înțelegem lucrul acesta așa de bine cum îl 
înţelegem când ne gândim că a spălat picioarele ucenicilor, deşi e mai 
mare Întruparea Fiului lui Dumnezeu decât spălarea picioarelor 
ucenicilor, şi nu înţelegem lucrul acesta așa de bine cum îl înțelegem 
când ştim că Domnul Hristos S-a Înălțat la cer binecuvântându-i pe 
oameni. E extraordinar. 

În legătură cu Înălţarea Domnului Hristos mai avem relatări și 
în Faptele Sf. Apostoli de unde aflăm, între altele, că Domnul Hristos a 


mai stat cu ucenicii Săi încă 40 de zile după Învierea Sa din morți, de 
aceea Înălțarea ca sărbătoare este totdeauna în a 40-a zi după Paști, 
într-o zi de joi. Tot în Faptele Apostolilor Sf. Evanghelist Luca relatează 
că au apărut lângă ucenicii Domnului Hristos doi îngeri care le-au 
spus: „Bărbaţi galileeni, de ce staţi privind la cer? Acest lisus pe care 
L-aţi văzut înălțându-Se, aşa va şi veni” (Fapte 1, 11). Deci i-a 
încredințat despre a doua venire a Mântuitorului Hristos. 

E important de reţinut, și nu ţine de taina Înălţării, de faptul 
Înălţării, aceea că după ce Domnul Hristos S-a înălțat la cer sau în 
timpul când se înălța la cer, cât L-au mai văzut ucenicii și după aceea, 
ucenicii s-au închinat Domnului. Nu a fost pentru prima dată când s-au 
închinat, avem și alte relatări în Sf. Evanghelie că ucenicii s-au închinat 
Domnului Hristos, sau şi alţii s-au închinat Domnului Hristos. De 
exemplu tânărul bogat, femeile mironosițe, când s-au întâlnit după 
Înviere cu Domnul Hristos, se spune că s-au închinat Lui. Magii s-au 
închinat Domnului Hristos la Nașterea Lui din Preasfânta Fecioară, 
îndată după ce S-a născut; au fost mai multe situații când Domnul 
Hristos a primit închinare din partea oamenilor, dar la Înălţare a fost 
închinarea pe care i-au adus-o ucenicii ca Celui ce S-a înălțat la cer. 

Binecuvântarea Domnului aduce închinarea omului. Închinarea 
omului aduce bucurie. Bucuria aduce laudă și binecuvântare. Căci se 
spune: „Pe când îi binecuvânta S-a înălțat la cer”, ucenicii s-au închinat 
Domnului Hristos care-i binecuvânta, apoi s-au întors la Ierusalim „cu 
bucurie mare” și „erau totdeauna în templu lăudând şi binecuvântând 
pe Dumnezeu”. S-ar putea întâmpla ca cineva să ştie că Sf. Isaac Sirul 
definește rugăciunea ca „o bucurie care revarsă mulțumire”. Așa 
zice Sf. Isaac Sirul. Ce este rugăciunea după Sf. Isaac Sirul? O bucurie 
care înalță mulțumire. Aşa s-a întâmplat la Înălțarea Domnului Hristos. 
Domnul Hristos i-a binecuvântat pe ucenici, ucenicii s-au închinat, deci 
binecuvântarea Domnului aduce închinarea omului, închinarea a fost 
înmulţitoare de bucurie, căci s-au întors în Ierusalim cu bucurie mare. 
Și aici vreau să mai facem o legătură între începuturile vieţii 
pământeşti a Domnului Hristos şi sfârșitul, adică Înălțarea la cer, în 
sensul că atunci când S-a născut Domnul Hristos, tot din relatarea Sf. 
Evanghelist Luca ştim că păstorilor din Betleem îngerul binevestitor 
le-a spus: „lată vă binevestesc vouă - ce? bucurie mare care va fi 


pentru tot poporul, că vi s-a născut vouă Mântuitor care este Hristos 
Domnul” (Luca 2, 10-11). 

Sf. Apostol Pavel în Epistola către Filipeni, în cap. 2 are câteva 
gânduri în legătură cu Înălţarea Domnului Hristos, dar nu cu Înălţarea 
ca eveniment, ci cu Înălțarea ca fapt recunoscut de către Dumnezeu și 
de către sufletul omenesc. Și anume, pornește cu faptul că dorește ca în 
credincioși să fie simţirea care a fost în lisus Hristos: „Să aveţi în voi 
simţirea care a fost în lisus Hristos”. Așa își începe Sf. Apostol Pavel 
gândurile în legătură cu aceasta. Şi spune ce simţire are în vedere: 
„Care, în chipul lui Dumnezeu fiind, nu a ţinut ca la o pradă la 
asemănarea Sa cu Dumnezeu, ci S-a deşertat pe Sine chipul robului 
luând și ascultător făcându-Se până la moarte şi moarte de cruce”. Și 
adaugă: „Pentru aceea şi Dumnezeu L-a înălțat pe EI și I-a dăruit Lui 
nume mai presus de orice nume, ca întru numele lui lisus tot 
genunchiul să se plece, al celor cerești, al celor pământeşti și al celor de 
dedesubt și toată limba să mărturisească că Domn este lisus Hristos 
întru mărirea lui Dumnezeu” (Filipeni 2, 5-11). În cuvintele acestea, Sf. 
Apostol Pavel are în vedere Întruparea Fiului lui Dumnezeu, Jertfa 
Fiului lui Dumnezeu, bineînţeles Învierea, şi pomenește în special 
Înălţarea, că „L-a înălțat pe El şi I-a dat Lui nume mai presus de tot 
numele”. De aceea a făcut acestea, „ca în numele lui lisus tot 
genunchiul să se plece, al celor cerești, al celor pământeşti și al celor de 
dedesubt și să mărturisească toată limba că Domn este lisus Hristos 
întru mărirea lui Dumnezeu”. 

Sf. Apostol Pavel în Epistola către Filipeni are în vedere 
concepția de atunci despre lume, despre univers. Și privește universul 
ca o existenţă în trei etaje: pământul la mijloc, pe care trăiesc oamenii, 
sus cerul și sub pământ, iadul. „L-a înălțat pe El şi I-a dăruit Lui nume 
mai presus de tot numele ca întru numele lui lisus tot genunchiul să se 
plece”, adică orice om să recunoască Înălţarea și să aducă mărire lui 
Dumnezeu, mărire Mântuitorului ca Celui înălțat. Şi aceasta să o facă - 
genunchii să și-i plece - „și cele cereşti, şi cele pământești, și cele de 
dedesubt”. Toate categoriile de oameni care există. 

Sf. Apostol Pavel, se înțelege, vorbeşte în limbajul oamenilor de 
atunci, în concepţia de atunci, care nu e o concepţie care trebuie 
neapărat să rămână așa cum a prezentat-o Sf. Apostol Pavel - ca şi 


când ar zice cineva: păi, dacă a zis Sf. Apostol Pavel că e așa, atunci așa 
- e un fel de a vorbi în fond. Pentru că acum numai Dumnezeu ştie 
unde mai e susul și unde mai e josul, dacă e vorba după concepțiile de 
acum, care sunt concepții științifice și care nu pot fi în general 
contestate. Acestea nu sunt lucruri care ţin de credință. De credință 
ține faptul că Dumnezeu e conducătorul și toată rânduiala care este e 
făcută de Dumnezeu. Cum ni se descoperă, cum vom ști despre acestea, 
nu ne surprinde nimic. Nu ne surprinde, de exemplu faptul că între 
pământ și cer nu există compartimente, nu există un perete, un zid 
care desparte cerul de pământ și aşa mai departe. Nu cade cerul nostru 
când vin oamenii şi ne spun: „am zburat până în lună și nu am găsit 
cerul”. Nu l-am găsit pentru că cerul e altceva. Chiar Sf. loan Gură de 
Aur spune că noi știm că este cer dar nu știm ce e cerul. Cerul e locul 
lui Dumnezeu. Dumnezeu nu e mărginit într-un loc anume, ci e 
pretutindeni. Și dacă Dumnezeu e pretutindeni și cerul e pretutindeni. 
Nu știm, nu avem elemente care să ne formeze o concepție anume 
despre cer. Cine poate spune ce e cerul? Cerul e ceva mai presus de 
înţelegerea noastră. 

Poate că cineva a citit predicile lui lile Miniat. Au apărut nu 
demult predicile lui Ilie Miniat și acolo este o predică despre rai. Și în 
predica aceasta despre rai Ilie Miniat zice de mai multe ori: „O, raiule, 
noi putem să te dobândim dar nu putem să te înțelegem”. Tot aşa e şi 
cu cerul. Ştim că este cer, nu ştim ce este. Știm că este cer - e locul lui 
Dumnezeu - și zicem că este pretutindeni fiindcă şi Dumnezeu e 
pretutindeni. Știm că este cer și sufletul omenesc îl numim de multe ori 
cer, dacă vine Preasfânta Treime în sufletul omenesc. Maica Teodosia 
are o poezie, „Cer nou”, poate unii o cunoașteţi de la Timişoara că ați 
auzit-o de la mine: 


Grăit-am ieri cu Domnul prin lacrimi, şi am spus: 
De noi cum nu Ți-e silă, preascumpul meu lisus? 
Cum nu-Ți întorci Tu faţa cu silă de la noi. 

Și cum mai vrei să suferi, făptura de noroi? 

Cum vrei să calce-n lume piciorul Tău curat. 

Cel care peste aripi de îngeri a călcat? 

Cum poala preacurată, Stăpâne, n-o ferești. 


În tină omenească să nu Ți-o murdăreşti? 
Cum poţi să suferi Doamne miros de putregai. 
Când ai tămâia dulce a crinilor din rai? 

Cum poţi să rabzi ocara, Tu, Doamne preaslăvit? 
Cum suferi bezna noastră, Tu, soare strălucit? 
Și cum fiind căldura iubirilor cereşti. 

În inima mea rece Tu vrei să locuieşti? 

Tu, Cel ce stai în cerul cu mari luminători. 

În iadul meu, Stăpâne, cum vrei să Te cobori? 
Ca Petru, ani de-a rândul Te-am izgonit mereu 
leși de la mine Doamne că păcătos sunt eu. 
Dar n-ai plecat, ba încă cu pasul Tău curat 

Ai coborât tot cerul în iadul meu spurcat. 

Cu pasul Tău pe mine de tot m-ai curăţit. 

Cu raza Ta tot chipul Tu mi l-ai strălucit. 

Cu focul Tău pe mine cel rece m-ai aprins. 

Şi peste sărăcia mea goală ai întins 

Un colţ al hainei Tale, și m-ai făcut bogat. 
Mi-ai dat inel, coroană, porfiră de-mpărat. 
Mi-ai încăput în suflet, Tu, Cel neîncăput. 

Și sufletul meu, iată, Tu cer nou l-ai făcut. 

În sufletul meu astăzi, Tu Însuţi locuieşti. 

Cu Maica Preacurată, cu cetele cerești. 

Și pentru toate-acestea lisuse preaiubit. 

În cerul nou din suflet, să fii în veci slăvit. 


Sigur că ideea aceasta că sufletul omenesc poate să fie cer vine 
şi de acolo că Maica Domnului a fost numită și e gândită ca cer. Să ne 
gândim la o alcătuire de la slujba Ceasului I unde zicem: „Cum te vom 
numi pe tine ceea ce ești cu dar dăruită? Cer, că ai răsărit pe Soarele 
dreptății?” Deci Maica Domnului e cer, credincioşii care-L primesc pe 
Domnul Hristos în suflet împreună cu Tatăl şi cu Duhul devin cer, așa 
că cerul poate fi pretutindenea, poate fi în sufletul omului, poate fi 
undeva în univers, dar toate acestea sunt lucruri pe care le gândim în 
legătură cu Înălţarea Domnului Hristos. 

Se pune acum o problemă, dacă nu știm ce-i cerul, cum spunem 


că Domnul Hristos S-a înălțat la cer? Unde S-a înălțat? Ştiţi ce înseamnă 
aceasta, că Domnul Hristos S-a înălțat la cer? Înseamnă că nu mai 
trăieşte în condiţiile de timp și spaţiu în care trăim noi, că trupul Lui 
îndumnezeit e altfel decât trupurile noastre, în alte condiţii, că S-a 
înălţat mai presus de ceea ce putem gândi noi despre Înălţare. Doar de 
aceea e taina Înălţării. Ceea ce ne interesează pe noi nu e atât locul 
unde se găseşte firea omenească a Domnului Hristos, pentru că firea 
omenească a Domnului Hristos se găsește undeva, într-un loc anume, 
omul e făcut în așa fel să nu poată fi peste tot și nici umanitatea din 
Fiul lui Dumnezeu nu e peste tot. Dumnezeirea Lui e peste tot. Trupul 
Domnului nostru lisus Hristos în chip tainic e în Sf. Euharistie, dar 
trupul cel luat din Preasfânta Fecioară, trupul cel cu care Domnul 
Hristos S-a răstignit şi a înviat și S-a înălțat la cer e într-un loc anume, 
noi nu ştim unde. Nu știm condiţiile, nu știm pentru că nu ni s-a 
descoperit, şi dacă e vorba, într-un fel nici nu ne interesează, taina o 
lăsăm să fie taină. Ceea ce ne interesează pe noi este că Domnul Hristos 
nu mai e în condiţia în care trăim noi, e undeva mai presus de ceea ce 
putem gândi noi. Şi apoi important este pentru noi, când ne gândim la 
Înălţarea la cer a Domnului Hristos, unde se găseşte Domnul Hristos în 
raport cu noi, față de noi. E înălțat mai presus de noi? 

Sf. Maxim Mărturisitorul are în Filocalie vol. II niște aprecieri în 
scrierea „Capetele despre cunoştinţa de Dumnezeu”, capetele gnostice. 
Are niște aprecieri în legătură cu faptul acesta, că dacă credem în 
Domnul nostru lisus Hristos ca înălțat la cer, atunci trebuie ca 
gândurile noastre să fie grupate în legătură cu Domnul Hristos Care e 
mai presus de noi. Adică să nu-L coborâm pe Domnul Hristos la 
măsurile noastre, să nu-L coborâm pe Domnul Hristos la condiţiile 
noastre, ci să-L lăsăm pe Domnul Hristos mai presus de noi și să se 
grupeze toate gândurile noastre în legătură cu Domnul Hristos Cel 
înălțat. De altfel noi nu ne mai putem gândi altfel la Domnul Hristos 
decât la Domnul Hristos Cel înălțat la cer. Cum S-a înălțat, unde. Se 
găseşte, iată nişte taine. Taine pe care nu le-a elucidat nici Biserica și 
nu le putem elucida nici noi. Taine în fața cărora ne plecăm cu mintea 
cum s-a plecat Sf. Apostol Petru când L-a simţit mai presus de el şi a 
zis: „Du-Te de la mine Doamne căci sunt om păcătos”, sau când a zis: 
„Pentru cuvântul Tău arunc mreaja în mare”. Părintele Arsenie zicea că 


noi avem mintea care discută cu Dumnezeu în loc să se supună 
fără discuţie. 

Dragi ascultători, dacă e vorba să vorbim despre Înălțarea 
Domnului Hristos, trebuie să vorbim despre Înălţarea Domnului 
Hristos măcar în perspectiva pe care ne-o prezintă Biserica la Înălțarea 
Domnului Hristos, la sărbătoarea Înălţării, când ne spune că Înălțarea e 
dumnezeiască. 

Despre Maica Domnului la Înălţarea Domnului Hristos spunem 
că e mai presus de minte și de cuvânt. Dacă Maica Domnului care-i om, 
e mai presus de minte şi de cuvânt, ce putem zice despre Domnul 
Hristos și despre cele ale Lui, care e mai presus de tot ce poate omul 
cugeta și spune, cum zice Sf. Simeon Noul Teolog. Nu ajunge gândul 
până la Domnul Hristos. Domnul Hristos. Se coboară la gândurile 
noastre ca să ne înalțe mai presus de noi, dar taina rămâne taină. Şi noi 
recunoaştem tainele și credem în ele şi dăm slavă lui Dumnezeu 
pentru ce știm şi pentru ce nu ştim şi ne silim să avem o credinţă care 
să ne ridice şi pe noi. 

Care-i calea înălțării? Pentru că să știți că viața creştină, după 
Botez, trebuie să fie o viaţă în Înviere. Sf. Apostol Pavel în Epistola 
către Romani are niște aprecieri în legătură cu Botezul și spune că 
omul cel vechi a murit și a înviat omul cel nou. La Botez, la slujba 
botezului, preotul spune către candidatul la botez: „Botezatu-te-ai, 
luminatu-te-ai, miruitu-te-ai, sfințitu-te-ai, spălatu-te-ai în numele 
Tatălui și al Fiului şi al Sf. Duh”. S-au întâmplat nişte lucruri care sunt 
începutul vieţii pozitive, vieţii creștine și pentru că Botezul este 
moarte şi înviere, viaţa trebuie să fie în Înviere. Dacă am înviat 
împreună cu Hristos, atunci nu mai avem altceva de dorit decât să ne și 
înălțăm împreună cu El. Înălțarea, într-un fel, începe de pe pământ, 
înainte de moarte. Cei mai mulți oameni cred că la moarte se întâmplă 
toate, atunci înviezi, atunci te înalţi, atunci intri în împărăţia lui 
Dumnezeu. Nu e așa! Eşti în împărăţia lui Dumnezeu prin viața 
creștină, dacă duci o viață de om din împărăție, pentru că există om 
care nu e în împărăţia lui Dumnezeu, care chiar dacă a fost botezat, a 
murit din nou, iarăşi e în păcate. Sf. Apostol Pavel vorbește despre 
oameni care, deși au înviat, de vii sunt morţi. Sf. Dimitrie al Rostovului 
spune că mulţi oameni poartă suflet mort în trupul cel viu. În pilda cu 


fiul risipitor se spune că a zis tatăl: „Fiul meu acesta a fost mort şi a 
înviat, a fost pierdut și s-a aflat” (Luca 15, 24). Deci iată, sunt niște 
învieri înainte de Înviere. Sf. loan care a scris „Scara”, vorbind despre 
nepătimire spune că nepătimirea este „cerul cel de pe pământ” şi mai 
spune că „nepătimirea este învierea sufletului înainte de învierea 
trupului”. Așa că noi suntem candidați la înălțare. 

Întrebarea se pune - acum după ce şi ştim şi nu știm despre 
Înălţare, după ce ştim că e taină - care e calea înălțării noastre? Cred că 
la unii v-a și venit în minte: calea înălţării noastre e smerenia. Sf. 
Apostol Pavel zice că L-a înălțat Dumnezeu pe Fiul Său - se înţelege, 
după firea omenească, pentru că dumnezeirea a fost totdeauna înălțată 
- pentru că S-a pogorât, S-a deşertat pe Sine, a trăit o viață de 
deșertare. Ce înseamnă de deșertare? O viaţă în care nu şi-a afirmat 
dumnezeirea Sa decât în mod întâmplător şi foarte reținut. Asta 
înseamnă deșertare. Nu S-a manifestat cu toată dumnezeirea, cu toată 
capacitatea Lui aici pe pământ. A făcut minuni, le-a spus la oameni să 
nu spună nimănui, toate le-a făcut în smerenie. Pentru că condiția 
vieţii creştine este smerenia. Fără smerenie nu există înaintare. Dar să 
ştiţi că smerenia nu e ostentativă, că eu sunt cel păcătos, eu sunt cel 
mai nu știu ce, aceasta e o modă. Dacă nu simți tu în sufletul tău 
smerenie, nu numai în înțelesul că ai făcut păcate, căci smerenia e de 
mai multe feluri. Există o smerenie a omului păcătos, o smerenie a 
vameșului care-și recunoștea păcatele, o smerenie a femeii păcătoase 
care recunoștea că a făcut păcate şi cerea ajutor de la Dumnezeu. De 
fapt aceasta nu e atât smerenie, cât conștiința păcătuirii. Domnul 
Hristos nu a avut o astfel de smerenie, că nu a putut-o avea. Fiul lui 
Dumnezeu nu avea păcate. A afirmat El însuși lucrul acesta când a zis: 
„Cine mă va vădi pe Mine de păcat?” (loan 8, 46). Deci nu putea avea o 
astfel de smerenie, dar şi o smerenie care înseamnă conștiința 
păcătoșeniei este o smerenie care înalță, pentru că te angajează să nu 
mai fii păcătos. Dacă ești păcătos să nu mai fi. Când îţi recunoști 
păcatul e un semn bun. Și mai există o altă smerenie, smerenia 
sfinților. Smerenia aceasta a avut-o de exemplu Maica Domnului, care a 
zis „lată roaba Domnului, fie mie după cuvântul tău” (Luca 1, 38). Care 
s-a supus şi a zis: „a căutat spre smerenia roabei Sale” (Luca 1, 48). O 
astfel de smerenie a avut Sf. loan Botezătorul care a zis că el e 


prietenul mirelui și se bucură de mire şi că „Acela - adică Domnul 
Hristos - trebuie să crească, iar eu să mă micşorez” (loan 3, 30). 

Sf. Isaac Sirul zice că smerenia adevărată are cel care a trecut 
prin conacele tuturor virtuţilor. Deci cel care și-a agonisit virtutea, 
acela trebuie să fie smerit, cu o smerenie pe care o apreciază cumva Sf. 
Petru Damaschin spunând că omul când face binele este colaborator al 
lui Dumnezeu, și cu cât faci mai mult bine, cu atât trebuie să fii mai 
smerit, gândindu-te că Dumnezeu te-a ales ca să fii angajat al Lui, să fii 
colaborator al Lui la împlinirea binelui. Orice virtute pe care o realizăm 
în suflet ne deschide calea spre înălțare. Dar o cale spre înălțare 
lămurită de Sf. Apostol Pavel este în Epistola către Coloseni cap. 3, 
unde zice el, descrie el: „Cugetaţi cele de sus nu cele de pe pământ, 
unde Hristos este de-a dreapta lui Dumnezeu. Că voi ați murit și viața 
voastră este ascunsă cu Hristos întru Dumnezeu. Deci lepădați şi voi 
toate acestea, omorâți mădularele voastre cele de pe pământ: curvia, 
necurăţia, patima, pofta rea și zgârcenia care este o închinare la idoli, 
lepădaţi şi voi toate acestea, mânia, iuțimea, răutatea, defăimarea, 
cuvântul de ruşine din gura voastră, nu vă mințiți unii pe alții”. 
Desființarea păcatului este cale către înălțare. Și apoi adăugarea 
virtuţilor: „Îmbrăcaţi-vă ca aleşi ai lui Dumnezeu, sfinţi și preaiubiţi cu 
milostivirile îndurărilor, cu bunătatea, cu blândeţea, cu smerenia, cu 
îndelungă-răbdare, îngăduindu-vă unii pe alţii, iertând unul altuia și 
peste toate îmbrăcați-vă cu dragostea care este legătura desăvârșirii şi 
pacea lui Hristos care covârșeşte toată mintea, să stăpânească în 
inimile voastre” (Coloseni 3, 2-15). Asta-i calea înălțării. 

E bine să avem în vedere încă ceva, și anume că pe același 
munte în care Domul Hristos a suferit în grădina Ghetsimani, S-a 
smerit înaintea lui Dumnezeu, de pe același munte S-a înălțat la cer. 
Pentru că există o legătură între smerenie și înălțare. Vrea cineva să se 
înalțe cu Domnul Hristos? Trebuie să fie smerit. După puterea lui. 
Bineînţeles că Domnul Hristos nu va cere de la noi lucruri pe care nu le 
putem avea, dar în orice caz să le avem în vedere. Şi în măsura în care 
mergem pe calea înălțării noastre, unită cu Înălțarea Domnului Hristos, 
vom cunoaşte mai bine și mai curând, vom cunoaște mai mult din taina 
Înălţării. În orice caz, oricât am cunoaşte, taina Înălţării rămâne taină. 
Și dacă mărturisim, dacă dăm mărturie despre Înălțarea Domnului 


Hristos, să știți că altă mărturie mai bună nu putem avea decât aceea 
întru smerenie. „Cel ce se smerește pe sine se va înălța” (Luca 18, 14). 
Îl va înălța Domnul Hristos. Aşa se întâmplă cu cei care se gândesc la 
taina Înălţării, care au în vedere taina Înălţării Domnului Hristos, care 
se uimesc de Înălțarea Domnului Hristos, dar care ştiu totodată că 
taina rămâne taină. Dumnezeu să ne lumineze! 


O întrebare: dacă la fiecare sărbătoare se repetă în mod tainic 
Înălțarea? 

Nu. Se repetă în conștiința noastră. În realitate Domnul Hristos 
nu se mai înalță, căci e înălțat gata. Domnul Hristos nu mai înviază, căci 
a înviat. Însă sărbătorile sunt prilejuri de actualizare a acelor 
evenimente, la care au participat cei care au participat, ca să avem și 
noi putinţa să participăm la acele evenimente. „Astăzi. Se naşte din 
Fecioară” zicem noi la sărbătoarea Naşterii Domnului nostru lisus 
Hristos ca și când lucrurile se petrec în actualitatea noastră dar care de 
fapt nu se mai petrec, nu se repetă, dar pentru noi este ca şi când am fi 
la peștera din Betleem, chiar suntem chemaţi, suntem chemaţi să 
mergem pe muntele Taborului la Schimbarea la față, suntem chemați 
să mergem la mormântul Mântuitorului la Paști, dar toate acestea sunt 
în duh, nu sunt repetate ca evenimente, ci ca sărbători doar. 

Ce ne puteţi spune despre spălarea picioarelor în duh? 

Ceea ce am spus. De fapt am explicat că a spăla picioarele în duh 
înseamnă a-l curăți pe omul de lângă tine, a-l dezvinovăţi, a-l 
despovăra, a-l face curat, pentru că spălarea are rostul de a-l face curat. 
Adică să nu-l judecăm și să nu-l defăimăm și să nu-l bruscăm, ci să-l 
curățim, să-l facem din murdar, dacă este, curat, prin spălarea pe care 
i-o aducem. Și mai este încă ceva: să-l cinstim, adică să-l respectăm, să 
ne considerăm mai prejos de el. „Unii pe alţii mai de cinste făcându-vă” 
(Filipeni 2, 3), scrie Sf. Apostol Pavel în Epistola către Filipeni, sau în 
Epistola către Romani: „În cinste unii altora daţi-vă întâietate” 
(Romani 12, 10). Vedeţi că în ce priveşte iubirea de aproapele, măsura 
este să iubeşti pe aproapele tău ca pe tine însuţi, dar în ceea ce 
priveşte cinstirea, zice unul pe altul mai de cinste făcându-vă. E mai 
presus de cinstirea pe care ne-o dorim nouă înșine, mai mult să dăm. Și 
ştiţi că Domnul Hristos când a fost cinstit de o femeie care a turnat 


peste El mir, aşa de mult a cinstit-o pe acea femeie și fapta ei, încât a 
zis că oriunde se va propovădui Evanghelia, să se spună și ce a făcut ea, 
spre pomenirea ei. Deci Domnul Hristos ţine la lucrul acesta, ca noi să 
fim unii față de alţii cinstitori. Ori cinstirea - pe mine m-ar stingheri de 
exemplu dacă cineva ar vrea să-mi spele picioarele, căci acesta e un 
lucru care îl face fiecare singur, dar - în duh suntem datori să o facem 
şi o facem prin aceea că aducem cinstire oamenilor din jurul nostru şi 
prin aceea că ne silim să-i curățim, să-i avem curaţi, să-i facem noi 
înşine curați. 

Părinte, ce ne puteţi spune în legătură cu ceea ce se relatează în 
cap. 15 din Epistola către Corinteni în legătură cu Învierea lui Hristos şi 
învierea noastră și afirmaţia pe care ați făcut-o că nu se știe unde este 
trupul omenesc al lui Hristos? 

Nu se știe! Cine ştie? zicem că e la cer, nu? lar trupurile noastre 
vor fi asemănătoare trupului lui Hristos înviat, atât știm din învăţătura 
Bisericii. Mai mult nu ştim. Nu a văzut nimeni un trup ca acela al 
Domnului Hristos care a străbătut prin piatră şi care a străbătut prin 
uşile încuiate. 

Părinte, ne puteţi spune ce deosebiri sunt între mântuire și 
desăvârșire? 

Da. Mântuire înseamnă eliberare, scăpare de ceva care se 
împotriveşte, de exemplu de păcat, de moarte, de suferință, iar 
desăvârşirea este deplinătate, e perfecțiune. Sunt trei etape în 
concepția ortodoxă: mântuirea, desăvârșirea şi îndumnezeirea. 
Mântuirea e începutul în înțelesul că cel mântuit nu mai e stăpânit de 
patimi și de păcate. Citiţi de exemplu în Epistola Sf. Apostol Pavel către 
Corinteni, în prima epistolă în cap. 6 unde se spune: „Nu vă faceți 
socoteli greşite. Nici desfrânații, nici cei lacomi de avere, nici hoţii, nici 
cei răi de gură, nici beţivii nu vor intra în împărăţia lui Dumnezeu”. Și 
după aceea adaugă: „Așa ați fost unii dintre voi dar v-aţi curăţit, v-aţi 
spălat, v-aţi îndreptat”. Asta înseamnă că sunt pe calea mântuirii 
pentru că mântuirea de fapt este un proces, nu este un lucru care se 
realizează într-o anumită clipă. În orice caz, la Botez se consideră că 
omul e mântuit și că celelalte câte urmează sunt ale omului mântuit. Ei, 
mântuirea nu e totul, e undeva la început. Pe baza acestei situaţii noi, 
pe legătura aceasta cu Dumnezeu care se realizează în mântuire, omul 


înaintează în virtuţi şi merge spre desăvârşire. Desăvârşirea la care 
suntem chemaţi e desăvârșirea Tatălui ceresc, iar desăvârșirea Tatălui 
ceresc ne este prezentată de Domnul Hristos în raport cu iubirea. Zice: 
„ca să fiţi fii Tatălui vostru Celui din ceruri care răsare soarele peste cei 
buni şi peste cei răi, trimite ploaia peste cei drepţi și peste cei 
nedrepțţi”, și la urmă zice „fiţi dar voi desăvârşiți precum Tatăl vostru 
Cel din ceruri desăvârşit este” (Matei 5, 45-48). Sf. Apostol Pavel în 
Epistola către Coloseni zice: „Îmbrăcaţi-vă cu iubirea care e legătura 
desăvârşirii” - deci tot iubirea o are în consideraţie în legătură cu 
desăvârşirea. lar Sf. Isaac Sirul, întrebat fiind ce este desăvârşirea, zice: 
„O prăpastie de smerenie”. Deci o smerenie fără sfârșit. Şi pe 
considerentul acesta s-a ajuns la gândul că desăvârșirea trebuie 
urmărită mai ales în două lucruri, și anume în smerenie și în iubire. 
Dar desăvârşire în general înseamnă deplinătate. Să nu te mulțumești 
niciodată cu puţinul pe care l-ai făcut, dar nici să nu te tânguieşti că nu 
ai făcut destul, ci să fii angajat totdeauna spre mai mult şi spre mai 
bine şi spre mai frumos. Până ajungi la desăvârșirea fără hotar, că nu 
se poate spune că cineva, într-un moment dat, a ajuns la desăvârşire, la 
deplinătate, la perfecțiune și mai ales la desăvârșirea Tatălui ceresc. Sf. 
Isaac Sirul spune că desăvârşirea e fără hotar. Şi apoi - bineînţeles că 
lucrurile acestea nu sunt cu granițe între ele, până aici e mântuirea de 
aici încolo e desăvârșirea, toate lucrurile acestea merg unele cu altele, 
sunt amestecate în viața duhovnicească - urmează îndumnezeirea care 
constă în lucrarea lui Dumnezeu asupra omului. Când face Dumnezeu 
ceea ce omul nu mai poate face. 

În episodul pescuirii minunate după Înviere se specifică un anumit 
număr de pești. Are vreo semnificaţie? 

153 de peşti. Nu ştiu dacă are vreo semnificaţie. În Filocalie este 
la Evagrie Ponticul un cuvânt despre rugăciune care e constituit în 153 
de capete. Are el, acolo, nişte gânduri, dar nu știu. Poate să simbolizeze 
ceva dar nu știm ce anume. Și, de fapt, poate că nu atât se spune 
numărul, cât se arată minunea. Că zice: „Şi atâţia fiind, totuși mreaja nu 
s-a rupt”. Asta o ştiu pescarii. Noi, care nu pescuim nu știm nici cât au 
fost de mari şi nici când se rupe mreaja dacă sunt atâția sau atâţia 
peşti. Şi totuşi, fiind 153, mreaja nu s-a rupt. Înseamnă că de fapt 
numărul acesta se afirmă mai mult pentru a se scoate în evidență 


minunea, nu pentru simbolismul numărului. 


25 iulie 1996 
Taina tainelor, Sfânta Euharistie în Ortodoxie 


Preacuvioase părinte stareţ, stimați ascultători, cu ajutorul lui 
Dumnezeu suntem spre sfârşitul programului pe care l-am avut, 
pentru care am venit aici, și pentru seara aceasta, ca o pecetluire a 
celor pe care le-am prezentat zilele trecute, aș vrea să ne întreținem 
puţin asupra celei mai adânci taine din câte taine le are Biserica 
noastră, Taina Sf. Euharistii. Spuneam luni, când am început 
programul, că „taină” în limba noastră românească are două înțelesuri. 
Înţelesul de taină ca ceva necunoscut deplin, ceva ce ni se ascunde dar 
ni se și arată, şi prin acest cuvânt desemnăm în general oricare din cele 
7 Sfinte Taine prin care harul lui Dumnezeu se coboară peste 
credincioşi pentru trebuinţele pe care le au credincioşii, pentru 
sfinţirea credincioşilor. În acest înţeles Taina este o lucrare sfântă 
întemeiată de Mântuitorul nostru lisus Hristos, o lucrare sfântă care se 
lucrează în Biserică și prin care se împărtășește harul lui Dumnezeu, 
harul sfințitor pentru trebuinţele diferite ale credincioșilor. Sunt 
câteva Taine generale, pentru toţi credincioșii, Taine de iniţiere, cum e 
Taina Sf. Botez, Taina Ungerii cu Sf. Mir, Taina Sf. Euharistii. Apoi sunt 
dintre cele 7 Sfinte Taine și unele Taine care se dau credincioșilor 
pentru trebuințe speciale, cum e Taina Sf. Spovedanii pentru iertarea 
păcatelor, Taina Sf. Maslu pentru cei bolnavi, Taina Cununiei pentru cei 
ce se căsătoresc și Taina Preoţiei pentru cei ce devin slujitori la Altar. 

Am mai vorbit apoi de alte taine și anume de tainele care 
privesc adevărurile de credinţă creștină, pe care le şi cunoaștem şi pe 
care nu le cunoaștem deplin, taina adevărurilor descoperite de 
Dumnezeu. Și aşa, luni am vorbit despre taina Întrupării Fiului lui 
Dumnezeu, marți despre taina Jertfei Mântuitorului, miercuri despre 
taina Învierii, joi despre taina Înălţării Mântuitorului și iată, astăzi am 
socotit că e bine să ne întreținem puţin asupra, aş zice eu, acelei taine 
care e mai taină decăt toate tainele, în sensul că în Sf. Euharistie, Sf. 
Cuminecătură, în Sf. Împărtăşanie - îi zicem în mai multe feluri - nu ni 
se descoperă ceea ce ştim că se cuprinde, ne împărtăşim cu Trupul şi 


Sângele Mântuitorului nostru lisus Hristos dar nu vedem Trupul și 
Sângele Mântuitorului, ci vedem pâine şi vin. În acest înțeles taina este 
mai taină decât alte taine, pentru că vedem ce ni se prezintă și credem 
în altceva, credem că este vorba de Trupul și Sângele Mântuitorului 
nostru lisus Hristos. Aceasta este învățătura Bisericii, în aceasta 
credem, aceasta este realitatea pentru noi. La celelalte Sf. Taine vedem 
lucruri văzute, de exemplu la Taina Sf. Mir ştim că e ungere cu Sf. Mir, 
la Taina Botezului vedem apa, la Taina Cununiei vedem cununiile şi 
cunoaștem formula de cununie, la Sf. Maslu vedem untdelemnul, dar la 
această Taină vedem pâine și vin şi credem în Trupul și Sângele 
Mântuitorului nostru lisus Hristos. Pentru noi nu e pâine şi vin, pentru 
noi sunt dumnezeieștile Taine, pentru noi e Trupul și Sângele 
Mântuitorului nostru lisus Hristos, pâinea și vinul fiind prefăcute în 
Trupul şi Sângele Domnului Hristos. Noi lucrurile acestea le-am primit 
din tradiția Bisericii noastre, din atmosfera de credinţă, de slujbă a 
Bisericii noastre. 

Mai este o taină pe care am putea-o numi tot aşa de bine taină a 
tainelor din punct de vedere al descoperirii dumnezeieşti, și anume 
taina Sf. Treimi. E ceva cu totul neînțeles de noi, v-am spus că lucrurile 
acestea nu pot fi coborâte la gândirea noastră pământească, în rațional, 
pentru că sunt supraraţionale, nu le putem cobori în logic pentru că 
sunt supralogice. Dacă le-ar putea cunoaşte omul prin rațiune atunci 
nu ar trebui să credem în ele, ci le-am putea demonstra. Ori aşa ceva 
nu se poate. 

Eram la Arad, acum vreo trei ani, la Episcopie, unde s-a făcut o 
întrunire cu reprezentanţi ai Oastei Domnului din diferite părți ale 
țării. Din Moldova, din Arad, din Timișoara, erau episcopi acolo şi o 
împrejurare a favorizat și prezența mea acolo. Era I.P.S. Serafim la 
Arad, venise din Germania sau din Occident în orice caz, şi trebuia să ia 
parte la această adunare şi m-a invitat și pe mine. Și acolo a venit 
vorba, între altele, despre un reprezentant al Oastei Domnului care 
avea ceva cultură mai multă - era un subinginer, om preocupat de 
studii şi de perspective de acestea materiale, de analize - și spunea 
cineva acolo despre unul din cei de față - și tare s-a simţit rău omul 
acela când i s-a spus - că a analizat Sf. Împărtăşanie să vadă dacă e 
Trupul şi Sângele Domnului Hristos. Nu știu cum, prin ce s-au gândit ei 


că a analizat. Ei, aşa ceva nu se poate. Dacă crezi, analizezi cu credința, 
primeşti dintr-odată. Dacă nu crezi, degeaba încerci să cunoști, pentru 
că nu ai cum să cunoşti. 

De fapt noi avem un buletin de analiză al Sf. Împărtăşanii şi 
anume la Sf. Liturghie. Nu știu dacă v-aţi gândit vreodată, bineînţeles 
că şi eu m-am gândit la aceasta atunci când s-a pus problema că există 
cineva care vrea, prin diferite mijloace, să cunoască Trupul și Sângele 
Domnului din Sf. Euharistie. Şi anume m-am gândit atunci că noi avem 
un buletin de analiză complex și foarte clar, bineînțeles pentru 
credința noastră. Anume, după ce se împărtășesc preoții și credincioșii, 
este un cuvânt care zice aşa, un îndemn: „Drepţi, primind 
dumnezeieştile, sfintele, preacuratele, nemuritoarele, cereştile, de 
viață făcătoarele şi înfricoșătoarele lui Hristos Taine, cu vrednicie să 
mulțumim Domnului”. lată un buletin de analiză. Pentru credinţă, 
bineînțeles. Cu cine m-am împărtășit? Pentru ce trebuie să mulțumim? 
Că ne-am împărtășit cu înfricoșătoarele lui Hristos Taine. Ce înseamnă 
„înfricoşătoarele lui Hristos Taine”? Cu nişte lucruri mai presus de 
înţelegerea noastră, cu ceva ce nu putem înţelege în logica noastră, în 
perspectiva pământului, ceva care e adus din cer pe pământ. Știţi că 
Domnul Hristos a spus „Părinţii voștrii au mâncat mană și au murit, iar 
cel ce mănâncă Trupul și Sângele Meu are viață veșnică. Eu sunt pâinea 
care s-a pogorât din cer” (loan 6, 58). Aşa a zis Domnul Hristos despre 
Sine: „pâinea care s-a pogorât din cer” (loan 6, 41), deci sunt mai 
presus de ceea ce putem noi gândi cu mintea noastră. „Fericit ești 
Simone, fiul lui Ion? că nu trup şi sânge ţi-a descoperit ție aceasta” - 
adică faptul că Eu sunt cu adevărat Fiul lui Dumnezeu, ţi s-a descoperit 
prin descoperire dumnezeiască şi eşti fericit. Prin puterea firii nu ai fi 
putut ajunge, trupul și sângele nu pot descoperi așa ceva, căci firea 
pământească nu poate intui lucrurile mai presus de fire. 

Deci e vorba de înfricoşătoarele lui Hristos Taine, de ceva ce nu 
putem înțelege și ceva ce e uimitor. Să ştiţi că cuvântul „înfricoşător” 
nu e cel mai potrivit cuvânt prin care s-a tradus un termen din altă 
limbă, din limba greacă. Înfricoșător înseamnă mai mult copleșitor sau 
uimitor. „Spăimântatu-s-au toate de dumnezeiască mărirea ta” vorbim 
noi cu Maica Domnului. De fapt s-au uimit toate, admiră toate, toate 
existenţele raționale, toate existenţele care gândesc admiră mărirea ta. 


Asta înseamnă „s-au spăimântat”: admiră sau sunt uimite, sunt uluite 
de ceea ce se întâmplă. „Taină străină văd și preamărită; cer fiind 
peștera, scaun de Heruvimi Fecioara, ieslea sălășluire întru care s-a 
culcat Cel neîncăput Hristos Dumnezeu, pe Care lăudându-L Îl mărim”. 
Văd ceva și înțeleg altceva. Văd o peșteră și înțeleg cerul. Văd o iesle şi 
înţeleg sălășluirea lui Hristos. Văd pe Maica Domnului și înțeleg 
scaunul Heruvimilor. Văd pe Hristos Dumnezeu pe Care-L văd ca om şi 
El este și Dumnezeu adevărat. Asta înseamnă a privi în perspectiva 
tainei. Deci una văd și alta cred. Văd ce se vede și cred în ce nu se vede. 
Credința mă duce mai presus de ceea ce se vede. Vederea mă duce la 
ceea ce se vede, îmi descoperă ceea ce îmi stă în față. „Taină străină 
văd însă”, adică eu am conștiința că văd, prin ceea ce se vede, ceea ce 
nu se vede. Deci văd pe Sfânta Fecioară și nu mă opresc la Sfânta 
Fecioară ci mă gândesc la scaunul de Heruvimi, pentru că Fiul lui 
Dumnezeu - zicem noi tot printr-o descoperire şi, de fapt, tot prin ceva 
neînțeles - Se odihneşte pe scaun de Heruvimi. 

Toate lucrurile acestea pot fi înțelese într-o altă perspectivă. 
Adică cum, sunt nişte Heruvimi şi Domnul Hristos stă pe ei? Nu e aşa. 
Vrem să spunem că Domnul Hristos e mai presus de Heruvimii care 
sunt mari şi puternici. De Maica Domnului zicem: „Ceea ce eşti mai 
cinstită decât Heruvimii”. Heruvimii sunt ființe din imediata apropiere 
a lui Dumnezeu. De altfel şi cu apropierea aceasta a lui Dumnezeu, 
trebuie să înțelegem altfel, pentru că Dumnezeu nu e undeva mărginit 
şi atunci, fiind mărginit, stă pe ceva, are o dreaptă și o stângă, Fiul lui 
Dumnezeu şade de-a dreapta Tatălui; unde-i dreapta, unde-i stânga lui 
Dumnezeu, dacă-i vorba? Pentru că Dumnezeu fiind infinit, nu are o 
dreaptă și o stângă, pentru că nu e în mărginire ca să aibă o dreaptă şi 
o stângă. Și atunci de ce se spune totuși că Fiul lui Dumnezeu stă de-a 
dreapta Tatălui? Se spune pentru că numai aşa se poate înțelege 
cinstirea firii omenești din Mântuitorul nostru lisus Hristos, printr-o 
comparație. Stă de-a dreapta Tatălui, de fapt stă în cinstire, asta 
înseamnă. Noi nu putem cobori lucrurile cereşti la dimensiunile 
lucrurilor pământeşti, doar găsim nişte comparative în lucrurile 
omeneşti ca să înţelegem lucruri mai presus de ceea ce exprimăm prin 
termenii de comparație. 

Deci uimitoarele, înfricoşătoarele lui Hristos Taine le-am primit 


la Sf. Liturghie când ne împărtăşim. Şi despre uimitoarele Taine ale lui 
Hristos, despre Trupul şi Sângele pe care le-am primit, despre Hristos 
întreg cu care ne-am unit ştim că ne unim cu Domnul Hristos în 
întregimea Lui. Pornim de la Trupul şi Sângele Lui, dar Domnul Hristos 
nu ne dă ceva din afară de EI, ci ne dă ceva ca să ni se poată comunica 
El însuşi, ne dă ceva din ființa Lui, ca prin ceea ce ne dă, să intre El 
întreg în noi. Învățătura Bisericii este că cel care se împărtășește, se 
împărtăşeşte cu Hristos întreg şi în lărgime și în adâncime. Nu se 
împărtăşeşte cu ceva din Hristos ci cu Hristos. Dacă Hristos vine în noi 
prin poruncile Sale, poruncile Sale sunt mijlocul prin care Hristos. Se 
întrupează în noi, înseamnă că poruncile Mântuitorului nostru lisus 
Hristos sunt mijlocul prin care vine El în noi. Tot aşa şi Trupul și 
Sângele pe care ni le dă e ceea ce e mai jos din tot ce reprezintă 
persoana Mântuitorului nostru lisus Hristos, mai apropiat de noi, mai 
materializat cumva, dar ca prin aceasta să ni se dea El întreg. A găsit 
Domnul Hristos modalitatea aceasta de a. Se uni cu omul. 

Și despre Tainele Mântuitorului noi spunem că sunt 
dumnezeieşti. Nu se poate să nu fie dumnezeieşti dacă ţin de 
Dumnezeu. E tot ce are omenirea mai scump, tot ce are omenirea mai 
înalt, Trupul și Sângele Mântuitorului cu care noi ne împărtășim de 
multe ori aşa învârtoşaţi cum suntem și nu înţelegem mare lucru, ca și 
când s-ar întâmpla ceva obişnuit. De ce? Pentru că nu noi ÎI 
descoperim pe Domnul Hristos, ci Domnul Hristos ni se 
descoperă nouă. Și în măsura în care ni se descoperă Îl cunoaștem și 
ÎI prețuim, apreciem acest dar, avem această valoare, și dacă nu ni se 
descoperă El degeaba căutăm noi să Îl cunoaştem din Împărtăşire sau 
gândindu-ne la Trupul şi Sângele Lui, nu putem, numai Tatăl Cel din 
ceruri, numai Duhul Sfânt, numai Domnul Hristos Însuși ne poate 
descoperi acest lucru, așa cum a descoperit de fapt și adevărurile care 
le credem şi pe care le-am primit ca lucrătoare în sufletul nostru. Am 
spus că Învierea Domnului Hristos au cunoscut-o şi au crezut în ea 
numai aceia pe care Domnul Hristos Cel Înviat i-a încredinţat. Există o 
încredințare lăuntrică, nu trebuie neapărat să ne gândim la o 
încredințare din afară, să-L vedem pe Domnul Hristos în față. Dacă ar fi 
aşa, cineva îşi imaginează pe Domnul Hristos şi zice că L-a văzut pe 
Domnul Hristos. Asta nu e sigur. Un părinte din Pateric când i s-a 


arătat vrăjmaşul și i-a zis „Închină-te mie că sunt Hristos”, el a zis: 
„Vezi că eu nu sunt vrednic să-L văd pe Hristos, îi fi trimis la altcineva”. 
A avut o ezitare, şi a avut o ezitare pe bună dreptate, pentru că pot fi și 
înșelăciuni. Cineva îl întreabă pe un părinte din Pateric că ce zice 
despre cei care au vedenii cu îngeri. Şi el răspunde: „Eu îi fericesc pe 
aceia care-şi văd păcatele lor”. E mai mare lucru să-ţi vezi păcatele tale 
decât să-L vezi pe Domnul Hristos. Pe Domnul Hristos Îl vom vedea 
toţi, deodată, la a doua venire, și atunci nu va fi nicio îndoială. Dar până 
atunci pot fi și îndoieli în ceea ce priveşte apariția Domnului Hristos. 
Bineînţeles că pot fi şi apariții bune, dar omul în general e bine să fie 
circumspect. 

Sfintele Taine ale Mântuitorului sunt dumnezeiești, Sf. Taină a 
Euharistiei este dumnezeiască. „Drepţi primind dumnezeieştile...” Și 
bineînțeles că dacă sunt Dumnezeiești sunt şi sfinte. Nu poate să fie 
ceva dumnezeiesc şi să nu fie sfânt. Dacă sunt sfinte sunt preacurate. 
Fiind dumnezeiești, sfinte şi preacurate, sunt și nemuritoare, adică 
rămân în veci. În noi şi în afară de noi ele rămân în veci, nu se dizolvă. 
Niciodată nu se dizolvă Sfintele Taine ale Mântuitorului cu care ne 
împărtăşim, ci intră în alcătuirea mădularelor noastre. Ştiţi că există o 
rugăciune după ce ne împărtăşim, rugăciunea a treia, în care zicem 
către Domnul Hristos „Intră în alcătuirea mădularelor mele, în 
rărunchi și în inimă”. Te-am primit în fiinţa mea, acum vreau să se 
întâmple ceva mai departe, să intri în alcătuirea mădularelor mele, să 
intri în rărunchi şi în inimă. Ce înseamnă asta să intri în rărunchi și în 
inimă? În ceea ce are ființa mea mai adânc, mai esenţial, acolo să intri, 
să intri în tot, să Te reverși în existența mea întreagă. Domnul Hristos 
nu ne-a descoperit nimic în legătură cu faptul că ar pleca din existența 
noastră pentru nevredniciile noastre, dar fiind veşnic și fiind veşnice, 
noi nu putem să facem niște aprecieri în legătură cu aceasta, dar ştim 
că nu dispare, nu se nimicește, nu se risipește, ci Tainele lui Dumnezeu 
fiind veșnice, se unesc cu Dumnezeu dacă omul e nevrednic și nu poate 
să fie purtător de Dumnezeu. Știţi că noi la slujbele noastre pomenim 
pe purtătorii de Dumnezeu părinți ai noştri. Toţi trebuie să fim 
purtători de Dumnezeu și mai ales cei care se împărtășesc neapărat 
trebuie să fie purtători de Dumnezeu, teofori. Purtător de Dumnezeu 
se numește „teofor” în greceşte. Cine-i teofor poate să fie în același 


timp şi „hristofor”, purtător de Hristos. Ştiţi că există numele acesta, 
Hristofor, mai ales în Apus. Purtător de Duh se spune „pnevmatofor”. 
Cine se împărtășește cu dumnezeieştile Taine este teofor, hristofor, 
pnevmatofor, pentru că unde e Hristos acolo e și Tatăl şi Duhul Sfânt. 
Însă Domnul Hristos este cel mai apropiat de noi pentru că e şi om, nu 
numai Dumnezeu. E Dumnezeu și om. Trupul şi Sângele Mântuitorului 
țin de Mântuitorul-om, om unit cu Dumnezeu. Nu se poate să separi 
vreodată pe omul Hristos de firea dumnezeiască, ci unde e Domnul 
Hristos ca om, acolo este și firea dumnezeiască a Domnului Hristos. 
Deci primim Tainele dumnezeieşti, înfricoșătoare, primim Tainele 
sfinte, primim Tainele preacurate, primim Tainele nemuritoare, 
primim Tainele de viață făcătoare. Când se împărtășește cineva, se 
spune: „Se împărtășeşte robul lui Dumnezeu cutare cu Sfântul şi 
Preacuratul Trup şi Sânge al Domnului Hristos spre iertarea 
păcatelor şi spre viaţa de veci”. E taina vieții. 

Oamenii în general au o ezitare când e vorba de moarte. Și 
Domnul Hristos nu vrea ca omul să moară, nu vrea ca să moară casa lui 
Israel. În Scriptură nu este niciun loc în care să se spună că Dumnezeu 
a creat moartea. Moartea există dar nu e creată, ci e o consecință a 
slăbiciunii omenești și a păcatului, dar lucrul acesta nu l-a vrut 
Dumnezeu. Și atunci, cum nu există o moarte creată, tot așa nu există 
niciun iad creat. Noi când ne gândim la iad ne gândim la ceva ce există 
fără să fie creat. Atunci cum există dacă nu e creat? Nicăieri în Biblie nu 
se spune că Dumnezeu a creat iadul. Spune că a făcut cerul şi 
pământul, că l-a făcut pe om, că a făcut animalele, că a făcut plantele, 
toate acestea sunt mărturisite ca existând din puterea lui Dumnezeu şi 
de fapt sunt și foarte complicate și foarte instructive în ceea ce priveşte 
vederea lui Dumnezeu, vederea înțelepciunii lui Dumnezeu, a puterii 
lui Dumnezeu, a bunătăţii lui Dumnezeu. Dar nu se spune nicăieri că 
Dumnezeu a creat moartea, chiar se spune că nu a creat moartea și nu 
se spune nicăieri că a creat iadul. Și totuși există. Cum există? Există 
prin cei care sunt vrednici de moarte și prin cei care sunt vrednici de 
iad. Şi nefiind firesc să moară cineva, şi nefiind firesc să meargă în iad, 
e firesc ca omul să-și dorească viaţa. Și Sfintele Taine ale lui Hristos 
sunt făcătoare de viaţă, dătătoare de viaţă. 

Tot aşa mai vorbim noi despre Duhul Sfânt dătător şi făcător de 


viață, şi tot aşa vorbim noi la sfintele slujbe despre Crucea cea 
dătătoare de viață: „Cu puterea cinstitei şi de viaţă făcătoarei Cruci”. 
Care face viața. Cum face Crucea viața? Prin jertfa Mântuitorului nostru 
lisus Hristos s-a ajuns la viață, ne-am mutat de la moare la viață. Zicem 
noi la Paşti: „Ziua Învierii popoare să ne luminăm, Paștile Domnului, 
Paștile; că de la moarte la viață și de pe pământ la cer, Hristos 
Dumnezeu ne-a trecut pe noi, cei ce-l cântăm cântare de biruință”. Asta 
înseamnă că noi de fapt trebuie să trăim în cer, în cerul cel de pe 
pământ, în pământul devenit cer. Deocamdată nu întru deplinătate, 
pentru că aşteptăm un cer nou și un pământ nou, cum se scrie în 
Scriptură, dar totuşi credincioşii trebuie să ducă o viaţă cerească în 
condiţiile pământești. Mie îmi place să spun că mănăstirea e - știți, 
nu? tinda raiului, poarta cerului, casa lui Dumnezeu, locul împlinirilor, 
într-un fel cerul cel de pe pământ. Și Sf. loan, cel ce a scris „Scara”, 
chiar are afirmația aceasta că „mănăstirea e cerul cel de pe pământ”. Și 
biserica e cerul cel de pe pământ, biserica ca locaș de închinare - de 
ce? - pentru că se fac slujbele dumnezeiești în biserică, pentru că 
aduce cerul pe pământ, reprezintă pe pământ cerul cel mai presus de 
lume despre care nu știm exact ce este. Astfel, Sfintele Taine sunt 
cereşti pentru că nu sunt de pe pământ, nu le creează cineva pe 
pământ. 

Când sunt prezentate Cinstitele Daruri ca să fie sfinţite, în timp 
ce credincioşii cântă „Pe Tine Te lăudăm, pe Tine bine Te cuvântăm, 
Ție Îți mulțumim, Doamne, și ne rugăm Ție, Dumnezeului nostru”, 
cuvinte spuse după „Ale Tale dintru ale Tale, Ție Ți-aducem de toate și 
pentru toate”, deci ca un fel de oferire inimii credincioșilor pentru 
Dumnezeu, preotul se roagă și zice către Dumnezeu Tatăl să trimită pe 
Duhul Sfânt. De ce? Ca să vină peste noi şi peste aceste Cinstite Daruri 
şi să prefacă pâinea în Trupul Mântuitorului, ceea ce este în potir - 
vinul amestecat cu apa - în sângele Mântuitorului și acestea să se 
realizeze prin Duhul Sfânt: „Trimite Duhul Tău cel Sfânt peste noi și 
peste aceste Daruri ce sunt puse înainte. Și fă, adică, pâinea aceasta, 
cinstit Trupul Hristosului Tău. lar ce este în potirul acesta, cinstit 
Sângele Hristosului Tău. Prefăcându-le cu Duhul Tău Cel Sfânt. Amin. 
Amin. Amin”. Aceasta este rugăciunea numită „Epicleză” şi este 
momentul în care Cinstitele Daruri, pâinea și vinul, devin Trupul şi 


Sângele Mântuitorului. Pentru credința noastră, pentru viața noastră 
devin Trupul şi Sângele Mântuitorului. Deci nu mai sunt închipuitoare 
ale Trupului şi Sângelui Mântuitorului, pentru că înainte de prefacere, 
cinstitele Daruri sunt pâine şi vin obișnuite, sunt de fapt 
preînchipuitoare ale Trupului și Sângelui Mântuitorului. La Liturghia 
Sf. Vasile cel Mare se și spune: „Cele ce le-am adus înainte și 
închipuiesc Trupul şi Sângele Tău să se prefacă în Trupul şi Sângele 
Mântuitorului”. Deci sunt niște lucruri pe care noi nu le putem înțelege 
la măsurile noastre, dar le primim ca adevărate și considerăm apoi că 
ceea ce e în fața noastră este Trupul și Sângele Mântuitorului pe care 
nu-l descoperim noi, ci ni-l descoperă Dumnezeu, ni-l descoperă 
Mântuitorul Care. Se unește cu noi. Și în continuare avem în față 
Sfintele Taine, Trupul și Sângele Mântuitorului lisus Hristos pentru 
împărtăşirea preoților și a credincioşilor și ne împărtăşim nu cu pâine 
şi vin preînchipuitoare, ci cu trupul şi sângele Mântuitorului nostru 
lisus Hristos, cu o realitate, o realitate indiscutabilă pentru noi. 

Au încercat cei vechi şi au pus problema - unii dintre ei - cum 
este, dacă într-adevăr este sau nu este prezent Trupul și Sângele 
Mântuitorului nostru lisus Hristos. Li s-a descoperit unor părinţi că e 
carne și sânge. Toate lucrurile acestea sunt o încercare de elucidare a 
problemei, problema rămâne problemă, pentru unii problemă şi 
pentru unii realitate. E elucidată gata şi fără aceste intervenții de sus. 
Pentru că, la drept vorbind, noi ne împărtășim cu Trupul și Sângele 
Mântuitorului nostru lisus Hristos, nu cu bucăţi ci cu Trupul și Sângele 
Domnului Hristos întreg, în întregimea lui. Adică ÎI primim pe Domnul 
Hristos întreg, nu primim părți din Domnul Hristos, ci pe El întreg. 
Fiecare credincios Îl primeşte pe Hristos întreg. Am putea zice aşa 
comparativ, dacă priveşti un munte, de pildă, muntele e şi în afară de 
tine, e și în tine, la măsurile la care poate fi cuprins muntele, cum e 
cuprins muntele într-o fotografie, de pildă, așa mare cum e, muntele 
intră într-o fotografie mică. Tot aşa intră Trupul şi Sângele Domnului 
Hristos cu toate mărețţiile Lui, cu tot ceea ce este Domnul Hristos, intră 
în ființa noastră redusă. La proporțiile la care este intră și se face trup 
în noi. Căci scopul împărtășirii este acesta, ca Domnul Hristos să 
devină trup în noi, trupul Domnului Hristos să se unească cu ființa 
noastră și noi să devenim mădulare ale trupului lui Hristos. Nu e o 


chestiune teoretică. 

Sf. Apostol Pavel, de pildă, vorbește în Epistola către Efeseni 
despre mădularele Trupului lui Hristos. Şi în Epistola către Romani și 
în Epistola I către Corinteni e o idee pe care Sf. Apostol Pavel o are în 
vedere, o răspândește, dar nu e o simplă teorie, ci e o realitate. Adică 
Domnul Hristos intră în alcătuirea umană ca să devină omul ceea ce 
este El în firea omenească și prin aceasta să se unească cu Dumnezeu. 
Sigur că e o distanţă foarte mare între omul fără Dumnezeu și omul 
unit cu Dumnezeu. Părinţii cei care au încercat să dea o explicaţie au 
luat ca termen de comparaţie un fenomen, și anume unirea fierului cu 
focul. Şi zic că așa cum fierul, când e băgat în foc, primeşte însuşirile 
focului fără să fie foc, e fier fierbinte, e fier unit cu focul, nu e foc, nu 
devine foc, nu se transformă în foc, dar primește însușiri ale focului, 
arde, cum arde focul arde și fierul înroșit în foc, aşa este şi cu unirea 
omului cu Dumnezeu. 

Poate vă mai aduceţi unii aminte de cuvântul Sf. Simeon Noul 
Teolog, cuvântul al V-lea dintre Imnele Sf. Simeon Noul Teolog. El, 
vorbind cu Dumnezeu, vorbind cu Domnul Hristos, îşi exprimă uimirea 
în faţa Domnului Hristos şi zice: „Cum de foc ești ce ţâșneșşte și ești val 
răcoritor? deci eşti şi foc, şi val, și fierbinţeală, şi răcoare în același 
timp - Cum de arzi şi-alini îndată? - foarte interesant, deci ești şi foc, şi 
răcorire, şi arzi, și alini - Cum mă faci nemuritor? Cum de faci din 
vameşi îngeri - prin unirea Ta pe vameşi și pe păcătoşi îi faci îngeri, îi 
ridici la treapta de îngeri prin prezenţa Ta - şi-ntunericul lumină? Cum 
de scoţi din iad şi cum de curăţeşti pe cei din tină? Cum tragi bezna în 
lumină? Cum de noaptea o cuprinzi? Cum de mă prefaci cu totul? Inima 
cum o aprinzi?” Şi acum urmează să zicem punctul de culme: „Cum de 
Te-mpreuni cu robii, fii ai Tatălui de-i faci? - îi faci fii ai Tatălui pe 
robii, pe creştinii care sunt robii lui Dumnezeu, dar cum îi faci fii? Nu 
din afară, ci din înăuntru, intri în alcătuirea mădularelor lor. De aceea 
Sf. Simeon Noul Teolog zicea: „Privesc mâna mea și văd mâna lui 
Hristos”. De ce? Pentru că e străbătută de Hristos - Cum de arzi de dor, 
rănindu-i, cum de iarăși îi împaci? Cum de rabzi şi suferi Doamne, cum 
nu răsplăteşti îndată? Cum de vezi cele ce-n taină numai ie Ți 
se-arată? Cum fiind aşa departe vezi ce facem fiecare? Doamne, robilor 
Tăi dă-le îndelunga Ta răbdare”. 


Părinții cei duhovnicești nu au mers foarte departe cu 
aprecierile acestea pentru că acestea nu sunt aprecieri, nu sunt teorii, 
nu sunt niște lucruri care trebuie elucidate, ci sunt nişte lucruri pe care 
le primim, pe care le trăim. Dacă nu le trăieşti, degeaba le știi, le 
teoretizezi. Ştiţi că Domnul Hristos a spus că „cel ce mănâncă Trupul 
Meu şi bea Sângele Meu are viață veşnică” şi „cel ce nu mănâncă Trupul 
Meu şi nu bea Sângele Meu nu are viață veşnică”. Sunt cuvinte pe care 
le-au auzit iudeii. ludeii, când au auzit cuvintele acestea au zis: cum 
poate acesta să ne dea Trupul Lui să-l mâncăm? Doar ştim pe tatăl Său 
şi pe mama Sa, cum zice El: „M-am pogorât din cer?” (loan 6, 42). Și 
într-adevăr Domnul Hristos S-a pogorât din cer, adică Fiul lui 
Dumnezeu S-a făcut om, S-a pogorât din cer, a devenit om în condiţii 
umane dar într-un chip deosebit, întrupându-Se de la Duhul Sfânt, și a 
devenit om. În fața oamenilor de fapt a contat ca om. Cei care L-au 
văzut pe Domnul Hristos dar nu au crezut în El ci numai L-au văzut 
după firea omenească, după figura Lui, au zis că e un om de rând, care 
are tată şi mamă, că tatăl Lui este Iosif, că mama Lui este Maria, un om 
ca toți oamenii. Şi El totuşi a zis: „M-am pogorât din cer”. Şi iudeii se 
întrebau: cum zice că S-a pogorât din cer şi cum poate să ne dea Trupul 
Lui să-l mâncăm? Și Domnul Hristos nu le-a dat nicio explicaţie. Dacă 
citim în Sf. Evanghelie găsim tot afirmaţii de felul acesta, că El Îşi dă 
Trupul să fie mâncat, Îşi dă Sângele să fie băut, că are viață veşnică, 
toate acestea le spune Domnul Hristos și nu dă o explicaţie a acestui 
fapt. De ce nu dă o explicație? Pentru că omului care nu e la măsurile 
de a înțelege lucrurile acestea degeaba îi dai o explicaţie. O explicaţie 
nu schimbă o situaţie, și situaţia e aceasta: Trupul și Sângele 
Domnului Hristos ni se dau nouă spre mâncare și spre viață veșnică şi 
intră în alcătuirea noastră aşa cum intră mâncarea prin care trăim. 
Hrana pe care o primim se asimilează, se face trup în noi. Așa cum se 
face trup în noi hrana pe care o primim, tot aşa și Domnul Hristos El 
Însuşi intră în alcătuirea mădularelor noastre, adică se face trup în noi, 
se continuă Întruparea Fiului lui Dumnezeu. 

Când preotul de roagă ca să se prefacă Cinstitele Daruri în 
Trupul şi Sângele Domnului Hristos, îi spune lui Dumnezeu de ce 
anume cere lucrul acesta. Și zice: „Ca să fie celor ce se vor împărtăși — 
spre ce? spre trezirea sufletului”. Cel dintâi lucru pe care-l afirmă în 


legătură cu dumnezeieștile Taine este să fie „spre trezirea sufletului”, 
ca omul să fie sensibilizat, să fie treaz în faţa lucrurilor sfinte şi mai 
presus de ceea ce înțelegem noi. După aceea spre ce? „Spre iertarea 
păcatelor”. După aceea spre ce? „Spre împărtășirea cu Duhul Sfânt - 
mai departe - spre plinirea Împărăției cerurilor și spre îndrăznirea cea 
către Tine”. Și apoi adaugă: „lar nu spre judecată sau spre osândă”. 
Există şi posibilitatea ca împărtășindu-se cineva, să se împărtăşească 
spre osândă, atunci când nu este luător aminte la dumnezeieștile 
Taine. Sf. Apostol Pavel în Epistola I către Corinteni zice: „Deci să se 
cerceteze omul pe sine și numai aşa să mănânce din această pâine şi să 
bea din acest pahar, pentru că cel ce mănâncă cu nevrednicie, mănâncă 
şi bea sieşi osândă. De aceea sunt printre voi mulți slabi și bolnavi și o 
bună parte mor” (I Corinteni 11, 28-30). 

Mi-aduc aminte de textul acesta, l-am auzit pentru prima dată în 
1942 la Sâmbăta când am fost pentru prima dată acolo și părintele 
Arsenie predica. Nu mai îmi aduc aminte foarte multe din predica 
părintelui - totuși îmi mai aduc aminte câte ceva - dar și de cuvântul 
acesta pe care l-am auzit pentru prima dată. Poate că l-am citit în 
Scriptură, nu îmi aduc aminte dacă am ajuns la textul acesta până la 13 
ani şi jumătate. De altfel nu e foarte important să ajungi la un text, e 
foarte important ca ajungând la un text să-l iei în seamă, să-l asimilezi, 
să-ți dai seama de valoarea lui. Ori părintele a luat în consideraţie 
acest text şi l-a detașat din context pentru credincioșii care erau atunci 
de față, printre care eram și eu. Și a spus despre ceea ce zice Sf. Ap. 
Pavel, atrăgându-le atenția credincioșilor că poate cineva să se 
împărtăşească cu nevrednicie şi în cazul acesta ajunge la slăbiciune, 
bineînțeles în primul rând la slăbiciune sufletească, dar de multe ori și 
slăbiciunile trupeșşti sunt slăbiciuni determinate și de slăbiciunea 
sufletească. „Să se cerceteze omul pe sine şi numai așa să mănânce din 
această pâine și să bea din acest pahar, pentru că cel ce mănâncă cu 
nevrednicie, mănâncă și bea sieși osândă. De aceea - adaugă Sf. Ap. 
Pavel, citim în cap. 11 din prima Epistolă a Sf. Ap. Pavel către Corinteni 
- sunt printre voi mulţi slabi și bolnavi şi o bună parte mor”. Nu toți 
oamenii care mor, mor pentru că nu s-au împărtășit cu vrednicie. De 
multe ori se împărtășesc oamenii pe patul de moarte şi poate chiar cu 
vrednicie, mulţi dintre ei s-au împărtăşit de multe ori în viaţă şi totuși 


mor, moartea nu este un semn de împărtăşie cu nevrednicie. Dar există 
şi o moarte sufletească și atunci moartea sufletească este totdeauna o 
consecință a neascultării de Dumnezeu. Sunt oameni care mor înainte 
de moarte, din punct de vedere sufletesc. După cum sunt oameni care 
înviază înainte de Înviere, din punct de vedere sufletesc. Sf. loan 
Scărarul în „Scara” are cuvântul că „nepătimirea este cerul cel de pe 
pământ” şi că este „învierea sufletului înainte de Învierea cea de 
obște”, înainte de învierea trupului. 

Stimaţi ascultători, oricât am buchisi noi lucrurile acestea, tot 
nu înțelegem mai mult decât ni se spune și nici ce ni se spune nu 
înțelegem. Noi să preţuim aceste daruri ale lui Dumnezeu şi să le 
folosim spre binele nostru. Să știți că s-a făcut multă teorie în istoria 
Bisericii în legătură cu Sf. Taine, în legătură cu Sf. Euharistie. Cuvântul 
„cuharistie” înseamnă în grecește „mulțumire”. Noi când zicem 
„cuharistie” nu înțelegem „mulțumire”, deși cuvântul grecesc 
„cuharistie” înseamnă „mulțumire”, dar nici ei nu se gândesc la 
mulțumire în primul rând, când e vorba de Cinstitele Daruri, ci la Sf. 
Împărtășanie, la Sf. Cuminecătură, la Trupul şi Sângele Mântuitorului. 
La dumnezeieştile Taine se gândesc şi ei. Cuvântul „cuharistie” nu prea 
are circulație de fapt. E un termen teologic, îl înțeleg teologii, 
credincioşii noştri nu zic că primesc Sf. Euharistie, ci zic că primesc Sf. 
Cuminecătură, că se comunică. Ce înseamnă cuminecătură? Mijloc de 
comunicare cu Dumnezeu, mijlocul de a intra în sfera divină prin 
aceste daruri sfinţite, prin Sf. Taine comunicăm cu Domnul Hristos. De 
aceea trebuie să avem o corespondenţă cu Domnul Hristos, să ne 
asemănăm cu Domnul Hristos. Nu poate să se împărtășească cu 
vrednicie cineva care are ură în suflet, pentru că un purtător de 
răutate, un purtător de ură nu se aseamănă cu Domnul Hristos și 
neasemănându-se cu Domnul Hristos nu poate să se unească cu 
Domnul Hristos. Chiar dacă are mijlocul acesta de comunicare, de 
cumineacre, care înseamnă comunicare, înseamnă comuniune, 
înseamnă unire cu Domnul Hristos. 

Sau Sf. Împărtăşanie. Ce înseamnă asta, Împărtășanie? Mijloc de 
împărtăşire, de a te împărtăşi de ceea ce dă Dumnezeu, de ceea ce este 
Dumnezeu, coborât la măsurile posibilităţilor omului de a se uni cu 
Dumnezeu. Adică Domnul Hristos îl caută pe om unde este el. Unde-i 


omul acolo se duce Domnul Hristos. Dacă omul e pe pământ, vine la 
omul de pe pământ. Dacă omul e în iad, se duce la omul din iad. S-a 
pogorât la iad. De ce S-a pogorât la iad? Pentru că erau şi acolo oameni 
care trebuiau mântuiți. S-a pogorât la iad, până unde era omul, până în 
cele mai de jos. „Pogorâtu-Te-ai - zicem noi la Paști - întru cele mai de 
jos ale pământului şi ai sfărâmat veşnicele încuietori care îi țineau pe 
cei legaţi, Hristoase, şi a treia zi, precum Iona din chit, ai înviat din 
mormânt”. Deci „pogorâtu-Te-ai întru cele mai de jos ale pământului”. 
Pentru că v-am spus ieri că concepţia de atunci era că iadul e sub 
pământ. 

Noi, când ne gândim la iad, ne gândim că e undeva jos, în sensul 
că nu poate fi sus, nu poate fi şi iadul şi raiul în același loc, deși nu se 
vorbeşte de ceva spațial, dar în orice caz altceva e raiul, altceva e iadul. 
Și atunci nu pot convieţui, nu pot fi împreună raiul și iadul. Şi atunci 
dacă zicem că raiul e sus, zicem că iadul e jos. Dumnezeu știe unde e 
josul, dacă-i vorba. Pentru că noi acum, de exemplu, stăm aici cu 
picioarele pe pământ şi josul nostru este pământul pe care călcăm. Dar 
ştim că cei din America, de pildă, unde răsare soarele acuma, sunt 
opușşii noştri, şi josul lor e susul nostru. Ei au un sus care-i altul şi un 
jos care-i altul față de noi. Și am putea zice că așa cum se învârte 
pământul, stăm cu capul la vale de multe ori, când se întoarce 
pământul pe partea cealaltă. De aceea e gravitația care ne ţine să nu 
cădem în sus. Poate cunoaşteţi expresia Sf. Grigorie de Nyssa de 
„oameni care cad în sus”. Sunt oameni care cad în sus: aceia care sunt 
mândri. Nu cad în jos, cad în sus, dar tot cădere e. În sfârșit sunt niște 
lucruri pe care eu mă gândesc să vi le pun în atenţie, că după aceea voi 
trebuie singuri să le cercetaţi sau să fiți cu raportare la ele. 

Ar mai fi o chestiune. Și anume chestiunea dacă ni se dă 
posibilitatea să ne împărtășim cu Trupul şi Sângele Domnului Hristos, 
dacă ni se dă posibilitatea să avem Trupul și Sângele Domnului Hristos, 
de unde le avem? Domnul Hristos a zis că vin din cer pe pământ, 
„Pâinea care s-a pogorât din cer”. Ori niciunul dintre noi nu am văzut 
coborându-se pâine din cer ca să ni se dea nouă, dar avem 
dumnezeieştile Taine care se realizează în cerul cel de pe pământ și am 
putea zice că tot din cer ne sunt venite, dar din cerul cel de pe pământ, 
prin lucrarea lui Dumnezeu. Și atunci se pune întrebarea: dacă există 


această posibilitate să avem dumnezeieştile Taine cu care să ne 
împărtăşim, dacă există Sf. Liturghie care este anume - să nu uităm 
niciodată, e anume - ca să existe Sf. Taine pentru împărtăşire, nu 
pentru contemplare, pentru a fi privite, pentru a ști că există, ci pentru 
împărtăşire, când pot credincioşii să se împărtășească? Sau când 
trebuie să se împărtășească? Mulţi dintre credincioşi zic că nu se 
împărtăşesc pentru că nu sunt vrednici. Și să ştiţi că nimenea de fapt 
nu e vrednic. Eu cred că nici sfinții nu au crezut despre ei că sunt 
vrednici să se împărtășească. Acum ştiţi că noi cerem de la Dumnezeu 
o învrednicire şi zicem: „Şi ne învredniceşte pe noi Stăpâne, cu 
îndrăznire, fără de osândă, să cutezăm a Te chema pe Tine, Dumnezeul 
cel ceresc, Tată, şi a zice [...]” Chiar și să zicem „Tatăl nostru” cerem o 
învrednicire. Sau cerem o  învrednicire să nu păcătuim: 
„Învredniceşte-ne Doamne, în noaptea aceasta, fără de păcat să ne 
păzim noi”, e o învrednicire. Singur Dumnezeu îl poate învrednici pe 
om. 

Am zis că s-a făcut foarte multă teorie în legătură cu Sf. Taine. Să 
ştiţi că Sf. Taine nu ni s-au dat să le teoretizăm. În istorie s-au făcut 
multe aprecieri în legătură cu împărtășirea și cu ce este și cum se dă, 
s-au încercat elucidări ale unor lucruri care de fapt nu se pot elucida. 
Biserica noastră să știți că nu are niciun fel de teorie în legătură cu 
prefacerea. Spune pur şi simplu: Cinstitele Daruri se prefac în Trupul şi 
Sângele Mântuitorului. Deci Domnul Hristos nu ne-a dat Sf. Taine ca să 
le analizăm în niciun fel: nici prin analize pe care le-ar putea face 
cineva în laborator, nici în analize de credinţă, ci le primim direct așa 
cum ni se dau, ca „dumnezeiești, sfinte, preacurate, nemuritoare, 
cerești, de viață făcătoare, înfricoșătoare”, acesta e buletinul de 
analiză. Dacă asta este situaţia, atunci întrebarea este când putem să le 
primim? Răspunsul ar fi: când suntem vrednici. Când suntem vrednici, 
cine poate să spună: acum eşti vrednic, poţi să te împărtăşești? 
Duhovnicul poate să spună că te poţi împărtăși. Deci depinde de 
duhovnic, de ceea ce spune duhovnicul, dacă poţi să te împărtășeşti. 

Însă în ceea ce priveşte frecvenţa, adică faptul de a te împărtăși, 
nu există o rânduială în sensul acesta, că numai atunci și atunci, numai 
la sorocul cutare. S-au făcut niște reguli, dar să ştiţi că atunci când 
preotul zice „Cu frică de Dumnezeu, cu credinţă şi cu dragoste să vă 


apropiaţi”, îi cheamă pe toţi care vor să meargă. Pe toți îi cheamă. Nu 
are de selectat pe nimenea. Sigur că îi pregăteşte şi trebuie să se 
pregătească ei înşişi, cu spovedanie, cu rugăciune, cu rugăciune anume 
pentru împărtășire, dar el îi cheamă pe toți. Și îi împărtășește pe toţi 
care vin. Şi credincioşii trebuie să dorească să se unească cu Domnul 
Hristos, să ceară lucrul acesta, să insiste pentru lucrul acesta, însă să 
nu ajungem niciodată la o modă, cum e în Occident. În Occident, cei 
care se duc la biserică, la Liturghie, se și împărtășesc. Nu există nicio 
cernere, nicio selectare, nicio spovedanie - se spovedesc odată pe lună 
şi mai rar. Aşa ceva la noi nu se poate. Dar nici nu trebuie să stea 
oamenii cu gândul că nu se împărtășesc pentru că nu sunt vrednici. 
Când ești vrednic? Cum ziceam noi când eram copii: „Eu sunt mic, Tu 
fă-mă mare. Eu sunt slab, Tu fă-mă tare”. 

Vorbeam aseară cu niște prieteni, aici, când le-am spus că o 
fetiță, când ziceam să spună după noi „Eu sunt mic, Tu fă-mă mare”, ea 
zicea - în loc să zică „Tu fă-mă mare - „Eu te fac mare”. Să știți că 
Dumnezeu asta o şi face. Ne învrednicește. Dacă suntem sinceri, ne 
învredniceşte Dumnezeu. Nu noi ne învrednicim. Sigur că dacă duci o 
viață superioară, o viaţă distinsă, într-un fel te faci vrednic şi prin asta. 
Nu o să crezi că eşti vrednic atunci când faci rele, când te-ai certat, și 
acum te duci să te împărtășești, nu te mai gândeşti că te-ai certat, nu 
te-ai certat, că ai asuprit, nu ai asuprit pe cineva, că l-ai bruscat, că nu 
l-ai bruscat şi te duci să te împărtăşești că doar te învredniceşte 
Dumnezeu. Nu aşa trebuie văzute lucrurile. Dar dacă duci o viaţă care 
te recomandă în general pentru Dumnezeu, atunci ai motive și să te 
împărtăşești, ca să primeşti putere. Nu te împărtășeşti numai așa, ca să 
zici că ţi-ai împlinit un lucru, ci ca să primești putere. Şi orice duhovnic 
trebuie să se gândească la faptul acesta, că el trebuie să-l ajute pe om 
să se împărtăşească. Bineînțeles că nu poți să-l lași să se împărtășească 
pentru că vrea el așa numai, fără nicio condiţie. Dar după ce l-ai pus 
odată în rânduială și după ce a devenit un om superior şi un om care îl 
poţi recomanda lui Dumnezeu, nu ai niciun motiv să zici: poate te-ai 
împărtăşit ieri, mai vrei şi astăzi, ce înseamnă asta? Dacă eu ca preot 
mă împărtăşesc şi ieri, şi azi, și mâine, și poimâine, de ce nu s-ar putea 
împărtăşi și credincioșii tot aşa, dacă doresc și dacă sunt la măsurile 
acelea ca să se poată împărtăși. Citiţi” Urmarea lui Hristos”, cartea a 


patra e îndemnătoare spre împărtăşire. Şi de fapt acesta e și rostul 
Liturghiei, ca să se poată împărtăși credincioșii, ca să aibă la îndemână 
Sf. Taine ca să se poată împărtăși. 

Eu vă pun la inimă lucrurile acestea în toate aspectele pe care vi 
le-am prezentat şi doresc să ţineţi seama de ele și să vă orientați, să 
găsiți modalitatea de a putea să primiţi putere din dumnezeieștile 
Taine. Să nu așteptați Postul Paştilor, să nu așteptați alt Post, ci să 
puteţi să vă folosiți de darul lui Dumnezeu cât de des posibil. Numai să 
nu ajungem la o modă, că trebuie să mă împărtășesc, sunt la Liturghie, 
mă împărtăşesc. Nu. Ci să dorim să ne împărtășim fiind la Sf. Liturghie 
şi de câte ori putem să ne împărtășim, să ne și împărtășim. 

Eu, cum am spus, vă pun la inimă lucrurile acestea. Să rămânem 
cu folos din toate câte vi le-am prezentat. Adică lucrurile acestea mie 
nu mi-au fost cerute de cineva, ci m-am gândit că dacă eu, la vârsta 
voastră de tineri, aș fi avut aceste comunicări, aceste informaţii, mi-ar 
fi prins foarte bine, şi de aceea am ales să vă spun ce v-am spus. 
Urmează ca fiecare să aveţi folosul pe care am gândit eu că-l puteţi 
avea și întâlnirile acestea, din această vreme, aici, la locul acesta, în 
tinda raiului, în casa lui Dumnezeu, la poarta cerului și în locul 
împlinirilor să le ducem cu noi acolo unde ne sunt rosturile de viață și 
să se cunoască că am auzit ceva deosebit, să se cunoască că am fost 
undeva unde simțim mai mult darul lui Dumnezeu decât acolo unde 
suntem în general preocupați de multe altele și uităm, poate prea mult 
şi prea des, de cele care nu ar trebui să le uităm niciodată. 

Dumnezeu să ne ajute! 


Omul, când se împărtășește, Îl primeşte pe Mântuitorul întreg. 
Dacă ne împărtășim zilnic, iată că pe Mântuitorul zilnic Îl vom primi 
întreg. Mintea mea nu înțelege. Rămâne taină? 

Rămâne taină, fără îndoială. Toate lucrurile acestea sunt mai 
presus de noi. Dar învăţătura Bisericii este că nu primim părți din 
Domnul Hristos, nici în ceea ce privește lărgimea, adică primim o 
parte, cum am zis eu, un deget, ci Îl primim pe Hristos întreg. Asta este 
învățătura Bisericii. Dar îl primim pe Hristos întreg nu numai în 
înţelesul acesta, ci și în înțelesul de adâncime, cât putem cuprinde din 
Hristos. Domnul Hristos spune undeva în Evanghelia de la loan că 


„Dumnezeu nu dă Duhul cu măsură”. Îl dă cât poate cuprinde omul. Nu 
ştim cât, până când, dar ştim că atâta primim cât putem cuprinde. Dar 
Domnul Hristos ni se dă întreg. 

Am urmărit copilul mic, să zicem de 2-3 ani, care se împărtășește 
cu mai multă vrednicie decât omul mare, pentru că are mai puţine 
păcate. Și am urmărit comportamentul lui în ziua respectivă. Și s-a 
întâmplat să facă ceva ce altădată nu a făcut, să zicem ceva grav, un act 
de răutate, nu a vrut să dea ceva cuiva. Am zis că dacă s-a împărtășit, 
cum de nu a devenit mai bun? 

Bine, un copil nu are discernământ. Domnul Hristos e Domnul 
Hristos şi copilul e copil. Chiar dacă s-a împărtășit. Să știți că în 
Biserica noastră nu există îndemnul acesta ca să se împărtășească 
copiii. Pentru că încă nu sunt conștienți, ei se împărtășesc cu 
împărtăşirea de după Botez și după aceea pot să nu se împărtășească 
până când ajung la vârstă conștientă. 

Are sens noţiunea de răsărit? Nu o dată Sf. Părinţi ne spun că 
trebuie să ne așezăm la rugăciune către răsărit, așa cum altarul este 
către răsărit, dar cei opuși nouă, cum bine aţi spus adineaori, au alt 
răsărit. Și atunci mai are sens? 

Are sensul cu răsăritul lor, pentru că aceasta este o chestiune 
simbolică, nu e o chestiune că dacă priveşti în altă parte nu-ți stă 
Dumnezeu în față. Dumnezeu e pretutindeni. Dar e o practică, mulți 
dintre credincioşi zic „hai să mă întorc cu faţa către răsărit”, sau au 
icoanele la răsărit, depinde cum ţi-i aranjată și camera, căci sunt şi 
situații când nu ai icoanele la răsărit. 

Chiar și venirea Domnului... 

Vine de la răsărit. Zice „cum apare fulgerul de la răsărit la apus”. 
Bine, dar venirea Domnului nu va fi într-un punct, ci va fi învăluitoare. 
Oriunde te-ai uita poate să fie răsăritul atunci. 

Părinte, în Biserica noastră Ortodoxă, pentru același păcat, mulți 
duhovnici dau canoane diferite, la aceeași persoană. Cum se face că se 
întâmplă în cazul Împărtășaniei, că unul te oprește şi altul nu te opreşte? 

Cel mai bine este să te ţii de omul care te poate folosi, adică care 
se potriveşte cu tine. Și eu le spun la credincioşii care vin la mine - eu 
sunt destul de larg - și întreabă: „Părinte, pot să mă mai spovedesc şi la 
alt părinte?”, le spun „Da, numai să ai grijă să nu te duci la unul mai 


aspru ca mine!” 

Apropo de această împărtășanie, orice om credincios tinde către 
Hristos, deci va alege, zic eu, pe acela care îi dă voie să se împărtășească 
cât mai des. 

Păi, nu întotdeauna. Să ştiţi că la mine a venit cineva care era 
tare încurcată, o femeie, care a fost oprită de un părinte de la Frăsinei 
şi după aceea s-a dus la un alt părinte, la Ocna Sibiului și acesta i-a 
spus: „Nu pleci de aici până te împărtășești”. Și s-a împărtășit şi îi 
părea tare rău că nu l-a ascultat pe celălalt. Adică pot fi și confuzii. 


26 iulie 1996 
Să mulţumim Domnului! 


Preacuvioase părinte stareţ, iubiți fraţi şi iubiți credincioși, la 
fiecare Sf. Liturghie se cuprinde şi îndemnul „Să mulțumim Domnului!” 
La acest îndemn răspundem cu cuvintele: „Cu vrednicie și cu dreptate 
este a ne închina Tatălui și Fiului şi Sf. Duh, Treimei celei de-o ființă şi 
nedespărțite”. Mulţumirea noastră este închinarea noastră. 
Închinarea noastră este recunoştinţa noastră. 

Mulţumim Domnului pentru toate binefacerile. Și în rugăciunea 
pe care o rostește preotul când credincioșii cântă „Cu vrednicie şi cu 
dreptate este a ne închina Tatălui și Fiului şi Sf. Duh, Treimei celei de-o 
ființă şi nedespărțite”, mulțumește lui Dumnezeu pentru tot ce face 
Dumnezeu pentru noi, pentru tot ce a făcut, pentru împărăţia pe care 
ne-a dat-o. Şi mulțumim lui Dumnezeu pentru toate binefacerile, 
pentru cele ştiute şi pentru cele neștiute, pentru cele arătate și pentru 
cele nearătate și „Mulţumim Ție şi pentru Liturghia aceasta - zicem noi 
- pe care ai binevoit a o primi din mâinile noastre, deși stau înaintea 
Ta mii de arhangheli și zeci de mii de îngeri, heruvimii cei cu ochi mulți 
şi serafimii cei cu câte șase aripi, care se înalță zburând”. Și apoi spune 
cu glas tare: „Cântare de biruință cântând, strigând, glas înălțând şi 
grăind”. lar credincioşii spun atunci cuvinte îngerești, cuvinte 
asemănătoare cu cele ale Heruvimilor, ale îngerilor, ale arhanghelilor: 
„Sfânt, Sfânt, Sfânt Domnul Savaot, plin este cerul și pământul de 
mărirea Ta”. E bine să ne aducem aminte de aceasta și să fim 
totdeauna recunoscători şi pentru Sf. Liturghie, și pentru toate 


binefacerile, și să-l fim recunoscători și Mântuitorului Dumnezeu dar 
să le fim recunoscători și mulțumitori și oamenilor care colaborând cu 
Dumnezeu, sunt angajaţi pentru binefacerile pe care le primim de la 
Dumnezeu şi prin mijlocirea oamenilor. 

Am petrecut aici, la această mănăstire, în tinda raiului, în casa 
lui Dumnezeu, la poarta cerului, în locul împlinirilor, zile frumoase, zile 
de rugăciune, zile de învățătură, zile de cercetare de noi înșine. Ne-am 
îmbogăţit sufletește cu ceea ce am făcut, cu ceea ce ni s-a oferit și 
aceasta este o binefacere a lui Dumnezeu și o binefacere a oamenilor, 
binefacerea celor care ne-au primit, care ne-au ocrotit, care ne-au dat 
posibilitatea să fim în locul acesta binecuvântat de Dumnezeu. Și 
pentru că suntem într-o mănăstire, să nu-i uităm nici pe ctitorii acestei 
mănăstiri, pe cei care cu voia lui Dumnezeu, cu darul lui Dumnezeu au 
lăsat acest locaş în care iată, am putut să fim şi în care încă suntem cu 
darul lui Dumnezeu, și pe care îl vom purta atât ca loc binecuvântat, 
cât şi pe oamenii care sunt învredniciți de Dumnezeu să-şi ducă viața 
în locul acesta, îi vom purta în sufletele noastre. 

Plecăm. Plecăm pentru că cei care am venit nu suntem de aici. 
Trebuie să plecăm la rosturile noastre, unde ne-a aşezat Dumnezeu. Ne 
ducem fiecare la rosturile noastre. Dar să știți că nu plecăm de tot. Și 
plecăm, şi rămânem. Și rămânem cu gândul aicea, plecăm unde trebuie 
să fim şi rămânem aici cu gândurile, cu dorințele de bine. Și pentru că 
nu plecăm de tot de aici - și de fapt de nicăieri unde am fost vreodată 
nu plecăm de tot - ducem cu noi tot ce ne-a fost spre bucurie. Ducem 
pe oamenii de aici în sufletul nostru și dacă nu ne despărțim nici de cei 
morți, ci îi purtăm în suflet pe mai departe, cum să ne despărțim de cei 
vii? Nici nu putem să ne despărțim, și chiar dacă ar fi o poruncă să ne 
despărțim de ei, nu putem împlini o astfel de poruncă. Așa-i făcut 
sufletul omenesc, să cuprindă în el şi să nu se mai poată despărți de cei 
pe care îi cuprinde. Mergem cu ei cu tot, și rămânem şi după ce plecăm. 
Și toate acestea sunt cu putință pentru că suntem în atmosfera de 
iubire pe care o avem realizată prin credința noastră, credința noastră 
care-i lucrătoare de iubire. 

Cei de la noi știu că am mai spus eu, din când în când, că dacă ar 
fi să mă întâlnesc cu sfinţi de dincolo de lumea aceasta, mai ales mi-aș 
dori să mă întâlnesc cu Sf. losif din Arimateea, cu Sf. Evanghelist Luca 


şi cu Sf. loan Gură de Aur. Bineînţeles, cu orice sfânt, este mare lucru să 
te întâlneşti cu un sfânt, dar dacă ar fi așa, să-mi aleg eu sfinţi cu care 
să mă întâlnesc, aș alege pe Sf. Iosif din Arimateea pentru că a fost 
cinstitor al Mântuitorului într-o vreme când ceilalţi nu-L cinsteau. În 
vremea când unii Apostoli s-au lepădat, el L-a înmormântat cu cinste. 
Și foarte interesant de știut că L-a înmormântat cu cinste un om care, 
bineînțeles, L-a cinstit şi în viață pe Domnul Hristos, dar un om care nu 
a avut o foarte mare legătură, în orice caz nu o legătură cum au avut 
Sfinții Apostoli. Sfinții Apostoli s-au depărtat, au stat cu frică, iar Sf. 
losif din Arimateea l-a oferit Domnului Hristos mormânt, L-a 
înmormântat, L-a cinstit când alţii Îl necinsteau sau când alţii nu-L 
cinsteau, şi de aceea îl am la inimă. 

Sf. Evanghelist Luca a cuprins în Sfânta sa Evanghelie niște 
lucruri care e bine să le avem în vedere mereu. Am putea zice că pilda 
cu fiul risipitor este o Evanghelie întreagă, e toată Evanghelia cuprinsă 
în pilda cu fiul risipitor, și aceasta o avem de la Sf. Evanghelist Luca. A 
păstrat-o Sf. Evanghelist Luca. Pilda cu samarineanul milostiv, atât de 
odihnitoare și atât de luminătoare. Istorisirea despre tâlharul cel 
credincios e extraordinară. Dacă nu era Evanghelia de la Luca nu erau 
nici acestea. Fiind Evanghelia de la Luca, sunt şi acestea. E și Zaheu în 
conștiința noastră, e și femeia păcătoasă care L-a uns cu mir pe 
Domnul Hristos, a vărsat lacrimi pe picioarele Lui. Sunt nişte lucruri 
extraordinare. Toată Evanghelia e frumoasă și bună, am pomenit de 
pescuirea minunată zilele trecute, am pomenit de cele în legătură cu 
Înălţarea Domnului Hristos, toate acestea sunt în Evanghelia de la 
Luca. Aşa că tare mi-ar fi drag să-l întâlnesc pe Sf. Evanghelist Luca, 
să-i spun că tare mult îmi plac cele ce le-a cuprins în Evanghelie, pe 
care numai el le-a cuprins în Evanghelia sa, şi să-i spun că mă bucur și 
de ceea ce a scris despre cei doi care au mers spre Emaus, dintre care 
unii zic că unul a fost Sf. Evanghelist Luca. 

Şi apoi Sf. loan Gură de Aur. Sf. loan Gură de Aur pentru că a fost 
pogorâtor. Nu a fost un om aspru, a fost un om înţelegător al 
neputinței omeneşti, un om care s-a coborât la neputința omenească şi 
i-a ajutat pe oameni, şi tot ce a scris Sf. loan Gură de Aur, ce a ajuns la 
noi, e dătător de bucurie. Gândiţi-vă mai ales la cuvântul acela de la 
Paști, care e copleşitor. Nu există ceva de măsurile cuvântului Sf. loan 


Gură de Aur de la Paști, de măsurile dătătoare de nădejde cum este 
cuvântul acela de la Paști. E extraordinar, e ceva ce-ţi dă bucurie. Și 
ştiind lucrurile acestea, nu se poate să nu doreşti - dacă într-adevăr 
prețuiești lucruri de felul acesta - să te întâlneşti cu Sf. loan Gură de 
Aur. 

De altfel noi ne întâlnim cu sfinţii. Și cu Sf. Evanghelist Luca, și 
cu Sf. loan Gură de Aur, și cu Sf. Iosif din Arimateea, ne întâlnim cu ei 
prin ceea ce ştim despre ei. La noi la mănăstire a fost cândva un 
episcop armean. A fost aceasta înainte poate cu vreo 30 de ani. A veni 
la noi cu mitropolitul Nicolae Mladin. Este ceva frumos: a venit vorba 
despre Sf. Grigorie Luminătorul care a fost încreștinătorul armenilor. 
Și venind vorba despre asta, el mi-a spus că la ei există o legendă. 
Anume că un copil citea din scrierile Sf. Grigorie Luminătorul și nu 
înţelegea. Și atunci, din carte - fiți atenţi, din carte - a ieşit Sf. Grigorie 
şi i-a explicat, i-a dat lămuriri copilului aceluia. Ceea ce mă interesează 
pe mine şi ceea ce e frumos, extraordinar de frumos, e faptul că Sf. 
Grigorie a ieşit - de unde? din carte. Nu a venit de sus, nu a venit 
dintr-o parte, dintr-alta, ci a ieşit din carte. Să știți că toți ieşim din 
cărți dacă am scris o carte. Fiecare ieşim din ceea ce am scris. leșim noi 
înșine. Așa iese și Sf. Evanghelist Luca din Evanghelia sa. Bineînţeles, 
iese cumva în umbră pentru că el ni-L scoate la iveală pe Domnul 
Hristos, dar în ceea ce a scris el, împreună cu Domnul Hristos, în ceea 
ce a scris despre Domnul Hristos, iese și Sf. Evanghelist Luca. Când ne 
gândim la Sf. Iosif din Arimateea, la cinstea pe care l-a făcut-o 
Domnului Hristos înmormântându-L, la cinstirea pe care I-a adus-o, 
iese de acolo şi Sf. Iosif din Arimateea. Ni-l aduce în față Sf. Evanghelist 
Luca şi toți ceilalți Evangheliști căci toţi îl pomenesc. Din scrierile Sf. 
loan Gură de Aur iese Sf. loan Gură de Aur. 

Şi am pomenit lucrul acesta pentru că, dacă e vorba să ne 
arătăm mulțumirea şi recunoştinţa, acum și totdeauna și în vecii 
vecilor, și în veşnicie și în vremea de acum, dacă e să ne arătăm 
recunoştinţa - și nu putem să nu ne-o arătăm față de cei care ne-au 
primit şi ne-au cinstit şi ei, şi ne-au omenit, cum zice românul - dacă e 
vorba să facem lucrul acesta, iată, avem și un sprijin în Sf. Evanghelie 
de la Luca în legătură cu minunea vindecării celor zece leproşi. 

Ştiţi că numai Sf. Evanghelist Luca cuprinde în Evanghelia sa o 


relatare despre vindecarea a zece leproși pe care a făcut-o Domnul 
Hristos. Și nu s-a oprit numai la istorisirea în sine ci a adăugat şi ce s-a 
întâmplat îndată după ce Domnul Hristos i-a vindecat de la depărtare 
pe cei zece leproşi. l-a trimis să se arate preoților, pe drum ei s-au 
vindecat şi Sf. Evanghelist Luca ține să informeze că dintre cei zece, 
unul s-a întors. S-a întors la Domnul Hristos, a căzut la picioarele Lui şi 
preamărea pe Dumnezeu şi mulțumea pentru vindecare, în timp ce 
ceilalți nu s-au întors. Și Domnul Hristos a zis: „Oare nu s-au vindecat 
zece? Unde sunt ceilalți nouă?” (Luca 17, 17). Deci Domnul Hristos 
aştepta şi pe cei nouă să-și arate recunoştinţa. Noi vrem să fim ca cel 
unul care s-a întors. Vrem să fim ca acel unul, să ne întoarcem la 
Dumnezeu și să ne întoarcem la oamenii care ne-au primit și care 
ne-au omenit și care au stat cu noi și au fost bucuroşi de prezenţa 
noastră. 

lubiţi credincioși, vă spuneam mai zilele trecute că tare mult îmi 
place mie o istorisire a Sf. Evanghelist loan despre spălarea 
picioarelor. Apoi să știți că în această istorisire se cuprinde și ceva ce 
priveşte recunoştinţa. Sf. Vasile cel Mare întrebat fiind „Cum trebuie 
să-şi arate cineva recunoștinţa față de binefăcător?” zice că așa, având 
sentimentul pe care l-a avut Sf. Apostol Petru când nu voia să-L lase pe 
Domnul să-i spele picioarele. Adică să zică cum a zis Sf. Apostol Petru: 
„Doamne, Tu să-mi speli mie picioarele?” (loan 13, 6), adică să mă 
învrednicesc eu de o astfel de binefacere? Să te socoteşti mai mic decât 
binefăcătorul, asta înseamnă. 

Și mai e ceva. În Sf. Evanghelie mai avem încă o istorisire despre 
felul cum a înţeles Domnul Hristos să primească binefacerile, cinstirea 
care I s-a adus. Și anume, se spune că o femeie, înainte de sfânta Sa 
pătimire, L-a cinstit pe Domnul Hristos turnând peste El mir de nard 
de mult preţ. Unii dintre ucenicii care erau de față au socotit că nu face 
bine femeia cu ce face, că nu a făcut bine cu ce a făcut, că ar fi trebuit să 
se vândă mirul, să se dea banii săracilor, au găsit ei niște motive ale lor. 
Și atunci Domnul Hristos a rânduit ceva care a rămas în Sf. Evanghelie. 
Prima dată a zis așa: „Nu faceţi supărare femeii” (Matei 26, 10). Cam 
uităm noi lucrurile acestea. Să ştiţi că cuvintele sunt veșnice, chiar dacă 
au fost spuse într-o împrejurare oarecare, totuși cuvintele rămân 
veşnice. Le-a spus ucenicilor „Nu faceţi supărare femeii” ca să auzim 


noi și să ştim și noi, să nu fim oameni care înmulțim supărarea, ci să 
fim oameni care înmulțim bucuria. „Nu faceţi supărare femeii”. Şi apoi 
a adăugat: „Oriunde se va propovădui Evanghelia aceasta, să se spună 
şi ce a făcut ea, spre pomenirea ei'. Oriunde se va propovădui 
Evanghelia. Ce înseamnă? Acolo unde se va spune despre Întruparea 
Mea, despre Întruparea Fiului lui Dumnezeu, acolo unde se va spune 
despre cuvintele Mele, despre propovăduirea Mea, despre Răstignirea 
Mea, despre moartea Mea pe Cruce, despre Învierea Mea, despre 
Înălţarea Mea, să se spună şi ce a făcut femeia aceasta, spre pomenirea 
ei. Ca să învăţăm şi noi să fim recunoscători, şi să fim mulţumitori, şi să 
fim îndatoritori şi îndatoraţi față de toţi aceia care fac ceva, care au 
făcut ceva în viața lor pentru noi, pentru viaţa noastră. 

Ne ducem cu ajutorul lui Dumnezeu, cu gânduri bune şi vrem să 
lăsăm gânduri bune. Sfârşesc cu ceva care îmi place mult şi cu ceva ce 
spun adeseori la noi, la mănăstire. Şi anume că în 1971 la mănăstirea 
noastră au fost doi creştini din Germania. Au stat câteva zile la noi și 
venind vorba despre o instituție bisericească de ajutorare a 
epilepticilor, o instituție numită Betel - casa lui Dumnezeu înseamnă 
pe evreieşte, cuvântul e evreiesc - venind vorba despre faptul că un 
părinte de la noi a lucrat cândva în instituția aceea, vreo câteva luni, 
trei luni, la ajutorarea bolnavilor, ne-au spus că la intrare la Betel e 
scris: 

„Pace celor ce vin, bucurie celor ce rămân, binecuvântare 
celor ce pleacă”. 

Nouă ne-a plăcut tare mult cuvântul acesta: „Pace celor ce vin, 
bucurie celor ce rămân, binecuvântare celor ce pleacă” şi atunci ei au 
scris în cartea de onoare a mănăstirii: „Pace celor ce vin, bucurie celor 
ce rămân, binecuvântare celor ce pleacă doresc doi creștini din 
Germania tuturor celor ce, în urma lor, vor vizita această mănăstire”. 

Lăsăm şi noi urarea aceasta aici, pentru cei de aici şi pentru noi, 
care plecăm: pace, bucurie și binecuvântare. Dumnezeu să ne ajute! 


27 iulie 1996 


